
CUVINT ÎNAINTE 


Nu este o încercare ușoară, aceea dea contura 
personalitatea artistică și creaţiile unui mare actor, mai ales 
cînd actorul e George Vraca, a cărui activitate scenică a fost 
atit de cuprinzătoare. Sint mulţi — desigur — spectatorii, 
prietenii, cunoscuții — ţinînd seamă îndeosebi cit de scurt 
este timpul de cînd acest strălucit actor a plecat din viaţă — 
care-şi au propria lor imagine despre el, imagine care s-ar 
putea să nu se potrivească cu aceea ce și-o va forma cititorul 
din filele următoare. Iar aceasta cu atit mai mult, cu cît prea 
puțini — chiar dintre acei care i-au fost foarte apropiaţi — 
au cunoscut ceva din strădania lui în a-și apropia un rol, 
din intensa lui preocupare pentru problemele creației actori- 
cești, din munca grea pe care o desfăşura pentru a intra „în 
pielea“ fiecărui personaj realizat. Oricine —ar fi putul să 
cadă lesne în greșeala de a socoti, că pe cît de firească, lipsită 
aparent de orice efort îi era creaţia scenică, la fel de uşor îşi 
însuşea şi rolul pe care-l interpreta... Nu! Fiecare rol a repre- 
zentat pentru George Vraca o laborioasă activitate de informare 
și clarificare, străduința de a-și alege o poziţie proprie, oricit 
de bogat ar fi fost materialul lămuritor asupra personajului 
şi a operei, oricât de strălucite ar fi fost creaţiile înaintaşilor. 

L-am cunoscut îndeaproape pe George Vraca în ultimii săi 
ani. Paginile care urmează —cele mai multe — reflectă 
propriile sale relatări, altele, amintirile tovarăşei sale de viaţă 
din ultimul timp (care semnează această carte), sau povestirile 
regizorului Ion Șahighian, devotatul său prieten, iar altele 
sînt reconstituiri după notițe, după articolele pe care le-a 
scris, sau după interviurile acordate unor reporteri de ziar. 

Numai cu vreo două luni mai înainte de a se fi sfirşil, 
într-una din zilele cînd era torturat de eventualitatea unui 
final precipitat, mi-a mărturisit că ar fi vrut să-şi scrie perso- 
nal memoriile, făcînd apel la mine pentru organizarea și redac- 
tarea lor. Dar n-a mai reușit... Ne-au rămas doar citeva pagini 
— schema ce intenționa să stea la baza acestor amintiri. 

Le-am cercetat aceste foi de caiet, dictate într-un moment 
de răgaz. Toate sînt legate de creaţiile sale scenice, chiar atunci 
cînd notația se referă — aparent — la o călătorie sau persoană 
pe care a cunoscut-o. Mi le-am apropiat, înțelegind că el în- 
suşi a socotit că activitatea-i artistică şi amintirea acestei acti- 
vități îl vor pune în adevărata lui lumină, iar nu povestirea 
amănunțită a multelor şi feluritelor întîmplări de viaţă. 
Despre viaţa lui particulară am amintit numai în măsura în 
care într-un moment sau altul a avut un ecou hotăritor asupra 
actorului. Apoi, obiceiul de a privi trecutul, de a-l analiza, 
de a-l judeca, de a-l retrăi — asifel cum apare în lucrare — i-a 
fost propriu. Mi l-am însuşit de asemenea, socotind, că întregesc 
astfel portretul actorului. 

Îndemnului artistului — în primul rînd — i-am dat curs 
atunci cînd am pornit la scrierea acestei cărți, cu gindul că 
îndeplinesc astfel o dorinţă a sa. Nădăjduiesc că cititorul îmi 
va acorda cuvenita înţelegere, dacă imaginea actorului pe 
care am redat-o aci nu este completă şi — poale — nici cea 
mai fidelă cu cel care a fost George Vraca. 


DINU BONDI 


PROLOG 


A 

bs seara zilei de25noiembrie 1896, viscolea. 
Zăpadă puțină, dar spulberată de un vînt năprasnic. Strada 
Sf. Ştefan părea la ora aceea, pustie. Nici un trecător, nici 
o trăsură, nici un camion sau căruță. Vremea răzbunătoare 
îi gonise și pe cei cu treburi, prin case. 

„Poate că era mai bine dacă rămineam acasă“, gîndi 
îndrăzneţul ce-o pornise totuși la drum. Cald — soba era 
bucșită cu lemne, —iar despre Maria n-ar fi putut spune 
că a lăsat-o prea în apele ei. Dar insistase ca măcar el să 
nu piardă spectacolul. Ei îi place atît de mult muzica... Un 
amic îl vizitase la serviciu pentru niște acte vechi și încurcate 
şi îi oferise binevoitor biletele. Maria se bucurase, erau 
hotărîţi să meargă impreună, dar iată că... 


În stagiunea 1896—1897, în sala Teatrului Naţional 
spectacolele de teatru alternau cu spectacolele de operă. 

În seara aceea se cinta Faust de Gounod, operă care în 
decursul celor aproape patruzeci de ani ce se scurseseră de 
la premieră, ajunsese la un renume mondial. Printr-o feri- 
cită împletire a elementelor de operă dramatică și lirică, 
înzestratul compozitor se pare că se depășise pe sine. Dintre 
toate lucrările lui, poate că numai Romeo şi Julieta mai atin- 
sese o asemenea măiestrie... 

Toate aceste lămuriri de iniţiat muzicolog i le dăduse 
Maria mai înainte de a pleca. Păcat că n-a putut să meargă 
şi ea. Dar mai sint doar două, trei săptămîni, pînă să nască, 
iar de ieri se simţea mai rău decît altădată. Răsfoiseră îm- 
preună un almanah muzical, din care aflaseră că opera îşi 

avusese premiera în 1859, la Teatrul Liric din Paris, Maria 
îi executase apoi la pian fragmente din uvertură şi din ariile 
lui Mefistofeles şi Faust. Ba, îi și fredonase un fragment 
din aria Margaretei... 

Au discutat îndelung şi despre Faust al lui Goethe, care 
servise de libret operei lui Gounod. Cu un an în urmă, la 
o aniversare, el îi aduse în dar un Faust în traducerea fran- 
ceză a lui Marc-Monnier. Un volum grațios, cu litera măruntă 
şi delicată. Maria fusese cucerită de tragedia eroului goe- 
thean. O încînta şi poezia nețărmurită a piesei, despre care 
afirma vrăjită „că nu plutește în afara sau pe deasupra vie- 
ţii, ci că ţișneşte din viaţa însăși, ca raza luminoasă a unui 
astru sau ca parfumul din potirul unei flori“. Ce n-ar da — 
spunea ea — ca să asiste vreodată la reprezentarea acestei 
capodopere pe scenă. Din toate nestematele dramaturgiei 
universale, pe care le cunoaște nimic n-o încîntă mai mult 
decit Faust, şi nici un alt spectacol nu i-ar prilejui o bucurie 
mai adincă! 


Sub arcada Teatrului Naţional opreau trăsuri şi cupeuri 
din care coborau doamne îmbrăcate în blănuri de vizon și 
astrahan persan, domni cu paltoane dublate cu samur și cu 
gulere de vidră. Spre galerie, se îndrepta o lume pestriță 
şi necăjită, care-şi rupea de la gură pentruun spectacol pri- 
vit de la „cucurigu“. 

A intrat, şi-a lăsat la garderobă paltonul, șoșonii și 
căciula şi s-a așezat în fotoliu. După puţine clipe dirijorul 
şi-a ridicat bagheta, iar spectacolul a început. Muzica, 
mișcarea de pe scenă, povestea Margaretei și a lui Faust, 
poate că l-ar fi făcut să-și uite îngrijorarea, dacă n-ar fi 
simţit tot timpul lingă el fotoliul rămas gol. Cînd s-a lăsat 
cortina peste ultimul tablou, a respirat ușurat şi nici 
n-a mai așteptat să se curme aplauzele la care interpreţii 
aveau dreptul. A alergat la garderobă, s-a îmbrăcat grăbit 
şi a plecat. 

Cind a ajuns acasă, aproape de miezul nopţii — drumul 
a fost greu, iar o birjă, nici vorbă să găsească — Maria cu 
chipul inundat de sudoare era în chinurile facerii. A dat 
fuga după moașă, trezind-o din somn, aducind-o val-virtej, 
cu scurteica de blană aruncată direct peste capot. 

Peste două ore, George Vraca se născuse... 

În registrele de stare civilă ale primăriei se înregistra: 

„+. Gheorghe, de sex masculin, născut la douăzeci şi 
şase ale curentei luni, în Bucureşti, în casa părinţilor săi 
din strada Sf. Ștefan nr. 10, fiu al domnului Ion Vraca, de 
39 ani, de profesie funcționar și al doamnei Maria Vraca, 
născută Petrescu, de 26 ani, de profesie menajeră“. 

Cine ar fi putut prevesti atunci, că peste aproape trei 
decenii, mai precis la 18 decembrie 1925, cel ce avea să devină 
cunoscutul actor George Vraca, îl va interpreta în premieră 
pe zbuciumatul Faust, primul Faust pe scena Teatrului 
Naţional din Bucureşti? O spune însuși George Vraca într-un 
interviu din 1929*. A fost vizitat în cabină de părinţii săi. 
Era pentru prima oară că şi unul și altul pătrundeau într-o 
cabină de teatru. Erau tare emoţionaţi. Fiul la fel... „În 
viaţă să fii curat şi la suflet și la minte, mi-a spus tata la 
plecare...“, povesteşte interpretul lui Faust... „Mama, gata 
să plingă, s-a învins și mi-a zimbit. Actul III l-am jucat 
în întregime sub impresia acestei întilniri“... 

Oare, a mărturisit atunci, în cabina aceea, Maria Vraca, 
fiului său: „Ştii, în ajun de a te naște, numai cu puţine ore 
înainte, am vorbit cu tatăl tău îndelung despre Faust, despre 
acest Faust pe care ţineam să-l văd odată și odată pe scenă? 
Am așteptat cam mult, dar sînt răsplătită din plin, căci 
pînă la urmă pe tine te-am așteptat!“ 


* „Rampa“, 23 septembrie 1929 


„ACTOR? 0, NUL 


A 

li una din barăcile spitalului numărul 217 
din lași, sint înşirate douăzeci-treizeci de paturi cu răniţi; 
în cel de sub a treia fereastră, se află sublocotenentul George 
Vraca. 

Afară sînt 38 de grade la umbră și aproape tot atitea 
în baracă, deci numai cu două linii mai puţin decît a arătat 
termometrul ce i l-a pus infirmiera. Aiurează. „Selineasa, 
Coturi, Libenţa, Mucera, Orghilii... care mai sînt?“ 

În baracă a fost adus în ajun. Abia e o oră de cind s-a 
trezit din leşin, iar febra puternică îl ţine în gheare, în 
continuare. Ginduri desperecheate, imagini și amintiri la 
fel, se rostogolesc, se alungă unele pe altele, iar unele din ele 
revin cu chinuitoare nedezlegare. 


Cu patru ani în urmă, adolescentul ce abia împlinise 
şaptesprezece ani, răsfoise „Analele Academiei Române“ 
tipărite pe la sfîrşitul veacului trecut. Aşa aflase că la poa- 
lele Pindului, în Thesalia, în 1880 cind fusese tipărită publi- 
caţia, pe lingă Tricala, capitala districtului ce era locuită 
de turci, greci şi români, se mai găseau șaizeci de sate și 
orășele populate de aromâni, alcătuind aproape cincisprezece 
mii de familii de limbă română. Denumirile a vreo paispre- 
zece din aceste așezări le memorase. Și iată că ieri, în aştep- 
tarea declanşării atacului — socotind că e mai bine să se 
giîndească la altceva decît la moartea care sta la pîndă — le 
repetase de mai multe ori, fără efort, unul după altul. 
„Selineasa, Coturi, Libenţa...“ lar acum, toate aceste denu- 

miri îi revin încă o dată pe buze, stăruitoare şi încîlcite de 
jocul febrei care nu mai cedează. 

În dimineaţa zilei de 29 iulie 1917 (după vechiul stil 
calendaristic) pe frontul de la Oituz, sectorul de sud situat 
între văile apei cu acelaşi nume și ale Cașşinului, era ocupat 
de trupele brigăzii a unsprezecea din divizia a șasea, faţă 
în față cu grupul austro-ungar Goldbach. Patru batalioane 
de grăniceri ce sînt trimise brigăzii ca întărire, înaintează 
în marş forțat pe șoseaua Sticlăriei şi se concentrează apoi 
pe dealul Bitca Carelor. Din unul din aceste batalioane, 
face parte și plutonul comandat de sublocotenentul George 
Vraca. 

E dimineaţa de vreme, iar grănicerii abia sosiți în grupuri 
mici, încă neadunaţi bine pe poziţie, o și pornesc la atac. 
Din faţă, foc violent de baraj de pe dealurile Chioșurile, 
loc unde inamicul are poziţie întărită dispunind de mitra- 
liere multe, de aruncătoare de mine și de puști cu lunetă. 
Grănicerii, însă, înaintează cu hotărire dirză pînă la reţelele 
de sîrmă ghimpată. Barajul este îngrozitor. Timp de patru 
ore, cele patru batalioane susţin nu mai puţin de cinci atacuri 
consecutive. Oamenii cad secerați unul după altul de 
gloanţele mitralierelor. Sub focul acesta nimicitor, ostașii 
își sapă totuşi lăcașuri de apărare, fără să dea un singur pas 
înapoi. Rezistă. lar seara la şase, pornesc al șaselea atac, 
dar tot fără a izbuti să taie sirmele, să treacă dincolo de 
colții lor ascuţiţi. Aproape o jumătate din efective s-au 
măcinat. La un moment dat, sublocotenentul Vraca con- 
stată că nu mai are nici maior comandant de batalion, nici 
căpitani, nici locotenenţi și că rămăsese el, sublocotenentul, 
să fie comandantul unui batalion acum de... treizeci de 
oameni. Cu inima strinsă îl văzu căzind şi pe ultimul prie- 
ten, pe Sică Alexandrescu cu un șuvoi de singe ce-i pornea 
de sub bărbie. Cei rămași încă în picioare, mai fac totuşi 
faţă, resping zece contraatacuri şi nu cedează un singur 
metru de teren. 

Pînă la urmă, cade şi sublocotenentul Vraca, salvat 
numai prin devotamentul soldatului Dumbravă, care îl 
scoate din linia de foc. Va afla abia aici, în baracă, că gră- 

nicerii şi-au păstrat totuşi poziţiile pînă a doua zi, cînd au 
fost înlocuiţi de brigada a noua de călăraşi. 


Către prînz, febra a mai cedat. Prin fereastră, aproape că 
dau buzna înăuntru ramurile teiului bătrin, printre frunzele 
căruia foiesc puzderie de lăstuni. Simte umbra copacului, 
îi urmărește tremurul frunzelor proiectate pe podea şi as- 
cultă ciripitul lăstunilor pe care nu-i vede, dar le urmăreşte 
cu ochii minţii pieptul alb, spatele negru cu strălucire meta- 
lică, zborul dibaci de adevăraţi acrobaţi ai aerului. Lăstunii 
nu ştiu şi nici un vor să ştie de război. Războiul? Groaznic! 
A ucis şi i s-au ucis oameni! Pentru cine și de ce? Iată între- 
bări ce trebuie odată dezlegate. Străbunul său Petre Vraca 
a luptat la Missolonghi pentru libertate..., dar el? 


Petre Vraca se născuse pe la 1787 la poalele munţilor 
Pind. Acolo, viaţa era aspră și încărcată de nevoi și străbă- 
tută de un cumplit dor de libertate. În timpul luptelor 
de eliberare de sub jugul turcesc, cam prin anul 1823, a 
fugit în Creta, unde împreună cu grecul Caraiscakis au 
alcătuit o legiune de luptători greci şi aromini, pe care au 
pus-o la dispoziţia lordului Byron. Lordul sosise la Misso- 
longhi în ziua de 5 ianuarie 1824, după ce străbătuse pe micul 
său vas apele flotei turcești, cu primejdia de a fi prins. Abia 
ajuns, înflăcăratul poet luă hotărirea să atace Lepanto, 
miticul Naupaktos. Începu pregătirile. În acele zece zile 
i-a fost oferită legiunea lui Caraisckakis și Vraca. Lordul 
însă n-a mai ajuns să-și ducă gindul la îndeplinire, căci 
s-a stins numai la trei luni şi jumătate de la sosire. Trupul 
i-a fost înmormîntat în Anglia, în biserica satului Hucknall 
Torkard, dar inima i-a rămas să odihnească sub lespede de 
marmoră la Missolonghi, nu departe de mormîntul lui Marco 
Botzaris. De la Byron primise Petre Vraca o sabie cu mîne- 
rul încrustat cu diamante. 


Strecurat printre ramurile bătrinului tei, amurgul 
a început să pătrundă în baracă. Lăstunii și-au încetat şi 
ciripitul şi zborul. Zăduful parcă s-a mai potolit... 

Prin 1913, adolescentul aflase amănunte mai multe 
despre întîmplările străbunicului Petre Vraca. A început 
o adevărată goană după lectură byroneană. Atunci a desco- 
perit The Giaour. Nu mai ţine bine minte dacă era vreo tra- 
ducere în limba noastră, sau mai degrabă vreo tălmăcire în 
franceză, căci începuse încă de pe atunci să guste versurile 
lui Racine. Învăţase pe de rost declaraţia de dragoste pe 
care o face în Fedra Hypolit frumoasei Aricia, prinţesă de 
viță regească din Atena: „Peut-être le récit d'un amour si 
sauvage, vous fait en m écoutant rougir de votre ouvrage...“ 
şi ar putea s-o recite fără greş şi acum. 

Personalitatea lui Byron îl fascina mereu mai mult 
şi va înţelege abia mai tirziu, cînd decenii îl despărțeau de 
adolescenţă, că ceea ce-l legase atît de mult de vestitul erou, 
nu erau atit relaţiile acestuia cu străbunul Vraca, cit flacăra 
nestinsă a entuziastului lord, dragostea puternică de viaţă, 
pe care o va simţi şi el pînă în ultima clipă. 

În baracă s-au aprins lămpile cu carbid. În jurul lor roiesc 
în nor des, o puzderie de musculiţe și gize, căci ferestrele nu 
pot fi închise: căldura, mirosul de iod şi de răni crude i-ar 
înăbuşi pe toţi. I se schimbase pansamentul de pe frunte, şi 
un nou şuvoi de sînge pornise. Au trecut în sfirşit și clipele 
acestea grele. Acum e obosit. Ţine ochii închişi, dar simte 
că în baracă s-a produs rumoare. E vizita generalisimului 
armatei române, căruia sublocotenentul trebuie să-i poves- 
tească episoadele luptei de la Chioşurile. „Da, şase atacuri, 
iar contraatacuri zece. După al cincilea, toate cele patru 
batalioane s-au contopit într-unul singur. Între cotele 
805 şi 903.“ 

Sfirșit apoi, şi-a lăsat capul pe pernă. Simte că febra a 
început să-l macine încă o dată cu intensitatea de la început. 
Din nou s-au pornit să se încîlcească gîndurile întrerupte 
cînd ofiţerii s-au oprit lingă patul lui. Sint aceleaşi gînduri, 
care pretind stăruitor să fie ordonate. Unde a rămas? A, da. 
Cum au ajuns aici în ţară pindioţii Vraca, pentru ca a patra 
spiţă a străbunului Petre să fi fost pe pragul de a-și da viaţa 
între văile Oituzului și Caşinului? 

Prin urmare, Petre a murit la Missolonghi. Avea 37 de 
ani. Acasă, nevastă-sa l-a așteptat zadarnic să mai revină. 

El, strănepotul, ştie bine că toate aceste date nu sînt prea 
precise. Dar așa i-au fost povestite... 

Feciorul lui Petre, Miha Vraca, avea 17—18 ani, cind după 
moartea tatălui a plecat cu unchiul său Iani Cicma la drum 
lung, în Dalmația. Iani, om în puterea vîrstei, era comediant. 
Drumul l-au făcut —unchi şi nepot —cu „carroza“, pro- 
babil o rudă îndepărtată a acelor „carroccio“ utilizate în 
oraşele italieneşti ale Evului Mediu sau poate chiar o des- 
cendentă a romanei „carruca“, car greu pentru călătorie pe 
patru roți. 

Dalmația au străbătut-o de la un capăt la altul, cu 
scurte opriri prin satele și tirgurile în care dădeau reprezen- 
taţii improvizate. Așa a învăţat şi Miha meseria de „come- 
diant“. Peregrinări de ani şi ani, pînă ce într-o zi, Iani s-a 
sfîrşit neaşteptat la Trieste, sau poate la Ragusa. Sint în- 
timplări, care fireşte n-au fost scrise nicăieri, dar care au fost 
transmise din tată în fiu... 


Dacă somnul ar consimţi să-l elibereze de amintirea zi- 
lei. de ieri! Lămpile cu carbid au fost stinse. Numai surorile 
de gardă mai veghează încă. Vrea să adoarmă și să uite acea 
zi, s-o uite și să doarmă. Stringe pleoapele și mai tare. 


Aşadar, murise lani Cicma la Ragusa... și... Povestea 
îşi deapănă firul mai departe. 

Înapoiat la poalele Pindului, Miha Vraca şi-a făcut apoi 
de lucru în ţinutul Salonicului prin jurul Olimpului, ţinindu- 
se cind de „teatru“, cind făcînd negoţ de cărăușie şi grine. 

În 1848, ca fecior al republicanului de la Missolonghi 
— Miha se pare că nu era prea bine văzut de cîrmuire, mai 
ales că în timpul acela briza revoluţionară de la Paris în- 
cepuse să bată cam peste toată Europa — emigrează venind 
aici în Ţara Românească, găsind găzduire la o familie 
Racotă — probabil tot negustor de grine — în fostul judeţ 
Teleorman. 

Fire dirză, a învăţat curind să vorbească munteneşte. Era 
în vîrstă de patruzeci şi doi de ani. S-a însurat în 1850 şi a 
avut primul copil, pe Panait, care va pleca, fără să se mai 
ştie de el, în America. După alți trei ani s-a născut Maria, care 

se va mărita cu Niţă Bădulescu. lar în 1857 îl are pe Ion 
(Iancu), cel ce va fi părintele sublocotenentului George Vraca. 

Miha a mai făcut un singur drum în Pind, ca s-o aducă 
în ţară şi pe maică-sa, pe Elenka, văduva lui Petre. A avut 
însă durerea să n-o mai găsească în viaţă. S-a stins apoi și 
el, în 1860, mult prea devreme, dar nu surprinzător faţă de 
existenţa lui plină de strădanii. 


Sublocotenentul s-a trezit dimineaţa de vreme, o dată 
cu prima rază de soare ce a intrat pe fereastră. Şi totuşi ador- 
mise abia cînd să se reverse de ziuă. Un somn greu și tulbu- 
rat de vise: tot „carroza“, tot atacuri cu mîna încleştată pe 
armă şi cu ochii ţintă pe sîrma ghimpată din faţă, de care 
atirnau trupuri ciuruite de gloanţe în luptele precedente, 
tot mina care explodase chiar lingă el și trezirea din leșin 
în baracă pipăindu-şi mirat pansamentul înfășurat pe cap 
ca un turban... 


Lăstunii şi-au reluat de mult zborurile —le aude iar 
ciripitul — iar frunzele teiului tremură în briza ce adie. 
Întoarce capul înspre patul vecin, dar vecinul nu mai este... 
În zilele ce vor urma, mereu mai multe paturi se vor goli de 
răniți şi de gemete. 

Războiul ?!? La început nu-l preocupase tilcurile lui as- 
cunse şi nu reţinuse din el decit aspectele lui exterioare: 
frămâîntarea şi agitația ofiţerilor şi a gradaţilor de a păstra 
ordinea în rîndurile ostașilor, căruțele cu merinde, bucătă- 
riile de campanie, plecarea spre linia de foc. În minte și 
în inimă i se strecurau gînduri și sentimente nelămurite, 
printre care reveneau numai întrebările: Ce va fi? Se va 
mai înapoia la preocupările lui obişnuite? Îşi va revedea 
familia? Şi dacă va reveni, ciţi dintre prieteni, dintre cu- 
noscuţi, dintre rude, nu vor mai exista? Oroarea războiului, 
cu toate implicaţiile lui sociale o va înțelege mai tirziu, o 
dată cu zilele trăite în baraca răniților din Iași, cînd gîn- 
durile au prins să i se limpezească şi să sfişie vălul ce le aco- 
perea. Aici, în baracă, a avut prilejul să înţeleagă ce este 
războiul şi să-l urască, sentiment ce-l va păstra pină în ul- 
timele zile ale vieţii sale. „Războiul? — va spune într-un 

2. N. Soreanu, pro- 
fesorul din Conser- 
vator al actorului. 
Mai tîrziu — pro- 
fesor şi elev — vor 
apărea alături în 
mai multe piese 


1. Certificatul de absolvire 
al Conservatorului atestă 
excelenta pregătire a tînă- 
rului actor George Vraca: 
Premiul I din întreaga 
promoţie (1921) 


3. George Vraca în pri- 
mii lui ani de teatru 


interviu din 9 octombrie 1933, ce i-a fost luat de un reporter 
al ziarului «Rampa» în cabina Teatrului Maria Ventura. 
Sincer îmi mărturisesc panica acută ce mă domină, atunci 
cînd încerc să mă gindesc la război. Vizunea și perspectiva 
unuia în viitor, mă îngrozeşte, făcîndu-mă un om sceptic, 
neincrezător în forţele mari şi vitale ale omenirii...“ 


Dusese viaţa de tranșee cu zile și bune și rele. Zile bune, 
adică acele răstimpuri fără schimb de focuri cu inamicul, 
ale cărui poziţii nu-s mai departe de o aruncătură de piatră, 
şi care stă la pîndă să te surprindă, ca să nu fie el surprins. 
Îl ştii acolo, spionindu-ţi fiecare mișcare, gata să-ți pedep- 
sească cu moartea orice imprudenţă. 

»De cum se așeza întunericul, începea feeria proiectoarelor 
şi a rachetelor: albe, roşii, verzi, luminind dealurile, văile, 
viroagele şi ripele, păzind tranșeele de surprinderile vrăj- 
maşului. 

În zilele de prea multă liniște, peste tranşee se așeza un 
soi de lincezeală, de urit, de monotonie, iar o dată cu 
această stare sufletească îşi făceau loc şi gîndurile de teamă 
pentru tifosul exantematic care făcea ravagii. 

Într-o astfel de zi, sublocotenentul Vraca l-a provocat 
pe sublocotenentul Cicma la o partidă de tenis. Cicma îi era 
prieten sau poate chiar rudă îndepărtată, căci doar cu un 
unchi numit Jani Cicma fusese Miha în Dalmația. O par- 
tidă de simplu băieţi, pe un mic platou situat între cele două 
rînduri de tranşee vrăjmașe, arbitrul fiind locotenentul 
Luchian. Spectatori au fost şi românii și nemţii, iar premiul 
rezervat învingătorului era reprezentat de două pachete de 
ciocolată. Rachetele de tenis le improvizase un ostaş, fost 
luerător la magazinul „Universel“. 

S-au schimbat mingile pînă la setul III, cînd nemţii 
fiindu-le frică de o cursă — i-au invitat pe sportivi cu citeva 
focuri de mitralieră, să se ducă acasă, iar premiul — cioco- 
lata Suchard — a mîncat-o arbitrul. 

-~ De unde atita sfidare aruncată morţii? Să fi fost tinere- 
tea? Sau un exces de sportivitate? Ei, da. Sporturile i-au 
plăcut întotdeauna. Toate şi îndeosebi înotul. 

Bărbierul spitalului —un rezervist în virstă —i-a ras 
barba crescută de patru zile. Cere să-și privească chipul în 
oglindă. Cu imensul turban de tifon ce-i acoperă capul, cu 
ochii lucind încă de febră, cu fața smeadă şi prelungă, i se 
pare că seamănă cu un prinţ oriental. 

Abia cînd a vrut să așeze oglinda pe noptieră, a zărit bu- 
chetul de flori ce i-a fost adus în timp ce dormea, de o mînă 
binevoitoare. Flori ! Cit de mult le iubeşte. Simte că i se ume- 
zesc ochii de atita emoție și bucurie. Le mingiie cu podul 
palmei, potrivindu-le în cana de pămînt, cu smalţul verde. 
Sint flori de grădină şi le cunoaște mai pe toate, fiindcă flo- 
rile l-au interesat încă de copil. Cu altele s-a întîlnit în cursul 
de botanică al Școlii de agronomie. lată că au fost adunate 
în mănunchi micşunele, sau mixandre cum li se spune în 
Muntenia. Şi rozete mediteraniene, galben-verzui. Petunii 
cu margini răsirînte și cu gitul lung, roșietice și purpurii. 
Crăiţe din neamul compozeelor, cu flori galbene, brune sau 
portocalii. Crăiţe avea și în curtea casei din strada Sf. Ștefan 
în care s-a născut... 


Şcoala primară a făcut-o pe strada Lucaci. Nu știe 
precis de ce, dar amintirile din epoca aceea nu sînt prea 
vesele. Într-un interviu ce i-a fost luat la 23 septembrie 
1929 de Tudor Muşatescu pentru ziarul „Rampa“, va 
spune:... „Copilăria mi-a fost olungă serie de încercări ne- 
izbutite să mă acomodez cu lumea și de aici un șir nesfirşit 
de neplăceri „corporale“, iar mai tirziu sufleteşti. Primul 
meu dascăl, cel din clasa I primară, avea ca unic argument 
nuiaua, o nuia lungă şi roşie de vreo 5 mm diametru. Am 
cunoscut-o atît de intim, încît și azi aș recunoaşte-o“. 

Făciînd abstracţie de aceste neplăceri, totul îl interesa. 
Își aminteşte de zarzavagii aplecaţi sub greutatea coșurilor 
atirnate de cobiliţe, călcind peste bolovanii străzii cu pași 
mărunți, de bragageriile cu bigi-bigi şi acadele, de flaşne- 
tarii cu mutre bizare. Unul din ei ducea în spate, răsuflind 
din greu, cutia cu clopoței şi cu poze, impodobită cu pan- 
glici şi flori de sorcovă, cu beteală de mireasă și mărturii de 
botez, în timp ce al doilea învirtea de manivelă şi izbea în- 
tr-o tamburină uriaşă. 

Dar altă amintire îşi face loc din timpul acela. În fie- 
care duminică dimineaţa, primăvara şi vara, apărea pe 
stradă același moșneag, cu flașneta atîrnată de git. Bătriînul 
cu barbă albă, cu ochii albaştri spălăciţi, de cum ajungea în 
faţa casei își scotea pălăria decolorată de soare şi roasă de 
ploi, s salutind gospodinele care ieşeau la fereastră la auzul 
cintecului șchiop al flaşnetarului. Dar într-o duminică di- 
mineaţă, moșneagul nu a mai apărut —și nici n-a mai ve- 
nit vreodată. L-a mîhnit adînc absenţa flaşnetarului în 
duminica aceea, iar tata „7 poate ca o consolare — l-a plim- 
bat cu trăsura la „şosea“ 

„Tata? Îi semăn mult şi ca fizic şi ca temperament, va 
spune în acelaşi interviu ce i-a fost luat de Tudor Muga- 
tescu*. Poate de aceea mi-a iertat mereu năzbîtiile mele de 
copil, cum m-a iertat şi în dimineața aceea cînd m-am 
inapoiat acasă abia o dată cu ivirea zorilor“... 

Îi plăcea să umble hoinar și a umblat mult fără căpătii, 
astfel că la virsta de zece ani se putea descurca și noaptea pe 
toate drumurile din jurul Bucureştiului. 

Într-o seară, ieşise din oraș pe la Bariera Vergului și a 
mers pe șoseaua prăfuită, de-a lungul lanurilor de porumb, 
pînă către fortul Căţelu. Un timp, a privit de la distanţă, 
prin ușa întredeschisă, interiorul unei cîrciumi pierdute în 
cimp. 

A luat-o apoi pe linia ferată a fostelor forturi, de-a lun- 
gul imașurilor și lanurilor, a perdelelor de salcîmi ce camu- 
flau odinioară terasamentul liniei ferate, drum lung sub 
cerul spuzit de stele, pînă la fortul Chitila. Cale de aproape 
o noapte. A străbătut apoi mahalaua nordică a orașului în 
drum spre casă, transformînd în proiectile pietrele adunate 
de pe terasamentul liniei ferate, căci ciinii de prin porţi erau 
agresivi cu drumeţii nocturni. Cînd a trecut în zori de gardul 
curţii, tata îl aştepta. Şi-a văzut fiul cu picioarele negre de 
praf pînă sub genunchi, cu părul colbăit, cu chipul răvăşit 
de oboseală, dar cu lucirea în ochi a hoinarului îmbătat de 
stele. A înţeles, a zimbit și l-a iertat. 


* George Vraca despre el și despre alţii, „Rampa“, 23 septembrie 
1929. 

În baracă a fost trezit din somnul furat după amiezei, de 
un murmur de vioară, lin și odihnitor ca o mîngiiere. Din 
ochi a cuprins mai întii paturile în care răniții — unii înăl- 
țaţi în capul oaselor, alții cu pernele ridicate sub cap — as- 
cultau. Privirile i-au înaintat pină către ușă, unde George 
Enescu aplecat peste vioară, cînta cu ochii aproape închiși. 
Cînta să aline suferințele răniților, aşa cum a cîntat în tot 
lungul anilor 1917—1918, oriunde a izbutit să fie dus de 
un vechi automobil militar. Cu el venise și Maria Ventura 
(rămasă în patrie în timpul războiului și încadrată în Crucea 
Roşie, recita versuri prin spitale) şi C.I. Nottara. Toţi trei 
s-au oprit şi la patul lui. Pe vremea aceea, sublocotenentul 
de douăzeci și unu de ani, nu avea decit cunoștințe destul de 
vagi despre cariera triumfală a marii actriţe, deși chiar şi la 
urechile publicului românesc întimplător — adică ale acelui 
public care nu frecventa decit arareori teatrul — ajunsese 
vestea marilor ei succese și încă destul de recente, din stagiu- 
nile 1915—1916: în Îndrăgostita de Porto-Riche, Marșul 
nupţial de Henri Bataille, rolul Margueritei Gauthier din 
Dama cu camelii. Nu ştia încă nimic sublocotenentul despre 
izbînzile actriţei la Comedia Franceză, nici despre acelea 
de la teatrul lui Antoine, dar îşi amintea că i se povestise 
cîndva despre un spectacol cu Andromaca la Arenele Romane, 
în care Ventura o interpretase pe Hermiona, iar de Max pe 
Oreste. 

George Vraca a reprodus în nenumărate interviuri — cu 
cuvinte diferite, dar ideea rămînind aceeaşi — dialogul care 
a avut loc în baraca răniților, luminată de vizita celor trei 
reputați artişti: 

— „Nu te-ai gîndit niciodată la teatru“?, l-a întrebat Maria 
Ventura, impresionată probabil de faţa smeadă şi frumos 
conturată a sublocotenentului, de privirea lui caldă şi în- 
văluitoare, dar mai ales de glasul lui vibrant, melodios și 
cu rezonanţe adinci. 

— „La teatru? Poate. Aşa, după un spectacol. Ceea ce 
s-a întimplat însă destul de rar“. 

— „Dacă te-ai gindit la teatru, adică să te faci actor, 
a fost întrebarea mea“, a stăruit Maria Ventura. 

— „Actor? O, nul!“ 

Faptul că nu se gindise la teatru spulberă părerile asu- 
pra „predestinării“ actorului pentru scenă, de unde, obliga- 

toria pasiune a acestuia pentru teatru incă de copil. De alt- 
fel, într-un interviu ce i se va lua în noiembrie 1931, aşa- 
dar după ce trecuse prin circa șaptezeci de roluri, în marea 
lor majoritate roluri principale, va declara el însuşi că pină 
la intrarea în Conservator, n-a fost decît de trei ori la tea- 
tru: la virsta de 11 ani, cind a văzut Hamlet (probabil cu 
Aristide Demetriade) și l-a impresionat în mod deosebit 
apariția umbrei regelui ucis, a doua oară la piesa Mugurul, 
reprezentată de Compania Davila, în sfîrşit, în timpul răz- 
boiului — la laşi — cînd a văzut-o jucînd și pe Maria Ven- 
tura (deci după vizita la baraca răniților). 

...„ Cînd eram mic, declară cu sinceritate George Vraca, 
nu organizam spectacole cu copiii din mahala, nu luam de 
acasă cearceafurile mamei pentru scene improvizate și nici 
prin gind nu mi-a trecut să mă fac actor“. 

În hotărîrea lui de a se devota scenei, fără doar şi poate 
că a intrat și întrebarea-îndemn adresată sublocotenentu- 
lui rănit. De aceea, în interviul ce i-a fost luat în 1929 de 
scriitorul şi dramaturgul Tudor Muşatescu, şi-a mărturisit 
şi emoția pe care a încercat-o, cind, jucînd alături de Maria 
Ventura în Joana d'Arc, în interpretă nu înceta de a o ve- 
dea pe „sora de caritate“ venită în 1917 la spitalul militar 
din laşi. 

Un îndemn, o impresie puternică, mai tirziu o hotărire 
şi în felul acesta se poate afirma că firul strălucitei cariere 
actoricești de peste patru decenii — acest „înşir”te mărgă- 
rite“ mai lung de 150 de roluri —a început să se depene 
acolo, în baraca răniților. 


GLAUCO 


E seara de 31 decembrie. Abia dacă a mai 
rămas o oră pînă cînd s-o pornească la drum noul an 1922. 
Actorul George Vraca — singur, acasă — gindește, reca- 
pitulează, retrăieşte. În aceleași clipe, desigur că rudele, 
prietenii, colegii, sînt pregătiți să ciocnească paharele, să 
salute anul care vine —cu bucuriile, cu amărăciunile, cu 
biruinţele și cu înfriîngerile lui. 

Cînd ești tînăr — abia a împlinit în luna care a trecut 
douăzeci și cinci de ani — te aștepți numai la bucurii şi suc- 
cese, nu la necazuri și înfringeri. N-ai pentru ce medita prea 
grijuliu asupra viitorului şi nici nu trebuie să faci un bi- 
lanț al trecutului, sau să cauţi singurătatea. El însă, a vrut 
să fie în seara asta numai cu el însuși, și a rezistat eroic tutu- 
ror invitaţiilor, tuturor stăruinţelor, căci în ajun s-a lăsat 
cortina peste primul lui mare succes şi totodată, poate, că 
s-a ridicat pentru „intrarea în scenă“ a unei cariere pe care 
el o vrea încununată de glorie. Dar cum şi în ce con- 
diţii o va realiza? 

Iată de ce a simţit nevoia unei recapitulări, nevoie pe 
care o va resimţi mereu în pragul tuturor marilor etape ale 
vieţii: necesitatea bilanţului și a proiectelor de viitor. 


Abia dacă cu trei-patru luni a fost depășit anul de cind 
este actor. Ce înseamnă un an într-o carieră? Atit de puţin 
şi totuşi atit de mult, dacă ar ţine seama chiar numai de 
faptul că în răstimpul acestui an și-a ales în chip definitiv 
luntrea avîntată cu care să străbată mările întinse ale vieţii. 
lar întimplările care l-au dus la această alegere, trebuie 

rînduite ca niște cărţi în rafturi, pentru ca privirea să le poată 
cuprinde pe toate dintr-o dată. De altfel, nu e pentru prima 
oară că prin faţa ochilor minţii i se perindă întimplările tră- 
ite și oamenii legaţi de aceste întîmplări. Ba chiar și ges- 
turile lor, semnificaţia gesturilor și a cuvintelor lor. Retră- 
ieşte cu atîta intensitate momentele şi întimplările fixate 
în amintire, încît le simte cum se imbulzese nerăbdătoare 
ca să fie compartimentate. Un fel de A la recherche du temps 
perdu al lui Proust, roman care va avea şi el un cuvint de 
spus, în deprinderea de a analiza și de a cerceta arhiva amin- 
tirilor şi a întîmplărilor. 


La 29 mai 1921, în sala Teatrului Lyric din Bucureşti 
a avut loc producţia Conservatorului — clasele de dramă și 
comedie. Din clasa maestrului Nicolae Soreanu se prezintă 
pe scenă studenţii George Vraca și Valentina Spirescu, cu 
actul I din Prometeu; George Vraca în rolul personajului ce 
a dat numele piesei, Valentina Spirescu în rolul nimfei Ero- 
meni. Două zile mai tirziu, cronicarul Emanoil Cerbu a afir- 
mat în coloanele unui ziar de specialitate: „Clasa domnului 
Soreanu a dat pe domnul George Vraca şi pe domnişoara 
Valentina Spirescu, amindoi patetici şi declamatori în Prome- 
teu, probabil amîndoi cu mari și incendiare temperamente.“ 

E adevărat. A fost declamator. Dar cît timp va trece şi 
de cîte străduinţe va fi nevoie, pînă cînd va reuși să scuture 
în mod definitiv din jocul său, tot ce poate să pară artifi- 
cial şi poate tulbura imaginea convingătoare a personajului 
pe care îl reprezintă? 

A terminat Conservatorul ca premiant. Certificatul de 
absolvire nr. 1238 din 12 iunie 1921 al Conservatorului de 
muzică şi artă dramatică din Bucureşti, afirmă că George 
Vraca a absolvit cursul de dramă şi comedie cu media 9,67, 
obţinind premiul I din întreaga promoţie. Certificatul este 
semnat de directorul Conservatorului, I. Nona Ottescu, de 
Constantin Nottara, profesor și diriginte, de N. Soreanu, 
profesor, și de Faust Niculescu, secretar. 


Priveşte fotografia profesorului, purtind dedicaţia: „Ele- 
vului meu G. Vraca căruia îi prevăd o strălucită carieră, 

toată dragostea. N. Soreanu“. O strălucită carieră... Oare, se 
va realiza pronosticul? 

Are amintiri plăcute din anii de studii. I-au fost colegi 
dragi Al. Finţi, I. Niculescu-Brună și I. Focșeneanu. Suride 
cînd își aminteşte cum de a ajuns să se facă actor. O 
împrejurare care desigur că i-a reactualizat propunerea ce-şi 
făcuse după convorbirea cu Maria Ventura în baraca de la 
laşi şi pe care aproape că o dăduse uitării. 

Urmase cursurile Școlii de agronomie, secţia de botanică, 
— îndrăgea florile, complăcîndu-se ore întregi în tovărăşia 
lor — și era în căutarea unui post. Intenţiona să stringă ceva 
bani, sumă care să-i dea posibilitatea să plece în Franţa la 
Grignon spre a-şi continua studiile. Grignon era în vremea 
aceea o aşezare — cătun din afara comunei Thiverval — Gri- 
gnon, departamentul Seine-et-Oise, arondismentul Versail- 
les, unde funcţiona o școală naţională de agricultură. Dorea 
să urmeze o secţie specială a acestei şcoli, aşa numita sec- 
ție „de cultură industrială și de transformarea produselor 
agricole“. Se obișnuise să spună că cerul și cimpul sînt prie- 
tenii lui nedespărțiţi şi se considera un pionier al cultu- 
rilor de bumbac și de arahide în țara noastră. 

Așadar, în căutarea unui post... Pașii l-au dus și pe Calea 
Victoriei, unde s-a întîlnit cu un camarad de militărie înso- 
tit de o fetişcană vorbăreaţă, elegantă, drăguță şi sigură pe 
ea. După ce a aflat că amindoi sînt actori, au stat mai multă 
vreme de vorbă chiar pe trotuarul însorit unde îi întilnise, 
apoi în continuarea conversaţiei începute, au schimbat im- 
presii la un aperitiv la „Terasă“. Seara i-a vizitat la teatru, 
chiar în cabină. Ciudat. Freamătul din culisele scenei, lu- 
minile, decorurile, manevrele maşiniștilor au început din- 
tr-o dată să-l intereseze. Și-a amintit de vizita Mariei Ven- 
tura şi de cuvintele pe care i le spusese... 

N-a mai plecat din Capitală. Cu actele strinse într-un 
plic, s-a prezentat chiar a doua zi directorului Conservato- 
rului de atunci, Popovici-Bayreuth. Din nefericire, înscrie- 
rile pentru examenul de admitere erau încheiate. 

— „Pot să mă înscriu la examen?“ 

Directorul l-a privit mai îndelung, l-a măsurat din cap 
pină în picioare, l-a pus să repete intrebarea, probabil pen- 
tru ca să sesizeze mai bine timbrul vocii, apoi i-a răspuns cu 
glasul lui profund și răsunător (obişnuia să spună: „Cind cin- 

tam la Bayreuth, în orchestră erau optzeci de instrumente, 
dar vocea mea predomina“): „Poţi“! 

Înscris la examen deci. A învăţat de grabă citeva poezii 
pe de rost (l-a mai ajutat și camaradul de militărie ca să le 
interpreteze), iar la ziua fixată s-a prezentat. A avut 
surpriza să constate că a reuşit „primul“. 

Cînd i-a povestit fratelui său isprava, ca şi intenţia sa 
de a se face actor, Nicu — student în ultimul an la Politeh- 
nică, tînăr serios şi chibzuit — s-a mirat de parcă i-ar fi 
spus că s-a hotărit să facă înconjurul lumii pe jos: 

— „Păi, ai talent?“ 

— „Știu eu? Se vede că am, din moment ce am reuşit 
primul!“ 

— „Nu-i întotdeauna un criteriu“, i-a replicat sceptic tină- 
rul politehnician. 

Barem despre tatăl său iși aminteşte că s-a supărat de-a 
binelea. Cu miinile la spate, umbla furios prin încăpere: 

— „Conservator, conservator. Dar agronomia, dar Gri- 
gnonul, dar bumbacul?“ 

— „Gata-i cu agricultura, m-am hotărît“, i-a replicat 
el cu o fermitate pe care nu şi-o bănuia în fața pă- 
rintelui. 

— „Cind cineva se hotărăşte pentru o carieră, trebuie cit 
de cit să spere că va reuşi în ea“. 

— „Păi, sper!“ 

— „Tu?... Neam de neamul nostru n-a fost actor“. 

—„S-avem iertare. Oare bunicul dumitale Miha, nu 
umbla cu «carroza», împreună cu unchiul său Iani Cicma, 
pentru reprezentații? N-au fost și unul şi altul comedianţi?“ 

Pină la urmă — tată şi fiu — au rămas fiecare pe pozi- 
piile lor, dar fără a fi intervenit o ruptură în raporturi. 

Ca mijloc de existenţă în timpul studiilor de la Conser- 
vator a reușit să obţină un post de institutor suplinitor la 
școala primară „Tabacu“ şi se pare că niciodată n-au existat 
elevi mai fericiţi decît elevii lui. Cea mai mică dintre note 
era nouă, iar cea mai mare era zece, fiindcă o alta și mai 
mare nu exista! 

Apoi, —tot ca mijloc de existenţă a elevului de conser- 
vator, dar şi ca o pregătire pentru viitoarea carieră, s-a an- 
gajat la Compania Bulandra. 

Compania Bulandra, înființată în 1914, cu o întreru- 
pere a activităţii sale din Bucureşti numai în timpul răz- 
boiului din 1916—1918, îşi deschisese porţile imediat după 
încheierea armistiţiului. Stagiunea 1920—1921, a început-o: 
cu Cocoșul Negru de Victor Eftimiu (piesă ce a realizat trei- 
zeci şi cinci de spectacole, număr respectabil pentru acea vre- 
me), rolul paznicului (bătrinul de şaptezeci de ani) încredin- 
ţindu-i-se lui George Vraca. Două săptămîni mai tîrziu a 
fost trecut în rolul Voievodului Nenoroc din aceeași piesă. 

Iată cum povestește el însuşi —cu patru decenii mai 
tîrziu — acest debut: 

„În 1920, adică exact acum patruzeci și trei de ani, 
am jucat — pe scena Teatrului Comedia, unde se adăpostise 
Compania Bulandra — primul meu rol, în piesa lui Victor 
Eftimiu Cocoșul Negru. Decorurile erau sumbre, pline de 
simboluri, Tony Bulandra în rolul Diavolului purta un cos- 
tum impresionant şi avea accente de mare gravitate. Eu îl 
interpretam pe paznicul cel bătrin, întruparea cinstei, a 
spiritului de dreptate, de sacrificiu și devotament. Purtam 
barbă și mustăţi strașnice, îmi compusesem mers şi gesturi: 
de bătriîn, glasul mi-l făcusem dogit de ani. Mărturisesc des- 
chis însă, că de cum intram în scenă, cu aceste elemente bine 
studiate, elanul versurilor mă fura, mă lăsam prins fără să 
vreau de incantaţia lor şi mă pomeneam rostindu-le cît se 
poate de vibrant şi de tinereşte. Tot sincer vorbind de cum. 
se ridica cortina, „îi dădeam drumul“ cu toată ardoarea şi 
avîntul, uitind că personajul meu avea șaptezeci de ani şi 
ţinînd seama numai de plăcerea de a mă asculta. Eram doar 
prima dată în viaţă pe scenă, prima dată spuneam versuri 
în faţa publicului“.* 

Au urmat: un rolişor (Andrei Streja) din Păianjenul de 
A. de Hertz, apoi personajul Roller din Hoții de Schiller, mai 
apoi Vancheme din Cafeneaua cea mică de Tristan Bernard 
şi în sfîrşit Rolsby din piesa Raffles de Hornung și Presbrey. 
Roluri, toate secundare... Aceasta i-a fost activitatea la 
Compania Bulandra. 

Cronicarii dramatici amintind de premierele acestor piese, 
făceau aprecieri numai asupra protagoniştilor (Tony Bu- 


* Rolurile mele, „Teatru“, noiembrie 1963. 

landra, Tantzy Cutava-Barozzi, I. Mihalescu, Ovid Bră- 
descu, Marietta Rareș, Gina Sandry şi I. Iancovescu), și 
nici un cuvint despre interpreţii rolurilor mici. 


Îndată după absolvirea Conservatorului, este admis ca 
actor stagiar al Teatrului Naţional din București. A fost 
distribuit —este prima lui apariţie pe această scenă — în 
Moartea Cleopatrei de M. Pașcanu, în rolul Marcus Scaurus. 
Cronicile dramatice din nou nu l-au amintit... Urmează 
Ghiţă Cuţui din Tudor Vladimirescu de N. Iorga — un roli- 
şor la marginea celor 32 de roluri ale piesei, și regele Franţei 
din Regele Lear de Shakespeare, în fruntea distribuţiei fi- 
gurînd Nottara. Cronica i-a făcut cinstea să-l amintească 
de această dată: „Pe regele Franţei îl joacă domnul Vraca 
cu căldură comunicativă, evident grație temperamentului 
d-sale ; dar mai puţin sigur pe rol de cum ne-am fi așteptat“. 

A apărut apoi în Florin din O noapte la Mircești (fantezie 
în versuri într-un act şi un prolog) și în sfirșit în Mircea Da- 
mian din Inelul de Ticu Arhip, rol principal în piesă, dar 
lipsit de posibilităţi de afirmare pentru interpret. S-a achi- 
tat totuşi mulțumitor — cel puţin după părerea criticii — de 
însărcinarea primită, căci cronicarul Alex. Călin a consemnat 
în articolul său: „...Domnul Vraca cu timbrul sonor al vocii 
sale și cu un joc în care vibra simţire, a trecut foarte lăuda- 
bil primul rol greu (cronicarul confundind se vede, greutatea 
cu întinderea rolului, sau cîntărind greutatea în funcţie 
“de absenţa unor posibilităţi), manifestindu-se ca un element 
ce poate fi folositor, dacă este bine întrebuințat și cu price- 
pere îndrumat“. 

Rol greu? Ce inseamnă un rol greu, s-a întrebat şi tînărul 
George Vraca. În sfîrşit, o noţiune asupra căreia va 
trebui să mai mediteze... După criticii dramatici sau în 
înţelesul lor, a reţinut ce înseamnă un rol greu, căci şi A. de 
Hertz, în cronica sa din ziarul „Dimineaţa“ afirmase: „Mi-a 
plăcut foarte mult domnul Vraca, cu o distincţie în jcc și o 
căldură în glas, trecînd cu uşurinţă de la o stare sufletească 
la alta, alunecind cu ușurință peste asperităţile unui rol 
puţin generos“. 

Laude i-a adus și cronicarul dramatic Iosif Nădejde, 
în coloanele ziarului „Adevărul“: „În chip cît se poate de 

avantajos s-a prezentat domnul Vraca, un element tînăr 
care se afirmă ca o frumoasă speranță a viitorului“. 

Fapt este că Inelul nu i-a adus succesul așteptat. Tocmai 
cind teatrul i-a devenit din ce în ce mai drag, iar succesul 
îi este necesar, în primul rind, ca o confirmare a faptului 
că a fost fericit momentul cind s-a hotărit pentru cariera 
de actor. E o întrebare la care încă nu şi-a răspuns definitiv, 
căci pentru nimic în lume n-ar stărui în actorie, dacă ar fi 
să rămînă la periferia ei. Nu el însă este acela care alege ro- 
lurile, pentru a-și arăta adevărata măsură. Este pur şi sim- 
plu distribuit. Atit. lar ca să se zbată pentru un rol sau al- 
tul, nu o va face nici mai tirziu. De aceea, după cîțiva ani, 
adică după ce va fi cunoscut din plin succesul, va spune în- 
tr-un interviu: „Și-apoi, niciodată n-am cerut rolurile. Mi 
s-au dat sau chiar mi s-au impus.“* 


lată că a ajuns şi la seara de ieri — 30 decembrie 1921 
— cînd pe scena Teatrului Naţional a avut loc premiera pie- 
sei Glauco, tragedie în trei acte a italianului Ercole Luigi 
Morselli. 

Încă de la prima lectură a acestei poveşti — căci o poveste 
dramatizată este pînă la urmă Glauco — şi-a dat seama că 
a dat peste rolul care poate să-i deschidă poarta către ade- 
văratul succes. O va deschide cu adevărat? Personajul aces- 
ta pretinde lirism şi pasiune, exprimări despre care el ştie 
că fac parte din arcuşul său, dar care cer a fi drămuite şi stă- 
pinite. Orice stridenţă nu numai că ar suna fals, ci ar duce 
spre ridicol. 

Subiectul piesei? lată-l aşa cum l-a povestit el însuşi cu 
peste patruzeci de ani mai tirziu în articolul său Rolurile 
mele**, articol pe care l-a început cu citeva consideraţiuni 
despre autor: 

„Autorul, Luigi Ercole Morselli, este un poet şi drama- 
turg italian, care a trăit între anii 1882—1921. În piesele 
lui pline de lirism şi pasiune, trăgindu-şi de cele mai multe 
ori izvorul din mitologia greco-latină, ne sînt prezentaţi 
eroi de o forţă uriaşă, dintre cei ce ajung pe culmile gloriei 


* „Rampa“, 23 septembrie 1928. 
* Teatrul“, noiembrie 1963. 


28 


sau pe culmile bogăției, dar sînt totuși profund nefericiţi, 
fiindcă cele mai inalte aspirații le rămîn neîmplinite. Glauco, 
eroul interpretat de mine — și el reeditarea modernizată 
a unei figuri din mitologia elenică — la început nu este de- 
cît un pescar sărman, îndrăgostit cu mare patimă de Scylla, 
care la rindu-i îl iubeşte cu aceeași pasiune. Dorindu-se însă 
bogat și rege, Glauco îşi părăsește iubita, părăseşte ţărmul 
pe care a crescut, uneltele meseriei și pe tovarășii lui pescari 
şi pleacă în lume. Ce-i drept, se întoarce cu corăbii pline de 
aur, se înapoiază cu arme și coroană —nu de rege ci mai 
mult, de zeu nemuritor — se întoarce acoperit de faimă, se 
întoarce la Scylla cu aceeaşi dragoste, dar, din păcate prea 
tîrziu. Neputind să mai îndure singurătatea şi dorul, Scylla 
se aruncase în valurile mării, cu puţin înainte de întoarce- 
rea lui, făcînd din Glauco, dintr-o dată, cel mai nefericit 
dintre oameni.“ 

Aşadar un rol plin de culoare și de posibilităţi. Dar cum 
să ajungă să-l stăpînească în toată gama exprimărilor sale 
şi cum să-l facă să vibreze? Teoretic, știa că desăvirşirea în 
arta actorului pretinde nu efecte de scenă, ci pătrunderea 
adîncă a sensului operei, trăirea intensă a personajului pe 
care îl interpretezi, însuşirea simţirii şi a gindurilor acestui 
personaj, fără artificii ieftine, fără tentative de a impresiona 
publicul prin sonoritatea cuvintelor pe care le rostește. Atit 
de uşor te poţi lăsa furat de muzicalitatea unei fraze, igno- 
rîndu-i înțelesul! Îţi sună în urechi armonios împerecherea 
cuvintelor și te placi pe tine însuţi, auzindu-te, dar fără să 
transmiţi nimic în sală, căci muzicalitatea numai ea singură, 
nu-i de ajuns. 

A început să-şi controleze glasul, intonaţia, pronunţarea, 
respiraţia și gestul, adică toate acele mijloace prin care un 
actor poate emoţiona publicul. Va fi de ajuns atit? Nu, va 
trebui să se emoţioneze el însuși de personajul pe care îl in- 
terpretează, urcind emoția aceasta pînă la ultima ei treaptă, 
adică pină la transfigurare... 

Aşa l-au urmărit întrebările şi căutările, pină în seara 
premierei — căutări pe care în parte le amintește în ace- 


* De menţionat că spectacolul a început cu o lucrare ocazională 
Moartea lui Dante, de N. Iorga scrisă cu prilejul comemorării celui 
de al șaselea centenar de la moartea marelui poet. 

laşi articol de peste patru decenii: „...pentru Glauco mi se 
cerea altă înţelegere, mai multă forţă de transfigurare şi 
trăire, ba și mai mult meșteșug în gradarea și nuanţarea mo- 
mentelor (comparaţia se referă la rolul Voievodul Nenoroc 
din Cocoșul Negru de Victor Eftimiu), fiindcă altfel, aşa cum 
e construit personajul, numai pe patos dezlănțuit, interpre- 
tarea ar fi putut fi monocordă.“ 


Distribuţia a fost generos alcătuită: în Phorchis — ta- 
tăl Seyllei — I. Sîrbu ; în zeiţa Circe, Maria Filotti ; în Scylla, 
Maria Giurgea. Mai susțineau roluri 1. Tilvan, Nataşa Chiro- 
vici (Alexandra), Dora Cosmovici şi alţii..., iar în rolul 
titular, George Vraca. 


În general, criticii dramatici au apreciat favorabil cam 
pe toţi interpreţii piesei lui Morselli, afirmind că „au con- 
tribuit la închegarea unui spectacol foarte interesant“, dar 
fără a intui că o stea de mărimea întîi apăruse pe cerul scenei 
românești, sau— dacă au intuit-o — fără a avea curajul de 
a-şi lua răspunderea unei atari afirmaţii. El însă — inter- 
pretul lui Glauco — și-a dat seama că o dată cu acest spec- 
tacol, a început ascensiunea. A simţit-o din aplauzele pu- 
blicului, din contactul nevăzut care s-a stabilit între scenă 
şi spectator (contact pe care un actor îl simte întotdeauna dacă 
există sau nu), din stringerile de mînă ale colegilor de teatru, 
din încurajările şi din cuvintele spuse de actorii cu care juca 
piesa. Mult mai tirziu, marea actriţă a scenei românești care 
a fost Maria Filotti, va sublinia acest moment important 
din cariera lui George Vraca, în cartea sa de amintiri Am 
ales teatrul: „...în 1922 jucasem pe Circe în Glauco cu un de- 
butant strălucit, George Vraca, a cărui biruinţă de atunci 
constituia o afirmare definitivă“.* 

Că era propria sa afirmare, propriile sale aripi care se 
deschideau, ajutate de propriile sale resorturi şi nu ale al- 
tora prin imitație, n-au înțeles-o însă toţi criticii dramatici, 
căci cronicarul din „Facla“ (14 ianuarie 1922) afirma: 


* Am ales teatrul, Maria Filotti, Editura Meridiane 1963, p. 143, 

„Interpretind pe Glauco, domnul Vraca a dezvăluit tem- 
perament puternic, o voce bine timbrată, cu talent deosebit, 
care se vor valorifica mai cu seamă cînd tinărul artist va 
izbuti să se dezbare de imitaţiunea prea fidelă a domnului 
Tony Bulandra...“ 

Dar tînărul actor a simţit după ce cortina a căzut peste 
spectacolul premierei că viaţa i s-a legat definitiv de scenă, 
că a reușit să deschidă poarta succeselor, a acelor succese 
fără de care un actor trăiește o existenţă ofilită. 

După spectacol, împreună cu mai mulţi colegi și colege, 
au stat pină noaptea tirziu discutind şi comentînd impresiile. 
El simţise însă nevoia unei lungi conversații pe care s-o poarte 
cu sine însuși, moment pe care nu-l are decit acum, în noaptea 
de ajun de Anul nou. Pentru acest moment, astă seară —de 
cum s-a încheiat spectacolul —s-a grăbit spre casă. Este 
plăcut să-ţi spui în fața jarului din sobă că succesul avut 
în Glauco, numai după un an de carieră, reprezintă cel pu- 
ţin o promisiune de reuşită, dacă nu mai mult. 


În Glauco, colegii, cronicile și chiar aplauzele i-au con- 
firmat reușita. Dar propria lui părere, sinceră şi dezbrăcată 
de orice orgoliu şi vanităţi, care e? Ce a fost supărător sau 
poate chiar strident în interpretarea lui? Ar fi greșit să-şi facă 
iluzia că a fost desăvirșit. Ar însemna să cadă în propria lui 
capcană. În această artă, — ca în oricare de altfel — sînt 
de urcat trepte, iar desăvirșirea — ultima treaptă —e atît 
«de sus, încît ar trebui să fii un inspirat ca să-i întrevezi — la 
virsta de douăzeci şi cinci de ani — măcar contururile, ne- 
cum esenţa. 

Apoi sincer nu poţi fi decit în rolurile care se apropie cit 
de cît de temperamentul tău, de felul tău de a simți, de a gîndi. 

Sint prea multe probleme la care ar trebui să se găsească 
un răspuns în seara asta. Pină la urmă, înţelege că răspunsu- 
rile le va afla mai tirziu, dar că pînă atunci trebuie să con- 
tinuie să-și pună mereu întrebări, căci fără permanente în- 
trebări, nu va găsi niciodată dezlegarea problemelor care 
acum îl frămintă. Se va mulțumi pentru astăzi cu hotă- 
rirea dirză de a munci necontenit și fără de răgaz și ca în 

4, În rolul titular din Faust de Goethe 
(Teatrul Naţional, septembrie 1925) 


5, Alături de regizorul Jean Mihail şi operatorul I. Bertok 
în timpul turnării filmului Datorie și sacrificiu (1925) 


FAUST 


Izvoare ale vieţii, de care atirnă 
ceruri și pămînt spre care piepiul 
năzuiește însetat... 

(GOETHE — Faust — Prologul nopţii.) 


(ži o după amiază aurie de început de toam- 
nă. Pas cu pas, ținuse trotuarul îngust de pe Calea Victo- 
riei pînă la capăt, fără să-şi fi dat seama cum a ajuns la 
„şosea“. Trecuse prin fața vitrinelor atîtor magazine fără 
să le privească şi răspunsese mecanic la două, trei saluturi, 
fără ca să re țină cu cine şi-a încrucișat pașii. Era preocupat. 

Hotărit să fie singur cu gîndurile lui, acum își alege o 
bancă retrasă, unde să poată sta liniștit. Deschide incă o dată 
volumul mic, îngust, grațios, pe care-l are în mină: Faust, 
în traducerea lui Marc-Monnier, același volum ținut de mîinile 
mamei lui într-o vreme în care el nu se născuse. O rază de 
soare, străpunsă printre ramurile copacului de care banca este 
sprijinită, tremură o dată cu frunzele, pe monologul nopţii: 


Tai tout appris: philosophie, 
Droit, médecine et chirurgie, 
Meme, hélas! la théologie. 


De fapt, în după amiaza aceea de 18 septembrie 1925, nu 
plecase de acasă cu gindul să ajungă la șosea. Închisese în- 
tre coperte rolul pe care-l citise şi-l recitise de atitea ori şi 
o pornise spre Capşa să bea o cafea, să incerce să pună 
o stavilă între personajul pe care-l va reprezenta în acea 
seară şi între el, George Vraca, care vrea să se mai gindească 
şi la problemele lui, desprinzindu-se din haina doctorului 
Faust. Traducerea lui Marc-Monnier o virise în buzunar, 
dintr-o deprindere luată încă din prima zi cînd citise rolul. 
Era textul ce reprezenta primul lui contact cu capodopera 
goetheană, textul care îl satisfăcuse integral, încît confrun- 
tarea între cele două tălmăciri îi oferise dezlegările pentru 

toate nedumeririle ce le întimpinase. Dind colţul spre 
Calea Victoriei, afișierul Teatrului Naţional de peste 
drum îl atrăsese ca un magnet: „Faust, tragedie în 
douăzeci şi trei de tablouri de Goethe.“ În distribuţie: 
Mefistofeles — Romald Bulfinski, Faust — George Vraca, 
Margareta — Aura Buzescu. E afișul premierei. L-a privit 
îndelung, cu ochiul spectatorului care caută să desprindă 
dintre rînduri, atracție sau nu pentru spectacolul anunţat. 
L-a privit îndelung, pînă în clipa cînd a auzit din spate a- 
firmaţia în şoaptă — și totuşi destul de tare ca să fie şi de 
el auzită — „Tu, e George Vraca“. Nu întorsese capul ca 
să vadă cui aparține glasul acela tînăr de fată. Traversase 
strada aproape cot la cot cu două fetișcane, purtind încă 
pe chipurile lor tenta arămie a soarelui cules în vară pe plaja 
de la Movilă sau Eforie. Rămăsese dar pe loc fără să întoarcă 
capul, proces de răbdare, pînă cînd auzise pașii necunoscu- 
telor pornind spre stinga și atunci renunţase la Capşa și o 
pornise spre dreapta. Aşa a ajuns la șosea. 

E adevărat că în cei cinci ani de teatru — s-au împlinit 
exact cinci în luna asta —a început să fie cunoscut de pu- 
blic. Adesea în tramvaie sau pe stradă a auzit șoptindu-se: 
„George Vraca, actorul“, dar tot prea adesea glasurile ano- 
nimilor de care era recunoscut aparțineau unor fetișcane. 
În loc să-l bucure, îl cam siîciie genul acesta de notorietate. 
S-a lămurit de mult cu interesul pe care-l trezeşte printre 
femei înfăţişarea lui bărbătească, glasul bine timbrat, pă- 
rul negru cu reflexe albăstrui. Nu că ar fi indiferent la ase- 
menea succese, dar ar prefera ca interesul să-l stirnească 
actorul, talentul actorului, interpretările lui. Prin minte 
îi trec nume celebre de slujitori ai scenei, care s-au înscris 
cu litere de aur în istoria teatrului. Va ajunge, oare, vreodată 
şi el măcar să se apropie de aceste stele de mina întii? Altmin- 
teri, scena nu ar mai avea interes pentru el. Salariul — chiar 
dacă nu tot atît de bun, însă cu mai puţine frămîntări şi 
întrebări — l-ar putea avea și ca agronom. E adevărat că 
la început, a pornit fără prea multă convingere pe căile Tha- 
liei, treptat însă, otrava dulce a scenei i-a intrat în sînge şi 
a început să rivnească succesul: succesul acelui actor care 
e suficient să apară după ridicarea cortinei, pentru ca publi- 
cul să-l urmărească cu sufletul la gură. Ce trebuie să facă, 
ce trebuie să mai facă pentru a ajunge la marele succes dorit? 

Iată ce ar vrea să ştie, să afle și — orice s-ar spune — e mai 
puţin inițiat decît atotștiutorul doctor Faust. Trece la a doua 
pagină: sînt versurile prin care Faust își exprimă încrede- 
rea în atotputernicia cunoștiinţelor sale, pe care nu le pot 
clătina nici scrupulele, nici teama de diavol sau de infern. 

Teamă de diavoli, n-are. Dar îndoieli, destule. Lungul 
monolog care-l va rosti de îndată ce se va ridica cortina, îl 
îngrijorează mai mult decit tot restul piesei. Va izbuti să 
țină trează atenţia publicului? Sau auzul lui va desluși acel 
freamăt ușor — adevărată sentinţă de condamnare pentru 
actor—treamătul care se ridică în sală cînd spectatorii sînt 
plictisiţi, neatenţi, cînd şi-au pierdut răbdarea? 

Cît de intensă i-a fost îngrijorarea pentru acest mono- 
log, cît de intens i-a fost sentimentul pe care l-a trăit,o va 
mărturisi în același articol din 1963 Rolurile mele: ...,„0O 
dată cu interpretarea lui Faust, lungul monolog al îndoie- 
lilor, care a însemnat pentru sensibilitatea mea prima con- 
fruntare — de unul singur cu publicul, mi-a dat sentimen- 
tul unei prezenţe străine, masive, puternice, care mă su- 
pune unei aspre judecăţi. Mi-a părut atunci, că de comuni- 
unea ce se poate stabili între mine şi sală, și numai de aceas- 
tă comuniune, de intensitatea cu care spectatorii «res- 
piră o dată cu mine» depinde reuşita mea...“. 

Încă de la început nu l-a satistăcut traducerea româneas- 
că pe care o utilizase Teatrul Naţional, din care pasaje 
întregi i s-au părut prolixe, acesta fiind motivul pentru care 
a făcut necontenit apel — germana o cunoaște prea puţin — 
la traducerea lui Marc-Monnier. De altfel, în căutarea unui 
cuvînt, a unei expresii mai fericite a cercetat toate tălmă- 
cirile lui Faust în limba noastră, chiar şi pe cele în frag- 
mente, mergind înapoi pînă la traducerea lui Schelitti (au- 
torul de madrigaluri de la mijlocul veacului trecut) şi a 
lui Pogor, ba pînă și la acel crimpei liric al lui Iancu Văcă- 
rescu, pretins inspirat din aceeaşi operă. 

Ce să mai spună de greutăţile pe care i le-a pus textul 
în sine? Care este interpretarea justă, în stare să redea sem- 
nificaţia adincă a acestei opere, să reprezinte însăși esenţa 
gindirii goetheene? Din fericire pentru el, Faust n-a mai 
avut un alt interpret pe scena Naţionalului, a cărui inter- 
pretare să-l influenţeze, să-l ducă la imitație. Bună sau 
rea, interpretarea va fi numai a lui... 

A început prin a elimina din preocupările sale așa-zisul 
aspect teologic al piesei, subliniat de unii istoriografi li- 
terari. Goethe l-a mîntuit pe Faust fiindcă eroul său era 
minat de cea mai înălțătoare pasiune a omului, de setea 
lui de cunoaştere şi de năzuinţa lui spre bine, şi nu pentru 
că s-a împăcat cu cerul. Nu mîntuirea lui Faust interesează, 
ci problemele de ordin moral pe care și le pune eroul şi 
aspectele sociale pe care le ating aceste probleme. Faust 
este în primul rînd un ginditor. El doreşte cu pasiune să 
cunoască esența lucrurilor. Pentru a afla adevărul a stu- 
diat tot ceea ce era cunoscut în știința vremii, a făcut apel 
pînă și la magie, şi totuși fără a reuși să-şi potolească se- 
tea de a cunoaşte. Caută şi nu găseşte, viaţa refuzindu-i im- 
plicit fericirea, pe care o va căuta și afla doar trecător în 
beţia simţurilor din circiuma lui Auerbach, în Noaptea 
Valpurgiei. Caută fericirea şi în dragostea unei fiinţe curate, 
dar şi iubirea devine pînă la urmă izvor de decepţii, prin 
amărăciunea de a fi adus nenorocirea unei fiinţe nevino- 
vate. Dorinţa lui fierbinte îl mînă mereu spre ceva pe care 
limitele umane nu-l pot cuprinde. Poate că spre frumosul, 
care în concepţia goetheeană se confundă cu virtutea. Dar 
nici frumosul întrupat prin Elena, eroina mitologiei gre- 
cești, cu care se uneşte, nu-l va satisface: îmbinarea idea- 
lului clasic cu al spiritului germanic, al sudului cu nordul, 
al romantismului cu clasicismul, simbolizate prin această 
unire, dă greș de asemenea. Minunatul Euphorion, rodul 
acestei uniri — aspiraţia spre cea mai înaltă treaptă — 
moare, iar Elena dispare, idealurile lui Faust se prăbușesc. 
Doar viziunea unor neostenite sforțări în viitor, pentru © 
viaţă liberă și fericită, îi satisfac lui Faust aspiraţiile şi îi 
dau în sfîrşit dorinţa de a opri în loc clipa fericită. lar toate 
astea fiindcă Faust, cu toate erorile şi rătăcirile lui, n-a pier- 
dut decit vremelnic conștiința drumului drept, după cum 
însuși Goethe o va pierde tot vremelnic, într-un acces de 
disperare, cînd şi-a apropiat virful pumnalului de piept, dar 
fără să-l apese prea tare. 

A muncit deci, ca să prindă firul conducător al piesei, 
cel valabil, cel gîndit de marele poet, dramaturg și filozof. 
A muncit, a citit, s-a documentat. Pe mai mulţi comenta- 
tori francezi i-a cercetat direct. Din Gundoli i-a tradus seri 

la rind un coleg devotat, bun cunoscător al limbii germane. 
A purtat discuţii... În sfirșit, a ajuns la o viziune proprie. 


De obicei, directorii de scenă, caută să impună inter- 
pretului propriul lor fel de a vedea, mai ales actorilor tineri. 
Se gîndeşte la Soare Z. Soare — regizorul piesei — și zim- 
beşte. Îl vede stind pe scenă aparent calm, apoi ridicîndu-se, 
făcînd pași mari cu mîinile în șolduri, demonstrind, stă- 
ruind să-și impună punctul de vedere. 

Dar pentru a combate un punct de vedere sau a susţine 
un altul, îţi sint necesare cunoștințe temeinice. Abia con- 
fruntat cu personajul lui Faust, și-a dat seama cît de multe 
lacune mai are şi el. A citit destul de mult, însă neorgani- 
zat. lată un gol pe care va trebui să-l împlinească. Îi este 
limpede astăzi că un actor nu poate tinde la desăvirşire, fără 
a avea cultură. E drept că au fost unii actori mari care au 
reuşit să suplinească lipsurile de lectură printr-o neobiş- 
nuită intuiţie. Dar pînă unde merge descoperirea adevărului, 
numai pe baza propriei tale experienţe? Nu, nu, va citi 
mereu mai mult, iar începînd de astăzi în chipul cel mai 
organizat. Cum l-ar fi înţeles pe Faust fără să-l fi înţeles 
mai întîi pe Goethe, fără să fi descoperit mai întîi că marele 
poet şi dramaturg însuși n-a fost un mistic, că privirea lui 
asupra lumii a fost generată de o viziune ştiinţifică şi de 
ideile cele mai avansate ale vremii? Cum să ajungi la o ast- 
fel de înţelegere prin intuiţie? 


E, oare, emoție ceea ce simte pentru premiera din astă 
seară? Da. Emoţie. Dar o emoție ridicată pe o treaptă 
superioară. Emoţie nu numai din grija dacă va obţine 
sau nu succesul personal, ci din grija dacă va face faţă sau 
nu răspunderii pe care şi-a luat-o cînd a primit rolul. E 
adevărat că nu l-a cerut, ci că i-a fost dat. Dar asta nu-l scu- 
teşte de răspundere, căci refuzindu-l, refuzul i-ar fi fost 
repede acceptat. „Îl depășește, e tînăr, trebuie să-l înţe- 
legem“, s-ar fi spus. Ei, nu! El a fost convins în clipa aceea 
că va răspunde așteptărilor! Va izbindi! Trebuie să izbin- 
dească! 

În Glauco a avut succes, căci piesa a ţinut mult timp 
afişul, cu o sală mereu plină și i-a adus, incontestabil, o 
primă confirmare a posibilităţilor pe care le are. Dar apoi? 
Nu întotdeauna și în aceeași măsură s-au depănat succesele 
în cei patru ani care au urmat... 

După premiera din ianuarie 1922, a avut loc un festival 
Molitre, organizat de Teatrul Naţional cu ocazia tricen- 
tenarului marelui dramaturg. S-au reprezentat actul III 
din Tartuffe şi-actul-IV din Avarul. Spectacolul a început 
cu piesa într-un act de N.Iorga, Molière se răzbună, în care 
rolul titular a fost susținut de maestrul Nottara, iar el... 
„un tînăr cavaler“. 

O lună mai tirziu, a apărut în Berthier — alt rol se- 
cundar —din Serenada din trecut (comedie istorică în ver- 
suri de Mircea Rădulescu), iar în luna următoare, în Ham- 
let..., dar într-un rolişor pe care critica dramatică nici mă- 
car nu l-a semnalat. 

Pe urmă a fost distribuit rînd pe rind în Montazzo din 
Ruy Blas, rol în care l-a înlocuit pe I. Finteșteanu — ple- 
cat în turneu — pînă la finele stagiunii, în unul din „senio- 
rii scoțieni“ din Macbeth, în Crainicul din Înșir-te Mărgă- 
rite de Victor Eftimiu (reprezentaţie cu prilejul a cincizeci 
de ani de teatru ai marelui actor Ion Petrescu) și în sfirșit 
în „Al doilea oștean“ din Trandafirii roșii de Zaharia Bir- 
san (prinţul Zefir era interpretat de Aristide Demetriade 
care insuflețea cu lirismul său avintat versurile pe care le 
rostea). 

Aşadar, nu prea s-ar putea spune, că i s-au repartizat 
roluri mari, imediat după succesul din Glauco. 

În februarie 1923 insă, a apărut în rolul lui Lysander 
din Visul unei nopți de vară de Shakespeare, unul din cei 
doi adoratori ai fiicei lui Egeus. Nu era la prima lui în- 
tilnire cu opera „marelui Will“, dar de astă dată (după apa- 
riţiile din Regele Lear, Hamlet, și Macbeth) era distribuit 
într-un rol de mai mare amploare şi alături de slujitori con- 
sacraţi ai scenei, ca Brezeanu, Morţun, Bulfinsky şi Tonea- 
nu. Au mai făcut parte din distribuţia de atunci Toto 
Ionescu, Lilly Popovici, Cleo Pan-Cernăţeanu, Aurel Atha- 
nasescu etc., iar cronica dramatică din „Rampa“ (februa- 
rie 1923 — Alex. Călin), l-a amintit şi pe el ca făcînd parte 
din cei ce au contribuit în mod special „la realizarea unei 

armonioase unități creatoare, a atmosferei din piesă“. Cind 
cu aproape un an în urmă apăruse în rolişorul din Hamlet, 
şi-a pus întrebarea pe care în chipul cel mai firesc şi-o pune 
mai fiecare tinăr actor: „cînd, și dacă îl va interpreta vre- 
odată pe nefericitul prinț al Danemarcei?“ 


În aprilie 1923, a apărut în rolul administratorului 
Gheorghe din Stăpina de Caton Teodorian, alături de 
R. Bulfinski, Ion Sîrbu, Ana Luca, Marioara Zimniceanu și 
A. Athanasescu, piesă care n-a făcut carieră. Cronica* a 
subliniat tonul declamator adoptat de toţi interpreţii pie- 
sei și deci implicit și de interpretul administratorului Gheor- 
ghe dar cu destule menajamente pentru autorul lucrării, 
care a creat un personaj artificial, un om de la ţară, care 
vorbeşte în maxime şi imagini poetice, debitind aforisme 
şi madrigale. De altfel, însăşi fabula piesei era făcută să 
respingă orice fel de simpatie din partea spectatorilor: o 
mamă care, pentru a-şi menţine în continuare amantul, 
se străduiește să-l impună propriei sale fiice. Şi Camil Pe- 
trescu** l-a învinuit pe interpret de a fi jucat declamator 
rolul Gheorghe. A avut dreptate. A fost declamator 
şi fiindcă a simţit nevoia să dezmorţească personajul in- 
terpretat. Din nefericire însă, fără să găsească soluţia cea 
mai indicată. 


În această perioadă, s-au produs două evenimente im- 
portante pentru cariera lui. Se vorbea mai demult în culise 
de avansări și de premieri la Teatrul Naţional, iar într-o 
zi i s-a spus că ar fi avut loc în acest scop şedinţa Comite- 
telor reunite ale teatrului. 

Iată de ce în dimineaţa aceea de martie 1923 s-a îndrep- 
tat cu legitimă curiozitate spre chioșcul din colţ, să cum- 
pere ziarul „Rampa“ frunzărindu-l chiar acolo. Căutarea 
nu i-a fost zadarnică, căci într-o notiță apărea scris că a fost 
înaintat stagiar clasa I, în cadrul avansărilor de societari 
şi stagiari ai Teatrului Naţional. „Avansări — adăuga in 


* Alex. Călin, „Rampa“, 29 aprilie 1923. 
** Placăra“, 18 mai 1923. 

formarea — cu care au fost răsplătiți unii artişti merituoşi 
care şi-au închinat activitatea primei noastre scene.“ Aşa- 
dar, avansat. A împăturit ziarul ca să înlăture de pe guler 
fulgii mari, moi şi apoşi, îndreptindu-se apoi, bucuros spre 
casă. Dar premiile? Cine a fost premiat? Nu citise notiţa 
pină la capăt. A deschis din nou ziarul. Din cele cinci pre- 
mii de creaţii l-a primit pe al treilea, împărțit cu colega 
Mica Niculescu. A mai primit şi premiul „Grigore Bre- 
zeanu“, creat de marele actor, în amintirea fiului său, premiu 
ce i-a fost atribuit după dorința fondatorului. Aprecierea 
aceasta deosebită din partea strălucitului şi încercatului 
slujitor al scenei româneşti, lon Brezenu, l-a emoţionat, l-a 
răsplătit pentru munca şi pentru străduințele lui, chiar 
mai mult decit avansarea și celălalt premiu. 

În luna mai 1923, aproape de inchiderea stagiunii, 
a apărut într-un alt rolişor — Costin Postelnicu — din 
Doamna lui Ieremia de N. Iorga. Rolul principal era susţi- 
nut de Maria Filotti alternînd cu Eugenia Ciucurescu. El 
avea un rol mic dar pe program a început să-i apară foto- 
grafia alături de fruntaşii primei scene românești. 


În stagiunea 1923—24, a apărut în rolul Cindea din 
piesa Cînd vine viforul de G. Tătărescu (personajul princi- 
pal al lucrării, dar lipsit de substanţă), alături de Bulfin- 
sky, Gh. Ciprian, Ana Luca, Al. Critico, Athanasiu şi 
alţii; în curteanul Guildenstern din Hamlet — 28 de re- 
plici — piesă ce a fost reluată o dată cu reîntoarcerea lui 
Aristide Demetriade din turneu și cu ocazia sărbătoririi 
celui de al treilea deceniu de teatru al marelui actor—; în 
Don Juan din Năluca (prelucrarea lui Hugo von Hofman- 
stahl după una din cele 120 Comedies ale marelui poet spa- 
niol, Calderon de la Barca — Doamna nevăzută); în patru 
rolişoare succesive (Radu Mărgineanu din piesa Sanda de 
Al. G. Florescu, ofiţerul de marină din Masca, Radu din 
Povara şi într-un rol din Biruitorul de Băleanu şi Vintilă 
Rusu Şirianu). În sfirșit, în aceeași stagiune a mai apărut și 
în Lorenzo din Shylock — Neguţătorul din Veneţia — rolul 
titular fiind interpretat cu strălucire de Ion Brezeanu, care 

a condus apoi turneul oficial cu aceeași piesă, între 18 oc- 
tombrie 1924 şi 3 ianuarie 1925. 

Provincia, călătoriile... I-a plăcut şi-i place să călă- 
torească. Adeseori şi îndeosebi vara, cînd seara îl prinde 
pe o stradă mai mărginaşă din apropierea vreunei linii ferate, 
auzind şuierul ascuţit al unei locomotive care despică întu- 
nericul, se simte cuprins de un dor nestăvilit de ducă. 
Oriunde, dar să plece. Cum de a reușit să ducă o viaţă de 
citadin, cînd a fost atit de îndrăgostit de întinsele orizon- 
turi? Ar trebui ca din plin să-l recompenseze scena pentru a-i 
adormi chemarea, încă prezentă, către cimpurile lui de altă 
dată cutreierate ca agronom, sau pentru Dunărea copilăriei. 

Dunărea a revăzut-o de curind — nu e nici un an de la 
turneul care l-a purtat la Giurgiu — dar era Dunărea iernii 
cu promoroacă pe șlepuri și cu sloiuri de gheaţă, iar nu Du- 
nărea din adolescență, a luncilor înverzite şi cu zăvoaie 
dese prin ostroave, ca nişte petice de junglă. Cu cîtă emoție 
se apropia pe atunci de mal, ca să vadă licărind luminile 
din portul de dincolo de apă, pe țărmul Bulgariei, cei se 
părea învăluit de mister. Prima oară a îndrăznit să treacă 
Dunărea înot, în urma pariului pe 20 de lei încheiat cu 
marinarii de pe un remorcher, performanţă sportivă care 
i-a adus şi primul său ciştig. Repetînd încercarea, apele l-au 
„scurs“ la vale vreo doi kilometri față de punctul aflat pe 
malul bulgăresc unde trebuia să ajungă. Un grănicer îl aş- 
tepta şi de cum a atins ţărmul, l-a înștăcat de ceafă, ducîndu-l 
— avea paisprezece ani —la poliția portului Husciuk. 
După un scurt interogatoriu, a fost îmbarcat pe un șlep de 
cereale și transportat — aşa gol cum era — înapoi la Giur- 
giu. Noroc că acolo în port, un prieten credincios îlaștepta 
cu hainele lăsate pe mal... 

A venit cu o zestre întreagă de amintiri din turneul 
cu Neguţătorul din Veneţia. Patruzeci şi patru de orașe şi 
tirguri în șaptezeci şi cinci de zile. 

Aproape întotdeauna opririle prin localităţi au fost 
de cite două seri la rind, căci pe afiş Neguţătorul a alternat cu 
Țăranul baron, spectacol în care nu era distribuit. Deci, cite 
o zi şi o noapte libere, prilejuri de hoinăreală şi de integrare 
în atmosfera specifică a localităţii în care se afla. 

La Constanţa, au tras la un hotel din apropierea statuii 
lui Ovidiu, cu încăperi mari şi cu ferestrele spre mare. 

Dimineaţa, lungit în pat și cu mîinile cruciș sub cap, a putut 
privi în voie şi fără să se sature jocul apelor marmorate, al 
valurilor cu crestele albe de spume. Spectacol care l-a fasci- 
nat timp de ore întregi. 

Către amiază s-a îndreptat spre intrarea în port, ca să dea 
o raită pe dig, pînă la far. Furtuna se înteţise și valuri 
imense loveau cumplit blocurile de beton, în sfărimarea lor 
unele depăşind uriașul de piatră, risipindu-se în port. Ade- 
seori, ca să scape de talazul gigantic pe care îl vedea apro- 
piindu-se, alerga cîțiva pași, privindu-l cum mătură în urmă 
digul, la numai cîţiva metri. A cutreierat străzi cu denumiri 
şi case pitorești din vechiul cartier al orașului, străzi prin 
care pătrundeau rafale din crivățul năprasnic venit din 
larg, obligindu-l să se sprijine de ziduri, sau să-l înfrunte 
voinicește, oprit în loc, cu pieptul bombat, cu bărbia spri- 
jinită de piept. 

Decorurile pentru Faust le-a lucrat Traian Cornescu 
poate puţin cam întunecate, ceea ce a și determinat gluma 
unui coleg la repetiţie: „Întunecime multă pe scenă, deși 
«Soare» montează piesa, «Soricul» a tradus-o, iar Goethe 
pe patul morţii a rostit drept ultime cuvinte, «mai multă 
lumină 1» 

Din distribuţie, în afară de R. Bulfinsky, George Vraca 
şi Aura Buzescu, mai fac parte şi A. Pop Marțian — Valentin, 
N. Brancomir — Wagner, C. Baldovin în dublul rol al lui 
Siebel şi al vrăjitoarei, I. Manu în Frosch şi I. Finteșteanu 
în Altmayer. Acesta e mănunchiul de actori care are cinstea 
reprezentării primului Faust al lui Goethe pe o scenă româ- 
nească. 

A fost informat încă de ieri că toate locurile au fost vîn- 
dute. Va fi deci o sală arhiplină... 


După înapoierea din turneul cu Shylock (anul 1925 l-a 
început în tren, între Tîrgovişte și Giurgiu) prima reluare de 
contact cu scena propriu-zisă a Naţionalului au fost cele 
cîteva repetiţii cu Thebaida de Victor Eftimiu, în vederea 
înlocuirii lui I. Ulmeni în rolul lui Poliniches, fiul lui 
Oedip (Ulmeni pleca în turneul întreprins de Aristide De- 
metriade cu piesele Taifun şi Făt-Frumos). Dar pină la 
repetițiile cu Thebaida, tot a avut un timp de răgaz în care să 

se scuture din oboseala culeasă în colindul prin atitea orașe 
şi orăşele. 

E ciudat că nu somnul prelungit îi recuperează lui for- 
tele cheltuite, ci schimbarea, aşternerea pe retină a unor alte 
imagini decît cele pe care le înregistrează zi de zi. Aşa se şi 
explică faptul că în timpul acela— deşi obosit— a fost la mai 
multe cinematografe, a văzut și un spectacol de circ, a revă- 
zut şi două-trei din muzeele în care nu mai călcase de mult. 
Scenele cu maldărele de farfurii sparte şi cu castroane cu 
frişcă —armele de luptă din filmele cu Zigoto — nu-l amuzau. 
În schimb, afișul care anunță spectacolul cinematografului 
Lux l-a amuzat pentru naivitatea reclamei comerciale: 
„Bărbatul nevestei mele, superbă comedie în şase mari acte, 
cu lux și toalete ultramoderne, cu scene de adulter de un 
umor irezistibil“. 

Tot în zilele acelea, — şi tot ca o consecinţă a răgazului 
pe care-l avea — studiase broșuri și prospecte de hoteluri, 
pentru voiajul ce intenționa să-l întreprindă în vacanţă 
la Constantinopole. Într-un carnet şi-a notat moscheele, 
monumentele și localităţile din împrejurimi pe care să le 
viziteze: zece iunie la Sf. Sofia și la moscheea Sultan Ah- 
med; unsprezece iunie la Moda şi Scutari; douăsprezece 
iunie, insula Prinkipo; treisprezece iunie, Cornul de Aur şi 
cimitirul din Eyub. De altfel cu atit s-a ales căci într-o zi, 
ziarele au anunţat că în Turcia a izbucnit răzmeriţa. Se ur- 
mărea reintroducerea sultanatului și a califatului. A renun- 
țat la proiectul atît de minuţios pregătit, fără să se supere. 
Și-a spus că trebuie să fie şi prea cald vara la Constanti- 
nopole... 

Dar și fără răzmerița turcească, oricum n-ar mai fi ple- 
cat din ţară, căci în timpul verii, în loc de vacanţă, a făcut 
prima lui încercare de film. S-a turnat cu mijloace modeste 
Datorie şi sacrificiu, în regia lui Ion Şahighian, ucenic ca și 
el în noua artă. 

Acţiunea filmului era simplă: începea într-un sat de 
pe malul Siretului, cu povestea de dragoste a doi flăcăi 
pentru aceeaşi fată, continuată apoi pe front în anii primului 
război mondial, cu scene din luptele de la Oituz, Mărăşti și 
Mărăşeşti. 

Turnarea l-a pasionat. Totul era nou. Un entuziasm 
fără margini îi însuflețea pe toţi interpreţii, făcindu-i să 
uite lipsa cruntă de mijloace tehnice şi de experienţă. 

El a deţinut rolul principal (Ion Străjeru), iar în cele- 
lalte roluri în marea majoritate au fost distribuiţi tot ac- 
tori de teatru. A fost o muncă nouă și interesantă. A retrăit 
momente de război care l-au cutremurat, momente pe 
care se silea de mult să le uite, pe care n-ar fi vrut să le mai 
retrăiască. „Filmez, şi-a spus mereu ca să se liniştească. 
Totul nu-i decit o ficțiune.“ 

După Thebaida, la începutul lui aprilie a apărut într-o 
nouă piesă de N. Iorga, iar o lună mai tirziu, în Joc peri- 
culos de Strindberg. 

În chipul acesta s-a incheiat pentru el stagiunea 1924—25, 
fără prea multe probleme, pentru ca acum să apară în 
Faust, marea lui confruntare cu publicul, în care va trebui 
să facă apel la arta concentrării maxime, o artă pe care o 
va deprinde total —o va mărturisi mult mai tirziu —de la 
Maria Ventura, după o lungă serie de spectacole jucate îm- 
preună. 


S-a ivit amurgul. Se simte pătruns de liniștea atotcu- 
prinzătoare din jur, o linişte pe care ar vrea s-o păstreze în 
inimă şi care să-l facă apt pentru marea bătălie din astă 
seară. Bătălie? Da, dar o bătălie nobilă şi înălțătoare, care 
n-are nimic comun cu înfruntarea înfiorătoare și absurdă 
din războiul la care a participat. lată că fără să o fi dorit, 
generate de un singur cuvint, în minte îi apar episoadele 
groaznice ale exodului din Moldova, ale titfosului exante- 
matic, ale furgoanelor cu răniţi, ale camioanelor cu sicrie 
albe din scînduri crude și negeluite. Amintiri care din feri- 
cire revin din ce în ce mai rar, făcînd loc simțămintului, 
nădejdei, că epoca cu „Madelon“ și „Sambre et Meuse“, e 
o poveste pierdută undeva în neguri de timp, poate pentru 
totdeauna. 

Face parte din generaţia care înapoiată de pe front, a 
sperat că se va schimba ceva în omenire. Pentru destinul 
omului, pentru tineret, pentru ţară. Cită dezamăgire! 
Din fericire însă, în el s-a conturat intens dragostea pentru 
scenă iar de cind a început să aibă certitudinea că va i7- 

bindi în cariera lui, a dobîndit şi echilibrul pe care mulţi 
nu l-au găsit. 

Lupta lui de astă seară nu-l nelinișteşte, chiar dacă n-are 
încă răspunsuri la puzderia de întrebări... 

Nu poate să ştie că un prim răspuns — în urma premie- 
rei cu Faust — îl va primi de la criticii dramatici, care prin- 
tr-un plebiscit în presă îl vor desemna întiiul dintr-un 
mănunchi de colegi aspiranţi la rangul de societari ai Tea- 
trului Naţional. 


În drum spre teatru alege la întimplare una din aleile 
care însoțesc șoseaua pe sub copaci, repetind în gind mono- 
logul nopţii: 

Cu zel adinc am studiat 

Din fir în păr filozofia 

Și medicina, dreptul tot, 

Si ce folos? Teologia! 

Si văd acum, sărman smintit...* 


* Faust, în traducerea lui I.U. Soricu, Editura „Ancora“, București. 

O NOUĂ ETAPĂ 


A 


” nădejdile ce le legase de spectacolul Faust, 
tinărul actor George Vraca n-a dat greș. Piesa a fost repre- 
zentată de șaptezeci de ori. Număr impresionant de specta- 
cole în acea vreme pentru o singură stagiune la Teatrul Na- 
tional, al cărui repertoriu întotdeauna era atit de încărcat: 
pe de o parte, din îmbulzirea pe afiș a pieselor pretinse de 
actori sau actrițe, „cu trecere“ — ce se voiau distribuiţi 
în anumite roluri în care credeau că vor avea succes —pe de 
altă parte, din convingerea conducerii că publicul fiind re- 
strins, un acelaşi spectacol nu putea acoperi un număr 
mai mare de reprezentații. Pentru a ilustra ce însemna 
şaptezeci de spectacole într-o singură stagiune, e suficient 
să fie amintit că o piesă — chiar bine primită de specta- 
tori —era reprezentată numai de zece, cincisprezece ori, 
adesea chiar de numai cinci, şase sau şapte ori într-un întreg 
an teatral, şi că realizarea a douăzeci, douăzeci și cinci de 
reprezentații cu o aceeași lucrare, era socotită drept un mare 
succes de public. 

Dar nu numai spectatorii ci şi critica de specialitate a 
primit cu mare căldură spectacolul, afirmind că „„...premiera 
lui Faust a reprezentat o sărbătoare literară și o nobilă bi- 
ruință a teatrului românesc, desfășurate într-o atmosferă 
de atenţie încordată și de rară poezie, de superioară emo- 
tivitate şi de ales intelectualism“.* 

Succesul l-a împărţit cu Romald Bulfinsky (Mefistofeles) 
şi cu Aura Buzescu (Margareta). A. de Hertz în cronica** lui, 


* „Rampa“, 20 septembrie 1925. 
** „Dimineaţa“, 21 septembrie 1925. 

a afirmat: „Cu creaţia sa în Faust, domnul Vraca marchează 
un început de carieră. Jocul său concentrat, liniştit, pătruns, 
în bătrineţea lui Faust, este remarcabil. Domnul Bulfinsky 
şi-a variat jocul uneori în dauna concepţiei goetheene, alte 
ori ridicindu-se la adevăratele înălțimi ale lui Mefistofeles. 
Doamna Aura Buzescu a jucat scena nebuniei în mare tra- 
gediană“. 

Şi Paul I. Prodan, în cronica sa din „Viitorul“ (22 sep- 
tembrie 1925), l-a preferat pe Faust cel bătrin: „Atit Faust, 
cit şi Margareta, sînt roluri care pun interpreţilor grea încer- 
care. Nu vom ezita a mărturisi cît de mult ne-a plăcut dom- 
nul Vraca în prima parte a rolului său, atunci cînd îl înfă- 
ţişa pe doctorul Faust gîrbov, purtînd pe umeri povara unui 
lung şir de ani, iar sub fruntea bombată și brăzdată de cute, 
bagajul unei atît de vaste culturi. Ne-a plăcut mult vorba 
răspicată a domnului Vraca, atitudinea demnă și înnobi- 
lată a savantului care a îmbătrinit pe filele cărţilor de ştiinţă. 
Ne-a plăcut tonul calm cu care spune versurile, ne-a plăcut 
glasul domniei sale cald. O dată masca bătrineţii dată jos, 
domnul Vraca a rostit versurile tot cu căldură, dar nu tot cu 
atita convingere. Ori cum, pentru talentul tînăr al domnu- 
lui Vraca, rolul lui Faust înseamnă un succes hotăritor, 
care îl aşază în prima linie a speranţelor teatrului românesc“. 

Iar Iosif Nădejde* a afirmat: „O interpretare surprinză- 
tor de interesantă a dat lui Faust, tînărul artist George 
Vraca. Și cine ar fi crezut-o? A fost mai impresionant în 
partea întii a rolului, cind e bătrin decit în partea finală, 
cind tinerețea lui Faust putea găsi la interpret mij- 
loace mai la indemină. Monoloagele îndeosebi le-am ascultat 
cu emoție, căci domnul Vraca a redat intens formidabila 
dramă intelectuală ce se desfășoară în spiritul incomensura- 
bilului Faust. Însemnăm succesul domniei-sale cu adevă- 
rată bucurie artistică“. 

Părerea cronicarilor dramatici, că interpretul lui Faust 
gîrbovit de ani este mai izbutit decit interpretul lui Faust 
cel tinăr, a fost fără îndoială justă, căci însuşi George 
Vraca în articolul** său de mai tîrziu, în care cu un admirabil 


* „Adevărul“, 20 septembrie 1925. 
** Rolurile mele, „Teatrul“, noiembrie 1963. 

şi imparţial spirit de analiză şi-a trecut în revistă reușitele 
şi nereuşitele creaţiilor sale, a afirmat: 

„L-am interpretat pe Faust cu o bucurie, cu o pasiune 
puţin obișnuite. Paradoxal, dar adevărat: în Faust tinăr 
am izbutit mai puţin bine decît în Faust bătrin, cel mistuit 
de setea de a pătrunde toate tainele universului şi aceasta, 
eu, interpret al rolurilor de tinăr îndrăgostit sau frumoşi 
eroi de legendă...“ 

Const. Tavernier în cronica sa din „Clipa“*, şi-a unit 
glasul cu al celorlalţi critici, subliniind măiestria cu care 
Faust girbovul a trecut la Faust cel cuceritor: 

„...În domnul Vraca ne pusesem de mult speranţe mari 
şi aşteptam doar momentul să hotărîm consacrarea unui 
bronz definitiv şi care nu poartă doar pecetea: promisiune. 
Faust-ul domniei-sale alături de fericitul său debut în 
Glauco, îl introduce definitiv în arenă ca forţă și valoare. 
Jocul domnului Vraca stilizat şi convins a știut să treacă 
cu ușurință peste greutatea unui rol ca Faust. Tranziţia 
de la bătrinul doctor Faust la Faust-cuceritor, a fost o mi- 
nune de gamă cromatică. Modul cum a conceput și inter- 
pretat pe Faust-îndrăgostit, dovedeşte că domnul Vraca a 
pătruns cu multă inteligenţă și sensibilitate intenţiunile 
marelui Goethe...“ 

Măiestria aceasta de a trece cu ușurință de la o stare su- 
fletească la alta, precum şi de a rosti versurile, a subli- 
niat-o deosebit de ferm B. Cecropide.** 

„Faust a fost tînărul şi talentatul artist Vraca. Ştie 
să spună frumos versuri, știe să nuanţeze, dar știe mai ales 
să transpună trecerile de la o stare sufletească la alta. E 
tînăr şi are aviînt. Şi totuși a putut să impresioneze şi mai 
mult, cînd trăia clipele de zbucium concentrat ale îndoielii...“ 

În sfirşit, Stemir a fost cronicarul care a sesizat cit de 
temerară a fost cartea pe care tînărul actor George Vraca 
a jucat-o primind rolul, cît de riscată i-a fost încercarea: 

„Interpretarea admirabilă a tinărului George Vraca, 
artist cu resurse într-adevăr strălucite, a fost un succes 
pe care nimeni nu l-a sperat. Nu că domnul Vraca, inter- 
pretul valoros al lui Glauco şi al lui Nenoroc, nu prezenta 


* 27 septembrie 1925. 
** Universul“, 21 septembrie 1925. 

cele mai serioase garanţii în susţinerea rolului lui Faust! 
Dar Faust e copleșitor, e o piatră de incercare cu proporţii 
de chin actoricesc, e un drum pe care se poate risipi învinsă 
o întreagă carieră teatrală. E o prăpastie între tinereţea lui 
Vraca şi răspunderea rolului. Dacă domnul Vraca nu reușea 
era iresponsabil. Ei bine, să se scrie cu litere de aur în cariera 
lui, că a reuşit, că a învins prăpastia cu talentul lui generos 
și variat, că a sărit din faşele debutului în consacrarea matu- 
rităţii, că a sedus cu timbrul cald, cu nuanţarea inteligentă 
a versului, cu fineţea şi siguranţa jocului, cu eleganța 
Faust-ului tînăr, cu înţelegerea deplină a atmosferei încărcată 
de ginduri şi minuțioasă spovedanie sufletească, în care 
Faust-ul savant și bătrin al lui Vraca (cu o mască perfect 
studiată după capul lui Goethe), a fost deţinătorul de viaţă, 
elementul esenţial care creează atmosfera întreagă a tra- 
gediei“.* 

Așadar, nu nemotivate au fost zbuciumul şi noianul 
de întrebări ce şi le-a pus interpretul înainte de premieră. 
Măsura, proporţiile încercării sale temerare, a subliniat-o 
şi Ion Marin Sadoveanu, în cronica sa: 

„Rolul lui Faust este o copleşitoare încercare pentru 
actor. Totuși cariera domnului Vraca a avut marele noroc 
să-și însemne prima izbîndă hotăritoare cu acest rol. Tine- 
reţea sa s-a luptat cu greutăţile textului, învingindu-le“.** 

Înalta treaptă artistică pe care a pășit o dată cu reali- 
zarea acestui rol, a fost subliniată şi de cronicarul ziarului 
„Rampa“ (20 septembrie 1925): „Domnul George Vraca s-a 
afirmat în Faust ca un artist cu importante resurse. În 
rolul acesta covirşitor, d-sa a dovedit o deosebită înţelegere, 
a avut gesturi frumoase, intonaţii fericite şi o rară expresie. 
E un rol care îl clasează pe acest tînăr artist printre cele 
mai de seamă speranţe ale teatrului românesc...“. 


Paralel cu reprezentațiile capodoperei lui Goethe, a 
apărut în rolul „Întiiul cavaler de veghe“ din Meșterul 
Manole de Victor Eftimiu (premiera în octombrie 1925), 
apoi la Teatrul Popular în piesa Maestrul de Mircea Ştefă- 


* „Îndreptarea“, 21 septembrie 1925. 
** „Lupta“, 20 decembrie 1925. 


nescu, teatru care în acea stagiune își desfășura activitatea 
sub auspiciile Ligii culturale condusă de Nicolae Iorga. 
Directorul teatrului era Vasile Brezeanu. În rolul „Maes- 
trului“ apărea G. Calboreanu, în „primul secretar“ George 
Vraca, alte roluri fiind suţinute de Nelly Oprea, C. Cristo- 
bald şi G. Bicleşeanu. 

Tot paralel cu spectacolele Faust, a făcut faţă și 
reprezentaţiilor cu Vevestele vesele din Windsor, în care a 
susținut rolul lui Fenton, tinăr gentilom, iar la scurtă 
vreme spectacolelor cu Preţioasele ridicole de Molière, dis- 
tribuit în rolul La Grange. Cel de al doilea amant respins 
(Du Croissy), era interpretat de A. Pop-Marţian. O muncă 
grea şi istovitoare, care i-a angajat din plin forţele tinereşti. 
Numai pînă la Faust, în cinci ani de carieră susținuse peste 
treizeci de roluri, ritm intens, pe care îl va susţine toată 
viaţa, ritm rar întilnit în cariera unui actor, a cărui activi- 
tate scenică în cea mai mare parte, a fost legată de Teatrul 
Naţional. Ritmul acestor primi cinci ani de scenă, de altfel 
se va înteţi — cel puţin în anumite perioade — căci de la 
Faust şi pină la Hoţii în martie 1927, deci într-un an și şase 
luni, va avea de făcut față la aproape cincisprezece roluri 
noi, în afară de obişnuitele reluări. 


Așadar, în noiembrie 1925, a apărut în Fenton, din 
Nevestele vesele din Windsor. Rolul principal el piesei — Fal- 
staff— era susținut de Grigore Manolescu. Falstaff estemai 
mult decît rolul principal al comediei: toată piesa consti- 
tuie un lung prilej pentru Sir John de a trece prin cele mai 
comice încurcături, întreaga acțiune este centrată pe acest 
spumos personaj. 

Prin Fenton, actorul George Vraca se întilnea din nou cu 
opera lui William Shakespeare şi urca o nouă treaptă spre 
culmea creaţiei sale: Richard al III-lea. Prin contactul neîn- 
trerupt cu piesele lui Shakespeare va ajunge actorul să aibă o 
viziune de ansamblu asupra întregii opere a genialului scriitor, 
Intervievat fiind de reporterul unui ziar pe tema următoru- 
lui personaj skakespearian pe care l-a interpretat— Jacques 
din Cum vă place, —a afirmat: „...în toată opera drama- 
turgului englez, viața propriu-zisă se confundă tot timpul 
cu teatrul propriu-zis, ceea ce îl obligă pe interpret să fie 

atent, să facă distincţia între aceste două elemente. Între 
cîteva replici autorul trece de la viaţă la teatru și invers, 
în creaţia lui stăruind această permanentă oscilare, această 
condiţionare reciprocă între cele două elemente“.* 

La 8 decembrie 1925, a jucat Faust în matineu — „in 
mod excepţional cu preţurile obișnuite, deşi cu montarea de 
la premieră“, spune afișul — pentru stringerea unor fonduri 
cu care să fie îngrijit mormîntul artistei Aristizza Roma- 
nescu aflat la cimitirul Eternitatea din laşi. Trist specta- 
col! Municipalitatea orașului nu găsise fonduri pentru amena- 
jarea demnă a unui mormînt în care se odihnea marea artistă 
de la sfîrşitul veacului trecut, călăuzitoarea paşilor unei 
întregi generații de urmași, ce au făcut epocă în mişcarea 
teatrală. 

Paralel cu spectacolele Wevestele vesele din Windsor 
şi Preţioasele ridicole, repeta Strigoii de Ibsen, piesă ce a 
fost reprezentată în sala Teatrului Eforie. 

Premiera era așteptată de public cu nerăbdare şi interes, 
în primul rînd pentru faptul că spectacolul era dat de stră- 
lucita interpretă a teatrului modern și clasic care a fost 
Agatha Birsescu, aureolată de cariera prodigioasă la Burgthea- 
ter din Viena — teatru cu o faimă europeană — şi de răsu- 
nătoare succese în turnee prin Germania şi America. Deși 
cariera și-o desfăşurase aproape tot timpul pe scena vieneză, 
din dragoste pentru ţară şi pentru publicul românesc, venea 
adesea să joace la Bucureşti sau să întreprindă turnee prin 
provincie, stirnind întotdeauna un viu interes. 

În al doilea rînd, spectacolul era aşteptat cu ir dai 
şi interes pentru motivul că teatrul ibsenian pe scenele româ- 
neşti reuşise întotdeauna să atragă publicul, constituind 
ceea ce se numea un succes sigur de casă. Ibsen figurase de 
multe ori în repertoriile teatrelor noastre. Se jucase: Stilpii 
societăţii, Constructorul Solness, Un dușman al poporului. 

n primii ani de după război, Teatrul Naţional reprezentase 
Rața sălbatică, iar în 1921, Nora, prilej pentru o interpre- 
tare de mare succes a Agepsinei Macri. În stagiunea 1922— 
1923 se reprezentase Hedda Gabler cu Maria Filotti şi Aura 
Buzescu, cu Aristide Demetriade, Nicolae Soreanu şi Ion 
Livescu. 


* Petre Boldur, „Rampa“, 9 octombrie 1933. 


AR 51 


Așadar, înşişi eroii lui Ibsen, care trăiesc atit de intens 
şi se descoperă spectatorului, erau a doua cauză a interesu- 
lui cu care publicul aștepta spectacolul cu Strigoii. 

În sfîrşit, în al treilea rind, premiera de la Eforie era 
aşteptată cu nerăbdare pentru apariţia lui George Vraca în 
rolul lui Oswald. 

Piesa Strigoii era cunoscută publicului bucureştean, căci 
fusese reprezentată numai cu puţin timp înainte de primul 
război mondial la Compania Bulandra. În Oswald apăruse 
atunci Ion Manolescu, iar în doamna Alving, Lucia Sturdza- 
Bulandra. Regia o semnase Tony Bulandra. Piesa se mai 
jucase şi la Teatrul Naţional (unde în chipul cel mai absurd, 
spectacolul fusese completat cu o comedie de Courteline, 
Liniştea casei, spectatorii fiind puși deci să uite, între o 
cădere şi o ridicare de cortină, că au fost zguduiţi de cum- 
plita moarte a lui Oswald şi să se amuze la replicele şi la 
situaţiile ilare ale comediei). 

Piesa era cunoscută, foştii interpreţi ai lui Oswald de 
asemenea, încit curiozitatea dacă tinărul actor va reuşi să 
facă faţă rolului sau nu, alături de o artistă atît de mare, 
era legitimă. 

În ţară, Agatha Birsescu apărea în Strigoii pentru prima 
oară, dar era cunoscut că susţinuse rolul doamnei Alving 
în Statele-Unite în limbile engleză și germană şi că nu 
mai departe decit cu un an în urmă l-ar fi susţinut şi la 
Viena, alături de marele actor Moissi, dacă n-ar fi fost îm- 
piedicată de urmările unui accident pe care ea îl suferise. 

Acestea erau deci datele premergătoare premierei din 
23 decembrie 1925. George Vraca era conștient că avea pri- 
lejul fie să urce o nouă treaptă, fie... dacă nu va reuși, să 
coboare mai multe deodată. Grea sarcină. Înţelesese că a 
reda declanșarea năprasnică a bolii lui Oswald, avinturile 
şi prăbuşirile lui într-un scurt răstimp, mascarea bolii lui 
misterioase, ce trebuie totuși subliniată, cu discreţie, încă de 
la începutul piesei — cînd încă nimic nu-i prevesteşte drama 
— îi pretindeau nu numai talent şi experiență, dar şi o 
atentă drămuire a jocului, şi în plus să învingă dificultatea 
adaptării la un nou gen de erou. 

Tot acest atent studiu explică împrejurarea că deși 
apariţia i-a fost așteptată de mulţi cu neîncredere, George 

Vraca a biruit. Critica dramatică a fost obligată să afirme: 
„că a întrecut toate speranțele“. 

Interpretul, cu o admirabilă modestie, va spune în 
articolul prin care a trecut în revistă principalele etape 
ale carierei sale: 

„Şi eu şi prietenul meu Calboreanu, am avut cinstea 
s-o secondăm — ca să spun așa — pe Agatha Birsescu. 
Dar ca să fiu sincer, trebuie să mărturisesc că atit de impre- 
sionantă şi covirșitoare era prezența ei în scenă, atit de 
mare vraja pe care o exercita asupra publicului, încît nu 
ne-am mai văzut niciunul!...“% 


Pentru 3 februarie 1926, Teatrul Naţional a programat 
premiera Joana D'Arc (Sfinta Ioana), „cronică în şase 
tablouri şi un epilog“ de Bernard Shaw, în fruntea afișului 
figurind Maria Ventura. O distribuție care cuprindea pe 
Aristide Demetriade (De Warwick), Valentineanu (Carol 
al VIII-lea), Bulfinsky (Cauchon), N. Bălţăţeanu (Dunois), 
V. Antonescu (Inchizitorul), Calboreanu (Arhiepiscopul) 
ete. lar în Martin Ladvenu — tinărul călugăr dominican 
cu figura ascetică — George Vraca, rol pe care îl va alterna 
cu acel al Inchizitorului. 

Pentru recentul interpret al lui Oswald, Joana D'Arc 
reprezenta nu numai primul contact direct cu teatrul lui 
Shaw, dar mai ales reîntilnirea — de această dată pe scenă 
— cu Maria Ventura. O reîntilnire pe care o aştepta cu fi- 
rească emoție și bucurie, dar neavind cum să bănuiască 
măsura în care se va lega cariera lui actoricească, de 
această mare actriță româncă. 

În 1926, Maria Ventura reprezenta un nume mare 
pe afişul unui teatru românesc, deși apariţiile sale pe scenele 
din ţară fuseseră cu totul sporadice. 

Fiică a lui Grigore Ventura — critic dramatic și ziarist, 
autor al mai multor piese de teatru — plecase încă de tinără 
la Paris obţinînd temeinice succese pe mai multe scene — ju- 
case şi sub conducerea marelui regizor francez Antoine 
— angajată fiind, apoi, la Comedia Franceză, unde a devenit 
societară. 


* Rolurile mele — „Teatrul“, noiembrie 1963. 

E cunoscută împrejurarea că pasiunea pentru scenă a 
acestei mari interprete de roluri de dramă şi de tragedie, 
s-a manifestat încă din anii celei mai fragede copilării, 
de pe vremea „cind încurca acasă“ — după cum povesteşte 
C.I. Nottara în Amintiri — repetițiile piesei Mărturisirea, 
o dramă de Sarah Bernardt, ce urma să fie reprezentată pe 
scena Teatrului Eforie. Papa Ventura — aminteşte maestrul 
— care făcea pe sutleorul de complezență, exclama deznă- 
dăjduit: „Dumnezeule, asta mai e repetiţie!“, exasperat 
fiind de intervenţiile stăruitoare și intempestive alecopi- 
lului care nu ajungea cu mîna nici pînă la clanţă, dar care 
mima ceea ce mimau și interpreţii, căznindu-se să repro- 
ducă ţipetele lor de groază sau de durere. 

În repetatele-i vizite în ţară, se produsese la diferite 
festivaluri, trezind admirația unanimă prin arta cu care 
recita. Apoi, în perioada septembrie 1925 — aprilie 1926, 
apăruse la Compania Bulandra primind aplauze entuziaste 
şi meritate în Îndrăgostiia de Porto Riche, în Să divorțăm 
de Sardou, în Marşul nuptial de Bataille și în Dama cu came- 
lii de Dumas. În primăvara anului 1925, apăruse şi în 
Fedra la Teatrul Naţional. Acestea erau, în general, datele 
cunoscute de publicul românesc despre Maria Ventura. 

Un admirabil portret al acestei mari interprete l-a 
realizat în cartea sa de amintiri, actorul Ion Manolescu: 

„De statură potrivită, mai de grabă scundă şi slabă, 
cu ochii ei mari şi expresivi, cu faţa uscăţivă, Maria Ventura, 
fără să fie o frumuseţe strălucitoare, cu silueta ei de minia- 
tură fină, avea o graţie, un farmec și o feminitate care o 
făceau să cucerească de la primele replici publicul. Talentul 
ei bogat şi nuanţat, temperamentul puternic, învăţătura 
şi experienţa ce-şi însușise la şcoala teatrului francez, 
toate o ajutau să facă din fiecare rol, o creaţie.“* 

Nu numai interpreta dar și piesa în sine reprezenta un 
titlu atrăgător pe afiș. Numele marelui dramaturg irlandez, 
ajunsese să fie consacrat pe plan mondial, iar publicul bu- 
cureștean cunoştea din presă că Shaw fusese propus să pri- 
mească premiul Nobel pentru literatură pe anul 1925 și că 
Ioana D'Arc era ultima lui piesă. 


* Ion Manolescu, Amintiri, Editura Meridiane, 1962, p. 142. 

În Joana D,Arc dramaturgul supune unei critici ascu- 
tite regimul social-politic al timpului, complicitatea strinsă 
dintre puterea politică şi cea a bisericii, pepiniera de ipo- 
criți şi de trădători ai intereselor poporului. 

Maria Ventura trebuia să reliefeze pe scena Teatrului 
Naţional spiritul patriotic al fecioarei din Orléans, judecă- 
tile ei ascuţite și îndrăznețe — prezente de-a lungul încer- 
cărilor prin care trece din clipa cînd îl convinge pe Robert 
de Baudricourt s-o ducă la rege și pină în clipa cînd va fi 
urcată pe rug. 

Întrebată fiind chiar în preziua premierei — de un re- 
porter al ziarului „Rampa“* asupra chipului în care și-a 
conceput rolul, Maria Ventura i-a răspuns: „...Nimic nu e 
mai penibil pentru un artist decit să vorbească despre arta 
sa. Creaţia artistică presupune o atitudine integral subiec- 
tivă, pe cînd comentariul critic adus rolului pretinde toc- 
mai o atitudine contrarie, adică perfect obiectivă... În orice 
caz, interpretarea pe care o voi da Ioanei D'Arc, va fi du- 
pă străduinţele mele cit mai aproape de intenţiile autorului 
expuse chiar în prefața operei sale. El a creat un tip de ţă- 
rancă tînără, în vinele căreia curge repede sîngele mări- 
nimoșilor gali. O ţărancă zdravănă, îngrijorată de destinele 
patriei ei. O patriotă. Aceasta voi încerca să realizez pe 
scenă...“ 

Emoţia tinărului actor, prilejuită de „reintilnirea cu 
marea actriță, s-a dovedit a fi fost justificată. În Maria 
Ventura a regăsit nu numai omul care cindva îl îndemnase 
spre scenă, dar a întîlnit şi pe artistul matur, prietenul 
care avea să-l ajute şi să-l îndrume, de la care va avea mereu 
ceva de învăţat. Acest sprijin nepreţuit îl va aminti și după 
patruzeci de ani: 

„„„„lată că de la Maria Ventura aveam să mai învăţ 
ceva: comuniunea cu publicul, fără îndoială, dar și o putere 
de concentrare atit de mare, încît să poţi ignora la un mo- 
ment dat întreaga sală, cu toţi spectatorii ei, să poţi ignora 
scena, ca atare facticele și artificialul situaţiei, pentru a trăi 
cu eroii tăi şi în ficţiunea creată de autor ca în unica reali- 
tate existentă, ca în singura viață adevărată.“ ** 


* 4 februarie 1926. 
** Rolurile mele, „Teatrul“, noiembrie 1963. 

Spectacolul cu Joana D'Arc la Teatrul Naţional a cunos- 
cut un imens succes. Toate cronicile din ziare au subliniat 
entuziasmul cu care a fost aplaudată marea actriță. Simpli- 
tatea mijloacelor cu care și-a susținut rolul, dicțiunea impe- 
cabilă — deşi obișnuită să joace într-o limbă străină — pre- 
cizia cu care reușea să fixeze o atmosferă sau să o schimbe 
printr-o singură replică, totul a fost de natură să impresio- 
neze. Dar A.de Hertz în cronica sa („Dimineaţa“ 6 februarie 
1926), n-a uitat să sublinieze remarcabila contribuție a 
celorlalți interpreţi — printre care îl enumeră și pe George 
Vraca — la realizarea succesului. 

Pină în vara anului 1926, nu a mai apărut decit în Tine- 
reje fără bătrineţe, „Poveste dramatică în zece tablouri“ 
de Adrian Maniu și Ion Pillat. Avea mai mult timp liber 
şi de aceea în perioada repetiţiilor cu această piesă, a putut 
asista la toate spectacolele turneului Pitoëff — Théâtre des 
Arts din Paris — în sala Eforiei. Preocupat tot timpul de 
a creşte în arta sa, de a învăţa, de a deprinde noi mijloace 
de expresie, George Vraca era bucuros să cunoască cît mai 
multe din gloriile teatrului mondial, să le compare, să ob- 
serve care anume sînt trăsăturile comune tuturor marilor 
actori şi ce îi diferențiază pe unul de altul. Soții Pitoëff se 
bucurau de un mare renume nu numai în mijlocul publicu- 
lui francez, dar şi pe alte scene europene, ca urmare a unor 
lungi turnee. Dar pe lingă Ludmilla și Georges Pitoëff, în 
rolurile din Puterea întunericului de Tolstoi, Henric al IV-lea, 
Șase personaje în căutarea unui autor de Luigi Pirandello, 
Mademoiselle Bourrat de Claude Anet şi Sfinta Ioana de 
Shaw, a putut urmări un număr mare de alți actori recunos- 
cuţi ai acestei scene pariziene. Deci tot atitea prilejuri de 
cunoaştere, de învăţăminte şi de reflecţii asupra interpre- 
tării pentru tînărul actor, care se pregătea pentru o lungă 
și strălucitoare carieră. 

În toamnă, a fost distribuit în Coțofana de Theodor 
Solacolu impreună cu Dida Solomon și N. Bălţăţeanu, 
piesă care n-a rezistat şi nu a ținut afişul. Repetiţiile pentru 
Coțofana le-a alternat cu repetițiile rolului Klaus Toot 
din Regina Cristina de August Strindberg, spectacol apărut 
în premieră la 8 octombrie 1926. A avut în acea epocă o 
„avalanșă“ de roluri, căci între septembrie 1926 și martie 
1927, a apărut în Coțofana, Regina Cristina, Mioara, Glafira, 

Dama cu camelii, Henric al IV-lea, Biruitorul şi Hoţii, ceea 
ce exprimă clar cît de intensă i-a fost activitatea: opt piese 
în şapte luni, deci în fiecare lună cîte una, iar în februarie 
1927, chiar două. Cu şase zile înainte de premiera cu Coţo- 
fana, George Vraca se căsătorise cu Maria, născută Voicu- 
lescu, tovarășa sa de viață timp de douăzeci și opt de ani. 
Această căsătorie i-a adus o tihnă după care riîvnea de mult. 
Îi plăcea să respecte orele de masă, obicei pe care l-a păstrat 
toată viaţa, spunindu-şi că viața tumultoasă de pe scenă a 
actorului pretinde îrine în viaţa lui particulară. Refuza să 
piardă nopţile, iar în serile cînd nu avea spectacol, cel mai 
tirziu la ora zece era acasă. Pleca de pe scenă grăbit să se 
desprindă cît mai repede din hainele nenumăraţilor amorezi 
„fatali“ pe care era obligat să-i interpreteze, să ajungă în 
intimitatea căminului şi să redevie el. Gri-gri, motanul 
favorit, întotdeauna îl aştepta pe scară. Împreună intrau 
în casă, în care totul era făcut să-i reamintească, că n-are 
nimic comun cu eroii dezechilibraţi și rătăciţi pe care i-a 
lăsat dincolo de cortină. 


Ca și Coțofana, nici Regina Cristina n-a ţinut prea mult 
afişul, soartă pe care o avusese cu doi ani mai înainte şi 
piesa Un joc periculos de acelaşi dramaturg scandinav. 
O împrejurare care a determinat teatrul ca la scurtă vreme 
după premieră, să repună pe afiș spectacolele cu Faust. 

A susținut apoi rolul lui Vălimăreanu din piesa Mioara 
de Camil Petrescu, piesă care de asemenea n-a realizat multe 
spectacole, dar destule pentru ca între autor și actor să se 
lege o trainică prietenie, care va ţine pînă în preziua plecării 
lui Camil Petrescu în „marea călătorie“, după cum se va 
exprima actorul în articolul necrolog pe care l-a scris. 


De la ultima premieră n-au trecut nici patru săptămîni 
şi a urmat Glafira tragedie în versuri de Victor Eftimiu, 
piesă care a fost primită excepţional de bine de public, 
judecînd după faptul că a realizat numărul cel mai mare de 
spectacole ale Teatrului Naţional din stagiunea 1926—1927. 
În distribuţie au figurat G. Calboreanu, V. Antonescu, 

R. Bulfinsky, A. Pop-Marţian, Agepsina Macri şi George Vraca 
în rolul Dan-Loredan. 

S-a comentat mult în zilele din jurul premierei inspiraţia 
fecundă a autorului Glafirei, căci într-un număr destul de 
restrins ca ani, această piesă era a douăsprezecea care 
vedea lumina rampei. Faptul că în şase din ele apăruse și 
George Vraca (Cocoșul Negru, Prometeu, Înşir-te mărgărite, 
Thebaida, Meşterul Manole, Glaţira) explică poate o dată 
mai mult strinsele relaţii dintre dramaturgul poet și actorul 
pe care-l aprecia îndeosebi pentru chipul în care rostea 
versurile. 

Așa s-a încheiat pentru George Vraca anul 1926. Şase 
premiere în afară de reluările altor piese din stagiunea 
precedentă şi din stagiunile altor ani. 

Totuși, cu mai mult răgaz de cît în anii precedenţi, 
a putut frecventa mai sirguincios spectacole de teatru şi 
alte manifestări de artă, pe care el le socotea nu simple 
desfătări ci mijloace de cunoaştere, de îmbogăţire spiri- 
tuală şi artistică. 

În afară de reprezentațiile cu Ludmilla şi Georges Pitoëff, 
a asistat și la spectacolele ansamblului Verneuil, ale Teatru- 
lui Antoine din Paris și ale Trupei Clara Tambour. L-a as- 
cultat la o conferință pe Rabindranath Tagore, a asistat şi 
la prelegerile romancierului Claude Farrtre despre sufletul 
japonez, despre evoluţia femeii, s-a emoţionat de trecerea 
pe la noi a lui Henry Barbusse, înflăcăratul scriitor militant. 

A ascultat concertele pianiștilor Alfred Cortot, Sirota 
Iturbi şi Arthur Rubinstein, ale violoniștilor Jacques 
Thibaud, Vasa Prihoda, Jean Kubelick și Erika Morini 
— copilul minune — concertele dirijate de maeştrii 
Felix Weingartner, René Bathon și Herman Scherchen de 
la Filarmonica din Leipzig, care dirija fără baghetă; la 
Operă a ascultat pe cintăreaţa japoneză lovita Fuentes, pe 
tenorul Grozăvescu şi pe Florica Cristoforeanu. 

A avut mai mult timp și pentru lectură. Cărţilor rămase 
la jumătate sau cu paginile încă netăiate, le-a venit rindul 
treptat să treacă — după ce au fost citite şi acceptate sau 
respinse — în rafturile bibliotecii. Un an, deci, în care a 
realizat mai activ ceea ce şi-a propus întotdeauna şi nu a 
încetat să propăvăduiască mai tirziu cînd se va adresa mai 

tinerilor colegi, spunînd că un actor nu se poate desăvirși 
fără o temeinică cultură, fără o cunoaştere profundă a tutu- 
ror ramurilor artei. 


Anul 1927 l-a început cu piesa Dama cu camelii de Al. 
Dumas-fiul, în rolul lui Gustave. În rolul principal mas- 
culin apărea N. Bălţăţeanu, un alt actor tînăr și înzestrat 
al Teatrului Naţional, care răspundea întotdeauna nădej- 
dilor ce se puneau în el. Marguerite Gauthier era interpretată 
de Maria Filotti, iar din distribuţie mai făceau parte R. Bulfin- 
sky (Georges Duval), A. Pop-Marţian (Gaston Rieux), Grigore 
Mărculescu (Saint Gaudeus), C. Stăncescu (Contele de Gi- 
vray), Sonia Cluceru (Prudence), Nataşa Alexandra (Olim- 
pia), Puia Ionescu (Nichette) şi alții. Regia a fost semnată 
de V. Enescu. 

Dama cu camelii, a reprezentat o nouă experiență pentru 
interpretul lui Gustave, care nu se limita niciodată la simpla 
cunoaştere a personajului pe care îl aducea pe scenă, ci per- 
severa în adîncirea întregii lucrări, ba chiar a întregii opere 
aparţinînd respectivului autor. În Dama cu camelii atlase 
concepţia despre viaţa de familie din societatea burgheză, 
cunoscuse problema curtezanei (deși aci poetizată). Totodată 
găsise şi calităţi dramatice, personaje bine individualizate 
şi pline de sensibilitate — dincolo de nota lor melodramatică. 

A apărut, apoi, în marchizul Carlo De Nolli din Henric 
al IV-lea de Luigi Pirandello, (rolul titular era susținut de 
Aristide Demetriade iar rolurile principale feminine de 
Ana Luca și Aura Buzescu). Pentru George Vraca piesa re- 
prezenta primul său contact direct cu teatrul autorului ita- 
lian, deci o nouă experiență interesantă pe drumul artei. 

Dramaturg experimentat, Pirandello a găsit mijloacele 
adecvate pentru a putea susţine în faţa publicului un su- 
biect şi personaje desprinse parcă dintr-un institut de alie- 
naţi: un nobil italian, îmbrăcat la un carnaval în costumul 
lui Henric al IV-lea, are un şoc de pe urma unei lovituri la 
cap şi începe să se considere că este însuși împăratul german 
în care se costumase. Familia, pentru a-i menaja irascibi- 
litatea, îi creează — prin mobilier, prin costume etc. — 0 
atmosferă pe măsura personajului istoric. Toţi cei ce-l 
înconjoară joacă roluri de personaje contemporane cu Henric 

IV. Nebunul îşi revine, şi îşi dă seama de ce se petrece în 
jurul lui, dar înscenarea îl amuză și, de aceea, nu-și trădează 
luciditatea recăpătată. Un nou şoc însă îl va dărui încă odată 
şi definitiv de astă dată nebuniei. 

Chiar dacă n-a fost de acord cu scepticismul dizolvant, 
cu relativismul psihologic profesat de autor, cu viziunea 
lui despre lume — o lume descompusă și iraţională, o 
lume de păpuşi ale căror sfori sînt trase de un destin duş- 
mănos — lui George Vraca experienţa cu această piesă i 
s-a părut interesantă intrucit lucrarea se detaşa de multi- 
plele piese facile în care fusese obligat să joace. 

La Teatrul Naţional spectacolul s-a jucat doar de zece 
ori, cu toată marea reputaţie de care se bucurau lucrările 
lui Pirandello. 

După cîteva reprezentații (reluare) cu Biruitorul, a 
apărut în Hoţii, piesă pusă în scenă de Soare Z. Soare. Dis- 
tribuirea în Hoţii era doar o reîntilnire cu această dramă 
a lui Schiller; în 1921, apăruse în rolul studentului Roller 
la Teatrul Bulandra. De această dată însă, deținea impor- 
tantul rol Carl Moor, alături de maestrul Nottara în Maxi- 
milian, conte de Moor, de N. Bălțăţeanu în cel de al doilea 
fiu al contelui, Franz. 

Atunci cind susţinuse rolul lui Roller — avusese şi o 
întîmplare cu caracter anecdotic. Împreună cu Schwartz, 
Schweitzer, Grimm, Schufterle și Razmann — toţi stu- 
denţi libertini — intrau în hanul din hotarul Saxoniei, 
unde Carl Moor — Tony Bulandra — aștepta nerăbdător 
scrisoarea fratelui său Franz. Dar „studenţii“, în așteptarea 
scenei, uitaseră să mai iasă din cabină, ascultind niște cu- 
plete debitate de colegul lor Anastasiad. Abia cînd regizorul, 
supărat foc, a năvălit pe ușa cabinei — Tony reluase de 
la capăt replica — au năvălit şi ei spre scenă. Dar neștiind 
nici unul că Schwartz reușise să înşface din goană scrisoarea 
în jurul căreia se desfășura scena, fiecare de cum intra, îi 
întindea lui Carl cite o hirtie luată din cabină. În loc de o 
scrisoare, şase. Bine înțeles că publicul a ris. Tony — pe 
scenă — și-a păstrat calmul, dar în culise, le-a dovedit că 
şi el are nervi. 

Acum, pe Carl Moor îl susține Vraca. El e cel ce va primi 
scrisoarea. Numai de n-ar asculta studenţii cuplete în ca- 
bină... 

Piesa Hoţii, face parte din prima perioadă de creaţie a 
marelui poet și dramaturg, perioadă de protest împotriva 
ordinei existente, perioadă care a dăruit literaturii opere 
nepieritoare. Schiller își publicase piesa —ca un mini- 
mum de prudenţă — dincolo de granițele Wiirtenbergului, 
socotind că astfel se va pune la adăpost de fulgerele ducelui 
Carl Eugen. Însă, după succesul răsunător obţinut, numele 
autorului nu mai putea rămîne multă vreme ascuns. Cea de 
a doua ediţie i-a purtat deci semnătura, iar a treia, chiar cu 
o copertă îniăţişind un leu care se ridică vijelios, avind 
dedesubt deviza „Împotriva tiranilor“, ceea ce era o aluzie 
directă la duce. Arestul, interdicția dea mai publica, apoi 
emigrarea politică, au fost consecinţele temerităţii sale. În 
schimb, cucerirea unei imense simpatii, a fost consecinţa 
tot atit de firească a publicării acestei opere. 

Carl Moor nu l-a mulţumit decit parţial pe George 
Vraca. A făcut tot cea putut pentru a contura mai convin- 
gător pe omul virtuos, înzestrat, vrăjmașş al injustiţiei în 
contrast cu fratele său Franz. Lupta lui Carl Moor împotriva 
nedreptăţii — chiar dusă numai din fruntea unei cete de 
haiduci — are cu ce să-l înaripeze, cu ce să-l facă să vibreze. 
Dar acelaşi Carl Moor din final, pocăit, nejustificat de po- 
căit chiar şi în raport cu mersul acţiunii, simte că-i retează 
aripile... Însă tumultosul dor de libertate care clocotește 
în această piesă reuşeşte să biruie imperfecţiunile de con- 
strucţie a personajelor. 

Vraca este sigur totuși că în interpretarea lui Carl a 
depăşit cel puţin acea viziune împărtăşită de unii artiști, care 
pornește de la ideea că cei doi frați, care primiseră aceeaşi 
educaţie sînt mînaţi în direcţii cu totul opuse numai „din 
cauza temperamentelor şi a instinctelor lor“. 

Din distribuţie (in afară de Nottara şi de interpreţii 
fraţilor Carl şi Franz), au făcut parte G. Calboreanu, 
I. Sirbu, Sorana Ţopa şi alții. Cronica a salutat creaţiile lor 
izbutite. 

A fost ultima premieră a stagiunii 1926-1927 şi o dată 
cu depăşirea ei s-a ivit iar unul din răgazurile pe care George 
Vraca le aştepta întotdeauna, pentru a-și îmbogăți cunoş- 
tinţele și a mai adăuga ceva la adîncirea artei pe care o 
practica. 

De această dată, răgazul s-a potrivit cu două evenimente 
scenice în Capitală, ambele importante. 

Numai la cîteva zile distanță între ele, în prima jumă- 
tate a lunii aprilie au început spectacolele ansamblului 
Max Reinhardt, în sala de la Eforie, apoi reprezentațiile 
cu actriţa de renume mondial, Emma Grammatica, în sala 
de la Comedia. A participat la toate. La Eforie a văzut 
Intrigă și iubire de Schiller, Urciorul sfărimat de Kleist, 
Capricuile dragostei de Goethe, Blana de biber de G. Haupt- 
mann. La Comedia, Visul unei dimineţi de primăvară de 
D'Annunzio, Medaliile bătrinei de Barrie, Dama cu camelu 
de Dumas, Nu e lucru serios de Pirandello şi Nora de Ibsen. 

În vară, a turnat în Lia (Poveste de iubire), film regizat 
de Jean Mihail. În rotul principal feminin apărea Lilly 
Flohr de la Teatrul Reinhardt din Berlin. Din dis- 
tribuţie mai făceau parte Costescu Duca, Mia Teodorescu, 
Carussy şi Ion Armășescu. Publicul i-a primit cu entuziasm 
apariţia pe ecran, întrecîndu-se în aprecieri laudative cu 
cronicile din ziare. „N-am vorbit intenționat de George 
Vraca — scria Andrei Comora — pentru a putea acum, 
în toată voia să-mi exprim o admiraţie fără restricţii pentru 
căldura sinceră, sălbatică, care ţișneşte din el. Avind o 
figură fotogenică, o linie aristocratică, domnul Vraca izbu- 
teşte să fie un prim amorez impecabil, seducător şi sentimen- 
tal, fără însă a răspindi în juru-i naivitatea şi lipsa de băr- 
băţie a atîtor «juni primi» de aiurea. În numele publicului 
exprim părerea de rău de a nu-l putea vedea mai des în pro- 
ducţiile cinematografice româneşti“ .* 

Cum să nu fi vrut să apară mai des? Nu numai că filmul 
îi plăcea, dar îl pasiona într-o asemnea măsură — o declara 
tuturor — încît într-o mișcare cinematografică mai susținută 
decît cea existentă pe atunci la noi, ar fi fost gata să abando- 
neze scena pentru ecran. 

Dar dragostea aceasta pentru film o mărturisea nu numai 
prietenilor şi cunoscuţilor, ci a declarat-o și public, scriind 
articole, pledind pentru realizarea unor filme artistice de 
lung metraj, în exterioarele cărora să apară frumuseţile 
naturii din patria noastră, care — spunea — n-au nicăieri 
pereche. 


* „Rampa“, 26 septembrie 1927. 

În seara de sfirşit de septembrie cînd a avut loc premiera 
la cinematograful Capitol s-a amestecat în public, căutînd 
să nu fie recunoscut, pentru a culege impresii şi observaţii 
cît mai sincere şi mai directe din partea spectatorilor, cu 
gindul de a corecta în viitor ceea ce era deficitar în jocul lui, 
căci nădăjduia să mai filmeze cît de curind. 

În altă seară a fost la cinematograful de pe strada Lips- 
cani — a doua sală în care rula filmul — și l-ar fi urmărit 
pretutindeni și în provincie numai pentru a-și face o imagine 
cît mai completă de felul în care este primit de spectatori. 

„Şi cînd te gindeşti — spunea prietenilor — că se găsesc 
biografi improvizaţi care afirmă despre mine că sînt însu- 
fleţiţi de dorinţi, dar fără să le ridic la rang de pasiuni... 
Dacă nu e pasiune, ce este dragostea mea pentru film?“ 


" Stagiunea 1927—1928 s-a deschis devreme. La 1 septem- 
brie s-a reprezentat Răzvan și Vidra de Bogdan Petriceicu 
Hasdeu, cu N. Bălțăţeanu în rolul principal, iar la 2 sep- 
tembrie a doua premieră Comedia fericirii de Nicolai Evrei- 
nov, cu George Vraca în rolul protagonist, doctorul Frego 
(personajul principal feminin a fost interpretat de Agepsina 
Macri). Ambele piese vor alterna pe scena Teatrului Naţional 
seară cu seară, Comedia fericirii, realizind douăzeci şi şase 
de spectacole. 

Către finele lunii octombrie a urmat Păpușile, comedie 
de Pierre Wolf, în distribuţie figurind Nottara, Agepsina 
Macri, N. Soreanu și Gr. Mărculescu. George Vraca apărea 
în rolul principal, Roger de Montelars. Critica dramatică 
— în majoritatea ei — a înfierat piesa, regretind că „talente 
impunătoare au fost puse s-o servească“. Totuşi, fie că „talen- 
tele“ au servit mai mult decit admirabil spectacolul, fie 
că publicul l-a găsit pe gustul lui — sau poate, ambele îm- 
prejurări laolaltă — Păpușile a făcut patruzeci de spectacole! 

La mijlocul lunii decembrie, afișul a anunţat Prometeu, 
poem dramatic în cinci acte de Victor Eftimiu. Pentru 
George Vraca rolul Prometeu a fost o încercare grea. Publicul 
mai avea în amintire interpretarea lui Tony Bulandra, 
toga lui albă, ţinuta, gestul, întreaga lui atitudine cu care 
redase cutezanţa titanului ce a răpit zeilor focul. Fusese 
una din creaţiile cele mai desăvirşite ale acestui actor. În 

plus, în distribuţia Teatrului Naţional figura și Agatha 
Birsescu (zeiţa Themis), prezență atit de cuceritoare încit 
în mod firesc nu prea „îngăduia“ și altor personaje ale spec- 
tacolului să fie „văzute“ de spectatori. 

Afişul mai curpindea numele actorilor Agepsina Macri, 
G. Calboreanu şi N. Brancomir. lată dar că avea pentru 
a doua oară prilejul ca împreună cu Calboreanu s-o „secon- 
deze“ pe marea actriță de la Burgtheater din Viena. 

O altă emoție pe care Prometeu i-o aducea era şi faptul 
că de această premieră se legau şi amintirile producţiei de 
diplomă de la Conservator, ce avusese loc cu şase ani în urmă. 
Drum lung, căci trecuse din ziua aceea prin peste patruzeci 
de roluri, pentru unii actori zestre de o viaţă întreagă. La 
Conservator izbutise. Dar atunci — îşi spunea — nu era 
decit un viitor actor, iar pe scenă nu apărea alături de Agatha 
Birsescu. 

Piesa este spectaculoasă, are sobrietatea şi echilibrul 
teatrului clasic cu versul înaripat. lar el se pricepe să ros- 
tească versurile, le rosteşte cu pasiune. i 

Și iată că apariţia în acest rol — în amintitele condiţii 
— a fost izbutită. Deşi juca alături de marea Agatha Bir- 
sescu, a fost „văzut“ și de această dată de spectatori, le-a 
cules încă o dată furtunoasele aplauze, li s-a fixat în amin- 
tire, iar criticii dramatice nu i-a rămas Manit să-i sublinieze 
„efortul biruitor“. 

„„„După aproape treizeci și şapte de ani, în numeroasa 
corespondență primită ce-i omagia creaţia din Richard al 
III-lea, a găsit şi o scrisoare de la Elena Zamora, care-i 
reproducea o pagină din cartea sa Am slujit cântecul: 

. Dornică să văd din nou teatrele și artiştii noştri, 
venită de curînd în ţară, seară de seară asistam la diverse 
spectacole cu sufletul plin de bucurie, văzind că artiștii 
noştri nu sint cu nimic mai prejos decit cei din Apus. 

... Într-una din seri am asistat la spectacolul Prometeu 
de poetul și dramaturgul Victor Eftimiu. Interpretul prin- 
cipal poseda un glas cu un timbru unic, avea o dicţiune 
perfectă și era tînăr şi frumos ca un zeu. O şuviţă de păr 
negru corb îi aluneca pe frunte în timp ce răstignit şi legat 
cu lanţuri grele de stincă îşi striga revolta faţă de „Zeus“ 
nemilostiv. Actorul se chema George Vraca... Ce mindrăam 


64 


fost în seara aceea cînd l-am văzut prima oară jucînd, că 
e român...“* 

Totuşi, Iosif Nădejde în cronica sa** a observat — nu 
numai despre Vraca dar și despre ceilalţi interpreţi, mai puţin 
Agatha Birsescu — că şi-au stricat din efecte printr-o insu- 
ficientă rigoare a regulilor de gradaţie, alunecînd încă din 
primul act la tonul superlativ. „Am regretat aceasta, de 
pildă — spunea cronicarul — chiar la domnul Vraca, ta- 
lentatul actor care a avut aseară în rolul covirșitor al lui 
Prometeu, momente de mare artist“. 

Lui George Vraca observaţia i s-a părut justă, iar în 
spectacolele ce au urmat, a fost atent să nu-şi mai rateze 
efectele de intonaţie şi nuanţe. 

„Interim“*** afirma că George Vraca a avut „o dată mai 
mult momente de mare artist“, că a biruit într-o luptă cu 
atit mai grea cu cit amintirea lui Tony Bulandra era pre- 
zentă în sufletul celor mai mulţi dintre spectatori. 

În sfirşit, Paul Prodan, în cronica din „Viitorul“ (15 
decembrie 1927) a afirmat că George Vraca a fost un impre- 
sionant Prometeu și un cald rostitor de versuri, salutind 
şi creaţia — în afară de cea a Agathei Birsescu (Themis) — 
lui Calboreanu (Hephaistos) şi a Agepsinei Macri Eftimiu 
(Eromeni). 

Anul 1927 s-a încheiat cu o recunoaștere oarecum oficială 
a meritelor sale. În urma unei şedinţe de fine de an a con- 
ducerii Teatrului Naţional, i s-a făcut cunoscut că împreună 
cu G: Calboreanu, A. Pop-Marţian, G. Costescu, N. Bălţă- 
teanu, Aura Buzescu, Toto Ionescu şi Sonia Cluceru, a 
fost avansat societar clasa a III-a. 

Cam în același timp a avut loc sărbătorirea, pentru 
cincizeci de ani de activitate, a regizorului Paul Gusty, 
personalitate de seamă a teatrului românesc. Au participat 
la acea festivitate — o dată cu mulţi alţii — toți actorii și 
regizorii tineri, omagiind pe venerabilul și neobositul 
septuagenar care își păstra nealterată vioiciunea spiritului. 
Mulţi dintre cei prezenţi, tineri sau virstnici, şi-au amintit 
desigur cu emoție că adeseori după un rol de succes au avut 


* lena Zamora, Am slujit cintecul, Editura Muzicală, 1964, p. 87. 
** „Adevărul“, 13 decembrie 1927. 
*** Dimineaţa“, 16 decembrie 1927. 

de mărturisit: „Am jucat așa cum mi-a spus Paul Gusty“. 
George Vraca şi-a amintit probabil şi el că distribuit fiind 
de Victor Bumbeşti — în vremea cînd abia ieșise din Con- 
servator — în Glauco de Morselli, regizorul nu făcuse altceva 
decît să urmeze îndemnul marelui său dascăl Gusty: 
„Lucrează cu actori tineri. Ei au mai mult avînt şi te vor 
înţelege mai bine... Pe cei bătrini, lasă-i pe seama mea, eu 
le cunosc mai bine metehnele“.* 

Că și-a amintit cu prilejul acelei sărbătoriri împrejurarea 
că datorează ceva marelui regizor — chiar așa indirect — este 
o simplă presupunere. Fapt însă este că vigoarea bătrinului 
dascăl l-a impresionat, i-a dat subiect de meditaţie. În seara 
zilei cind a avut loc sărbătorirea, împreună cu alți colegi și 
colege s-au adunat la o masă din bodega de sub teatru. 
S-au discutat vrute şi nevrute, dar el entuziasmat de tine- 
reţea și de încrederea în viață a lui Paul Gusty, le-a spus: 

„Linereţea nu este o expresie a virstei rezultind din acte, 
nici măcar a unei forme fizice, ci a puterii de dăruire, a 
increderii în energiile tale, a încrederii în munca ta. Toate 
aceste aptitudini pot să dispară la treizeci de ani — dacă 
au apărut vreodată — după cum pot fi mai prezente la 
şaptezeci sau optzeci de ani decit au fost cu jumătate de 
secol în urmă.“ 

A pus atita patos în susținerea tezei sale, încît colegii 
i-au replicat — nu fără ironie — că e ușor să faci asemenea 
teorii, cînd abia ai împlinit treizeci de ani, cînd ești viguros 
şi frumos ca un Adonis. Ce să le mai răspundă? El ştie că 
nu teoretizează de dragul de a părea interesant, ci își expune 
o convingere de viață. Ciţi, oare, din colegii de atunci au 
ajuns să-l vadă în Richard al III-lea, convingindu-se că 
afirmaţiile lui din discuţia amicală cu treizeci şi şase de 
ani în urmă, au fost ceva mai mult decît o simplă peroraţie? 

Doar Ion Șahighian — care de altfel şi atunci îl susţi- 
nuse — i-a reamintit la una din repetițiile din 1963, 
discuția din acea seară... 


În a doua parte a stagiunii 1927—1928, n-a mai apărut 
în altă premieră. Pină la 4 februarie 1928 au continuat 


* Victor Bumbeşti, Paul Gusty Editura Meridiane, 1964, p. 112. 

spectacolele cu Păpușile şi Prometeu, iar de la această dată 
înainte şi pină la finele lui martie a fost în turneu prin 
ţară cu aceleași piese. Era un turneu oficial, condus de 
Agepsina Macri. 

Turneele, la vremea aceea nu aveau de ce să-l bucure pe 
un actor. Sălile de teatru improprii din provincie, de regulă 
neincălzite, cu scene în care aproape totul trebuia improvi- 
zat şi pe care decorurile nu se potriveau, cu becuri anemice 
în loc de reflectoare, sau care să suplinească o rivaltă sau 
rampa, n-aveau cu ce ademeni pe nimeni. În timpul specta- 
colului, scîrțiitul scaunelor care însoțea în mod obsedant 
replicile și nu înceta decît în momentele de mare tensiune, 
atunci cînd publicul se afla cu sufletul la gură — scirţiit de 
care bietul spectator instalat incomod nu era cu nimic 
vinovat — puneau nervii actorului la grea încercare. Tot 
atit de puţin îmbietoare erau şi condiţiile de călătorie, 
astfel că numai gîndul că sînt soli ai artei în locuri văduvite 
de teatru îi mai consola cît de cit pe actori atunci cind 
plecau in turneu. 

Nu e mai puţin adevărat însă, că în amintire rămineau 
şi amănunte pitorești de pe urma acestor patruzeci, cincizeci 
de zile în care cutreerau oraşele ţării. Amintindu-ţi de o 
călătorie, ai mai întotdeauna capacitatea de a selecta întim- 
plările, de a le învălui într-o ceață binevoitoare pe cele 
neplăcute, de a le exalta pe cele agreabile, oricit ar fi fost 
ele de modeste, mai ales cînd ai treizeci și doi de ani. Cabinele 
sordide de teatru în care grupuri întregi de actori se costumau 
de-a valma, rămîn în amintire mai ales prin glumele ce se 
făceau — haz de necaz!; un interior de circiumă — după 
spectacol — încălzită doar într-un ungher de o sobă de tuci, 
cu mese şchioape, cu cîrnaţi uscați, ghiudem și vin acriu, 
apare cu nuanţe delicate de pastel peste tot ce a fost cenușiu. 
Tolba cărui actor reîntors din turneu, nu era plină de ase- 
menea evocări?! 


Stagiunea 1928—1929 a fost cea din urmă în care a mai 
apărut la Teatrul Naţional şi vor trece apoi cinci ani pînă 
cînd să revină pe prima scenă a ţării. O ultimă stagiune deci, 
cu patru premiere pentru George Vraca, din care cel puţin 
două vor reprezenta puncte de virf ale carierei sale actoricești. 

În septembrie 1928, a apărut în Prinţul Kalaf din Turan- 
dot, comedie în trei acte de Carlo Gozzi. Purta turban, 
monoclu și halat de brocart cu revere de mătase. 

A. de Hertz în cronica* sa afirma că prin Turandot, publi- 
cul a făcut cunoştinţă cu ultima expresie a „Comediei 
dell’arte“, că s-a amuzat de gluma tragică din povestea prin- 
țesei — redată cu ironia scriitorului de farse — care, duş- 
mană a bărbaţilor, nu vrea să se mărite şi găseşte mijlocul 
nu numai să-și îndepărteze pretendenţii, dar să-i și omoare, 
sfirşind prin a se îndrăgosti de cel mai cutezător dintre ei. 

Și această piesă — cu un balet pantomimă intercalat 
ca divertisment în actul II — a avut succes, căci a ajuns la 
treizeci şi patru de spectacole. Distribuţia aleasă (din care 
au făcut parte Ion Brezeanu, R. Bulfinsky, V. Antonescu, 
Ion Manu, Ion Finteşteanu, C. Baldovin, Marioara Zimni- 
ceanu, Puia Ionescu şi alţii) a contribuit din plin la această 
reușită. 

Despre George Vraca cronica** dramatică afirma că „a 
fost fermecător, cald, pasionat şi veritabil îndrăgostit în prin- 
tul Kalaf“. Mai scria autorul cronicii că publicul s-a amuzat 
enorm și că a aplaudat cu o rară satisfacţie, lăudind apoi 
regia lui Soare Z. Soare, în primul rind pentru îndrăzneala 
de a fi pus în scenă un spectacol care dacă n-ar fi fost ţinut, 
în limitele artei adevărate, ar fi contrariat. A lăudat-o 
cronicarul și pe interpreta prinţesei Turandot, pe Marioara 
Zimniceanu, „tigroaica cea frumoasă“. 

Paralel cu Turandot aveau loc şi repetițiile pentru 
Romeo şi Julieta în traducerea poetului Șt. O Iosif, piesă 
cu care interpretul îndrăgostitului și nefericitului veronez 
va lăsa o amintire de neuitat în inimile spectatorilor. 

În Romeo a apărut pe scenă în seara de 9 noiembrie 
1928. Rolul Julietei era susţinut de Aura Buzescu, dublată 
mai tirziu de Puia lonescu-Mihailide. Pentru prima oară 
George Vraca interpreta un rol principal într-o piesă shakes- 
peareană. 

Este cunoscut că Romeo și Julieta — scrisă în 1594 
şi tipărită în 1597 — face parte din cele trei capodopere 
alături de Neguţătorul din Veneţia şi Iulius Cezar — pe 


* „Dimineaţa“, 6 septembrie 1928. 
** Iosif Nădejde, „Adevărul“, 5 septembrie 1928. 

lingă comedii şi cronici — din prima perioadă de creaţie a 
marelui dramaturg. Toate trei abordează probleme omenești 
grave, însuflețite de un umanism profund și de o forță 
artistică genială. Este prima caracteristică a acestei opere 
de care interpretul lui Romeo și-a propus să ţină seama, 
căutînd să pătrundă semnificația adevărată a operei, înţe- 
legind astfel că dramaturgul aduce în scenă ceva mai mult 
decît vechea poveste „un băiat iubea o fată“. În Romeo și 
Julieta, minunatul poem de dragoste al celor doi tineri 
nefericiţi se naște în păienjenișurile conflictului a două 
familii feudale, cu rădăcinile înfipte în „ura de singe“, în 
tiranie şi în superstiție. Ceea ce va trebui deci să triumfe 
prin dragoste, este victoria Renașterii împotriva concep- 
ţiilor întunecate ale Evului Mediu. 

Aripile iubirii mă-nălţară. 

Nu-i zid să poată stinjeni iubirea. 

Iubirea — încearcă tot ce iartă firea 

Iubirii... şi de-aceea nu mă tem 

De toţi ai tăi! 

(Romeo și Julieta, actul II scena 2-a) 

Doar printr-o înţelegere aprofundată a sensurilor piesei, 
interpretul lui Romeo va reuși să redea prin jocul său, nu 
numai tragismul nefericirii tinărului îndrăgostit veronez, 
ci şi al întregii lumi din care eroul a fost desprins de drama- 
turg. Marele scriitor german Lessing, desigur că a avut 
dreptate să numească această piesă — în care Shakespeare 
a reușit să dea un caracter de universalitate observaţiilor 
sale asupra omului și eternului fond omenesc — tragedia 
în care dragostea este izvorul întregii acţiuni. 

Tinerii actori — dincolo de gravitatea pătrunderii şi 
redării tilcului exact al operei, dincolo de eforturile ce li se 
pretindeau pentru a reda viu şi înălțător minunatul imn 
de dragoste — au avut de luptat la fiecare pas şi cu concepţia 
„verist“ a regizorului G. Mihăescu, care cu această piesă 
îşi susținea examenul de director de scenă, concepţie regizo- 
rală faţă de care critica dramatică“ a fost necruțătoare. 

Interpreţii rolurilor Romeo şi Julieta au trecut însă 
examenul lor personal. Piesa a însemnat un pas hotăritor 
pe drumul de glorie al valoroasei actrițe Aura Buzescu; iar 


* Constantin Tavernier, „Premiera“, 17 noiembrie 1928. 

George Vraca— dincolo de conduita scenică neadecvată ce 
i-a fost impusă pe alocuri de regizor— a biruit totuși. In- 
terpretarea— după părerea aceluiaşi cronicar— i-a fost so- 
bră şi concentrată, iar în ultimă analiză, a fost Romeo! 
Iosif Nădejde în articolul său din „Adevărul“, a afirmat: 
„Domnul Vraca, fără a atinge lirismul necesar rolului, a ju- 
cat totuşi cu căldură, pasiune și cu avint“. 

I s-au cerut autografe și fotografii. George Vraca în- 
suşi — într-un interviu — a povestit o astfel desolicitare, 
dar soldată în chip anecdotic: O adolescentă, cu fotografia 
interpretului în mină s-a prezentat să obţină un autograf. 
„Cum, dumneavoastră sinteţi Romeo?“, l-a întrebat mirată 
fata pe actor, care în acea zi era obosit și necăjit de un prea 
terestru guturai. Şi a fugit. Iluzia scenei se prăbușise. 

George Vraca n-a uitat niciodată că în Aura Buzescu a 
găsit o Julieță ideală şi de cite ori a avut prilejul, a elogiat 
atît public cît şi în convorbirile sale particulare, calităţile 
excepţionale ale partenerei sale din această piesă. Le-a su- 
bliniat și peste treizeci și cinci de ani în citatul articol 
Rolurile mele, în care mai declară că dacă-i face plăcere să-şi 
amintească de asemenea izbiînzi, — cum a fost Romeo şi 
Julieta — în schimb, ar vrea să uite definitiv sumedenia 
de roluri facile, mondene— ba adesea şi frivole — din pie- 
sele lipsite de conflict şi de probleme serioase, din dramo- 
letele sentimentale sau din comedioarele de „salon“ în care 
a fost nevoit să joace. 

Cronicarii dramatici n-au cruțat regia la Romeo și Ju- 
lieta. Minunatul tablou al balconului —se spunea într-o 
cronică* — era atit de convenţional — lumină, decor şi 
așezare — încît numai talentele actorilor Aura Buzescu 
şi George Vraca au reuşit să salveze celebra scenă a piesei, 
care va rămîne pentru totdeauna simbolul dragostei. N-a 
vrut să ierte cronica „verismul“ — de mult ieşit din modă 
— pe care regia il impusese totuși pe alocuri interpretării. 
Privitor la costume şi recuzită se făcea apel și la un articol 
al poetului Adrian Maniu, care subliniase necesitatea cre- 
ării unei garderobe la Teatrul Naţional, care să nu mai aibă 
aproximaţii de secole în plus sau în minus — „Romeo, 


* „Premiera“, noiembrie 1928. 

Mercuţio, Tybalt şi Paris aveau rapiere de muşchetar, arme 
ce vor fi uzitate numai cu trei sute de ani mai tirziu“*. 

Încheind cu opinia „că Aura Buzescu şi George Vraca 
sint singurele persoane care puteau interpreta această piesă 
la noi“, cronicarul își exprima și nădejdea că interpretul lui 
Romeo va putea fi văzut curind în Hamlet, rol pentru care 
calităţile îl desemnau ca atare. 

Rolul i-a fost încredințat. Dar peste treisprezece ani... 


Anul 1929 a înscris evenimente importante în cariera 
actorului. La 4 ianuarie, Teatrul Naţional i-a acordat un 
premiu de creaţie pentru rolurile jucate în anul 1928. I s-au 
recunoscut deci oficial, munca, seriozitatea, eforturile și 
realizările anului care se încheiase. 

Însă, evenimentul important cu care i se anunța noul 
an, a fost revenirea în ţară a Mariei Ventura, care urma să 
apară la Teatrul Naţional în Trecutul de Porto-Riche și 
în Fedra de Racine. Și într-o piesă și în alta, a fost desemnat 
să-i fie partener, după doi ani de la reprezentaţia cu Ioana 

D'Arc... Eveniment important în cariera sa artistică nu 
numai pentru că va juca în aceste două piese alături de 
marea actriță, din experienţa căreia a deprins nenumărate 
aspecte din arta actorului, dar şi pentru că drept rezultat al 
acestei colaborări îi va deveni partener permanent timp de 
aproape şase ani de activitate scenică în teatrul pe care 
Maria Ventura îl va înființa. 

Trecutul şi Fedra. Aşadar, două roluri în care va avea 
de realizat „trecerea de la Francois, rol de vervă scinteie- 
toare dar facilă“, sau „un cuceritor ușuratic, insinuant și 
plin de pasiune, gen care nu mai oferă nici o dificultate dom- 
nului Vraca“, după cum va spune Iosif Nădejde în cronica 
sa**, la rolul lui Hipolit „tînărul cu candori şi naivităţi, 
dar și cu violenţe şi tumulturi din tragedia clasicului Ra- 
cine“ 

În articolul său Rolurile mele, George Vraca va spune: 

„+„„Cu temperamente, chipuri şi semnificaţii diferite, 
aceşti eroi pe care i-am interpretat atunci, într-o suită de 


* Teatru fastuos?, „Rampa“, 11 noiembrie 1928. 
* „Adevărul“, noiembrie 1923. 

spectacole, imi cereau să le răspund cu mijloace de expri- 
mare artistică diferite, altul fiind «stilul», alta fiind epoca în 
care fuseseră creaţi. lar peste toate aceste cerințe, mai trebuia 
să fiu în acord cu o parteneră ca Maria Ventura, actriță care 
construia deopotrivă și cu inteligenţa și cu instinctul...“ 


În arta actorului, stilul este modul lui propriu de ex- 
primare în redarea personajelor pe care le aduce pe scenă. 
Actorul abia trecut de treizeci de ani, care în frămintă- 
rile realizării lui Faust, cu trei ani în urmă, ajunsese la con- 
cluzia că fără o cultură serioasă nu poate urca spre desăvir- 
şire — propunindu-și tot atunci organizarea temeinică a 
lecturilor — şi-a dat seama că pe drumul cunoașterii mai 
are de făcut grabnic și alți paşi: studii speciale privitoare 
la arta scenei, care să-l conducă spre un mod propriu de in- 
terpretare. 

Numai la cîțiva ani după hotărîrea ce a luat-o de a găsi 
calea spre un stil —care să fie şi propriu dar și adecvat 
cerinţelor actuale ale teatrului modern— într-un interviu* 
ce i-a fost luat de Petre Boldur, la întrebarea: „Ce înțelege 
actorul George Vraca prin stil?“, i-a răspuns: „...Modul meu 
de a exprima un personaj, dar prin acordarea lui cu ansam- 
blul întregii lucrări, astfel ca să reflecte intenţiile autoru- 
lui, mesajul piesei şi aşa mai departe...“ 

E o dovadă că tînărul actor înţelesese perfect că epoca 
în care romantismul pusese asupra artei actoriceşti pecetea 
exaltării necondiționate a individualităţii era trecută și 
că sensul fiecărui rol nu decurge exclusiv din viaţa, din ma- 
nifestările personajului respectiv, ci şi din relaţiile care se 
creează pe scenă între toate personajele unei piese. Că la rindul 
lor aceste relații răspund unor mentalități, unor concepţii 
şi unor raporturi sociale și că numai prin sublinierea tuturor 
acestor trăsături şi în acord cu întregul ansamblu scenic, 
mesajul piesei poate fi exprimat. lar pentru aceasta, adeseori 
chiar personajul, așa cum apare din text, trebuie ajutat. 

„...După teatrul naturalist — spune George Vraca în ace- 
laşi interviu — în care viața apare în mod vulgar, a sosit vre- 
mea să nu ne mai mulțumim cu copii fotografice. Eroul pie- 


* „Rampa“, 9 octombrie 1933, 

sei moderne comunică fidel cu omul de toate zilele, dar în- 
tr-un mod sintetic...“ 

„...Chiar și personajul — afirma George Vraca într-un 
articol inedit — textul autorului îl înfăţişează în cuvinte, 
iar actorul se angajează la reconstituirea lui. Viziunea au- 
torului trebuie refăcută adesea nu numai reconstituind, dar 
şi construind. lar pentru asta, este necesară înțelegerea ro- 
lului, găsirea tonului just, înfăţişarea care se impune, mi- 
mica și gestul care să se acorde cu personajul interpretat, 
apoi... un stil...“ 


Trecutul s-a reprezentat de douăzeci şi patru de ori, seară 
de seară. Aparițiile Mariei Ventura pe scena Teatrului Na- 
tional — numai pe măsura răgazurilor ce i le acorda Come- 
dia Franceză şi cu obligaţia de a se înapoia — nu îngăduiau 
alternarea piesei în care apărea, cu alte piese. Deci, seară de 
seară pe scenă. Personalitatea marii actriţe, renumele de 
care se bucura, asigura o prezenţă sigură a publicului în sală. 

Aproape toată distribuția piesei era reprezentată de 
nume răsunătoare: Aristide Demetriade, R. Bultinsky, 
N. Soreanu, V. Valentineanu, Lilly Popovici și Alexandra 
Gusty. George Vraca a apărut în rolul Francois. 

Trecutul a fost scris special pentru rolul Dominique, 
Porto-Riche propunindu-şi ca în dramele sale să trateze ex- 
clusiv problemele iubirii (Teatrul iubirii este, de altfel, 
chiar titlul sub care şi-a adunat piesele în volum), dar mai 
ales să realizeze scenic portretul îndrăgostitei, cu tenta 
psihologică a romanului de analiză. lar Maria Ventura avea 
toate resursele pentru reliefarea unui caracter complex. 

Dacă partenerii n-ar fi ţinut pasul cu admirabila inter- 
pretă, s-ar fi ajuns la stridenţe pe care publicul, dar mai ales 
interpreta lui Dominique, nu le-ar fi iertat. 


Tot pentru Maria Ventura au lost prezentate pe scena 
Naţionalului și cele trei spectacole cu Fedra lui Racine (mar- 
tie 1929), în traducerea lui N. Nanu. Doar trei spectacole, 
dar pentru George Vraca —interpretul lui Hipolit —nu 
numai un nou şi izbutit examen, dar şi o mare emoție. Ea 
era pricinuită de grija stabilirii „acordului“ cu Fedra remar- 

cabilei actriţe (interpretare despre care maestrul Nottara, 
ale cărui etichete s-au dovedit mereu durabil valabile, va 
spune în cartea sa că constituie tiparul Mariei Ventura cel 
mai personal dintr-o întreagă activitate) dar şi de amintirea 
despre liceanul care învățase pe de rost declaraţia de dra- 
goste pe care fiul lui Teseu o face frumoasei Aricia... 

S-a pregătit intens pentru acest rol. Cunoștea de mult 
strălucirea teatrului racinean în general și faptul că Fedra 
este perla de preţ a creaţiei inegalatului poet. Jules Lemaitre 
în conferințele lui asupra teatrului racinean ajungind la 
această tragedie, se exprimase: „...Am ajuns în sfirșit la 
minunea care este Fedra, cea mai tulburătoare dintre tra- 
gediile lui Racine, căci niciuna din ele n-a cuprins atita 
omenesc, n-a răspîndit atita farmec, în nici o altă tragedie 
n-a fost mai poet şi mai artist...“.* Studiind piesa în vederea 
spectacolului, George Vraca şi-a dat seama că rolul Fedrei 
este astfel construit, încît el poate eclipsa celelalte roluri 
ale tragediei, independent de talentul și de pregătirea in- 
terpreţilor lor. Uriașele dimensiuni ale rolului Fedra pot 
face „să dispară“ oricare altul din celelalte șapte personaje, 
mai ales cînd rolul Fedrei este susținut de Maria Ventura, 
al cărei joc o situa alături de marile interprete ale acestui 
personaj, Rachel și Sarah Bernardt. Exemplul celebrului 
actor Mounet-Sully, care în 1873 interpretiîndu-l pe Hipo- 
lit, nu numai că a ţinut piept dara și umbrit-o pe inter- 
preta Fedrei (Rousseil), îi dă totuşi curaj. 

Toate-s bune, dar ce interpretare anume va da tinărulu: 
prinț? După concepţia sa, din efebul de strălucitoare fru- 
museţe va trebui să respire o viguroasă bărbăţie. Chiar și 
numai pentru atit şi tot va trebui să respingă ideea că Hi- 
polit reprezintă un rol în mod obligator sacrificat persona- 
lităţii Fedrei. 

Puţine ocazii au existat pentru actorii scenei românești 
de după primul război mondial să apară într-o tragedie de 
factură clasică. De teama unui insucces, clasicii tragediei 
nu erau reprezentaţi, publicul nu-i cunoştea, iar actorii — 
mai ales actorii tineri —erau împiedicaţi să-şi completeze 


* Les grands rôles du théâtre de Jean Racine, Maurice Descotes, 
Presse Universitaire de France, 1957, cap. VII, p. 147. 

personalitatea artistică cu o măiestrie pe care numai ros- 
tirea versurilor dintr-o astfel de piesă o poate determina. 

De aceea, fără Maria Ventura care a cerut conducerii 
Teatrului Naţional reprezentarea acestei capodopere, din 
cariera scenică a actorului George Vraca ar fi lipsit o verigă 
principală — rolul Hipolit. 

ln Fedra, în afară de Maria Ventura și George Vraca, 
au mai apărut: A. Athanasescu în Teseu, Angela Luncescu 
în Aricia, Eugenia Ciucurescu în Enona, Gaby Danielopol 
în Himena, Eugenia Zaharia în Panopa și H. Polizu în Tera- 
men. 

Personajele lui Racine sînt măcinate toate de tendințe 
violente şi contradictorii. La Bruyère a afirmat că în timp 
ce Corneille îl prezintă pe om cum ar trebui să fie, Racine îl 
înfăţişează aşa cum este. Iată dar cîte resurse îi oferă rolul, 
îşi spune interpretul lui Hipolit. Aceasta în afară de minu- 
nata armonie a versurilor, cu marea lor forță de evocare. 

În Fedra, Maria Ventura, în fiecare mișcare, în fiecare 
gest, avea atitudinea unei statui antice. Dar şi George Vraca, 
prin darul lui de a rosti cald şi nuanțat versurile, prin fru- 
museţea lui scenică sinceră și cuceritoare, prin stăpînirea 
deplină a rolului și printr-o ţinută degajată — fără a încălca 
totuși rigoarea textului clasic, nu a fost mai prejos. A re- 
ușit să demonstreze prin interpretarea sa, că titlul original 
al tragediei lui Racine n-a fost Fedra, ci Fedra şi Hipolit. 


LA TEATRUL MARIA VENTURA 


E ra a fost ultima piesă în care George 
Vraca a mai apărut la Teatrul Naţional, încheind o activi- 
tate de opt ani pe aceeaşi scenă, răstimp în care a interpre- 
tat aproape cincizeci de roluri. 

Era în timpul vacanței pe care a petrecut-o la Sinaia, 
cînd ziarele au anunţat demisia lui la 1 august 1929 din ca- 
drele societarilor primei noastre scene și angajarea în aceeaşi 
zi la Compania Teatrului Ventura. Explicînd într-un in- 
terviu (chiar în aceeaşi vară) cauzele ce l-au determinat să 
demisioneze de la Teatrul Naţional, amintea de salariul in- 
suficient pe care-l primea, cît și de dorinţa de a juca în con- 
tinuare alături de Maria Ventura. 

Dorinţa aceasta i-a fost satisfăcută, căci în decursul a 
cinei stagiuni, din cele aproape treizeci de premiere în care 
a apărut la acest teatru, în zece va susține roiuri alături de 
admirabila interpretă a Fedrei; în multe altele — prota- 
gonistă strălucită va fi Aura Buzescu. 

Închirierea pe un termen lung a sălii Comedia pentru 
noul teatru era expresia dorinţei pe care Maria Ventura a 
avrt-o de a juca mai mult şi mai des pe o scenă din ţară. 
Chiar dacă această aspirație nu i-a fost complet realizată — 
scena din Franţa o chema stăruitor —, în schimb noul tea- 
tru a fost pentru mulţi actori un prilej de evidenţiere şi de 
afirmare, ca şi pentru regizorul şi pictorul decorator 
Victor Ion Popa. Acesta, de altfel, era în fond adevă- 
ratul director, deoarece Maria Ventura, angajată la Paris, 
nu avea posibilitatea să fie prezentă în permanenţă la tea- 
trul său din Bucureşti. 

Personalitatea artistică a lui Victor Ion Popa era multi- 
plă. Autor, gazetar, regizor şi decorator, era veșnic în cău- 
tarea noului, mereu preocupat dea forma noi cadre artistice 
pentru teatru. Cu capacitatea lui uriașă de muncă, cu ex- 
perienţa şi cu ochiul viu pe care-l avea, prezenta garanţia 
— o dată cu bunele sfaturi ce putea să le primească de la 
Maria Ventura— că va alcătui distribuții echilibrate şi va 
reuși ca spectacolele regizate de el să atingă un nivel artis- 
tic deosebit. 

Aşadar, Teatrul Maria Ventura își deschidea porţile sub 
cele mai bune auspicii. Dar mai exista, din păcate, şi un 
alt element, care nu ţinea de calitatea regizorului și a inter- 
preților. Era publicul epocii, care pretindea un repertoriu 
anume, mai precis spus, prefera piesele facile și comod a fi 
urmărite, iar teatrul-— obligat să facă reţete comerciale pentru 
a exisța — era pur și simplu aservit gustului acestui public. 

La deschidere, din personalul artistic al teatrului în 
afară de Maria Ventura şi de George Vraca au făcut parte: 
Aura Buzescu, Maria Mohor, Sylvia Fulda, Marietta Decu- 
lescu, Constantin Toneanu, Ionel "Ţăranu, A.Pop-Marţian, 
G.Timică, Jules Cazaban, N. Sireteanu şi mulţi alţii. 

Primul spectacol al noului teatru (14 septembrie 1929) 
a fost cu Lupii de aramă de Adrian Maniu. Maria Ventura 
susținea rolul Domnița, iar George Vraca rolul Prizonierul 
(Longinus). 

Lupii de aramă, titlu sugerat de emblemele steagurilor 
oștilor dacice, aducea pe scenă o pagină din istoria cuceririi 
Daciei de către romani. Domnița, fiica regelui dac, din 
dragoste pentru conducătorul oștilor romane (Longinus) 
căzut prizonier, îi oferă şansa de a scăpa cu viaţă cu condi- 
ţia să rămînă pentru totdeauna lingă ea. 

Longinus însufleţit de simțăminte de datorie şi demni- 
tate, îi respinge propunerile. Domnița îl ucide, provocînd 
astfel îndirjirea romanilor. 

Piesa, regizată de Victor Ion Popa şi cu muzica de scenă 
compusă de Sabin Drăgoi, avind în distribuţie şi pe A.Pop- 
Marțian, Maria Mohor, Cezar Rovinţescu, Sylvia Fulda, 
N.N.Matei și alţii, a fost bine primită atit de public cit şi de 
cronica dramatică, care a reținut cit de profund a impre- 
sionat şi dominat scena Maria Ventura, dar amintind şi despre 
George Vraca, „care în rolul lui Longinus a micşorat unele 

momente dramatice, jucind însă altele cu mult talent şi 
căldură.“ * 

Patru zile mai tirziu, a apărut în Stăpinul inimii sale, co- 
medie de Paul Raynal, autor care trezise interes în publicul 
parizian de după primul război mondial, îndeosebi cu drama 
Mormintul de sub Arcul de Triumf. În Stăpînul inimii sale 
(în traducerea lui D. I.Suchianu), Maria Ventura a susţinut 
rolul Aline, ducesă de Rèpe, iar George Vraca îl juca pe 
Henry Guize, rol care, după cum apreciau cronicarii drama- 
tici, convenea minunat temperamentului său. Tudor Teodo- 
rescu-Branişte, elogiind chipul în care Maria Ventura a 
adîncit complexul personaj pe care l-a interpretat și măiestria 
cu care a cizelat detaliile, a încheiat cu cuvintele: „În George 
Vraca a avut un excelent partener“.** 

Ambele spectacole au fost, însă, curînd suspendate, căci 
la 1 octombrie 1929 Maria Ventura a fost chemată la Come- 
dia Franceză pentru turneul pe care prima scenă pariziană 
îl întreprindea în sudul Europei și în Egipt. A intrat atunci 
în premieră Karl și Anna, dramă de Leonhard Frank. Rolul 
Karl a fost susținut de George Vraca, iar rolul Anna de Aura 
Buzescu. Piesa, se pare, a oferit posibilităţi de creaţie 
temeinică interpreţilor, căci în presă s-a subliniat atit rea- 
lizarea reuşită a personajului Anna de către Aura Buzescu, 
cit şi căldura și sinceritatea convingătoare a lui George Vraca. 
„Despre domnul Vraca vom adăuga că rolul lui Karl i-a dat 
prilejul să lărgească enorm hotarele între care s-au desfă- 
șurat realizările sale de pînă azi“.*** 

Melo, de H.Bernstein, a fost ultima premieră a anului 
la Teatrul Ventura, George Vraca apărind în rolul Marcel 
Blanc, V. Valentineanu în Pierre, iar Aura Buzescu în Ro- 
maine Beleroix. 

Spectacolul a avut succes. Tudor Teodorescu-Branişte 
salutind creaţia lui V.Valentineanu, „care a cucerit desigur 
cel mai frumos succes din cariera sa în sentimentalul Pierre“, 
a Aurei Buzescu care sub năvala iubirii a reuşit să devină 
pasionată şi zbuciumată (după ce la începutul piesei a fost 
cochetă, zglobie și uşuratecă), a apreciat și creaţia lui George 


* M. Grigorescu, „Dimineaţa“,16 septembrie 1929, 
** Dimineaţa“, 18 septembrie 1929. 
*** Josif Nădejde, „Adevărul“, 11 octombrie 1929. 

Vraca „completind acest trio excelent, cu căldură și la sfir- 
şit cu o emotivitate pe care nu i-o bănuiam“,* 

La rindul său, Iosif: Nădejde** a afirmat că George yata 
a jucat „magistral“ rolul Marcel, iar V.Valentineanu pe 
Pierre. Că multe din lacrimile ce au curs la spectacol au fost 
stoarse de aceşti doi „admirabili“ interpreți. Aura Buzescu 
— adaugă cronicarul —palpitind de viață adevărată, a 
impresionat publicul, care a răsplătit-o cu aplauze căldu- 
roase. 

Dar acest succes nu putea să-l satisfacă, căci nu acesta 
era genul de piese pe care nădăjduise să-l servească atunci 

cind plecase de la Teatrul Național. Înţelegea concesiile 
pe care un teatru particular— fără sprijin şi fără subvenţii 
— era obligat să le facă publicului vremii, dar pentru asta 
nu era mai puţin nemulțumit. Cînd în articolul-bilanţ din 
1963 va aminti de această perioadă, va spune: 

„De obicei, toţi aştern în scris numai ceea ce le convine 
să se ştie, ceea ce le place să rămină. Așa și eu..., dacă nu 
mă lasă conștiința să înfloresc lucrurile și să le prezint pe 
toate în avantajul meu, cel puţin aș vrea să trec peste unele 
date — adică peste unele roluri — de care nu-mi face plă- 
cere să-mi amintesc. Am jucat şi eu în 1928 şi în 1929*** 
sumedenie de roluri facile, mondene și m-aş încumeta să 
spun — frivole — în piese lipsite de conflicte și de probleme 
serioase, în dramolete sentimentale sau comedioare de sa- 
lon. Și aș vrea să nu le mai pomenesc.“ %* 

Unui amic, căruia i se plingea în vremea aceea de rolu- 
rile acestea facile ce era obligat să le susţină, la consola- 
toarea replică a acestuia „Bine, dar ai succes“, i-a răspuns: 
„Am fost ieri la cinema să văd un film cu Malec (Buster Kea- 
ton). Sportiv din dragoste, îi spune filmului. Rizi de te pră- 
pădești, adică așa cum îl reprezintă şi afișul, «Hilariantă 
comedie în șapte acte de ris continuu». Are succes, nu? Dar 
Malec cel puţin, să recunoaștem reprezintă un gen. Genul 
care-i convine, pe care și l-a ales şi care-i oferă maximum de 


* „Dimineaţa“, 23 noiembrie 1929, 

** „Adevărul“, 22 noiembrie 1929. 

*** Datele exacte sînt 1929 și 1930. 
**** Rolurile mele, „Teatru“, noiembrie 1963. 

posibilităţi. Succesele mele însă în genul acesta de roluri...“ 
Amicul n-a mai găsit argumente ca să-l consoleze. 


De la Paris, Maria Ventura s-a înapoiat în martie 1930, 
pentru premiera piesei Pui de vultur (L'Aiglon) de Ed- 
mond Rostand, în care juca rolul de travesti Franz duce de 
Reichstadt, alături de George Vraca în prinţul de Metternich, 
rol care pretindea rafinament. 

Prin Pui de vultur (1900) Edmond Rostand — chiar dacă 
n-a mai dovedit în această piesă aceleași calităţi literare 
ca şi în Cyrano de Bergerac — cucerise încă o dată publicul 
cu versurile sale scînteietoare și avintate, cu imaginile pline 
de strălucire, evocind epopeea napoleoniană. 

Maria Ventura (ca şi Sarah Bernhardt), avea toate cali- 
tăţile pentru a interpreta acest rol de travesti, iar George 
Vraca i-a fost şi în acest spectacol un demn partener. 


Pînă la vacanța de vară, n-a mai apărut — ca piesă de 
premieră — decît în Secţia a III-a divorțuri (Troisième 
chambre) de Sacha Guitry şi A.Willemetz, în traducerea 
actorului Ion Țăranu. Pusă în scenă cu o „vervă îndrăcită“, 
de regizorul Victor lon Popa, piesa aduce pe scenă istoria 
unui avocat, care în urma unei decepţii sentimentale devine 
apărătorul aprig al bărbaţilor în procesele de divorţ. Dar 
pînă la urmă, firava lui filozofie de adversar al femeilor 
se năruie complet în urma unei noi experienţe sentimentale. 

De această dată, parteneră i-a fost Maria Mohor. În re- 
lul lui Jacques Bernier, George Vraca a realizat „figura tină- 
rului cu părul încărunţit de o decepţie sentimentală tim- 
purie, sigur de sine şi de succes, păstrind mereu amărăciunea 
deziluziei şi visul unei noi încercări“.* 

Nu ştim exact la care anume piese și roluri se va fi referit 
George Vraca în articolul din 1963, reprodus în parte mai 
înainte. Dar sîntem tentaţi să socotim că, dacă ar fi fost enu- 
merate, Secția a III-a divorţuri cu personajul Jacques Ber- 
nier, n-ar fi lipsit dintre ele. lar dacă în prezentele pagini se 
pomenește totuşi de dramoletele și de comedioarele de salon 


* V. Timuș, „Rampa“, mai 1930. 

6. George Vraca în 
filmul Lia (1927) 


7. În rolul prinţului 
Kalaf din Turandot de 
Carlo Gozzi (Teatrul 
Naţional, 1928) 


DIRECȚIUNEA TEATRULUI NAŢIONAL DIN BUCI 

8. Adresa prin care Direc- 
ţia Teatrului Naţional i-a 
făcut cunoscut actorului 
acordarea unui premiu de 
creaţie (1929) 


9, Împreună cu Maria Ventura în Amintirea de Denys Amiel 


(Teatrul Ventura, martie 1931) 


— pe care George Vraca se străduia mai tirziu să le uite, — 
este pentru că ele au reprezentat totuși o osteneală şi o achi- 
tare conștiincioasă a actorului și față de roluri mai puţin 
consistente. 


Septembrie 1930. Un reporter îl întilneşte pe stradă. 

— „Cu siguranţă că ai picat din vilegiatură,“ îi spune ga- 
zetarul, văzindu-i chipul ars de soare. 

— „Oarecum“... 

— „De la mare? De la Sinaia?“ 

— „Puțin mai de departe. Am fost în străinătate“. Apoi, 
povestește: 

„in Germania, în Austria, în Franţa, în Ungaria, milioane 
de oameni aleargă după o bucată de piine din zori și pînă în 
noapte. În teatru, la fel. La Viena, mai toate sălile sînt goale. 
Chiar şi la Teatrul lui Reinhardt numai reluări. La Burgthea- 
ter, la fel. Praterul ca şi întreaga Vienă, e mort după 
unsprezece noaptea.“ 

La Teatrul lui Reinhardt l-a cunoscut pe Hugo Thiming, 
împreună cu fiii săi Herman și Hans, toţi trei actori de clasă. 
Doresc să vină la Bucureşti, să ne cunoască ţara. Pină atunci, 
le-a dat întilnire la Salzburg. La Burgtheater, după ce a 
asistat ia spectacolul cu Cyrano, a fost invitat de Paul Hart- 
mann în celebra pivniţă de sub primărie, la Rathauskeller, 
care împreună cu Grinzingul sint singurele locuri ce reamin- 
tesc despre Viena de altă dată. La Operetă se juca Marischka, 
revistă-reclamă. Tot lume puţină. La Teatrul Redouten- 
saal, care nu e altul decit fostul teatru al curţii, se juca 
Angelina, o operă comică de Rossini, montată frumos, bine 
cîntată şi jucată, dar cu spectatori puţini. Numai la Opera 
Mare toate locurile erau ocupate. Maria Jeritza și Picaver 
au cîntat în Tosca. Au fost extraordinari. Spectacolul, un 
triumf. A asistat și la nişte serbări nautice pe Dunăre. A 
fost şi la Schoenbrunn. A plecat apoi la „Baden bei Wien“, 
iar de acolo la Salzburg, reşedinţa de vară a lui Reinhardt 
şi a discipolilor lui. A ajuns, însă, prea devreme. Nu sosise 
decît Paula Wessely, una din cele mai recente descoperiri 
ale marelui om de teatru. 

De la Salzburg a plecat la Paris, unde se impusese Mau- 
rice Chevalier, idolul Franţei şi al Americii. E fenomenal 

ce popularitate are. Ca să-l vadă în ultimul său film în sala 
Paramount, a trebuit să aștepte o săptămină, iar locul l-a 
plătit cu o așteptare în faţa ghișeului de la miezul nopţii 
pină la trei dimineaţa. 

La Comedia Franceză, directoarea teatrului din Bucureşti 
care-i poartă numele, Maria Ventura, împreună cu Yonnel 
— tot român — sînt așii scenei. Joacă de trei-patru ori pe 
săptămînă. 

De la Paris a plecat la Colonia, la Stuttgart, la Minchen, 
apoi din nou la Salzburg. Dar Reinhardt tot n-a sosit. De 
la Viena a pornit cu vaporul spre casă. Escală mai lungă a 
făcut la Budapesta. 

— „Încă o clipă“, spune reporterul. Proiecte?“ 

— „Voi juca cu Maria Ventura în Îndrăgostita şi se va 
relua Melo. Ceva mai tîrziu, premiera Molima a lui Ion Ma- 
rin Sadoveanu. E posibil şi un turneu în America. Dar la 
primăvară...“ 


Programul (cu excepţia turneului peste ocean), a fost 
realizat întocmai. În octombrie 1930, a apărut în Îndră- 
gostita de Porto-Riche, în rolul Etienne Feriand. Rolul 
Germaine a fost susținut de Maria Ventura. Numai trei 
spectacole, după care s-a plecat cu aceeaşi piesă în turneu 
prin ţară timp de o lună. Au mai participat la această lungă 
peregrinare — îndeosebi prin orașele Moldovei — pe lingă 
Maria Ventura şi George Vraca, actorii Jules Cazaban, Ma- 
rietta Deculescu, Eugenia Bamee, Margareta Paciurea și 
alţii. În decembrie, a apărut în Molima de Ion Marin Sado- 
veanu, piesă care mai fusese jucată şi la Compania Bulandra. 
A susținut rolul lui Mihai. Viorica era interpretată de Aura 
Buzescu. Tot în aceeaşi lună, a avut loc premiera piesei 
Duşmanca, comedie de André Paul Antoine. Din nou a avut 
de susținut rolul unui amant despre care cronica dramatică 
va afirma „că a reprezentat o reușită compoziţie sustrasă 
tonului de farsă“. El însă e sătul — așa cum s-a mai arătat 
— de genul acesta de roluri. Trei zile după premieră, un 
gazetar l-a întrebat: 

— „N-aţi vrea să fiţi director“? 

— „O, ba dal... Ca să termin o dată cu rolurile de amo- 
rez. De mult mă gindesc la Regele Lear, la Oedip...“ 

Cu toate insatisfacţiile cauzate de aceste roluri facile 
cariera i s-a consolidat. Publicul şi presa sint de acord că este 
înarmat cu toate darurile ce duc la prestigiul de mare actor. 

A doua parte a stagiunii a făcut loc altor trei premiere 
în care a apărut şi George Vraca: Amintirea de Denys Amiel, 
Poste- Restante de Isaiia Răcăciuni (în rolul Tony Bogdan) 
şi Pierre sau Jack (rolul lui Jack) comedie de Francis de 
Croisset. 

Amintirea, o comedie lirică, prilej de situații amuzante 
împletite cu scene duioase — e drept cam dulcegi — aduce 
pe scenă întîmplarea dansatoarei Francine Saint-Sevans 
(Maria Ventura), care tratează cumpărarea unui castel din 
Normandia, al cărui proprietar era obligat să-l vindă din 
cauza dificultăţilor financiare prin care trecea. În timp ce 
Francine vizitează castelul, zăreşte în hol portretul unui 
tinăr, în care îl recunoaște pe iubitul ei Jean (George Vraca) 
singurul bărbat pentru care inima i-a vibrat vreodată cu ade- 
vărat, şi pe care nu-l mai văzuse de douăzeci de ani. El era 
stăpînul castelului. Întilnirea foştilor iubiţi este răscoli- 
toare de amintiri. Dar timpul a sfărimat în amindoi ceea ce 
numai în amintire se mai păstra. Îndrăgostiţii de odi- 
nioară stau faţă în faţă ca doi străini. Din frumuseţea lor 
fizică de altă dată nu le-au mai rămas decît portretele... 

Piesa, ca și altele de acest gen, a avut succes. În cronica 
sa*, A.Munte spunea: „George Vraca a redat minunat per- 
sonalitatea lui Jean. Nervos şi exuberant în actul II al în- 
tilnirii şi făgăduinţei, stăpiîn pe sine și politicos în actul 
final. Jocul lui Vraca s-a îmbinat minunat cu acel al Mariei 
Ventura. Ambii au fost frenetic aplaudaţi“. 


Vara i-a fost reconfortantă, căci a filmat — în condiţii 
tehnice pe care nu le cunoscuse încă nici în Dragoste și sa- 
crificiu şi nici în Lia — pentru Paramount, la Joinville-Le- 
Pont, în Televiziune, o producţie sonoră vorbită în limba 
română (împreună cu G.Storin, Polla Illery (Paula Iliescu] 
şi Ion Iancovescu). 

A susținut rolul principal, un tinăr inventator care în- 
cearcă să pună la punct un nou aparat de televiziune. Dia- 


* „Adevărul“, 7 martie 1931. 

logurile erau lucrate de Ion Marin Sadoveanu, iar regia 
era semnată de Salvatori. 

A muncit mult, în fiecare zi de la nouă dimineaţa și pină 
la șapte seara, cu o mică pauză pentru dejun. Nopțile și le 
petrecea într-un hotel din Joinville, astfel că din Parisul 
atît de apropiat de studio, n-a apucat de această dată să 
vadă mai nimic. În schimb, a cunoscut-o pe Marlene Die- 
trich, pe Marcelle Chantal și pe Ivan Mosjoukine, pe Jacques 
Catelain și pe Jean Angelo. L-a cunoscut și pe Rex Ingram 
pe care îl considera cel mai bun regizor de film al timpului, 
un regizor care refuză să vadă în ecran numai o industrie 
comercială. De la Ingram a primit și sfaturi. 

Și-a format o părere bine conturată și despre posibilită- 
tile diferitelor vedete de film. li admira pe Emil Jannings, 
Conrad Veidt şi John Barrymore, iar dintre interprete pe 
Dolores del Rio și Dolores Costello. Povestind toate acestea 
unui reporter de ziar a plasat şi o glumă: „E atît de odihni- 
tor să-ţi exprimi o părere despre actorii de film ! N-ai riscul 
de a-ţi face dușmani. Închipuieşte-ţi că aș face aprecieri des- 
pre actorii noștrii de teatru“. 

Dintre regizori — în afară de Ingram — îi mai plac 
René Clair și Ernst Lubiteh. Adeziunea lui este pentru fil- 
mul sonor cu minimum de dialog. În film se aplică perfect 
proverbul românesc: „Vorba lungă, sărăcia omului“. Per- 
sonal, a avut ceva de învăţat de la Severin Mars, de la care 
a reţinut simplicitatea și sobrietatea. 

A constatat că violetul-galben ce se aplică în machiajul 
de la Joinville, este superior maroniului-ocru pe care l-a cu- 
noscut în filmările din ţară. 

„Se vorbeşte mult în ultimul timp despre specificul acto- 
rului de film — spunea George Vraca unui ziarist. Fără în- 
doială, susține el, între arta actorului de teatru și a celui de 
film există mari deosebiri. Oricît de puternică ar fi tendinţa 
teatrului modern de a elibera jocul actorului de convenţio- 
nal și de a-i impune o linie sobră, cerebrală, interiorizată, 
ea nu va putea fringe niciodată graniţa pe care o pune scena 
între actor şi ultimul spectator din sală. Un actor de teatru 
scos deci din limitele scenei şi-adus fără nici o pregătire îri 
faţa aparatului de filmat, devine artificial și nu reuşeşte să 
dea impresia de autentic, de viaţă. Pentru că filmul este alt- 
ceva, Este o artă pe care mișcarea universală a aparatului 

o eliberează de convenţie. În locul tehnicii scenice (dicţie, 
mimică, gest), pe primul plan trece arta sugestiei, trăirea 
implicită a sentimentului, așa ca în viaţa de toate zilele.“ 

Sub toate aspectele Televiziunea a reprezentat pentru el 
o experienţă. O va ţine minte şi nădăjduieşte că odată şi o 
dată va putea face filme bune în patrie. Are răbdare și le 
aşteaptă. 


În septembrie a apărut în rolul lui Richard Voisin din 
Hoţul de Henry Bernstein, iar o lună mai tirziu în rolul de 
vervă şi umor Konrad din comedia Lu de Ferencz Molnar. 
Această piesă cel puţin i-a prilejuit dezvăluirea unui nou 
aspect al posibilităţilor sale creatoare — rolul de comedie. 

„O surpriză agreabilă a adus serii domnul George Vraca, 
complet transfigurat sub o mască hilară, purtată cu o vervă 
și un ușor umor, pe care nu i le-am fi bănuit“.* Sau: „George 
Vraca, în afară de eleganța jocului cu care ne-a obișnuit a 
avut umor în gest şi vervă spontană în debit“.** 

Dar se umpluse atit de mult paharul amărăciunilor de 
pe urma acestor roluri, încit unui gazetar care l-a întrebat 
„dacă este mulțumit de ceea ce realizase pină atunci“, i-a 
răspuns: „Aş fi vrut să fiu un artist desăvirșit şi nu sint... 
Am început să mă gindesc cu regret la timpul cind în gră- 
dina Botanică stăteam ore întregi să studiez o plantă... Am să 
mă angajez din nou la vreo fermă. N-am pierdut contactul 
cu agronomia.“*** Şi i-a arătat cărţile noi de agricultură 
pe care le avea în bibliotecă. 

Din fericire pentru scena românească, ameninţarea nu 
şi-a pus-o în practică, dar mărturisirea aceasta despre care 
ştia că va deveni publică — „aş fi vrut să fiu un artist desă- 
virşit şi nu sînt“ — îi demonstrează şi amărăciunea dar şi 
severitatea cu care el singur se judeca. 

În cursul aceleaşi stagiuni 1931—1932, a mai jucat în 
Scrisoarea de Somerset Maugham, rolul Bernard Joyce (rol 
de compoziţie), în Furtul de bijuterii (personajul Hoţul), 
comedie de Fodor Laszlo, în Patima de Frank Wosped, apoi 


* V. Timuş, „Rampa“, 13 octombrie 1931. 
** Adevărul“, 15 octombrie 1931. 
*** J, Massoff, „Rampa“, 6 noiembrie 1931. 

a avut prilejul de a purta Amintirea lui Denys Amiel pe 
scenele din provincie. i 

În Patima, George Vraca a susținut rolul Harold Carter, 
alături de Maria Ventura — Ethel. Regia era semnată de 
Victor Ion Popa. V. Timuș, în cronica sa din „Rampa“*, 
a afirmat că „interpretul lui Harold Carter a fost o reve- 
laţie — nu neașteptată, dar surprinzătoare. De la masca 
impresionant de justă pînă la gestul şi ţinuta de fiecare clipă. 
Faţa imobilă, inexpresivă, estompată de satenul gri al 
părului, calmul gestului, pasul neterminat, totul și toate 
lăsînd numai ochii iscoditori să arunce priviri hipnotice şi 
revelatoare. E o creaţie uimitoare, cu care domnul Vraca 
își deschide drumul spre galeria marilor actori“. 

Iar cronicarul ziarului Lupta** nota: „Domnul Vraca 
a fost partenerul ideal (al Mariei Ventura). Cu o subtilitate 
rară a subliniat personajul care își teoretizează pasiunea dezo- 
lant de animalică ce-l leagă de Ethel şi care — fiindcă nu-i 
convine să se arate animalic — preferă să pară diabolic. 
Toate acestea domnul Vraca le-a scos în relief în chip ui- 
mitor“. 

Turneul cu Amintirea i-a luat aproape toată luna martie, 
lună în acel an cu zăpadă, cu zloată și ploi persistente, cu o 
temperatură care mai în fiecare zi se învecina cu zero grade. 
Condiţii grele de turneu. 

Lungile peregrinări prin orașe şi tirguri, prin hotelurile 
lipsite de confort ale provinciei, i-au dat prilejul să se gîn- 
dească cu și mai multă duioșie la tihna căminului. În toam- 
nă îşi schimbase locuinţa, la etajul întîi al unui imobil din 
vecinătatea teatrului. La etajul doi locuia maestrul Nottara, 
ceeace i-a și prilejuit următorul răspuns la invitaţia ce i-a 
făcut-o veneratul actor: „Urcă într-o zi pînă la mine, nu e 
decit un etaj“. „Ei, maestre, pînă la dumneavoastră sînt de 
urcat multe etaje, nu numai unul“. 

După turneu şi în aceeași stagiune, a mai avut de susţi- 
nut un rol de premieră în Monte-Carlo, de Fodor Laszlo. 

Comentindu-i-se interpretarea (rolul Marcel), cronica 
dramatică a afirmat din nou: „seducător, priviri calde, glas 
învăluitor“. A ajuns aproape să urască aceste aprecieri și 


* 16 februarie 1932. 
** 12 februarie 1932. 

totuşi îşi dă seama că bieţii cronicari n-au nici o vină. Con- 
sideraţiile lor sînt legate de rolurile în care el este silit să 
apară. 

Dar majoritatea acestor gazetari i-au subliniat întotdea- 
una adevăratele izbînzi artistice şi nu l-au menajat cînd au 
fost convinși că ar fi putut realiza mai mult. Ba adeseori, 
în piesele serioase, i-au dat și sugestii preţioase pe care el 
le-a acceptat şi s-a corectat pe parcurs. N-o să uite niciodată 
că acești gazetari, printr-un plebiscit iniţiat de ei, după spec- 
tacolul Faust, l-au desemnat primul dintr-un întreg mă- 
nunchi de colegi, chemaţi să fie societari ai Teatrului Naţio- 
na]... Cît priveşte publicul pe care şi-l dorea, convingerile şi 
le va exprima și în scris, încă din anul 1937: „Cind cetăţea- 
nul din comuna cea mai uitată de Dumnezeu va veni la tea- 
tru, atunci voi realiza rolul meu cel mai izbutit.“ 

În toamnă, a avut loc premiera piesei Pasărea de foc 
(Maria Filotti era Elisabeta, iar George Vraca, Franz 
Keller), de L.Zilahy. Tot in aceeași lună a apărut în 
rolul Pickering din Pygmalion de G.B. Shaw, piesă care 
s-a jucat atunci sub numele de Florăreasa. („De o foarte 
frumoasă ţinută, domnul Vraca a cucerit prin justeţea 
interpretării şi distincţia apariţiei sale“.*) Apoi, după 
un scurt turneu de optsprezece zile cu Hoţul, în februarie, 
a mai apărut într-o altă piesă de Bernstein, Veninul (tema 
femeii fatale, a dragostei obsedante și pasionate care duce 
la ruină căminul, bărbatul victima soţiei care vrea să-l 
păstreze etc. etc.) Au urmat Cuceritorul de G.B. Shaw în care 
a susținut rolul Leonhard Charter, alături de el aflindu-se 
în rolurile rivalelor, Silvia Dumitrescu şi Marietta Decu- 
culescu, și comedia Riri de F.Busch, în care a susţinut un 
rol despre care cronicarul V. Timuș** a afirmat: „George 
Vraca a trecut de la morga infatuată şi calmă a tînărului 
«nonşalant » la eroul care întinereşte și cucereşte sub îndem- 
nurile dragostei“. 

Turneul cu Hoţul (cu interpreţi în majoritate alţii decît 
cei din premieră), a început în Moldova, la Bacău și s-a în- 
cheiat în Dobrogea. 


* Adrian Verea, „Lupta“, 2 martie 1932. 
** „Rampa“, aprilie 1933. 


87 


Îşi propusese încă din Bucureşti să găsească răgazul de 
a da o raită prin locurile călcate cîndva în timpul dramati- 
cei încleștări care l-a dus în baraca răniților. N-a fost po- 
sibil. Programul turneului revizuit fiind, s-a prevăzut chiar 
pentru a doua zi un spectacol la Buzău. 


În sfîrșit, s-a deschis și stagiunea 1933—1934 — cinte- 
cul de lebădă al Teatrului Maria Ventura — cu una din co- 
mediile lui Shakespeare: Cum vă place. Repertoriul între- 
gului an teatral dovedește de această dată — cel puţin prin 
cîteva din piesele jucate — că se poate ridica la nivelul 
talentelor actorilor şi a regizorului care slujeau această 
scenă, al răspunderii unui teatru faţă de cultură în general. 

Piesa a fost pusă în scenă de regizorul german V.Barnow- 
sky, cu muzică de Mozart —cu orchestra condusă de 
Th. Rogalsky şi sub supravegherea muzicală a lui Ionel Per- 
lea —, cu costume realizate după machetele lui Traian Cor- 
nescu, cu baletul organizat de Floria Capsali. Traducerea 
era semnată de poetul Adrian Maniu. 

Prestigiul artistic al sexagenarului regizor german în 
acea epocă era imens. Conducător ani de-a rindul al princi- 
palelor scene berlineze, avea și aureola de a fi fost îndru- 
mătorul actorilor de reputaţie mondială Fritz Kârtner şi 
Elisabet Bergner. El însuşi elev al celebrului actor Iosif 
Kaintz, acumulase în decursul anilor o experienţă şi un 
nume necontestat. 

Interpreţii din Cum vă place de la Teatrul Ventura își 
încordau deci puterile la maximum — a declarat George 
Vraca într-un interviu — spre a-i lăsa ilustrului oaspete 
cele mai frumoase amintiri despre slujitorii teatrului ro- 
mânesc. Socoteau apariţia lor pe scenă sub bagheta acestui 
mare regizor — al cărui nume stătea alături de cel al lui 
Reinhard, Antoine şi Gemier — drept un examen. Chiar şi 
Maria Ventura declarase în același interviu: „De la Antoine, 
care mi-a fost profesor, mărturisesc că n-am mai cunoscut 
un regizor atit de mare. Ceea ce el face şi realizează, depă- 
şește cu mult nivelul marilor spectacole din apus.“ * 


* Cu V. Barnowsky, despre el și despre alţii. B. Cehan „Rampa“, 
sept. 1933. 

George Vraca a apărut cu succes în rolul melancolicu- 
lui filozof Jacques, personaj important al piesei, ale cărui 
îndoieli despre lume vor reveni în monologurile lui Hamlet. 

Din distribuţie au mai făcut parte G.Timică (Tochstone), 
Marietta Deculescu (Celia), Tantzi Cocea (Phoebe), Silvia 
Dumitrescu (Kätchen), I.Anastasiad (Ducele), Mihai Po- 
pescu (Olivier), Florin Scărlătescu (Corinus) şi alţii. 

Această nouă întilnire a lui George Vraca cu un rol sha- 
kespearean s-a dovedit tot atit de strălucită ca și apariţia sa 
din Romeo și Julieta cu cinci ani în urmă. 

Cronicarul ziarului Rampa* a afirmat: „Domnul Vraca 
şi-a purtat de-a lungul celor cinci acte o siluetă de pură esenţă 
shakespeareană şi de o vizibilă înrudire cu personajul cel 
mai proeminent din opera marelui dramaturg“ (referire la 
Hamlet). 

Asemănătoare a fost aprecierea cronicii din Dimineaţa**: 
„Impresionantă a fost creația lui George Vraca. A plimbat 
hamletian de-a lungul spectacolului gravitatea scepticului, 
care analizează toate și conchide la zădărnicia oricărui efort. 
Dar viaţa triumfă prin poezie, cintec şi dragoste“. 

Cum vă place a fost urmată ca premieră la circa o lună, 
de Intimităţi, o piesă de Noel Coward (rolul Elyot Chase), 
pusă în scenă tot de V.Barnowsky, care cultiva de predilecție 
teatrul modern. A urmat Fericirea de H.Bernstein (rolul 
Philippe) și în sfirşit Îngerul de M.Lenghyel. 


După Îngerul (teatrul a fost închis aproape timp de o 
lună, cît a ţinut turneul cu Miss Viteza), în primăvara anu- 
lui 1934 şi-a făcut loc în repertoriu şi ultima piesă jucată pe 
scena Teatrului Maria Ventura, Crimă și pedeapsă, drama- 
tizare de Gaston Baty după romanul cu același nume al lui 
Dostoievski. 

Întruchiparea scenică a studentului Raskolnikov a fost 
încredinţată lui George Vraca. 

Rolul pretinde fineţe şi subtilitate de interpretare. În 
afară de înţelegerea frămîntărilor sufletului uman, interpre- 


* 19 septembrie 1933. 
** 20 septembrie 1933. 

tului i-a fost necesar studiul psihologic al pornirilor crimi- 
nale ale personajului. 

Dramatizarea lui Gaston Baty era, fără îndoială, cea 
mai izbutită din cite inspirase pînă atunci romanul. Ea păs- 
tra dialogurile lucrării originale, acțiunea avea o desfășu- 
rare dinamică și rapidă. Scenele scurte și bine alese, pentru 
intensitatea și semnificația lor profundă. Precedentele dra- 
matizări (cel puţin douăsprezece şi în limbi diferite), pre- 
feraseră să pună accentul pe intriga polițistă a romanului 
şi pe duelul dintre studentul ucigaș şi judecătorul de in- 
strucţie. 

Înscenarea piesei s-a realizat la Bucureşti în chip iden- 
tic cu aceea de la Teatul Montparnasse din Paris (unde fu- 
sese reprezentată cu răsunător succes numai cu un an în 
urmă), după înseși indicaţiile de regie ale lui Gaton Baty, 
regizor original în toate punerile sale în scenă, inspirat, și 
în costume și în decoruri. 

Alături de George Vraca — Raskolnikov, au apărut 
V.Valentineanu în rolul Razumkin, G.Timică în Marmela- 
dov, Marieta Anca în Sonia, iar în alte roluri Marietta De- 
culescu, Sylvia Fulda, Silvia Dumitrescu, V.Ronea, G.Mai- 
can, Florin Scărlătescu, V.Lăzărescu, P.Hociung, Maria 
Vauvrina, Dina Mihalcea şi alţii. 

Rolul i-a pus probleme noi şi i-a pretins eforturi. Reali- 
zarea a fost strălucită. Criticul dramatic V.Timuș, sublini- 
indu-i succesul în cronica sa*, afirma: „Interpretarea lui 
George Vraca satisface unitar toate sensurile unei vaste şi 
variate creaţii. Un rol care va cîntări greu în cariera aces- 
tui actor.“ 

„Pentru Raskolnikov — spunea cronica din Lupta** 
— domnul Vraca a găsit şi mască și accent şi atitudini atit 
de veridice, atit de tulburătoare, încît am trecut împreună cu 
domnia sa prin tot zbuciumul eroului. Era atita artă în 
jocul ce-l desfășura încit arta dispărea... Cind ascunde în 
căptușşeala saltelei resturile de cîrpă ce-i rămăseseră în mină 
din momentul crimei, am auzit pe o spectatoare din fața 
mea exclamînd în șoaptă, cu tremurare în glas: Vai de mine! 
Să vezi că comisarul are s-o găsească... Domnul Vraca a 


* „Rampa“, martie 1934. 
** „Lupta“, 10 martie 1934. 

atins în creaţia sa de aseară una din acele culmi ce încunună 
cu lauri o carieră de artist“. 

Presa n-a trecut, cu vederea eforturile şi înțelegerea lui 
artistică superioară de a se integra în unitatea spectacolului, 
preferind o prezență în armonie cu restul ansamblului, în 
locul desprinderii de parteneri în chip de vedetă, ceea ce 
desigur că rolul i-ar fi îngăduit. 

Cu spectacolul Crimă şi pedeapsă, activitatea — și a 
lui George Vraca şi a teatrului — de pe scena din pasaj, 
s-a încheiat. 


„DRUMUL CEL MAI SCURT 
CĂTRE TINE ÎNSUŢI 
DUCE ÎN JURUL LUMII“ 


[la Bucureşti, mai intotdeauna toamna este 
minunată. În anul acesta însă, rumenite de soarele sfirși- 
tului de septembrie, frunzele de viţă sălbatică s-au luat la 
întrecere parcă mai mult decit oricind cu frunzele de arțar. 
Lui George Vraca îi plac toamnele. Chiar le preferă oricărui 
anotimp. 

Toamna nu înseamnă pentru el melancolii demobiliza- 
toare nici chiar atunci cînd se vestește mohorită cu burniţe și 
cu colind de frunze, ci dimpotrivă reinceperea unei ac- 
tivităţi care din an în an devine mai intensă. Toamna în- 
seamnă o nouă stagiune de teatru, revenirea pe scenă... 

Acestea sînt citeva din gindurile aşternute fugar de George 
Vraca pe o foaie de calendar a anului 1937 — trei ani după 
închiderea Teatrului Ventura — cînd n-avea cum să bă- 
nuiască că vor servi unor pagini care încearcă să-i povesteas- 
că viața şi să-i contureze creaţia artistică. 

E înainte de amiază și prin zăbrelele intredeschise ale 
storului soarele așterne dungi paralele de lumină pe covor, 
în dezacord cu sumbrul piesei pe care o repetă. În mai pu- 
țin de o lună va apare în Dmitri din Frații Karamazov. 

Iată că sînt trei ani de cind și-a schimbat deprinderea 
de a pregăti rolurile fără să aleagă locul (cînd într-o staţiune 
climaterică, cînd la o vie la care era invitat, cînd în teatru 
şi numai uneori acasă) de cînd i-a devenit necesar acest in- 
terior al lui din strada Orlando, cu încăperile în care s-a adău- 
gat mereu altceva care să poarte pecetea personalităţii lui: 
cărţile, fotografiile, tablourile, cîte un obiect de artă și chiar 
unele mărunţişuri, dar care sînt numai ale lui. Pe pereţi are 
pinze de Luchian şi Grigorescu, de Traian Cornescu, Iorgu- 

lescu Yor, Severin şi fotografii cu dedicaţii de la Maurice 
Escand, Marcelle Chantal, Huguette Duilos, Moissi, Benassi, 
Emma Grammatica şi Paul Hartmann precum și de la colegii 
de teatru — Iancu Brezeanu, Aristide Demetriade, Maria Ven- 
tura, Marioara Voiculescu, Agepsina Macri, N.Bălţăţeanu 
şi alţii. Fotografia maestrului Nottara poartă dedicaţia: 
„Păstrez o vie amintire de înflăcăratul temperament cu 
care artistul, prietenul şi colegul Vraca își însufleţeşte ro- 
lurile şi îi doresc o grabnică întoarcere la obîrșie şi în mij- 
locul camarazilor care îl iubesc și îl admiră“. 

Tocmai plecase de la Teatrul Naţional, cind primise foto- 
grafia maestrului, pentru a sluji scenei de la Teatrul Maria 
Ventura. lată că s-au strins ani de atunci: opt la Naţional, 
un altul mai înainte la Compania Bulandra, cinci la Teatrul 
Ventura, iar acum după aproape alți trei, din nou a părăsit 
prima scenă a ţării. Au mai rămas puţini pînă cînd să se îm- 
plinească două decenii de viaţă pe scenă. Cît de mulţi ani 
au trecut şi totuși, mereu își va repeta necesitatea experien- 
țelor, a căutărilor și a rezolvărilor. Ce lungă este calea artei! 

Cu atmosfera dostoievskiană s-a familiarizat de cînd 
l-a realizat pe Raskolnikov din Crimă și pedeapsă. Dar asta 
înseamnă prea puţin, faţă în faţă fiind cu problemele pe care 
i le ridică personajul Dmitri Feodorovici Karamazov. 


Încă nu este sigur dacă i-a fost cu adevărat chibzuită ho- 
tărirea ce o luase cînd a plecat din nou de pe scena Teatrului 
Naţional. Iată o problemă pe care o va dezlega timpul. Ex- 
perienţa, mai ales a ultimilor ani, i-a dovedit că mai întot- 
deauna are şi neprevăzutul un cuvint de spus. E drept că 
atunci cînd pleacă la drum, călătorul prevăzător le are fixate 
în minte mai toate datele principale ale voiajului său. Dar 
cîte nu pot interveni ca să-i schimbe itinerariul şi mai ales 
rezultatele? Bilanţul nu se poate încheia decit la sfirșitul 
unei perioade de activitate, în viaţă la fel ca şi în contabi- 
litate. Dar de această dată nici chiar planul de prevederi nu 
i se pare prea limpede. De aici îndoielile. 

Se opreşte încă o dată în faţa fotografiei purtiînd dedica- 
ţia maestrului Nottara, încheiată cu cuvintele: „...şi îi urez 
o grabnică întoarcere la obirşie“. La această obîrşie — după 
aproape șase ani de absenţă se înapoiase, dar în vara asta 

a părăsit-o din nou. Iar acum, primul rol în care va apare, 
potrivit contractului incheiat cu Compania Scita, este Dmitri 
pe care-l repetă pentru scena Companiei Bulandra. Își amin- 
tește însă că tot maestrul Nottara a fost cel care a afirmat 
cîndva: „De ar fi să joci pe cîteva scînduri puse pe butoaie, 
dar să crezi în ceea ce faci și sufletul trebuie să-ţi fie împăcat 
că ai servit arta“.* Deci, în ultimă analiză, n-are nici o 
importanță scena pe care se va manifesta, cită vreme „îm- 
păcarea“ o are şi „crede“ în ceea ce face. 


Dmitri Feodorovici Karamazov... Îşi aminteşte că în a- 
nul în care debutase susținind rolul bătrinului paznic din 
Cocoșul Negru la Compania Bulandra, încă se mai vorbea de 
spectacolul cu Frații Karamazov, piesă ce fusese reprezen- 
tată pe scena aceluiași teatru cu doi ani mai înainte. La o 
vreme, deci, cînd el nu numai că nu era actor, dar nici nu 
frecventa teatrul. I s-a spus că spectacolul a fost un mare 
succes. În distribuţia de atunci, în Dmitri apăruse G. Sto- 
rin, iar în Ivan, Ion Manolescu. Acum Ivan va fi interpre- 
tat de Tony Bulandra care și în spectacolul din 1918 îl rea- 
lizase, însă ceva mai tirziu, după premieră, înlocuindu-l pe 
primul interpret al acestui rol care se îmbolnăvise. În ipo- 
critul Smerdiakov, apăruse atunci Al. Mihalescu, rol pe 
care acum îl va susține Fory Etterle. 

Dramatizarea lui Jacques Copeau și Jean Crou€ pe care 
o repetă acum are destul de multe lipsuri. Nici n-ar fi fost 
posibil ca lungile pagini de analiză minuțioasă ale roma- 
nului lui Dostoievski să fie înlocuite cu succes prin cele cî- 
teva replici ale piesei. Şi cu toate astea, se simte în această 
dramatizare mîna lui Copeau, actorul, regizorul şi anima- 
torul teatrului Vieux-Colombier, înnoitor în tehnica dra- 
matică, susținător al concepţiei că în teatru arta pusă în 
slujba unei idei este o creaţie în colectiv şi nu o simplă oca- 
zie de evidenţiere a unei vedete. 

Cunoscînd felul de lucru al acestui admirabil regizor, a 
sesizat uşor că și la baza dramatizării a stat echilibrarea 
atentă a personajelor, ìn acest chip servind și ideea cen- 
trală a romanului. 


* Eugen Mirea, „Rampa“, & octombrie 1937. 

Dostoievski în prefața la romanul său, referindu-se la 
cel de al treilea fiu al detracatului Fiodor "Pavlovici Kara- 
mazov, la misticul Alexei — afirmă că un individ ciudat nu 
numai că nu întotdeauna reprezintă o excepţie şi ceva 
numai pentru sine, ci dimpotrivă, că uneori tocmai un ast- 
fel de specimen poartă în el simburele întregului și numai 
dintr-un motiv oarecare se rupe de ceilalți indivizi ai epocii 
sale, care toţi sint mînaţi de un vint care bate de undeva. 

Este convins că la fel ar fi spus Dostoievski şi despre fur- 
tunosul Dmitri sau despre răzvrătitul Ivan, dacă şi-ar fi în- 
ceput primul capitol al romanului — în loc de Alexei — cu 
oricare din aceştia doi, căci toţi trei frații Karamazov — 
ciudat fiecare în felul lui — sînt totuşi oameni ai epocii lor, 
cu problemele epocii lor, purtind în ei simburele întregului, 
aceasta fiind în esenţă viziunea genialului scriitor. 

Dar a te mulțumi a-i pătrunde numai ca atare pe eroi, 
adică a-i reda aidoma acestei viziuni — chiar dacă e genială 
— fidel deci total acestei concepţii, fără a adăuga ceva, e, 
oare, ceea ce se poate numi o justă interpretare? Nu cumva 
este și mai justă o viziune a ta, a interpretului de astăzi, 
cu posibilităţile de înţelegere ce ți le oferă cunoașterea trans- 
formărilor prin care a trecut societatea de atunci şi pină 
acum? Felul de a înţelege, de a-l interpreta pe Hamlet a 
diferit nu numai pe măsura temperamentelor, a posibilită- 
ţilor de pătrundere și a talentelor marilor lui interpreţi ci 
şi prin aducerea lui în epoca respectivilor actori, fiecare epocă 
înţelegindu-l într-un fel pe complicatul prinţ danez. Per- 
manenţa unei opere stă tocmai în posibilităţile pe care le 
oferă de a fi interpretată diferit în timp. 

Ori aceleași posibilități le oferă şi Dmitri. Astăzi, el 
poate fi altfel înţeles de cum l-au înţeles contemporanii 
lui Dostoievski şi chiar scriitorul însuşi, și ca atare trebuie 
adus în prezent: un Dmitri cît mai apropiat de înţelegerea 
de astăzi. 

lată-l dar, ajuns la conturarea rolului, astfel cum îl va 
interpreta el: un Dmitri unitar cu ansamblul celorlalte 
personaje, un Dmitri nu reliefat prin ciudăţenie, ci prin tot 
ceea ce îl caracterizează a fi un simbure al întregului. Un 
Dmitri nu închistat în carapacea celei de a doua jumătăţi 
a veacului trecut, ci adus în contemporaneitate. 


95 


A văzut şi filmul Frații Karamazov, cu marele actor 
Fritz Kortner în rolul lui Dmitri. I s-a părut că în acea 
producţie — care de altfel nu trata decit un singur episod 
— romanul a fost complet denaturat. Şi nici interpretarea 
lui Kortner nu i s-a părut a fi fidelă personajului. De ce? 
Prea precis nu ar putea să-și răspundă. Mult mai tîrziu — 
prin prisma noilor sale înțelegeri — şi-a dat seama că ceea 
ce nu se acorda în film și în interpretarea lui Kârtner cu 
romanul şi cu personajul Dmitri, au fost tocmai lipsa viziu- 
nii moderne la care a ajuns acum el. 

Cu trei ani în urmă, atunci cînd l-a interpretat la Tea- 
trul Ventura pe Raskolnikov, n-avea cum să prevadă că 
atit de curînd se va reîntilni cu opera lui Dostoievski. Totuşi 
studiul pe care l-a făcut, l-a păstrat. Și iată că notele de 
atunci — ce i s-au părut valabile pentru întreaga operă 
dostoievskiană — n-au cum să-l mai mulțumească. De altfel, 
— gindind și la alte roluri prin prisma experienţei dobîndite 
în ultimii ani — nici unul nu-l mai satisface. În fiecare din 
acestea simte că ar putea da astăzi mult mai mult. Acum 
ştie că nici aplauzele publicului și nici laudele cronicarilor 
nu constituie ciîntarul adevăratelor izbutiri. Aplauzele? 
Cunoaște actori care stirnesc risul spectatorilor chiar şi 
prin simpla lor apariţie pe scenă, dar a căror artă este totuși 
departe de adevărata artă a actorului de comedie. Aplau- 
zele nu sînt deci un criteriu absolut. Laudele cronicarilor? 
Tot atit de bine ştie că a fost lăudat uneori pentru inter- 
pretări în a căror realizare nu se sprijinise decît pe rutină. 
De aceea, cîntarul nu îl mai găseşte astăzi decît în propria 
lui conştiinţă, în sinceritatea de a se analiza pe sine asupra 
reușitelor sau nereușitelor sale. Doar în această necruțătoare 
analiză găseşte reprezentarea exactă a drumului accidentat 
pe care l-a urmat, drum în care — chiar dacă în general 
linia i-a fost ascendentă —nu o dată, trebuie s-o recunoască, 
a avut şi coborișuri. 

S-au suprapus, așadar, mai bine de trei ani de experienţe 
scenice peste interpretarea lui Raskolnikov din Crimă şi 
pedeapsă. Lungă călătorie, care a fost precedată de un voiaj 
adevărat în vara anului 1934, deci anul în care Teatrul Maria 
Ventura şi-a închis porţile. Constantinopol și Atena, Nea- 
pole şi Genova, Nissa şi Marsilia. Au urmat Barcelona, 
Alger și Bizerta, Palermo, Messina și Catania, Famagusta... 

10. George Vraca la 35 de ani 


11. George Vraca şi Jules Cazaban în fața Teatrului Maria Ventura 
(aprilie 1932) 


12. În rolul Dmitri Fiodorovici din Fraţii Karamazov 
de Dostoievski, alături de Clody Bertola (Compania 
Bulandra, 1937) 


n 


14. Elvira Godeanu (Aimée) şi George Vraca (Georges Droualt) 
într-o scenă din piesa Aimée de Heinz Coubier (Teatrul Naţional, —> 
martie 1941) i 


13.. George Vraca 
pregătindu-şi masca 
pentru rolul doc- 
torului Nitobe To- 
keramo din Taifun 
de Melchior Len- 
ghyel (Teatrul Co- 
media, februarie 
1940) 


16. George Vraca în 
Hamlet. Portret în 
ulei de Popescu 
Ghimpați (1947) 


15. Interpretal lui Hamlet 
(Teatrul Naţional, octom- 
brie 1941). Costumul se 
află expus la Muzeul Tea- 
trului Naţional „I.L. Ca- 
ragiale“ 


Ineditul şi întîmplările au abundat. De la Barcelona 
în drum spre Montserrat, mașina în care se afla s-a răstur- 
nat. Dar a scăpat nevătămat. L-au încîntat în Spania cule- 
gătorii de struguri cocoţaţi pe micile lor cotige trase de ca- 
tiri, cîntînd tangouri şi arii. Tot la Barcelona a asistat la o 
corrida. Erau acolo în arenă șaptezeci de mii de spectatori 
care s-au entuziasmat de înjunghierea a doisprezece splen- 
dizi juncani. Lui, spectacolul i s-a părut barbar. 

La Biskra, l-a întilnit pe un coleg de regiment din 
timpul războiului care se topea de nostalgia patriei. Nu-l 
mai lăsa să plece și l-a ameţit cu sute de întrebări despre 
țară. 

Şi la Alger a întîlnit niște vinzători de covoare, români 
neaoşi, ardeleni pripășiţi în cine ştie ce condiţii tocmai pe 
acolo. 

Călătoriile l-au atras şi-l vor atrage mereu, ca niște cin- 
tece de sirenă, fiindcă voiajurile pentru el reprezintă mult 
mai mult decît o simplă destătare. Îl întregesc. Își aminteşte 
de lucrarea voluminoasă a lui Kayserling — Jurnalul de 
voiaj al unui filozof — a cărei lectură a terminat-o de curînd. 
L-a entuziasmat motto-ul lucrării pe care l-a subliniat cu 
creion colorat — „Drumul cel mai scurt către tine însuţi 
duce în jurul lumii“ — dedesubt notind: „Același citat l-aş 
înscrie în fruntea unei lucrări proprii despre oameni şi 
locuri, despre propriile mele întregiri şi cunoașteri prin călă- 
torii“. 

Vacanţa de vară — fără voia lui — s-a prelungit. Abia 
în luna februarie a anului următor a apărut în Robert 
Browning din Miss Ba —piesa lui Rudolf Beiser —pe 
scena teatrului din Pasaj. Rolul Elisabeta — Miss Ba—a 
fost susținut de Aura Buzescu. Ca protagoniști ai piesei, 
n-au avut de învins dificultăţi de creaţie, ci numai compara- 
ţia cu vedetele cinematografului de atunci — Norma Shea- 
rer şi Frederic March— căci filmul tratind acelaşi subiect, 
rulase destul de recent pe unul din ecranele cinematografelor 
bucureștene. Piesa, însă, pretindea nu numai protagonişti, ci 
şi un întreg ansamblu de interpreţi. Dovadă că toate cronicile 
dramatice au reținut că restul ansamblului a fost absent. 

După un număr nu prea mare de spectacole, Teatrul 
Comedia de sub direcţia lui Alexandru Buzescu şi-a anunţat 

închiderea, iar o dată cu despărţirea de rolul lui Browning, 
a semnat un nou contract cu Teatrul Naţional. 

În așteptarea noii stagiuni șiîn timpul corespunzător 
vacanței de teatru, a întreprins un lung turneu prin ţară. 
Nu un turneu cu vreo piesă, cu un ansamblu teatral, ci o 
lungă călătorie de investigaţii proprii prin oraşele patriei. 
Ultima măsură a administrației de stat de a desfiinţa trei 
teatre naţionale, a simţit că-i singerează inima. Din expe- 
rienţa turneelor la care participase în trecut, cunoştea nevoia 
de teatru în orașele ţării. Și atunci, în scopul unui referat 
protestatar care să fie sprijinit pe datele cele mai recente, 
a colindat peste tot. Referatul l-a depus. Dar cine să aibă 
timp să-l citească? Pe care for oficial l-ar fi putut preocupa 
împrejurarea că un număr impresionant de actori sînt şomeri? 
Turneele teatrale —și-a exprimat părerea în continuare — 
nu pot suplini scenele permanente. Desigur că și turneele 
sînt necesare şi nu numai un turneu sau două, aşa cum sînt 
prevăzute, ci zece sau chiar douăzeci pe an. 

Aşteptînd zadarnic un răspuns, într-o seară de enervare 
şi revoltă, a scris pe ciorna referatului depus, titlul: „Pre- 

dică în deşert. La dosar!“ 


O dată cu ivirea primelor zile ale lui septembrie, au 
început repetițiile cu Henric al IV-lea de Shakespeare, la 
Teatrul Naţional. 

Trecuseră aproape doi ani de cînd jucase în Cum vă place 
şi reîntilnirea cu genialul autor i-a dat o nespusă bucurie. 
Așadar, ultima oară apăruse în Jacques. Acum îl va inter- 
preta pe Henric, principe de Walles, eroul bătăliei de la 
Azincourt. 

A studiat rolul cu rivnă, fiind convins că într-o piesă de 
Shakespeare mereu mai are ceva de căutat şi de descoperit. 
Observă că şi în Henric al IV-lea proza alternează cu versul, 
alternare care este imposibil să fie întimplătoare, răspunzind 
numai momentelor de inspiraţie ale autorului, în clipa alcă- 
tuirii scenei sau replicii. Caută să descifreze acest aspect, 
căci versul impune o ţinută anume personajului, care nu se 
limitează la rostirea cuvintelor. 

Verificarea textului duce la constatarea că toate scenele 
istorice ale acestei trilogii — cele două părți Henric al 

1V-lea urmate de Henric al V-lea reprezentind împreună in- 
vestigaţia cea mai adincă a dramaturgului în istoria Angliei 
— sint scrise în versuri, în timp ce scenele avindu-l pe Fal- 
staff în centru, sînt în proză. Prinţul de Walles vorbeşte cu 
tatăl său — regele Henric al IV-lea, în versuri, dar în proză 
curentă cu Falstaff la tavernă. Fiindcă replicile în proză 
sînt îndreptate mai puţin spre imagini şi mai mult spre 
judecată. lată dar demarcaţia ce-l va conduce şi spre subli- 
nierea într-un fel anumit — de la o situaţie la alta — a ceea 
ce personajul are de spus. În prinţul de Walles totul fiind 
flacără şi forță dezlănțuită, aceste arderi interioare în mod 
necesar va trebui să le manifeste şi în felul lui de a vorbi, 
ori de cite ori imaginea are primul cuvint. Toate aceste con- 
statări, ar fi temerar să le socotească proprii descoperiri. 
Găsindu-le însă risipite în comentatori, a ajuns la o sinte- 
tizare, la o înţelegere adincă atextului shakespearean, im- 
punindu-şi o atitudine care să asigure în interpretarea sa, 
dezvăluirea cu maximum de pregnanţă a caracterului perso- 
najului. 

N-a trecut mai mult de un an de la Henric al IV-lea şi a 
avut satisfacția să joace şi în Troilus și Cresida. Între cele două 
roluri shakespeariene a mai apărut în Casa Hervey de C.R. 
Avery. Personajul Michael pe care l-a susținut în această 
piesă, a fost un rol de compoziţie, gen care l-a atras întot- 
deauna, îngăduindu-i desfăşurarea întregii sale game de 
posibilităţi. Din punct de vedere tehnic, rolul i-a pus una din 
problemele prezente și la Faust: trecerea prin virste diferite. 
Dar în timp ce eroul goethean este la început bătrin, înti- 
nerind pe urmă, în Michael debutează prin a fi tinăr, îmbă- 
trinind apoi treptat, ajungind către finele piesei la adincă 
bătrineţe. (Din distribuţie făceau parte Marioara Voiculescu 
— Mary Hervey, N. Soreanu şi R. Bulfinski, Lilly Popovici 
și Elvira Godeanu.) Găsirea mijloacelor expresive și convin- 
găteare, corespunzătoare virstelor diferite prin care trece 
personajul în decursul a numai trei ore, i-au dat satisfacţii pe 
care nu le poate uita ușor. 

Şi ciudat. Din toate aceste virste, tot în Michael cel ajuns 
bătrin a fost cel mai reușit. Vechea "lui reflecţie de altădată 
rămîne încă valabilă. N-a fost numai părerea lui, ci a expri- 
mat-o şi cronica dramatică: „George Vraca a fost un Michael 
impecabil. Joc elegant, expresie amplă a zbuciumului sufle- 

tesc (între pasiunea dragostei şi afecțiunea pentru soţie și 
copil), frazarea clară și bogată în nuanţe. A excelat în 
compoziția bătrinelului din tabloul final (mască, atitudini, 
gesturi, ondulaţii vocale), tip ce ar merita să fie fixat într-o. 
antologie specială de teatru“.* 

lată-l acum pe artist în căutarea înţelesurilor piesei 
Troilus şi Cresida, poate cea mai ciudată lucrare din în- 
treaga operă shakespeariană. Nimic în ea din canavaua 
homerică a eroicei Troia. Construită deosebit de viziunea 
vechilor eleni, este evident că în primul rînd lui Shakes- 
peare nu epopeea antică i-a servit de model, ci în principal 
romanul cavaleresc medieval. De altfel, în epopeea lui Homer, 
nimic nu apare dezvoltat în legătură cu personajele Troilus 
și Cresida. În /liada, Troilus este doar pomenit a fi unul 
din fiii lui Priam, iar Criseis (Cresida), ca fiind în serviciul 
lui Agamemnon. 

Războiul troian a servit în decursul veacurilor ca izvor 
de inspiraţie multor autori. Unuia încă în secolul al VI-lea, 
apoi în al doisprezecelea lui Benedict de St. More pentru un 
roman cavaleresc, un secol mai tirziu lui Guido Da Collona, 
judecător la Messina, lui Boccaccio pentru poemul său epic 
Filostrato (preluat în secolul al XIV-lea de poetul englez 
Chaucer pentru un mic roman în versuri), scoţianului Hen- 
ryson și altora. 

Acestea au fost probabil izvoarele de care s-a servit 
Shakespeare; nu este sigur că ar fi cunoscut și Jliada, deşi 
exista și în Anglia o traducere a primelor zece cînturi din 
epopee, încă din anul 1581, iar traducerea altor şapte, printre 
care şi episodul lui Tersites — personaj și în Troilus și 
Cresida — fusese publicat chiar în 1590, cu patru ani 
înainte de a fi scrisă piesa. 

Chiar dacă Shakespeare a cunoscut Iliada, faptul că a 
făcut apel la amintitele izvoare — și e cunoscut că simpatiile 
Evului Mediu au fost tot timpul de partea troienilor — iar 
nu la epopeea homerică, explică pentru ce eroii din Troilus 
şi Cresida nu apar în culori tocmai favorabile, ba dimpotrivă. 
Spectatorul însă — pentru a gusta din plin piesa, în fond 
o satiră la adresa războiului — va trebui să fie condus să 


* „Dimineaţa“, 11 decembrie 1935. 

uite tot ce ştie despre Homer şi despre antichitate. Este o 
problemă, fireşte în primul rind pentru regie. Dar şi pentru 
actor. 


Îşi aminteşte că a început să repete rolul din Troilus și 
Cresida încă din prima zi după vacanţă. După ce a desci- 
frat tilcurile piesei, și-a spus că nu este greu, și nici 
complicat pentru el să-l realizeze pe Troilus frămîntat de 
visurile iubirii lui acaparatoare pentru Cresida, pentru a-l 
conduce apoi pînă la nefericitul uluit de atîta necredinţă 
şi în sfîrşit, pînă la tragicul resemnat. Și-a exprimat, totuși, 
părerea către conducerea teatrului că s-ar fi cuvenit ca inter- 
pretul lui Troilus să fie mai tînăr decît este el. „Eu sînt bun 
pentru rolurile de bătrin — le-a argumentat. Într-un astfel 
de rol mi-am făcut debutul și n-am dreptul să uit că Faust 
— mai ales Faust cel bătrin — a reprezentat cea mai puter- 
nică creație a mea“. Adevărul este că rolurile de tînăr 
întotdeauna i s-au părut că reprezintă o izbindă prea 
ușoară... 

Montarea piesei nu l-a încîntat. L-au nemulțumit în 
mod deosebit costumele. Acţiunea se petrece în timpul răz- 
boiului troian și totuşi personajele din spectacol îmbrăcau 
costumele epocii elisabetane. I s-a argumentat că așa s-a 
jucat piesa şi la Londra şi că interpreţii de astăzi, jucînd 
piesa într-un ritm modern, s-ar simţi îngreuiaţi de costumele 
antice. Zadarnic şi-a exprimat părerea că nu costumele 
modernizează o piesă. Punctul de vedere regizoral a triumfat. 

A triumfat punctul de vedere susţinut de regizor și în 
privinţa interpretării, astfel că personajele s-au înfățișat 
pe scenă mai mult homerice și mai puțin shakespeariene, 
adică neconsecvente — după părerea lui George Vraca — cu 
viziunea de bază a autorului. A trebuit ca și el să-și joace 
rolul în această optică regizorală, contrară opiniei sale. Dar 
critica dramatică a fost mulţumită... „George Vraca în 
Troilus, cu alura-i impecabilă, fermă şi frazarea-i răspicată, 
ce se mlădia cînd trebuie în duioşie, a fost un veritabil 
războinic, dar și un pasionat, îndrăgostit“.* Sau: „George 
Vraca în rolul tinărului Troilus a păstrat linia clasică, făcînd 


* „Dimineața“, octombrie 1936. 

abstracţie de parodie. Şi a izbutit să se menţină pe această 
linie, care i-a permis să creeze un personaj solid construit, 
profund dramatic și perfect echilibrat“.* 

În primăvara care a urmat n-a mai apărut în nici o 
premieră. A participat la un eveniment deosebit de impor- 
tant. În Capitala ţării sosise pentru două reprezentații ex- 
traordinare, Comedia Franceză. A fost la ambele: în prima 
seară, la Să nu te joci cu dragostea de Alfred de Musset și la 
Flăcăii, piesă într-un act a lui Paul Gâraldy; în a doua, 
la Vicleniile lui Scapin de Molière și la Jocul dragostei şi 
al norocului de Marivaux. 

Spectacole ale Comediei Franceze mai văzuse şi la 
Paris, dar prezenţa strălucitului ansamblu pe scena Teatru- 
lui Naţional bucureştean l-a bucurat şi mai mult. 

În ansamblul Comediei Franceze figurau nume de mare 
notorietate în Franța, Denis d'In€s, Lafon, Claude Lehman, 
Jeanny Sally, Marcelle Gabarre și totuși steaua străluci- 
toare a întregului colectiv a fost Maria Ventura, căreia el 
îi datorează atit de mult. Creaţia pe care a avut-o marea 
actriţă în Camille din piesa lui Musset, a fost de-a dreptul 
uluitoare. lată dar unul din cele mai strălucite ansambluri 
de teatru din lume, avind drept cea mai strălucită inter- 
pretă o româncă. 

Prezența Comediei Franceze la București, a ocazionat 
şi o serie de articole despre Franţa și România, despre arta 
franceză și despre arta din ţara noastră. A citit și el cu 
aviditate articolele lui Signoret, Emille Vuillermoz, Ben- 
jamin Cremieux şi Jean Jacques Bernard, interviurile lui 
Charles Dulin, Gaston Batty, Louis Jouvet, Duhamel și 
Jean Sarment. 


După Troilus și Cresida a apărut în Omul și masca de 
Clemence Dane (Winifred Ashton), piesă lucrată după Mar- 
lowe. 

Autoarea prelucrării a avut fericita inspirație să scoată 
acţiunea din epoca incertă în care se afla în textul lui Mar- 
lowe şi s-o situeze în epoca regenței introducind chiar şi 
personaje caracteristice acelor vremuri, spre exemplu Beau 

Brumell — eroul la modă al societăţii londoneze din acea 
epocă şi prietenul prinţului de Walles, viitorul rege George 
al IV-lea al Angliei. 

George Hell interpretat de G. Vraca, este un nobil 
englez bogat și puternic, dar cu suflet de fiară şi cu o înfăţi- 
şare hidoasă. E atît de respingător, încît atunci cînd simte 
că s-a îndrăgostit de o femeie şi îşi propune s-o cucerească, 
îşi comandă o mască de om bun şi frumos, reușind astfel să 
se facă iubit. În clipa cînd dușmanii îi smulg masca, pentru 
a scoate la iveală adevărata lui faţă, miracol! În locul chi- 
pului hidos al lui George Hell (George Iad), apare un alt 
chip de o rară frumuseţe, chipul lui George Heaven (George 
Cer); iubirea îl transformase, îl înfrumuseţase la suflet şi 
la chip, femeia iubită nu mai are pentru ce să se înspăl- 
mînte. 

Omul şi masca... Cite reflecţii i-au prilejuit acest rol! 
Actorul, prin însăși natura îndeletnicirii lui, seară de seară, 
pe scenă pune altă mască, masca personajului pe care îl 
interpretează. Dar atiţia oameni, gîndea el, — actori sau 
nu — poartă o mască sau schimbă mai multe chiar în viaţa 
lor de toate zilele, mască sub care își ascund chipul lor ade- 
vărat. Unii dintre ei, nici nu-şi dau măcar seama că o poartă. 
Adevărul e că de cele mai multe ori numai omul simplu se 
înfăţişează aşa cum e. 

Chiar dacă viaţa într-o anumită împrejurare te obligă 
să te arăţi altul decit cel care ești, totul este ca sub mască 
să fie un om, iar nu o fiară, omul util celorlalţi și cu înţe- 
legere pentru semenii săi. Pe George Hell l-a transformat 
iubirea pentru o femeie. Se poate. Iubirea adevărată de 
oameni, poate pe oricine transforma, înfrumuseţa. Oare, 
a-ţi iubi arta cu pasiune şi a o dărui înflăcărat publicului 
nu tot iubire de oameni este? 

Distribuţia din Omul și masca a fost astfel alcătuită, 
încît să asigure succesul piesei. Lui i-a dat sentimentul unui 
ansamblu sudat, îngăduindu-i realizarea pe care presa a 
calificat-o atunci drept „cel mai mare succes din bogata lui 
carieră artistică“. 

În rolul Beau Brumell a apărut N. Bălțăţeanu, în Mr. 
Aeneas, N. Soreanu, în Garble, N. Antonescu, în Signora 
Gambogi, Elvira Godeanu, în Jenny Mere, Lilly Carandino, 

în Lady Otterton, Nataşa Alexandra, precum și alți nepre- 
țuiţi colegi. 

Rolul lui George Heaven, prin esenţa lui etică l-a inte- 
resat în mod deosebit. I-au făcut plăcere elogiile din presă, 
afirmaţiile că eroul principal al piesei a fost interpretat, 
magistral, pentru că a simţit că a reușit să-i convingă pe 
spectatori să admită posibilitatea înfrumusețării fizice drept 
efect al înnobilării spirituale, prin iubire. 

„În rolul de aseară —a afirmat în cronica sa Adrian 
Verea* — George Vraca a atins desigur apogeul talentului 
său și încoronarea carierei sale de pină azi. Monstruos și 
demoniac, oribil şi respingător mai mult poate prin caracter 
decît prin înfățișare, George Vraca a făcut să vibreze pînă 
şi în glas ecoul unui suflet infernal... Intenţiile autorului, 
nu credem să se poată reda cu o mai fericită îmbinare de 
mijloace și cu o mai mare plenitudine de realizare... Vraca a 
fost covirșitor“. 


În aceeași toamnă, a mai apărut în Jucării sfărimate 
de Caton Theodorian (rolul Alexandru Răzvan), iar în a 
doua parte a stagiunii (ianuarie 1937) în Victoria Regina 
de Lawrence Housman. Distribuţia mai cuprindea pe: 
Marioara Voiculescu, G. Calboreanu, N. Bălţăţeanu, Ovid 
Brădescu, N. Brancomir, A. Pop-Marţian, Nataşa Alexandra, 
Elvira Godeanu şi alții. 

În Victoria Regina s-a străduit să realizeze un Albert 
de Saxa Cobourg cit mai veridic: un gospodar, bun om de 
casă, bun părinte a nouă copii, iar din cînd în cînd... şi 
diplomat. Această interpretare pe care a dat-o personajului, 
a anunţat-o** mai înainte ca piesa să fi apărut pe scenă, 
dar cronicarul ziarului „Dimineaţa“*** după premieră, a 
găsit că a fost cam „schubertian* în rolul prinţului 
consort, adică tocmai ceea ce a intenționat, ceea ce ofereau 
datele rolului. Dacă rolul prinţului Albert nu oferea mai 
mult interpretului, nu s-ar fi putut spune același lucru despre 
rolul titular — Victoria Regina. De aceea, interpretei aces- 


* „Lupta“, 30 octombrie 1936. 
** În interviul din „Rampa“, ianuarie 1937. 
*** 25 ianuarie 1937. 


104 


tei figuri istorice i-a prevăzut succesul, în același interviu 
premergător prezentării piesei: „Prevăd un succes sigur al 
doamnei Marioara Voiculescu şi al domnului Soare Z. Soare 
(regizorul)“. Chiar amintita cronică din „Dimineaţa“ a 
subliniat: „Doamna Marioara Voiculescu, în partea a doua 
şi cea finală a piesei — cînd Victoria e văduvă şi bătrină 
— a realizat cu o mască sugestivă și cu un joc excelent de 
ţinută, mimică, gest şi vorbă, o impresionantă compoziție“. 

A fost ultima piesă în care a mai apărut pe scena Teatru- 
lui Naţional, înainte de a o părăsi pentru a doua oară, 
căci cele două contracte succesive de cîte un an expiraseră, 
iar adresa prin care i se oferea în continuare un angajament 
definitiv a sosit prea tirziu. Contractul pe cinci ani cu 
Compania Scita — care pe lingă alte săli, dispunea pe baza 
unei înţelegeri şi de sala Companiei Bulandra, era gata 
semnat la primirea adresei. 

Această nouă plecare de pe prima scenă a ţării fusese 
determinată și de prevederile absurde din noua lege a Tea- 
trului Naţional, potrivit cărora chiar și actorii vechi, cu 
un stat de serviciu recunoscut erau supuşi unor jignitoare 
provizorate: contracte numai pe un an, apoi în eventuali- 
tatea a patru asemenea contracte succesive pe acelaşi ter- 
men, dreptul de a fi supus deliberării Comitetului de direcţie 
al teatrului, în vederea unui angajament pe patru ani deo- 
dată. Abia în cursul acestei a doua etape, urma să fie 
luată hotărirea asupra reţinerii definitive a actorului, deci 
numai după o înlănţuire de contracte și deliberări putea 
ajunge să facă parte din personalul artistic permanent al 
teatrului. Supărătoare prevederi pentru un actor, care 
trecuse nenumărate examene strălucite în fața spectatori- 
lor! 

De absurditatea acestor dispoziţii intitulate „legale“ 
— raportate la actorul care servise cu succes timp de aproape 
zece ani prima scenă a țării şi optsprezece ani teatrul în 
general — şi-a dat seama pînă la urmă şi Direcţia Naţio- 
nalului. Dovadă oferta de angajare definitivă ce i-a fost 
făcută, dar — din păcate — prea tirziu. 


Acum pregăteşte rolul Dmitri... A trecut mult timp de 
cînd a început convorbirea cu sine însuşi, în care întrebarea 

dacă este mulțumit sau nu de munca desfășurată pînă astăzi, 
a revenit ca un laitmotiv. Şi-a răspuns la o sumedenie de 
întrebări, altora le revine timpului să le dea răspunsul, a 
recapitulat mintal etapele ultimilor ani, dar acestei obse- 
dante întrebări... 

Pe masa de lucru, lingă rolul lui Dmitri, se află ciorna 
începută a unei scrisori-interviu către un redactor de ziar. 
Prinde în mînă stiloul și o continuă: „Nu știu dacă sint 
mulțumit de munca mea, dar știu în schimb că munca 
mi-a fost şi îmi este viața. Dacă am reuşit să strecor în ea 
şi un pic de artă, cu atît mai bine. Numai cu citeva zile în 
urmă am fost la o agapă a celor ce au rămas din regimentul 
de grăniceri care s-a măcinat la Oituz. De atunci și pînă la 
această reîntilnire, numărul nostru încă se mai subţiase. 
N-a fost veselă agapa noastră. Pe lingă tristeţea amintirilor, 
adeseori ne-am surprins între noi priviri cercetătoare asupra 
brăzdăturilor pe care le-a săpat timpul pe chipurile celor care 
toţi am avut cîndva douăzeci de ani. Am plecat spre casă 
urmărit de amintiri şi tulburat de reflecţii asupra vieţii și 
morții, gîndind că un actor —spre deosebire de alţi semeni 
— îşi repetă în fiecare seară marele final, o dată cu fiecare 
lăsare de cortină. Așa stă scris în cartea artistului dramatic“.* 


* Din scrisoarea — interviu adresată lui Eugen Mirea. 

DOUĂZECI ŞI CINCI DE ANI ÎN TEATRU 


ia cinci stagiuni contractate cu Scita — 
după cum se va vedea pină la urmă — n-au mai fost nici 
trei în întregime. Neprevăzutul a fost mai puternic decit, 
prevederile contractanţilor. 

La baza rolului de debut al lui George Vraca pe noua 
scenă, în Dmitri din Fraţii Karamazov, a stat un studiu 
temeinic urmat de o luare de atitudine proprie faţă de per- 
sonaj, chiar dacă unii critici dramatici au continuat să 
vadă în această operă „o poveste tragică a destinelor încărcate 
de povara eredității“. Afirmația din cronica ziarului „Dimi- 
neața“* „pe sălbaticul, mîndrul şi pasionatul Dmitri, l-a 
redat cu tumultoasă vigoare, cu un vibrant accent dramatic, 
cu măiestre treceri de la bunătate la revoltă domnul George 
Vraca ; o creaţie strălucită de plină maturitate“, se potrivea 
şi unui Dmitri „Sub povara eredității“ și lui Dmitri „simbure 
al întregului“, din viziunea lui George Vraca. În cronica din 
„Vremea“** se afirmă că „George Vraca a realizat un Dmitri 
violent, zbătindu-se între bine şi rău, conştient de starea 
lui, dar prea robit temperamentului său, pentru a se înfrina“. 

Critica dramatică şi-a mai exprimat şi surprinderea de 
a fi constatat de astă dată, pasiunea dezlănţuită a actorului, 
care-i obișnuise pe spectatori cu rolurile pasionale de fac- 
tură reținută, din piesele moderne — unele facile — de pînă 
atunci. 

O distribuţie unitară și valoroasă și-a dat concursul la 
realizarea acestui spectacol, care a cunoscut un frumos succes. 


* 24 octombrie 1937. 
** 31 octombrie 1937. 

În Fiodor Pavlovici Karamazov — tatăl —a apărut Ro- 
mald Bulfinski; în Ivan, Tony Bulandra; în Alioşa, Ion 
Aurel Manolescu ; în Smerdeakov, Fory Etterle; în părintele 
Zosima, G. Storin; apoi Jules Cazaban (Vrubelschi), Clody 
Berthola (Caterina Ivanovna), Tantzi Cocea (Agrafena Ale- 
xandrovna) etc. 


Anul 1938, artistul l-a început cu spectacolul Oameni în 
alb de Sidney Kinsley, în rolul doctorului Ferguson, tot pe 
scena teatrului de pe Splai. O piesă care prin nimic nu-şi 
justifica reprezentarea, decit — poate — prin intenţia neiz- 
butită a autorului de a reda lumea autentică a medicilor 
sau — tot poate — prin speranța conducerii teatrului de a 
aduce în sală acea categorie de public care se complăcea 
în aplaudarea unor eroi de carton. 

Subiectul? Un tinăr medic, supraocupat, pasionat de 
profesiunea lui, se zbuciumă între implinirea datoriei şi 
amenințarea căminului său conjugal. 

Criticii dramatice nu i-a mai rămas decit să afirme: 
„Ansamblul bine pus la punct... dominat de puternica creaţie 
a lui George Vraca, acest strălucit interpret salvator a nenu- 
mărate piese insipide.“ 

Spectacolele următoare de pe scena Teatrului Comedia 
în care George Vraca a apărut au fost două piese românești, 
între care nu s-au intercalat decît memorabilele reprezen- 
taţii cu Azilul de noapte. În această perioadă Vraca a suferit 
un accident, care din fericire a fost fără urmări grave. Era 
către miezul unei nopţi de primăvară, cînd plecînd de la 
teatru spre casă, în clipa cînd să traverseze strada, o maşină 
circulînd cu mare viteză l-a aruncat pe bordura trotuarului. 
S-a ales cu citeva contuzii și clavicula ruptă. Totuși n-a 
luat întimplarea prea în tragic. Povestind mai tirziu cum 
a trecut peste noaptea accidentului, stăruia îndeosebi asupra 
unei glume care-l amuzase mult, în ciuda suferinței. 

La spitalul de urgență unde fusese transportat, au sosit 
curind Sică Alexandrescu, Ion Talianu, Forry Etterle și 
alţi colegi şi prieteni. În mijlocul discuţiei grave, angajate 
lingă patul rănitului, Ion Talianu întreabă înciudat;: 

— „E cunoscut numărul maşinii criminale ?“ 

— „11 620“, îi răspunde Sică Alexandrescu. 


108 


— „Care va să zică «bac»“*, conchide cu surprinzătoare 
promptitudine autorul întrebării care, în virtutea obișnu- 
inţei, făcuse pe loc suma cifrelor. 


Cele două piese originale reprezentate pe scena Teatru- 
lui Comedia au fost: Zonescu G. Maria, comedie în trei acte 
de Tudor Mușatescu şi Sică Alexandrescu, adaptare după 
autorul maghiar Fodor Laszlo şi Visul unei nopți de iarnă 
de Tudor Mușatescu. 

În Ionescu G. Maria, George Vraca interpreta rolul lui 
Ștefan Antoniu, un director de liceu de care erau îndrăgos- 
tite în taină toate elevele. Dar numai dragostea elevei 
Ionescu G. Maria ajunge să fie descoperită. O scrisoare adre- 
sată de ea unui bărbat anonim provoacă o anchetă; ancheta 
o întreprinde însuși Antoniu, care descoperă astfel că el 
este obiectul pasiunii Mariei. La consiliul profesoral stăruie 
şi obţine ca eleva să fie pedepsită numai cu „mustrare“. 

Anul se încheie, eleva a devenit bacalaureată, dar cu 
prilejul serbării şcolare Maria pătrunde în cancelarie, 
pentru a-şi lua rămas bun. Directorul care luase în serios 
iubirea elevei, o întreabă încurcat dacă mai nutreşte ace- 
leaşi sentimente. Maria îi declară că s-a logodit și că îndată 
după nuntă va pleca într-un voiaj în Italia. 

Situaţia delicată a unui director de liceu care crede în 
dragostea elevei și aşteaptă ca fata să termine şcoala, zbuciu- 
mul lui rezultat dintr-o asemenea situaţie trebuiau redate cu 
discreţie pentru a se evita vulgaritatea. Actorul a înţeles 
că rolul îi cere deosebită atenţie. „George Vraca merită elogii 
pentru felul cum a subliniat situaţia delicată a directorului 
de liceu și cum a exprimat stările sale sufleteşti.“** 

În Visul unei nopţi de iarnă, autorul aduce în scenă un 
romancier ale cărui lucrări editate i-au asigurat o existență 
de burghez înstărit şi care, plictisit de capriciile amantei 
sale, tinjeşte după o dragoste adevărată. Visul nopţii de 
iarnă se arată aievea sub înfățișarea unei fete frumoase şi 


* La jocul de cărţi denumit „bacara“ cifra zece, rezultind din 
adunarea ca simple unităţi a cărţilor primite, este egală cu zero adică 
pac“. 

** „Universul“, 6 aprilie 1938. 

modeste — salariata unui bijutier — care soseşte la scriitor 
cu colierul de perle comandat. Visul se încheie fericit, căci 
romancierul îndrăgostit de frumoasa funcționară îi obține 
mîna. O comedie scrisă cu verva și cu priceperea recunoscute 
autorului ei. 

Rolul scriitorului a fost „fin nuanțat de George Vraca“, 
au confirmat cronicile. 


Mulţi au fost oamenii de teatru în afară de nenumărați 
spectatori, care au afirmat că reprezentaţia cu Azilul de noapte 
de Maxim Gorki (în premieră pe scena teatrului de pe Splai, 
în ultima lună a anului 1938) a fost în acel timp unul din 
cele mai reușite spectacole din ultimii zece ani în ţară. Dis- 
tribuţia excepţional de bine aleasă, interpretarea justă, ca 
şi atmosfera veridică, sublinierea în amănunt a sensurilor 
făţișe sau ascunse ale lucrării, totul a contribuit la succesul 
deplin. 

Afişul menţiona că punerea în scenă avea drept model 
celebrul spectacol al Teatrului de Artă din Moscova (M.H. 
A.T.), unde regia fusese semnată de K.S. Stanislavski şi 
V.I. Nemirovici-Dancenko. 

Adaptarea caietelor de regie ale acestor mari oameni de 
teatru a condus la primatul conflictului „general“ şi la trece- 
rea pe al doilea plan al „ciocnirilor particulare“ dintre perso- 
najele piesei. Se pășea, astfel, pe drumul unei înţelegeri 
aprofundate şi juste a artei teatrale, înţelegere care avea 
să se producă amplu pe scenele ţării mult mai tirziu, abia 
în anii puterii populare. 

Azilul de noapte n-a fost în spectacolul de pe Splai dra- 
ma izolată a cîtorva naufragiaţi ai vieţii, vagabonzi decla- 
saţi şi rataţi, ci zbaterea unui grup social de oameni decă- 
zuți prin vicii datorită relei organizări a societăţii în care 
trăiau. 

Însemnările făcute de George Vraca chiar pe paginile 
rolului studiat (Vaska Pepel) sub titlul „K. Stanislavski — 
Viaţa mea în artă“, şi din care vom reproduce pasaje 


3 

mai jos, evidențiază că nu numai caietul de regie al marelui 
om de teatru ajunsese să fie cunoscut regizorului piesei de 
la Bucureşti (astfel cum rezultă din amintitul afiş), dar că 
şi lucrarea la care se referă notațiile de pe rol — editată 


110 


la Moscova în 1931, dar tradusă în româneşte abia în anii 
noştri — era cunoscută unora dintre artişti, probabil din 
vreo traducere apărută în altă limbă sau din tălmăcirile 
vreunuia dintre interpreţi, cunoscător al limbii ruse. 

George Vraca notase: „Mai înainte de a pune piesa în 
scenă, Stanislavski a fost în piaţa Hitrov, ca să studieze mai 
îndeaproape viața foștilor oameni. Vagabonzii au fost miş- 
cați pînă la lacrimi aflind că vor fi modelele celor ce vor 
apare pe scenă.“ (...) „Sensul lăuntric al piesei — spune 
Stanislavski — e libertatea cu orice preţ. Acesta e temeiul 
ei spiritual. O libertate în căutarea căreia oamenii se duc 
pînă la fundul vieţii, neştiind că abia acolo vor deveni robi.“ 

Replicile lui Gorki — se spune în capitolul Azilul de 
noapte al cărţii lui Stanislavski— trebuie rostite în așa fel, 
încît fraza să trăiască, trezind ecouri. Monologurile lui mora- 
lizatoare, scrise într-un stil propovăduitor — cum ar fi, de 
exemplu, cel despre „Om“ — cer să fie rostite simplu, cu o 
elevaţie interioară naturală, fără false accente teatrale, fără 
emfază. Altminteri, o piesă se transformă într-o melodramă. 
Trebuie deci să ne insuşim un stil aparte, al vagabondului, 
un stil care să nu se confunde cu obişnuitul ton teatral sau 
cu vulgarul gen declamator. 

Un asemenea stil a fost însușit şi de interpretul lui Vaska 
Pepel. 

Azilul de noapte este titlul dat piesei în traducerea româ- 
mească a lui Iosif Nădejde, traducerea exactă fiind „La fund“. 

Gorki prezintă aici o lume de năpăstuiţi — din care atit 
de mulţi i-au fost tovarăşi de lucru sau de călătorii — o 
lume de desculți și de vagabonzi, zugrăviți nu ca niște făp- 
turi inspirind milă ci ca nişte oameni minaţi de un aprig 
dor de libertate, dar pînă la urmă înfrinți de viaţă. 

Piesa mai fusese jucată la București, la Teatrul Naţional, 
în anul 1915, tot în traducerea lui Iosif Nădejde, în regia lui 
Paul Gusty. Acel spectacol a intrat în istoria teatrului româ- 
nesc, socotit fiind drept o realizare remarcabilă. Numai 
Storin şi  Bulfinsky, dintre interpreţii de atunci, mai 
apăreau după douăzeci şi trei de ani și în spectacolul teatru- 
lui de pe Splai. 

Vaska Pepel — rolul susţinut acum de George Vraca — 
fusese interpretat de G. Storin, care de astă dată apărea 
în Satin (rol jucat atunci de Romald Bulfinsky); Bulfinsky 

apărea acum în Luca (rol care fusese interpretat de Petre 
Sturdza); Baronul era Tony Bulandra, pe cînd ieri îl juca 
Al. Mihalescu, iar rolul Actorului aparținînd acum lui Ion 
Morţun fusese susţinut de C. Radovici. Pe afiș mai figu- 
rau și alţi excelenți actori: Eugenia Zaharia, Tantzi Cocea, 
Beate Fredanov, Fifi Harand, Jules Cazaban, Mişu Fotino, 
N. Antoniu, V. Ronea etc., în roluri pe care în 1915 le juca- 
seră Eugenia Ciucurescu, Agepsina Macri-Eftimiu, Sonia 
Cluceru, Ana Luca, Ion Manu, Gh. Achille etec., etc. 

Într-un articol, George Vraca amintește cît de mult l-a 
ajutat și Tony Bulandra ca să pătrundă rolul. Era într-o 
seară tîrziu, după repetiţie, cînd se îndreptau spre casă. 
„Dacă vrei să-l găsești pe Vaska Pepel, caută-l în lumea lui, 
în universul lui“, i-a spus Tony Bulandra. Așa a început 
căutarea şi cercetarea oamenilor lui Gorki... 

Personajului Vaska Pepel — despre care va spune mult 
mai tîrziu în articolul „Rolurile mele“: „Vaska, hoţul, perso- 
najul cel mai viu al piesei, singurul care tinde și încearcă 
să se salveze“ — George Vraca i-a imprimat vigoarea și 
vibrația sa, „toate bogatele resurse de care dispune un mare 
actor“, după cum au afirmat cronicile din ziare, realizînd 
astfel prin această interpretare una din marile sale 
creaţii. 

„.„.George Vraca a realizat un Vaska Pepel tînăr cu 
încredere în destinul lui și totuși melancolic.“ * 

L-a înfățișat sincer, simplu şi convingător, nu numai cu 
Nataşa dar şi cu sine însuşi, demonstrind că Vaska crede 
cu toată forța „că destinul stă în mîinile lui“ şi că „poate“ 
să ajungă la o altă viaţă: „Crede-mă Nataşa, m-am săturat de 
viața pe care o duc. Ah, Natașo! Văd bine unde am ajuns... 
Mă mingii cu gindul că alţii fură mai mult decît mine și 
trăiesc cinstiţi de toată lumea... De cit, gîndul ăsta nu mă 
împacă. De fel! Nu-mi pare rău, nici nu cred îu conștiință... 
Dar simt un lucru, că trebuie să trăiesc altfel! Să duc o 
viață mai bună! Trebuie să trăiesc aşa, încît eu singur să 
mă, respect..." T* 


* „Adevărul literar şi artistic“, 18 decembrie 1938. 
** M. Gorki, Azilul de noapte, Actul III, scena 4, p. 73. 

17. În rolul principal din Oedip de Sofocle 


(Teatrul Naţional, 


18. Pagină din zia- 
rul „Spectator“ a- 
nunțind  spectaco- 
lul Din jale se în- 
trupează Electra de 
O’Neill. În fotogra- 
fii: George Vraca — 
căpitanul Adam 
Brant, Aura Buzes- 
cu — Lavinia şi A- 
gepsina Macri Efti- 
miu — Christine. 
Jos: scenă din par- 
tea La trilogiei (În- 
toarcerea din război) 
cu George Vraca în 
rolul Ezra Mannon 
alături de Aura Bu- 
zescu şi Agepsina 
Macri Eftimiu (Tea- 
trul Naţional 1943) 


noiembrie 1944) 


E m ira areen ATOR 


„DIN JALE SE INTRUPEAZĂ ELECTRA” 
LA TEATRUL NAȚIONAL 


Agepiina Macri Ehimiu. Aura Busesou și George 
Vraca despre roherile ler 


„= 


Actorul la 50 de ani 


Tot pe scena de pe Splai, a apărut în Iubire stranie de 
Frank Vesper. 

N-a fost prea fericită includerea acestei piese, lipsită 
de substanţă, în repertoriul teatrului, care numai în două 
stagiuni se evidenţiase cu Frații Karamazov şi Azilul de 
noapte, demonstrind deci o atentă deliberare în fixarea 
repertoriului. 

Bruce Lowel — personajul pe care l-a interpretat George 
Vraca — e un fioros asasin, care atrage în cursă femeile 
pentru a le ucide în împrejurări aproape identice, la date şi 
la ore fixe. În cele din urmă, este învins şi el: în clipa cînd 
să săvirşească noua crimă, moare de spaimă, creziînd că a 
fost otrăvit... 

Conștiinciozitatea profesională a lui George Vraca l-a 
determinat — așa cum s-a afirmat în presă — „să ducă în 
spinare tot spectacolul, un spectacol prost pus la punct 
făcînd încă o dată dovada cît de întinse îi sînt posibilităţile 
şi cît de mare actor este“.* 


În prima parte a verii anului 1939, actorul a fost la ţară, 
invitat de un fost coleg agronom. 

De la gara măruntă la care a coborit, în drum spre locul 
de vacanţă, se cocoțase pe capra trăsurii, apoi şi-a scos cămaşa, 
ca să-l dogorească soarele. Cu voce tare recita din Hamlet— 
pe care încă de pe vremea aceea începuse să-l pregătească 
— spre uimirea ţăranilor, de a-l vedea vorbind singur... 

Întrerupînd apoi vacanţa ce se arăta atit de odihnitoare și 
plăcută în mijlocul naturii şi în casa primitoare a prietenu- 
lui, a început turnarea filmului Se aprind făcluile în regia lui 
Ion Şahighian. Eroul pe care îl interpreta l-a caracterizat 
el însuşi într-un interviu: 

„E un om care vrea să facă de toate și nu face nimic. 
Toate îi ies pe dos, spre disperarea și regretul său. Vrea să 
iubească şi nu poate. Vrea să fie om și nu reușește. Doreşte 
să facă bine și îi e imposibil. E un individ cu o structură 
psihologică aproape stranie...“ ** i 


* G. Negrișor, „Adevărul literar“, aprilie 1938. 
** Cinema“, 4 decembrie 1939. 

Taifun, de Melchior Lenghyel, a fost ultima din cele 
sapte piese în care George Vraca a jucat, ca urmare a contrac- 
tului încheiat cu Scita. Trecuseră aproape trei din cei cinci 
contractaţi. Spectacolul a avut loc la Teatrul Comedia. 

Scrisă în 1909 și tradusă în nenumărate limbi, Taifun 
a mai fost jucată la noi și înainte. Personajul Nitobe Tokeramo 
avusese ca interpreţi pe Petre Liciu și Aristide Demetriade, 
ultimul într-un trecut destul de apropiat, ceea ce constituia 
o piatră de încercare pentru oricare actor care prelua rolul. 

Poate că tocmai prin aceea că piesa „își făcuse vad“, se 
explică includerea ei în repertoriul Teatrului Comedia, în 
pofida faptului că gustul și pretenţiile spectatorilor mai 
evoluaseră. Autenticitatea îndoielnică a atmosferei şi a sufle- 
telor japoneze din piesă — pe tema vechiului conflict dintre 
dragoste şi datorie—trebuie să le fi părut mai puţin convin- 
gătoare ca în trecut. Așadar, un alt handicap pentru interpret. 

Un cronicar * afirma că interpretul lui Tokeramo s-a 
depăşit pe sine, fiind dificil „să impui unei fantoșe îndopată 
cu tăriţe“ autenticitate și sentimente valabile, transformind 
personajul într-un om cu patimi şi dorinţe împinse pînă la 
extrema limită şi încheind cu cuvintele: „Succes, succes 
mare al principalului interpret, care va atrage după sine 
succesul ferm al întregului spectacol“. 


La 2 noiembrie 1940, Teatrul Naţional i-a reînnoit oferta 
de angajare definitivă, pe care de această dată a acceptat-o. 
De altfel, pe scena Naţionalului reapăruse încă de la 11 
octombrie în Faust — reluarea cu strălucire a vechiului 
succes — în cincisprezece spectacole. Înlocuit apoi prin 
actorul V. Creţoiu, George Vraca va relua încă o dată rolul 
la 2 decembrie, de data aceasta în noua lui situaţie de actor 
permanent al Teatrului Naţional. 

Trecuseră cincisprezece ani de la prima lui apariție în 
capodopera lui Goethe. Cite nu s-au întimplat în acest răs- 
timp? Un deceniu și jumătate de noi experienţe, dar în 
același timp şi o sensibilă creștere în virstă. Da, interpretul 
lui Faust are acum 44 de ani şi totuşi arată la fel de tinăr 
ca şi cu cincisprezece ani în urmă, înfățișare pe care o va 


* „Facla“, februarie 1940. 

păstra de altfel chiar şi sexagenarul interpret de mai tirziu 
al lui Horaţiu din Fintina Blanduziei şi al lui Vlaicu Vodă. 

În noul spectacol, rolul lui Mefisto, ce fusese jucat de 
Romald Bulfinsky, este susținut de N. Bălțăţeanu, iar 
Margareta este interpretată de Lilly Carandino (rol ce fusese 
susținut de Aura Buzescu). 

Într-o premieră propriu-zisă, George Vraca a apărut 
abia în a doua parte a stagiunii, cînd a interpretat persona- 
jul Georges din comedia Aimee de Heintz Coubier, al cărei 
subiect era pe scurt următorul: 

Un comisar al „binelui public“ din Franţa anului 1789 — 
Georges Drouault — poposește intr-o bună zi în împrejuri- 
mile unui castel din nordul ţării, pe faţada căruia vede cu 
indignare atirnat un imens portret în ulei al regelui Ludovic 
al XVI-lea, monarhul care va fi trimis pe eşafod de revoluţie. 
Surprins de atita cutezanţă, comisarul pătrunde în castel, 
cu gînd de pedepsire dar sfirşește prin a se îndrăgosti de 
castelană, de frumoasa şi inteligenta Aimée. De-a curmezişul 
pasiunii lui stă însă contele Gaston, proscris al revoluţiei, pe 
care comisarul vrea să-l aresteze. Dar Aimée îi oferă dragos- 
tea în schimbul libertăţii contelui. Orbit de pasiune, comi- 
sarul este gata să încheie tranzacţia. Gaston primește paşa- 
portul eliberator, dar se înapoiază în timpul nopţii la castel, 
ros de gelozie. Începe o aprigă discuţie între rivali, pină în 
elipa în care lacheul îi anunță că Aimée a plecat să se claus- 
treze într-o mănăstire. Gaston vrea să plece în căutarea ei, 
dar iată că Aimée apare surizătoare. Comisarul înţelege că a 
căzut în capcana unei tragicomedii groteşti şi părăseşte cas- 
telul... 

Deşi pune față în față reprezentanți a două clase 
antagonice — aristocrația feudală și burghezia — piesa nu 
evidenţiază ciocnirea de concepţii dintre ele. Dar come- 
dia este scrisă cu umor și cu vervă, are replici ascuţite şi cu 
o subtilă pătrundere a sufletului omenesc. Spectacolul a 
făcut serie. Duelul de replici şi priviri între Georges și Gaston 
era scînteietor. Interpreţii lor au fost siguri pe ei, degajaţi, 
nuanțaţi. În rolul lui Gaston a apărut Pop-Marţian, în 
Aimée — Elvira Godeanu, în Jean — I. Finteșteanu. 

În interpretarea lui Georges Drouault — scriau croni- 
carii — George Vraca a avut un joc nuanţat, expresiv și de 
multă vigurozitate. „Reapariţia sa pe scena Teatrului 

Naţional merită toate elogiile... Distribuit într-un rol pe 
măsura marelui său talent. Să sperăm că de acum încolo nu 
va mai fi folosit pe scenă pentru a da replicile unor actriţe.“* 


La 22 octombrie 1941, George Vraca a apărut în rolul 
titular din Hamlet. Majoritatea comentatorilor apreciază 
această piesă ca manifestarea superlativă a geniului shakes- 
pearean. Fără îndoială, rolul era aşteptat de mult de actor. Îl 
repeta de ani și ani de zile. Cronicarii dramatici îi sugerau 
să-l abordeze încă cu treisprezece ani în urmă. ** Dar care 
actor n-a visat să facă din nefericitul prinţ al Danemarcei 
piatra unghiulară a întregii lui creaţii scenice? Şi care mare 
actor n-a tînjit după gloria de a fi cel mai izbutit interpret 
al acestui personaj? 

Întrebat fiind de un gazetar în septembrie 1936, cum are 
de gînd să-l realizeze pe Hamlet, George Vraca a răspuns: 

„E dificil să mă pronunţ. Voi avea de luptat cu aminti- 
rile rămase de pe urma lui Nottara, Demetriade, Bulandra 
şi Moissi. *** Probabil, însă, că-i voi da o interpretare 
lirică, spre deosebire de Aristide Demetriade, care l-a redat 
într-o manieră romantică.“ 

Oricare actor din generaţia lui George Vraca ar fi avut de 
luptat cu amintirea lăsată publicului de interpretările unor 
forțe atit de mari ale scenei. Nici chiar George Vraca nu 
îşi supraestima posibilităţile, deși la epoca interviului, 
critica dramatică începuse să-l eticheteze drept celmaimare 
actor de dramă român. George Vraca se obișnuise, însă, de 
mult să găsească cîntarul succeselor şi al resurselor sale, 
mai ales în propria sa conștiință. De aici şi declaraţia 
sinceră „voi avea de luptat“. 

Cit privește exprimarea intenţiei de a-i da personajului: 
o interpretare lirică — spre deosebire de maniera romantică 
a lui Aristide Demetriade — sînt mai multe de spus. Să fi 
înţeles prin interpretare lirică un Hamlet sentimental, emo- 
tiv şi sensibil? Probabil că da. Dar şi maniera romantică 


* „Universul literar“, 8 martie 1941. 
** „Rampa“, 15 noiembrie 1928. 
*** Moissi a apărut în Hamlet şi la Bucureşti. 
**** Fr, Fosian, „Rampa“, 7 septembrie 1936. 

implică tot lirism, căci şi lirismul caracterizează printre 
altele această şcoală artistică, în detașarea ei de la regulile 
formale ale unui clasicism strimt şi rigid. 

A început prin a se informa asupra modului de interpre- 
tare a înaintaşilor săi. Nu spre a alege dintre ele pe cea mai 
reuşită, sau a le combina, căci o astfel de compunere a rolu- 
lui ar fi dus la pastişă, ci pentru ca să creeze un Hamlet într-o 
viziune proprie şi să elimine ceea ce a fost greșit în trecut. 

După primul război mondial, Hamlet a fost reprezentat 
pe scena Teatrului Naţional în nu mai puţin de nouă stagiuni. 
Interpretarea lui Grigore Manolescu fusese salutată entuziast 
şi de Barbu Delavrancea. Această interpretare a rămas cea 
mai reușită pînă la apariţia în Hamlet a lui Aristide Deme- 
triade. Dintre premergătorii lui Grigore Manolescu, chiar 
despre Mihail Pascaly se spune că a avut o creaţie mai puţin 
izbutită. Iată dar că nu e suficient să fii „mare actor“ ca să 
reuşești în Hamlet. C. Nottara a adus pe scenă „un Hamlet 
cerebral“. O încercare a avut şi Agatha Birsescu — în travesti 
— influenţată probabil de o tentativă asemănătoare între- 
prinsă de Sarah Bernhardt. N-a reușit — cu tot marele său 
talent — după cum nici marea actriță pariziană nu reuşise. 
Urmează Aristide Demetriade, care l-a interpretat cu succes 
într-o manieră romantică și în sfirșit Ion Manolescu a dat un 
Hamlet — după cum el însuși se exprima — înzestrat cu o 
imaginaţie aprinsă, sensibil, pasionat de probleme „ce depă- 
şesc realitatea“, temperamental „un posedat“. Cu această 
viziune scenică George Vraca nu este de acord. 

A cercetat numeroase izvoare privitoare la interpreţii de 
renume mondial al acestui personaj — Burbage, Garrik, 
Kean, Irving, Rossi, Mounet-Sully, Kaintz, de Max, Wege- 
ner, Moissi ete. —apariţii despre ale căror realizări literatura, 
stampele, desenele etc. abundă. 

Aşadar, Vraca studiază şi îşi pregăteşte minuţios rolul. 

Ca şi în 1912, și în stagiunea din 1941—1942, același per- 
sonaj urmează a fi interpretat de trei actori. De această dată 
interpreţii propuși sînt Calboreanu, Valentineanu şi el. 

Fiecare dintre cei trei va căuta să se diferenţieze de cei- 
lalţi. Care va fi însă interpretarea sa? Firul trebuie iar şi 
iar reluat de la capăt... 

Hamlet și-a format la un moment dat o viziune a lui 
asupra lumii, avind la bază grave experienţe de viaţă: 

moartea tatălui şi căsătoria mamei cu fratele soţului ei, care 
se deosebea de felul cum concepuse şi înțelesese lumea înainte. 
Prietenii, relaţiile de familie, părerile politice, pînă şi ima- 
ginea despre propria sa persoană, totul și toate îi apar 
schimbate. Noua sa viziune îi pare atît de zguduitoare, încit, 
se întreabă dacă nu cumva este ireală. Treptat, însă, se 
convinge că noua imagine ce şi-a construit este corespunză- 
toare realităţii. Spre acest deznodămînt îl ajută învăţătura, 
ca și prietenia lui Horaţiu, care este și el un cărturar. lată 
dar treceri — de la întrebări la convingeri — care vor trebui 
subliniate. 

La început, Hamlet este copleșit de greutatea problemelor 
pe care ar trebui să le rezolve şi își refuză certitudinea asupra 
bănuielilor pe care le are. Este şovăielnic. Dar apoi devine 
hotărît: în drum spre Anglia — unde acceptase să plece, 
trimis de unchiul său — se răzgindeşte şi se înapoiază în 
Danemarca și află de sinuciderea Ofeliei. Pe regele ucigaș 
îl va ucide, lăsindu-l să domnească pe Fortinbras., Această 
trecere de la nehotărire la hotărire va trebui deci, de aseme- 
nea, accentuată. 

Hamlet nu e numai un prinţ oarecare al veacului al 
XVI-lea, ci un om pătruns de ideile noului umanism, al 
acelei „crize“ a umanismului, din a doua jumătate a ace- 
luiași veac, după cum au denumit-o ginditorii. Este un om 
al epocii în care vechile valori medievale s-au răsturnat și 
în care totul trebuie repus în discuţie: și dogme şi norme 
morale şi raporturi sociale, totul. În locul valorilor distruse, 
noua societate trebuie să creeze altele. E o căutare dramatică, 
o stare de dezorientare, iar de aici, o atitudine de neîncredere, 
de teamă şi de îndoieli, neputinţa unor poziţii categorice. 

Unii comentatori au văzut în Hamlet un exces de gin- 
dire ce duce la anihilarea voinţei spre acţiune, o discutare la 
nesfirşit a argumentelor pro și contra. Alţii — tot atît de 
greşit — au văzut în el un sceptic. 

Desigur că trădarea în prietenie îl dezgustă, îl dezgustă 
şi Claudius, îl irită și convenţionalismul, este neliniștit şi 
disperat. Dar același Hamlet „crede“ în posibilitatea apari- 
tiei unei alte lumi mai bune. E deci, în ultimă instanţă, un 
optimist. Pînă şi în clipa morții dă sfaturi pentru o domnie 
care să nu ocolească interesele poporului. 

Tocmai aceste contradicții între cele două euri ale sale, 
dau intensitatea și forța monologurilor pe care le rostește. 
Hamlet cel neliniștit, ş şi disperat nu-l exclude pe Hamlet cel 
încrezător într-o altă lume. Iată cît de greşit ar fi fost să 
facă din Hamlet un sceptic incorigibil. 

Vraca îşi propune să trăiască cu maximum de intensitate 
rolul, astfel ca Hamlet al lui să fie un personaj emotiv şi 
sensibil, lucid dar nu cerebral, frămintat dar nu posedat, 
reflexiv dar nu steril, şovăitor numai pînă într-o anumită 
clipă, apoi hotărît, încrezător în destinele omului. 

Nu va neglija nici amănuntele de interpretare. Hamlet 
suferă, dar uneori suferința îi este trădată numai de priviri. 
Izbucnește sau se reţine. Se îngrozeşte, se minie, este duios, 
deznădăjduit, iar alteori sarcastic. Nu numai înăuntrul 
aceleiași replici, dar înăuntrul aceluiași vers trece adeseori 
de la o ipostază la alta. Ba de multe ori, schimbările intervin 
de la cuvint la cuvint. Vocea, gestul, atitudinea trebuie să 
se adapteze acestor felurite treceri. Sint zeci și sute de nuanţe 
care vor trebui subliniate. Rolul e asemenea unei partituri 
dintr-o operă, în care fiecare notă pretinde o modulație 
diferită. E o muncă titanică, e un rol care îl solicită pe actor 
clipă de clipă intr-un chip istovitor, iar neatenţia, nevalori- 
ficarea chiar și a unui singur cuvint, e aidoma trădării 
faţă de rolul întreg şi faţă de tine însuţi. 

Vraca a încăreat cu note marginile albe ale textului piesei. 
A urmărit să lege amănuntele de interpretare, mijloacele de 
expresie de fiecare replică, de fiecare frază, de fiecare cuvînt, 
ba şi de fiecare pauză între replici, fraze și cuvinte. Felul 
în care Hamlet a fost realizat de George Vraca respinge 
părerile unor critici dramatici ai vremii care vedeau în el 
un intuitiv cu mare inspirație. Niciodată descoperirile lui 
n-au fost spontane, ci rezultate din studii, din discernere şi 
gindire, din gradare, din alegerea deliberată a unei linii de 
interpretare, de modalităţi socotite la resursele pe care le 
avea. 

George Vraca a realizat un Hamlet în care a înscris, 
fireşte, caracteristicile proprii talentului său, artei sale— 
eleganța gesturilor și sonoritatea glasului cu modulaţii care 
subliniază cele mai subtile nuanţe — dar şi un Hamlet plin 
de forţă interioară, rezultat al pătrunderii prin studiu a sen- 
surilor celor mai ascunse ale personajului. 

„Hamlet — spune de altfel un critic — nu e un violon- 
cel, ci o orchestră, iar George Vraca stăpineşte toate instru- 
mentele unei partituri. Ne-a redat un Hamlet tumultuos şi 
patetic, trecînd cu ușurință de la un sentiment la altul, oricît 
de contradictorii ar fi aceste sentimente, subliniind cele trei 
ritmuri ale personajului („Les trois mouvements“ cum le 
numeşte exegeza shakespeareană), vălul de melancolie, 
leziunea psihică, recuperarea nervoasă.“* 

Pot fi citate numeroase alte cronici, la fel de elogioase: 

„George Vraca, artist dinamic, a vrut şi a reuşit să inter- 
preteze un Hamlet cu aspecte atit de variate, dar dominat 
de ideea supremă a justiţiei şi a eticii. Hamlet care-și măsoară 
ţinuta cu compasul, spre a-i induce în eroare pe cei 
vinovaţi de crimă, şi le smulge măștile pentru ca apoi — 
demascați — să-i poată sancţiona. Spre acest Hamlet, 
George Vraca a tins şi l-a realizat prin ţinută, prin atitudini 
şi prin nuanțarea cuvintelor și a gesturilor.“** 

p++. Așezat, astfel, alături de marii tragedieni pe care nu 
i-am văzut, biruinţa sa este o adevărată mindrie românească, 
a afirmat scriitorul Mircea Ștefănescu. Dintre ai noștri n-am 
apucat pe Grigore Manolescu și nu l-am văzut nici pe de 
Max. De asemenea n-am văzut nici pe Ion Manolescu şi nici 
acum pe G. Calboreanu. Am văzut doar pe Nottara, Aristide 
Demetriade şi Tony Bulandra, iar dintre străini numai pe 
Georges Pitoëff. Îl comparăm, deci, numai cu cel mai izbutit 
dintre cei pe care i-am văzut şi nădăjduim aceasta: că l-a 
înțeles pe acest Hamlet-Om.“*** 

„...În toate scenele ce pretind artistului putere şi impe- 
tuozitate, George Vraca a fost foarte bine și a avut gesturi, 
atitudini şi dezlănţuiri vocale, ce au impresionat adine 
întreaga sală. Interpretarea lui George Vraca rămîne de o 
mare valoare artistică și constituie o cinste pentru scena 
românească.“ +*+ 

„George Vraca a interpretat rolul complex al lui Hamlet, 
cu forţă şi mare putere de interiorizare, dînd relief dramatic 
conţinutului său sufletesc... Trecerea de la un rol la altul 


* “Rampa“, 1942. 
** Universul“, 25 octombrie 1941. 
*** Curentul“, 25 octombrie 1941. 
*x** Alex. Anestin, „Ordinea“, 26 octombrie 1941 

e distinctă şi galeria tipurilor create de acest subtil creator 
de nuanţe sufletești, susține fresca de glorie a realizărilor 
de mare artă.“* 

„Mai întîi, e deosebit de izbutită prezentarea în gesturi 
şi atitudini a personajului. Apoi, o gradare menajată pentru 
marile partide tari ale rolului, în care George Vraca a dat 
toată puterea convingătoare a rolului său.“ 

„George Vraca a încercat şi a izbutit să prezinte un Ham- 
let unitar conceput. Lăsînd la o parte unele ezitări sau exa- 
gerări în redarea unor anumite stări sufleteşti, a studiat 
bine psihologia caracteristică a personajului shakespearean ; 
a luat în seamă şi alte interpretări din trecut, reţinînd în joc 
şi în debit ceea ce i-a convenit mai bine şi a căutat să scoată 
în relief drama interioară sufletească, de ordin uman, 
intelectual şi moral, prin toate mijloacele sale artistice. 
George Vraca a izbutit prin ţinută, prin atitudini şi prin 
nuanțarea debitului verbal să redea acea dramă interioară 
a lui Hamlet, de ordin uman, intelectual şi moral.“ **% 

La 22 octombrie 1941, a apărut în premieră George Vraca 
(în total treizeci de spectacole); la 6 noiembrie 1941, G. Cal- 
boreanu (12 spectacole) ; la 28 ianuarie 1942, V. Valentineanu 
(24 de spectacole). 

Distribuţia (cu mici schimbări pe parcurs) care i-a secon- 
dat pe cei trei protagoniști a fost alcătuită din: Claudius, 
rege al Danemarcei — N. Bălțățeanu ; regina Gertrude—Agep- 
sina Macri; Polonius, şambelanul curții — I. Finteşteanu; 
Ofelia — Lilly Carandino; Horaţio, prietenul lui Hamlet — 
C. Mitru; Laertes, fiul lui Polonius — G. Demetru; Rozen- 
crantz, Guildenstern şi Osrik, curteni — Niky Atanasiu, 
Florin Scărlătescu şi N. Motoc; primul gropar — Ion Manu; 
al doilea gropar — I. Horațiu ; primul actor — N. Brancomir; 
apoi, G. Soare, Tantzi Sovianu, C. Niculescu etc. Regia 
a semnat-o Soare Z. Soare. 


Către finele anului 1944 a mai apărut în rolul Roger 
Lechatellier din Marșul nuptial de Henry Bataille. Perso- 


* „Rapid“, 24 octombrie 1941. 
** Jon Marin Sadoveanu, „Timpul“, 25 octombrie 1941. 
*** Universul“, 25 octombrie 1941. 

najul principal feminin, Grace de Plessans, era susținut de 
Aura Buzescu, Suzanne Lechatellier de Elvira Godeanu, 
Claude Morillot de V. Valentineanu. 

Piesa (care mai fusese jucată tot pe scena Teatrului Naţio- 
nal în urmă cu aproape treizeci de ani cu Aristide Demetriade 
în rolul Roger Lechatellier, iar în stagiunea 1917—1918, cu 
Maria Ventura și Tony Bulandra) face parte din categoria 
dramoletelor de salon specifice autorului ei. Grace, odraslă 
de familie nobilă şi înstărită este îndrăgostită de insignifian- 
tul Morillot, profesorul ei de pian. Pentru el părăseşte casa 
părintească găsindu-şi împreună refugiul într-o altă locali- 
tate. Curînd, însă, încep tot soiul de lipsuri. Grace îşi amin- 
tește atunci că în acea localitate se află Suzanne, fosta ei 
colegă de pension, care prin relaţiile soțului său, Roger 
Lechatellier, i-ar putea ajuta prietenul. Vizita pe care i-o 
face împreună cu Morillot se dovedeşte a fi inoportună. 
Totuşi, la stăruinţele ulterioare ale soției, Roger îi încredin- 
ţează profesorului de pian un post modest, sperînd să obţină, 
în schimb, favorurile frumoasei Grace. Nădejdea unei simple 
aventuri amoroase se transformă însă la Roger în dragoste. 
Urmează alte complicaţii sentimentale. În decorul feeric al 
unei serbări date de Suzanne — Grace se îndrăgosteşte și ea 
de Roger, dar se retrage pînă la urmă în căminul modest pe 
care şi l-a creat cu profesorul de pian. 

Personajul Grace de Plessans pare în general veridic, 
dar calităţile dramatice propriu-zise îi lipsesc piesei lui 
Bataille: nici dialog meşteşugit, nici echilibru, nici creştere 
progresivă a acţiunii, o atmosferă de poezie artificială. 
Talentul interpreţilor a izbutit să realizeze unele momente 
frumoase în spectacol, care nu a fost totuşi lipsit de succes. 

Cronica dramatică nu putea să treacă, însă, peste incon- 
sistența personajului Roger, în ciuda interpretării îngrijite 
a artistului care a făcut tot ce se putea într-un astfel 
de rol: „Pe George Vraca l-am admirat de la început pînă la 
sfirşit în rolul Roger Lechatellier: prestanță masculină, 
insinuant și degajat pînă la sfidare faţă de femei. Dar toate 
aceste calități măsoară și distanţa dela Roger... la Hamlet.“* 

Alt cronicar spune: „Siropul Bataille, dacă nu mai însem- 
nează decit foarte puţin sau chiar nimic, pentru suflul artis- 


* „Vremea“, 14 decembrie 1941. 

tic de astăzi, reprezintă în schimb o băutură ușoară şi dul- 
ceagă, care poate să placă unei anumite categorii de specta- 
tori... George Vraca, cald, convingător, a trecut cuaplomb 
şi cu siguranţă prin rolul de posibilităţi minore al lui Roger, 
creînd fără greş personajul visat de autor.“* 

Ultima piesă a stagiunii în care George Vraca a apărut — 
între timp fusese avansat societar clasa I — a fost Pascinație, 
de Keith Winter. 

Piesa evocă atmosfera unei ferme din Anglia, viaţa unei 
familii în care pătrunde germenul descompunerii prin prezen- 
ţa unei femei frumoase. Deși nu aduce pe scenă o temă 
majoră, piesa se remarcă însă printr- -o construcţie bine echi- 
librată, autorul dovedind un simţ dramatic excepţional, du- 
blat de calitatea de a crea personaje veridice, oferind astfel 
posibilităţi de exprimare interpreţilor. 

Familia de mici burghezi O'Linden, este tulburată de 
sosirea lui Henric O'Linden (Marcel Gingulescu ) — fratele 
stăpînului casei, David (George Vraca) — și a frumoasei 
sale soții Mariella (Marietta Deculescu), căci David se 
îndrăgostește de cumnata sa. Judith (Eliza Petrăchescu) 
soţia lui David, o infirmă care-şi adoră soţul, în abnegaţia 
ei socotește că David şi Mariella sînt făcuţi să se unească şi 
sfişiată de durere, chiar o îndeamnă pe Mariella să plece cu 
David. Un incendiu grăbeşte deznodămintul, căci Judith 
în mod intenţionat cade pradă flăcărilor sacrificîndu-se 
pentru împlinirea fericirii lui David. 

Distribuţia excelentă — din care a făcut parte și Mihai 
Popescu în rolul Micki, cel mai mic dintre fraţii O'Linden — 
excepţional de sudată, a asigurat piesei un indiscutabil suc- 
ces. George Vraca a conturat puternic drama soţului corect, 
dar depășit de o dragoste nestăvilită pentru frumoasa. lui 
cumnată, pasiune care se consumă în tăcere dar se mani- 
festă prin abia perceptibile nuanţe în priviri și gesturi. 

Cronica din „Cortina“ subliniază prezenţa scenică preg- 
nantă a lui George Vraca care a reușit să încarneze personajul 
visat de autor. „Hotărit, convingător, de o veridică atitudine 
bărbătească. Și-a jucat de altfel rolul cu o minunată plasti- 
citate.“ ** 


* „Cortina“, 13 decembrie 1941. 
** Cortina“, 28 februarie 1942. 

S-a despărțit greu de rol, odată cu încheierea șirului de 
spectacole. Așa i se întîmpla de obicei, de cîte ori trebuia să 
se despartă de un personaj drag, pe care l-a interpretat cu 
interes şi plăcere. Se identifica atît de mult cu rolul, încît 
o dată cu căderea cortinei la ultimul spectacol, avea senti- 
mentul că s-a rupt ceva din însăși viaţa lui. Faust, Prometeu, 
Hypolit, Jacques, Dmitri, Vaska Pepel sau Hamlet — o 
dată cu încetarea apariţiei în făptura unuia sau a altuia — 
s-au închis parcă scoarţele unei cărţi, de cele mai multe 
ori pentru totdeauna, peste niște pagini care sînt însăşi 
paginile vieţii lui. Trece un timp, piesa se joacă din 
ce în ce mai rar, iar într-o zi repertoriul lunar de pe afișierul 
teatrului nu-i mai cuprinde numele. Mare tristeţe. Creaţia 
în care a pus atita efort şi stăruinţă, dăruind viaţă persona- 
jului din însăşi viaţa lui, serisipeşteca fumul, rămînînd doar 
în amintirea vreunui spectator. Sub acest aspect profesiunea 
i se pare ingrată. 

Sint ginduri ce au fost reproduse — unele — chiar cu 
cuvintele artistului, într-un admirabil articol portretistic 
scris de Petre Manoliu despre George Vraca: 

„Toate actele de creaţie au răsplata lor. De pe urma pic- 
torului rămîn tablourile; statuile sînt urmele nemuritoare 
ale sculptorului ; arhitecţii şi-au găsit şi ei un... acoperămînt 
care să-i apere de uitare... Chiar şi muzicienii, aceşti creatori 
care dau viaţă și relief tăcerii, îşi au semnele lor. Toţi, dar 
absolut toţi supraviețuiesc momentului creaţiei. Întreaga 
lume e plină de binefăcătoarea lor trudă. Numai noi actorii 
sintem blestemaţi să asistăm la propria noastră uitare și 
moarte... Nu te mira. Istoriile trecutului vorbesc de Garrik 
şi Talma, de Moissi și Kaintz, dar ce înseamnă toate comen- 
tariile acestea atît devagi și atît de firave în raport cu acel 
moment unic dar fără viitor, cînd actorul şi-a dăruit întreaga 
viață în cuprinsul unei scene sau a unei replici? Delacroix 
l-a pictat pe Hamlet, iar acest Hamlet trăiește şi va trăi 
în ulei, mult mai viu, mai imediat și mai apărat de apro- 
ximaţii, decît în jocul lui Kaintz, de pildă, în rolul acestui 
prinț al inteligenţei, cu toate că Hamlet n-a fost destinat 
să fie model pentru pictori... De ce dăinuieşte această injus- 
tiţie în însăși natura artei actorului? Oare trebuie să plătim 

atît de scump trecătoarele aplauze și efemera glorie a unui 
spectacol?“ * 


Iunie 1942. E în plină vară, darvară de război. E ceea 
ce i-a întunecat — după cum va declara mai tirziu — sărbă- 
torirea a douăzeci și cinci de ani de carieră actoricească. 
Altminteri, s-ar fi bucurat din plin văzînd prețuirea ce i-a 
fost acordată de scriitori, de toţi oamenii de teatru, de colegi 
şi îndeosebi de către public. Şi care alt actor în locul său nu 
s-ar fi emoţionat de cuvintele calde ce i-au fost adresate, de 
recunoașterea unanimă a meritelor pe care le dobindise? 
N-are decit patruzeci și cinci de ani, e în plină maturitate și 
forţă creatoare şi se simte la fel de tînăr ca și cu un sfert de 
veac în urmă. Aceşti douăzeci şi cinci de ani nu-i consideră 
decît o primă etapă în drumul lung ce și-a propus. 

De fapt, ani efectivi de teatru nu se împliniseră decît 
douăzeci şi trei. Dar se scursese un pătrar de veac de cind 
luase primul contact cu scena, apărind într-un spectacol de 
amatori. 

În sala „Aro“ (astăzi cinematograful „Patria“) s-a repre- 
zentat cu acest prilej Hamlet. Distribuţia a fost — aproape 
în întregime — cea din seara premierei. Din comitetul de 
organizare a sărbătoririi au făcut parte Liviu Rebreanu, 
G. Storin, G. Calboreanu (din partea actorilor Teatrului 
Naţional), C. Tănase (din partea Sindicatului artiștilor dra- 
matici şi lirici), Mircea Ştefănescu (din partea Societăţii 
autorilor dramatici), Sică Alexandrescu și Soare Z. Soare, 
regizori, precum şi Mihai Popescu din partea tinerei gene- 
raţii de actori. Aproape toţi aceşti oameni de teatru au luat 
cuvintul în pauza actului III, subliniind cu căldură meritele 
artistului și omului George Vraca. 

Programul spectacolului — un program sobru și de o ele- 
ganţă reținută, cu un desen în tuş pe copertă, prezentînd 
pe Hamlet în monologul „A fi sau a nu fi“ — conţinea o 
prezentare semnată de Tudor Arghezi. 


„S-au împlinit 25 de ani... 
Asta însemnează în termenii solemni pe care 


* „Vremea“, 19 octombrie 1941. 

îi comportă viața infinită, măsurată cu o 
carieră de om: un sfert de veac sau şi mai 
lapidar: un păirar. 

Pe scena Teatrului Naţional, sonoră de ecouri, 
venite din veacul întreg, punea un picior, 
nici sfios dar nici cu zgomot, discret și elegant, 
un tînăr de 19 ani, un efeb, cu nume parcă 
predestinat să adune laolaltă în silabele lui 
albe un trecut și să dea reminiscenţelor, ră- 
mase ca o pulverizare de foste parfume, se 
fiinţă nouă şi un stil concretizat. 

Vraca era un nume fericit şi care nu fusese 
căutat ca un pseudonim de luptă, de care 
expresia personalităţii are nevoie, ci venea 
de-a dreptul din Pind, prin moştenire. 

Bunii şi străbunii artistului de azi, aplau- 
dat cu mîinile tari ale entuziasmului şi cu 
delicata împreunare catifelată a palmelor 
publicului feminin, au coborit de mult din 
munții uscați ai lui Apollon, deasupra cărora 
s-au rotit mii de ani vulturii mitologiei. 

Noul sosit era, cum îl vedeți şi azi, acelaşi 
Hamlet, pe care încă nu-l jucase, sprinten, 
vioi, şi totuşi concentrat şi substanțial. 

Disinat de natura lui strămoşească numai 
de linie şi nerv, apariția pe scenă, necunos- 
culă pînă în ajun, a făcut o impresie de nou 
bine răspicat, primit cu o mişcare de evanta- 
lii, ca de aripi. 

Viaţa lui de actor n-a cunoscut şovăieli și 
pauze: avea în el pregătită puterea de afir- 
mare întreagă şi conturul unei medalii, care 
zăcută mii de timpuri în piatră, iese la lumină 
cu strălucirea ei de început. Talent interior 
şi de tenacitate metalică, Vraca era gata 
făurit şi complet, cînd a intrat din culise în 
spectacol. De atunci, fără o slăbiciune, 
artistul, egal cu sine şi strîns, stă încordat 
ca o strună de oțel plină de murmure şi în 
repaus. 


E tot atît de tînăr ca acum 25 de ani şi 
sfertul lui de veac nu pare să fi fost mai 
lung decît un sfert de oră... 

N-aș vrea să supăr furtunoasa susceptibi- 
litate a oamenilor de teatru, pe care îi iubesc 
și fără si vreau, pentru elanul lor nestăpînit 
de ridicare deasupra mediocrităţii, dar cînd 
zici astăzi Vraca, ai cuprins şi ai caracteri- 
zat o epocă mare de teatru. Se vede sulița 
cea mai înaltă. 

Ar fi să strici schema acestui medalion 
numărînd rolurile însemnate pe care, de la 
Sofocle pină la Vasile Alecsandri le-a creat 
înzestratul plămăditor de oameni şi personaje. 

El se găseşte în plin zbor şi rotogolul lui 
creşte în sus într-o măreaţă spirală. 

E de adaos aliceva, ceva pentru omenia 
lui. George Vraca a fost şi a rămas, ceea ce 
insul social izbutește să fie numai aproxima- 
tiv şi fragmentar, un bun și total camarad, 
ca un chemat adevărat, lipsit de înfumurări 
și orgolii. 

Aș ține ca peste alţi 25 de ani, de al doilea 
jubileu, al celui mai proaspăt fermecător 
copilandru, să-i scrie al doilea medalion tot 


TUDOR ARGHEZI 


Este semnificativ pentru atitudinea artistului față de 
propria creație, cuvintul-răspuns pe care George Vraca -a 
rostit la festivitate: 

„Deşi joc de un sfert de veac, e departe de mine gindul că 
am învăţat tot; mă apropii de orice piesă nouă pe care o voi 
interpreta, cu aceeaşi teamă ca și acum douăzeci şi cinci 
de ani, şi mă silesc să fiu altul cufiecare rol“. 


Cronicarul ziarului „Vremea“, într-o scrisoare „deschisă“ 
din 7 iunie 1942, după ce i-a reamintit lungile discuţii din 
tinereţe asupra artei — într-o vreme cînd George Vraca abia 
făcuse primii paşi pe scenă — și despre planurile de viitor 

ce le însăilau în jurul unui şvarţ la terasa Oteteleșeanu pînă 
la ceasul închiderii, i-a reamintit și o împrejurare mai mult 
decit semnificativă pentru actorul sărbătorit, ba care ar fi 
putut fi chiar nefastă pentru cariera lui. 

„Din întreaga-ţi carieră de pînă acum, mi se reliefează 
cu osebire un gînd... Pentru că erai frumos şi cu glas cald, 
pentru că la noi variaţia derutează şi primează principiul 
etichetării fixe, directorii și regizorii căzuseră de acord că 
eşti și trebuie să rămii „prim amorez“. Te-ai opus să te spe- 
cializezi, fiindcă specializarea este înlemnire —spuneai— 
iar arta este viață, continuă prefacere. Numai Faust şi este 
o suficientă dovadă de cîtă dreptate ai avut.“ 


La începutul noii stagiuni 1942—1943, George Vraca a 
apărut împreună cu Maria Botta în Corsarul de Marcel 
Achard, piesă care a făcut o lungă serie de spectacole în 
sala din Piaţa Amzei. 

Autorul, aparţinînd generaţiei de dramaturgi de după 
primul război mondial, era de părere că la elaborarea unei 
piese trebuie să se ţină seama de influenţele artei cinemato- 
grafiei asupra literaturii dramatice, argumentind că filmul 
este mai înainte de orice o artă a mişcării, care l-a obişnuit 
pe spectator cu percepțiile rapide. Din noul teatru, deci, 
ar trebui să dispară lungile expuneri, desfășurarea scenică 
devenind mult mai mlădioasă. 

Și în Corsarul a fost condus de această concepție a sa. 
Acţiunea se petrece la Hollywood: se turnează filmul Fru- 
moasa Caraibelor, fragment din viaţa amoroasă a unui vestit 
pirat, Kid Jackson, îndrăgostit de Evangeline, fiica unui lord, 
captivă pe vasul său. Corsarul e gata să renunţe pentru iubirea 
sa la toate avantajele pe care i le oferă calitatea lui de șef. 
Întimplarea face însă ca temutul Kid să fie prins și spînzurat 
în rada unui port spaniol. Evangeline, care şi ea se îndrăgos- 
tise de corsar, preferă să moară lingă el decît să devină soţia 
unui bărbat pe care nu-l iubea. Protagoniștii filmului, ac- 
torii Giorgi Swan (Evangeline) și Franck O'Hara (corsarul 
Kid Jackson) își trăiesc rolurile pînă la a confunda ficţiunea 
cu realitatea, se îndrăgostesc unul de altul amestecînd 
realul cu iluzia, trecutul cu prezentul. 

20. O scenă din Fiul meu de Sandâr Gergely: 
Pavel Esterag — George Vraca, alături de Lucia 
Sturdza Bulandra şi Ion Manolescu (Teatrul Arma- 
tei, ianuarie 1949) 


21. Repetînd rolul medicului Spătaru din Medicul 
de plasă de Gh. Costăchescu şi I. Ulieru (Teatrul 
Armatei, octombrie 1949) 


22. Un moment din Medicul de plasă 


Cronicarul din „Vremea“* afirma că a văzut piesa și la 
Paris cu Louis Jouvet și Madeleine Ozeray şi că realizarea 
Teatrului Naţional bucureștean, cu George Vraca și Maria 
Botta, poate să suporte orice comparaţie, și ca montare și ca 
interpretare cu realizarea Teatrului Athénée. 


Înainte de a vorbi despre următoarea premieră a sta- 
giunii, e de menţionat că au fost reluate spectacolele cu 
Hamlet. 

Ca un omagiu adus cunoscutului dramaturg german 
Gerhardt Hauptmann, care la 15 noiembrie 1942 împlinea 
virsta de optzeci de ani, la o zi după aniversare, pe scena 
Teatrului Naţional i s-a reprezentat drama Iphigenia la 
Delphi, un episod din legenda despre Oreste, fiul lui 
Agamemnon şi al Clitemnestrei. 

În drama lui Hauptmann, acţiunea pornește în momen- 
tul în care Oreste a sosit la Delphi, aducind cu el chipul 
zeiței Artemis răpit din Taurida — pentru a-l depune pe 
altarul lui Apollo — și pe sora sa Iphigenia. 

Deși lucrată într-o factură clasică, piesa este străbătută 
de un spirit ce aminteşte preocupările simboliste ale epocii 
în care a fost scrisă. 

Ideea de bază a lucrării lui Hauptmann este absol- 
virea eroilor de implacabila răzbunare a zeilor. 

George Vraca a interpretat rolul tragic al lui Oreste 
subliniind punctul culminant al nefericitelor peregrinări 
ale eroului după ce și-a ucis mama, cu sobrietatea cuvenită 
spectacolului clasic, cu o nuanțată gradare a efectelor, 

În rolul Electra a apărut Eliza Petrăchescu, în Iphige- 
nia — Lilly Popovici, în Pylade — Emil Botta, iar în cei trei 
preoţi ai templului lui Apollo— I. Ulmeni, N. Brancomir 
şi C. Mitru. 

Din nou au fost laudative cronicile ziarelor: 

„George Vraca a creat rolul nefericitului Oreste cu talen- 
tul unui mare actor. Impunindu-şi o discreţie evidentă de-a 
lungul întregului spectacol, a reușit să fie un Oreste viguros, 


* 27 septembrie 1942. 


9 — George Vraca (29 


a știut să gradeze magistral efectele, dominînd cu prezenţa 
sa întreaga scenă.“* Sau: 

„Marele nostru artist a ridicat rolul la înălțimile supre- 
me ale artei, printr-o interpretare care a cerut și a obținut, 
deopotrivă, elan, căldură, interiorizare şi dăruire scenică.“ ** 

Patru zile după Iphigenia la Delphi, a jucat rolul lui 
Nae Girimea din D'ale carnavalului de I. L. Caragiale. Dar 
personajul nu era potrivit datelor scenice ale lui Vraca și 
spectacolele au fost puţine la număr. 


O dată cu începutul noului an, din 2 ianuarie 1943, a 
participat la lungul turneu al Teatrului Naţional în provin- 
cie (nouăzeci şi două de zile) cu piesele Corsarul şi Apus de 
soare. Apoi a apărut în citeva spectacole cu Corsarul pe 
scena din Capitală şi a participat la matineurile literare ale 
teatrului, în care a recitat versuri. 

Noua stagiune a început-o cu rolul lui Adrian din come- 
dia lui N. Constantinescu, Gloria (alături de Marietta Decu- 
lescu [Gloria], Cella Dima, Elena Cruceanu, N. Bălțăţeanu, 
M. Balaban, Florin Scărlătescu, G. Demetru și alţii), piesă a 
cărei acţiune se petrece în lumea teatrului. Un regizor și pro- 
prietar de teatru este nemulțumit de interpreta rolului titular 
din Regina Cristina. Tinăra care serveşte actorilor cafele la 
repetiții — crezindu-se singură — debitează cu talent un 
fragment de tiradă. Regizorul o descoperă și o duce apoi 
în străinătate pentru desăvirșirea educaţiei artistice, dar 
fata plictisită de atitea „probe teatrale“ încearcă — spre 
deruta regizorului — o evadare în dragoste. Pină la urmă 
totul se termină cu bine, Gloria rămîne devotată artei 
şi regizorului care i-a deschis porţile scenei. 

Tudor Şoimaru, în cronica sa din „Vremea“***, era de 
părere că regizorul piesei Gloria (Soare Z. Soare) a desfăşu- 
rat o simfonie întreagă de lumini și umbre,de mătăsuri şi 
catifele stil „Folies Bergères“, astfel că spectacolul s-a 
putut închega agreabil, chiar somptuos, camuflînd unele 
intenţii nerealizate ale interpretării. 


* „Vremea“, 22 noiembrie 1942. 
** „Cortina“, 21 noiembrie 1942, 
+++ 7 noiembrie 1943. 

De spectacolele cu Gloria s-a legat o întimplare cu carac- 
ter anecdotic. 

Consecvent unei vechi deprinderi, în minutele premer- 
gătoare spectacolului, George Vraca își rememora pasaje 
din rol, creîndu-și astfel atmosfera necesară. Îl sicîiau, însă, 
vizitele ce le primea în cabină seară de seară din partea 
unui tînăr coleg, care, e drept, cu vervă şi culoare, îi co- 
menta toate evenimentele zilei. Colegul știa întotdeauna tot: 
ce se petrecuse în ajun pe frontul din Africa, ce se întim- 
plase la Londra, la Moscova, la New York ş.a.m.d. În ase- 
menea condiţii, cum să mai intre în rol? Cu delicateţea care-i 
era caracteristică, George Vraca niciodată nu l-a întrerupt 
pe cel atît de bine informat, dar s-a plins într-o zi lui Flo- 
rin Scărlătescu. 

„Ştii care e leacul, maestre?, l-a sfătuit înzestratulactor 
de comedie. La prima ocazie, întrerupe-l cu întrebarea: 
«Bine, bine, văd că toate le cunoşti, dar cine e primar la 
Chitila ştii?» N-o să poată răspunde, o să înțeleagă tilcul 
întrebării şi va renunţa să te mai siciie.“ 

Cînd în aceeași seară, informatul coleg a apărut în cabină: 
„Ieri, Montgomery...“ începuse povestitorul, dar a fost 
întrerupt pe loc: „Bine, bine... dar cine e primar la 
Chitila, ştii?“ 

— „Cum nu?—i-a răspuns prompt şi netulburat inter- 
pelatul. — Unchiul meu! Iorgu Dragomirescu!“ 


Seara de 22 decembrie 1943 a însemnat unul din momen- 
tele mari din viața scenică a actorului George Vraca. A fost 
seara premierei Din jale se întrupează Electra de O'Neill. 

Și numele autorului (numai cu șapte ani înainte laureat 
al premiului Nobel pentru literatură) și piesa, ca și inter- 
pretarea ce urma să-i fie dată, au produs o neobișnuită curio- 
zitate pentru spectacolul anunţat pe prima scenă a ţării. 

În mod obișnuit, pentru însușirea unui rol, sînt mai 
multe trepte, sau mai bine zis etape prin care trebuie să 
treacă un actor. Primeşte textul, îl citește de mai multe 
ori, se informează despre autor şi opera lui, se documentează 
asupra epocii în care se desfășoară acţiunea în sensul cel mai 
larg al cuvîntului (relaţii sociale, obiceiuri, costume etc. 

etc.). Urmează lectura textului „la masă“, împreună cu 

regizorul și cu ceilalți interpreţi, schimburi de păreri pri- 
vind concepţia asupra interpretării. După ce linia generală 
a eroului este astfel trasată, începe memorarea replicilor 
și se trece pe scenă pentru fixarea mișcării. Este momentul 
în care, pe alocuri, linia ce a fost preconizată mai suportă 
schimbări. Treptat — pe măsură ce repetițiile se succed — 
încep să apară părți din costume (mai ales acele accesorii 
ale veșmintelor cu purtarea cărora actorul trebuie neapărat 
să se obişnuiască: o pelerină, o sabie etc.) şi din recuzită 
(deocamdată improvizate), uneori și fragmente de decor. 
Urmează repetițiile cu costumele şi recuzita definitivate, 
apoi repetiţia generală cu decor și lumină şi, în sfîrşit, pre- 
miera. Bineînţeles că, în toată această desfășurare nu există 
un ritual strict, ci o adaptare potrivit tehnicii regizorului 
şi posibilităţilor practice. 

Din toate aceste etape, George Vraca — deşi pe toate 
le parcurgea cu o recunoscută seriozitate—acorda o deose- 
bită atenţie primei dintre ele, etapei de investigaţie şi docu- 
mentare, mai ales cind se găsea în faţa unei piese clasice 
a cărei acţiune se petrecea în trecutul îndepărtat. Persona- 
litatea autorului, opera lui, în întregime dacă se putea, stu- 
diul epocii pînă la cele mai mici amănunte, apoi descifra- 
rea tilcului piesei, mesajul ei și poziţia personajului ce urma 
să-l interpreteze, totul îl interesa. Zile și nopţi de lectură, 
de adincire a materialului adunat și de note. O descifrare 
cu atît mai atentă cu cît a înaintat în carieră, vîrstă şi răs- 
pundere faţă de propriul nume ce și l-a creat. 

Trilogia lui O'Neill Din Jale se întrupează Electra, scrisă 
în 1931, constituie o reînnoire a motivelor din Orestia 
— trilogia lui Eschyl. O actualizare a teatrului antic gre- 
cesc în realitatea americană a timpului. 

Și Eschyl și Sofocle și Euripide au descris tragedia Elec- 
trei, iar O"Neill s-a inspirat din toţi trei. Dacă din trilogia 
lui Eschyl — Agamemnon, Hoeforele şi Eumenidele — şi-a 
luat modelul pentru construcția tematică a operei sale o 
dată cu alte sugestii importante, pentru personajele lucrării 
l-a urmat mai mult pe Sofocle, deși în centrul conflictului 
a pus-o pe Electra, iar nu pe Oreste. 

Vraca a reluat deci lectura amintitelor opere ale tragicilor 
greci şi a comentariilor despre ele. În chipul acesta, trilogia 
lui O'Neill a inţeles-o mai bine. Totodată s-a documentat 

şi asupra războiului de secesiune în timpul căruia se consumă 
acțiunea piesei. 

În prima parte a trilogiei lui O'Neill, Intoarcerea din 
război, cînd generalul Ezra Mannon — fost judecător şi pro- 
prietar de corăbii — se înapoiază acasă, îl așteaptă aceeași 
soartă pe care a avut-o și Agamemnon cînd a revenit din 
războiul Troiei. Soţia sa, Christine, care se îndrăgostise 
în timpul absenței sale de căpitanul de corabie Adam 
Brant — dorit ca soţ şi de către fiica ei și a lui Ezra, Lavi- 
nia — îl ucide. 

Christine îşi ura soțul fiindcă se comportase tiranic față 
de ea, fiindcă nu-i răspunsese la dragostea ce ea îi arătase, 
şi pentru că la plecarea în război i-l luase pe Orin, fiul drag, 
care de mulţi ani îi devenise unică mîngiiere. Christine o 
urăște şi pe Lavinia, de a cărei răceală se lovise întot- 
deauna. 

Căpitanul Adam Brant urmărise şi el să se răzbune pe 
Ezra Mannon, răpindu-i dragostea soţiei. Mama sa, Maria 
Branton, fusese guvernantă în casa tatălui lui Ezra. Acesta 
a gonit-o şi pe ea şi pe propriul său frate cînd a aflat că se 
iubesc și că au un copil, ceea cea dus pînă la urmă la pieirea 
părintelui lui Adam, fratele izgonit. Adam Brant îl urăște 
pe Ezra şi pentru că scrisoarea trimisă bogatului Mannon de 
către Marie Branton aflată în mizerie, în timp ce fiul său 
rătăcea pe mări — scrisoare prin care îi implora ajutorul — 
a rămas fără răspuns iar mama lui Adam s-a prăpădit. 

Lavinia urăște şi ea. La început a urit-o pe Christine pen- 
tru frumuseţea şi feminitatea ei cuceritoare. Apoi o urăște 
că i l-a furat pe Adam Brant cu care spera să se căsătorească. 
Pe urmă o va uri fiindcă i-a ucis părintele. 

În a doua parte a trilogiei, Prigoniţii, se desfăşoară drama 
urmăririi aprige a Christinei de către fiica ei răzbunătoare, 
care ca o nouă Electra jeleşte moartea tatălui și soarta nemi- 
loasă a familiei Mannonilor. 

Lavinia începe prin a-l îndemna pe Orin, abia înapoiat 
din război, să-şi ucidă mama, pe care el, însă, o iubeşte 
nespus de mult. Spre a-l determina să săvirşească fapta, 
Lavinia îi alimentează gelozia ciudată pe care Orin o are 
pentru legătura Chiristinei cu căpitanul Brant. Orin îl va 
ucide pe căpitan. Aflind de moartea lui Brant, Christine se 
sinucide, răzbunarea Laviniei atingindu-și astfel țelul. 

În ultima parte a trilogiei, Stafiile, Lavinia și Orin se 
înapoiază dintr-o lungă călătorie în casa părintească plină 
de umbrele trecutului. Călătoria nu i-a dus lui Orin împă- 
carea pentru faptele pe care le-a săvirşit, nu l-a făcut să le 
uite. Lavinia în schimb a revenit ca și renăscută de pe urma 
răzbunării împlinite. Este frumoasă și atrăgătoare aşa cum 
a fost mama ei. Zadarnic însă caută să-l liniștească, să-l 
stăpînească pe chinuitul Orin, care se simte răspunzător de 
moartea mamei sale. Cînd se va convinge că nu va reuși 
niciodată să-l schimbe, nu va șovăi să-l îndemne la sinuci- 
dere. Orin — epavă chinuită de remuşcări — îşi ia viaţa, iar 
Lavinia îşi pronunţă singură pedeapsa zăvorindu-se de bună 
voie în casă ca într-un cavou. 

Acesta ar fi subiectul expus succint, căci tragedia lui 
O'Neill este plină de implicaţii, de înlănţuiri și de conflicte 
paralele cu firul principal al acţiunii. 

Inspirate din vechile tragedii, personajele trilogiei capătă 
în piesa lui O'Neill substanța modernă și dramatismul 
rezultat din experienţa în dramaturgie a unor mari înain- 
taşi ai autorului. 

Generalul Ezra Mannon, om aspru, închis și dur, și-a iubit 
nemărginit soția, dar nu i-a mărturisit-o niciodată. Răz- 
boiul, însă, l-a schimbat. Groaza morții pe care a trăit-o 
în lupte, îl aduce acasă cu hotărîrea de a-şi revărsa asupra 
Christinei toată iubirea, dar prima noapte de dragoste îi 
aduce moartea. 

Lavinia, ființă pasională şi stranie, dominată de carac- 
terul aspru şi voluntar al Mannonilor, nu are nimic din 
feminitatea cuceritoare a mamei sale. Ea crede că este mî- 
nată numai de sentimente de dreptate și de datorie, dar în 
ea clocoteşte sîngele aprig al familiei Mannonilor, pizma 
şi gelozia, răbufnirea tocmai a acelor instincte carnale săl- 
batice pe care le-a vrut stăpînite. 

Brant — același Brant care a participat la crima Chris- 
tinei se căiește că şi-a răzbunat mama în chip atît de lag. 
Nu suprimarea vieţii lui Ezra Mannon îl tulbură, ci regre- 
tul, căinţa că n-a făcut-o pe față. Fapta săvirşită atit de 
mișelește şi-o explică şi el prin moștenirea sîngelui laş 
al tatălui său. 

Orin — noul Oreste — e un pătimaș și el, care își iubeşte 
mama dincolo de limitele fireşti. În tot timpul războiului 

a suferit şi a fost tulburat de numărul restrins de scrisori 
trimise de Christine. Prezenţa lui Adam Brant în casă îl 
nelinișteşte, îl face cumplit de gelos. Moartea tatălui nu o 
regretă, însă îi produce o profundă suferință iubirea Chris- 
tinei pentru Brant. Răspunderea pentru moartea Christinei, 
îl va face şi mai șovăielnic şi mai slab, iar conștiința care-l 
urmăreşte suplinește rolul Eumenidelor din vechea tra- 
gedie. Nu se împacă nici cu gîndul că Lavinia și-ar putea 
găsi fericirea printr-o căsătorie, nepurtind alături de el 
ispășirea faptelor săvirșite. 

Anunţarea în presă a spectacolului cu trilogia lui O'Neill, 
însoţită de nenumărate comentarii şi pronosticuri, a stir- 
nit în public o înflăcărată curiozitate. Reprezentaţia de 
treisprezece acte, cu o durată de cinci ore — cu numai două 
pauze de cîte cincisprezece minute între cele trei cicluri 
— alimenta discuţii şi presupuneri diferite chiar și pe tema 
dacă spectatorii vor suporta sau nu lungimea neobișnuită 
a piesei, dacă interpreţii vor reuși să-i facă să uite de cît 
timp sînt în sală. 

Dar mai ales realizarea întreitului rol, al lui Ezra Mannon, 
Adam Brant şi Orin, — trei virste și trei caractere diferite 
de către un același actor — suscita de asemenea o legitimă 
curiozitate. Era cunoscut că pretutindeni în străinătate, 
cele trei roluri au fost jucate de actori diferiți. De altfel, 
chiar şi la Teatrul Naţional, după plecarea lui George 
Vraca, rolurile au fost împărţite între N. Bălţăţeanu, 
A.Pop-Marţian şi Al. Critico. 

Chiar și într-o primă încercare de a se pune aceeași piesă 
în scenă (cu trei-patru ani în urmă) — în regia lui Soare 
Z. Soare — dar la care s-a renunțat de teamă că publicul 
nu va suporta lungimea spectacolului, în cele trei roluri 
erau distribuiţi actori diferiți: G. Storin în Ezra, George 
Vraca în Brant şi Mihai Popescu în Orin. 

Cele trei roluri puneau probleme grele actorului, în a-i 
diferenţia pe cei trei eroi prin gesturi şi intonaţii specifice, 
dîndu-i fiecăruia o personalitate distinctă şi fără posibili- 
tate de confuzie cu a celorlalți doi. 

Ideea interpretării celor trei roluri de către un același 
actor, idee primită cu interes şi acceptată de directorul 
Teatrului Naţional, Liviu Rebreanu, aparţinea regizoru- 

lui Ion Şahighian, al cărui contact cu teatrul lui O'Neill 
era mai vechi. Înainte de Electra, pusese în scenă Dincolo 
de zare şi Patima de sub ulmi, spectacole cu care obținuse 
un incontestabil succes de regie. Formula „Un singur actor 
pentru toate trei rolurile“ a adoptat-o din necesitatea de a 
imprima lui Ezra Mannon, Brant și Orin un acelaşi „aer 
de familie“, cît mai convingător, socotind că se află astfel 
pe linia intenţiilor lui O'Neill, chiar dacă autorul n-a dat 
această îndrumare. 

În adevăr — raportat la intenţiile autorului — în repe- 
tate rinduri este subliniată în piesă asemănarea dintre cei 
trei eroi, acel aer de familie al Mannonilor imprimat pe 
chipul fiecăruia dintre ei. 

Cînd Peter Niles care o iubește pe Lavinia vine la ea în 
vizită, îl zăreşte pe Adam Brant, care tocmai ieșea pe poartă 
şi este surprins de asemănarea căpitanului de corabie cu 
„cineva“ pe care nu-l poate identifica. 

Peter: „Seamănă foarte bine cu cineva, dar nu-mi 
amintesc cu cine.“ 

Lavinia (surprinsă, îl priveşte îngrijorată): „În orice 
caz, nu cu cineva de aici. Vine din apus.“ 

Iar bătrînul grădinar Seth — care de șaizeci de ani este 
omul de încredere al familei Mannon — remarcă şi el sur- 
prinzătoarea asemănare. 

Seth: „Ai băgat de seamă că Brant ăsta seamănă 
cu cineva?“ 

Lavinia (surprinsă): „Da. De cînd l-am văzut pen- 
tru prima oară, dar nu ştiu cu cine. Tu cu cine spui?“ 

Seth: „Cu taică-tu, Vinnie, nu-i aşa?“ 

Lavinia (perpleză, agitată): „Cu tata? Nu! Nu se 
poate!“ (apoi, convinsă, fără să vrea) „Da! Seamănă! De asta 
mi se părea că-l cunosc de mult... de asta am simţit...“ 

Seth: „Nu seamănă numai cu taică-tu. Seamănă și 
cu Orin și cu toţi Mannonii pe care i-am cunoscut.“ 

Lavinia (înspăimîntată): „Dar de ce, cum?“... 

În sfirşit, Christine îl primeşte pe Brant în camera de 
lucru a lui Ezra Mannon, al cărui portret pictat cu zece ani 
în urmă se află deasupra căminului. 

Christine: „A observat (Lavinia) probabil, ca se- 
meni cu Orin. Mă tem că asemănarea asta o va pune pe 
ginduri.“ 

Brant (continuînd să se uite la portret): „Orin sea- 
mănă cu tatăl său?“ 

Christine (se uită la el — agitată): „Nu! Desigur 
că nu. Cum de-ţi trece prin minte aşa ceva?“ 

Brant: „Ar fi culmea să te fi îndrăgostit de mine 
fiindcă semăn cu Ezra Mannon.“ 

lar cîteva replici mai departe: 

Christine (aruncă o privire portretului, apoi se 
întoarce spre Brant — cu un scurt fior — plină de nervozi- 
tate): „De ce te-ai aşezat tocmai aici? E locul său. L-am 
văzut de atitea ori în fotoliul ăsta (silindu-se să surîdă). 
Cum de ţi-a venit să spui că semeni cu el?“ 

Aşadar, asemănarea, acest aer de familie se impunea a 
fi subliniat cît mai convingător în conflictele dramei și 
de aici soluţia unui singur interpret în triplu rol. Cînd regi- 
zorul Ion Șahighian a fost convins că a găsit actorul potrivit, 
a respins sfaturile „prietenești“, a înfrînt şi opunerile și 
a trecut la înfăptuirea proiectului său. 

De altfel, întrebat fiind înainte de premieră asupra for- 
mulei sale, regizorul a spus: „Dincolo de asemănarea din- 
tre cele trei personaje, căutînd interpretul ideal al fiecăruia 
în parte, a trebuit să-mi răspund rînd pe rind şi invariabil: 
Vraca, Vraca şi Vraca!“ 

Întrebat la rindu-i asupra rolurilor din trilogia lui 
O'Neill, George Vraca a răspuns: „Rolul, mai bine zis rolurile 
— pe care le joc în această piesă — le consider ca pe cele mai 
grele din carieră. Va trebui să trec de nenumărate ori de la 
caracterul şi inima de piatră a lui Ezra Mannon, de la pres- 
tanţa și înfăţişarea sa maiestuoasă, la firea feminizată și 
nervoasă a adolescentului Orin,pe răbojul tinereţii căruia 
războiul a crestat urme adînci, iar de la el la Brant, aventu- 
rierul tip al secolului trecut, urmărit parcă de idealul unui 
Lord Byron şi care ar fi fost cu siguranță un om cumsecade, 
dacă prin vinele lui nu s-ar fi prelins sîngele Mannonilor.“* 

După premieră, curiozitatea ce a premers spectacolului 
n-a scăzut. Dimpotrivă. Cei mai în virstă desigur că-și 
amintesc şi astăzi de spectacolul neobişnuit al unor lungi 
şiruri de amatori de teatru, aşteptînd, pe trotuarul din Calea 


* „Spectator“, decembrie 1943. 

Victoriei, încă de la miezul nopţii, deschiderea casei de 
bilete a Teatrului Naţional. 

Din distribuţia piesei au făcut parte Agepsina Macri 
în Christine Mannon (care jucase cîndva şi rolul titular din 
Electra de Hugo von Hofmanstahl şi rolul Clitemnestrei din 
Atrizii de Victor Eftimiu), Aura Buzescu în Lavinia (care 
susținuse şi rolul Electrei din Atrizii), apoi, în alte roluri, 
N. Pereanu, Marcela Demetriad, Cristian Niculescu, Nelly 
Dordea, C. Morţun, Antoinette Vriside, C. Antoniu, Kitty 
Gheorghiu, N. Pătrașcu, G. Baldovin, I. Horaţiu și C. Eco- 
nomu. 

Frumoasa traducere, fidelă textului original, păstrind 
esențele dramatice ale dialogului, era semnată de Petru 
Comarnescu. 

George Vraca a realizat o creaţie magistrală. A ştiut 
să releve inima de piatră a lui Ezra Mannon, firea frămintată 
și nervoasă a lui Orin, ambiția de aventurier a lui Brant 
prin ale cărui vine curge același singe al familiei Mannon 
— diferiţi între ei și ca vîrstă şi ca temperament, dar de o 
asemănare care le depășește aerul de familie — și îndeosebi 
suflul tragic sub care își pleacă capetele cele trei personaje, 
în chipul cărora prind o nouă viață Agamemnon, Oreste 
şi Egist. 

„George Vraca apare în cele trei personaje care poartă 
marca Mannonilor: generalul Ezra, căpitanul de marină 
Brant și tînărul Orin. Cu excepţia trucului pueril din actul 
care se petrece pe corabia lui Brant, cînd acesta trebuie să 
se întilnească cu Orin, George Vraca a făcut atit de bine 
că a primit să apară și în Orin, încît în ultima piesă a tri- 
logiei creaţia sa stă alături de Hamlet, de Oswald, de bătri- 
nul Faust şi de bătriînul Herwey și pe alocuri le întrece, dă- 
ruindu-i şi dăruindu-ne, din multe puncte de vedere, cea 
mai mare biruinţă a carierei acestui splendid actor... George 
Vraca a fost seducător în Brant, impresionant în Ezra, mai 
ales în ultimul act al primei piese, cînd comunică sălii pre- 
simţirea morții apropiate și pur şi simplu extraordinar în 
partea a doua a lui Orin, cînd devine un Mannon, cînd se 
luptă cu îndemnurile stafiilor, cu remuşcările, cu apelul 
frămîntat la împlinirea actului final de justiție. Un Orin 
în care se cheltuiește simplu și expresiv, tulburător pînă 
la fascinaţie, unul din cele mai mari talente și din cele mai 

surprinzătoare intuiţii ale teatrului românesc, ale teatrului 
în general.“ 

Au trecut anii. În 1963, amintind în articolul Rolurile 
mele despre spectacolul Din Jale s-a întrupat Electra, George 
Vraca a spus: 

„am reușit cred să realizez un lucru destul de intere- 
sant. Desigur că astăzi, în perspectiva timpului, văd altfel 
cele trei personaje. Sigur că astăzi aș avea o poziție mai cri- 
tică față de ele. În general, aș căuta să pun mai puţin în 
valoare anecdota, în care destinul implacabil uneltește îm- 
potriva oamenilor, mergînd mînă în mînă cu pornirile lor 
pătimașe şi incestuoase, aș merge mai puţin pe farmecul 
personal al eroilor, pe pitorescul lor. Aş accentua mai mult 
semnificaţia adînc valabilă a piesei: critica la adresa fami- 
liilor patriciene americane. 

Arta de a descoperi într-o piesă sensul ei uman și social, 
de a descoperi în ea și în personajele ei, valoarea combativă, 
demascatoare — atunci cînd bineînțeles, respectiva lucrare 
dramatică are asemenea virtuți — am deprins-o mult 
mai tîrziu, în anii puterii populare, cînd am fost chemat 
să joc un teatru nou, care se adresa unui public nou.“** 

Prin realizarea acestui întreit rol, George Vraca a înscris 
un succes de o forţă cu totul neobișnuită în cariera unui 
actor, una din treptele de seamă ce l-au condus spre Richard 
al III-lea, creaţia desăvirşită care i-a încununat cariera. 

Din Jale s-a întrupat Electra a fost ultima piesă pe care 
a interpretat-o pe scena Teatrului Naţional din Calea Vic- 
toriei, mai înainte ca activitatea din Capitală a teatrului 
să fie întreruptă o dată cu distrugerea edificiului de bombar- 
damentul din 4 aprilie 1944. 


* Mircea Ștefănescu, „Curentul“, 30 decembrie 1943. 
** Teatrul“, noiembrie 1963. 


ANII ÎMPLINIRII 


E sumbru începutul de an 1944. Al patru- 
lea an de război. Şi a devenit şi mai sumbru din ziua 
aceea primăvăratecă și însorită de aprilie, cînd în apropi- 
erea amiezii s-a abătut năprasnicul bombardament peste 
Capitală. 

Ca şi alte instituţii din Bucureşti, Teatrul Naţional și-a 
închis şi el porţile luînd drumul pribegiei. Nimeni nu 
bănuise atunci că pe scena care a văzut perindîndu-se ati- 
tea glorii ale teatrului românesc nu se va mai reveni, că 
sala cu minunata ei acustică — se auzeau pînă și şoaptele 
interpreţilor — va fi prefăcută în ruine. 

George Vraca mărturisea că ar fi vrut să nu vadă nici- 
odată mormanele de moloz, de pietre şi de cărămizi, pentru 
a-i fi rămas nealterată imaginea ce o avea despre teatrul 
atît de iubit. Dar nici el personal nu fusese cruțat de bar- 
baria bombardamentelor, căci şi casa lui fusese sinistrată. 
În arhiva Muzeului Teatrului Naţional, se găsește un raport 
al său în care arată: „Nu mai am nici lucruri, nici haine, 


Nimic...“ 


Către sfîrşitul lunii iunie a fost însărcinat de direcția 
teatrului să conducă un turneu în ţară, cu sediul repetițiilor 
la Sinaia și Deva. Se lăsa la alegerea sa fixarea itinerariu- 
lui, a repertoriului şi a distribuţiei. S-a hotărît pentru Aimée, 
piesă care pretindea mai puține mijloace de deplasare, spec- 
tacole ce au fost apoi susţinute în faţa unei lumi îngrijorate 
şi necăjite, pînă în seara cind s-a vestit înfăptuirea marelui 

eveniment care avea să schimbe cursul istoriei în ţara noas- 
tră: insurecția armată de la 23 August 1944, Eliberarea. 


Teatrul Naţional, rămas numai cu sediul din Piaţa 
Amzei, fără sala principală din Calea Victoriei, fără încă- 
peri pentru administraţie, sub conducerea entuziastă a scri- 
itorului Victor Eftimiu — noul director al teatrului — a 
trecut repede la reorganizare. Dovadă că noi piese au fost 
puse în lucru de îndată şi că în primele zile ale lunii noiem- 
brie a avut loc în sala fostului cinematograf Aro, premiera 
tragediei Oedip de Sofocle, într-o mare montare. Într-un 
timp record s-a repetat piesa, s-a adaptat scena, s-au con- 
fecționat costumele, s-a organizat muzica și a fost pus la 
punct baletul. De altfel sala cinematografului Aro a fost 
ultima soluţie găsită pentru acest spectacol, căci iniţial 
directorul teatrului își anunţase public intenţia de a repre- 
zenta piesa în aer liber, pe ruinele vechiului edificiu din 
Calea Victoriei. Pînă la urmă această intenţie s-a dovedit 
a fi fost imposibil de realizat în practică. 

Rolul lui Oedip i s-a încredinţat lui George Vraca. 

Reprezentarea tragediei lui Sofocle în traducerea în ver- 
suri a lui Victor Eftimiu a constituit un eveniment deose- 
bit în viaţa artistică a Capitalei, al cărei numeros public — 
acum însufleţit de speranţa unei vieţi mai bune — ţinea să 
salute orice manifestare de artă adevărată. Acest public 
umplea generos sălile trecînd peste condiţiile grele ce le 
impuneau în vremea aceea vizionarea unei piese de teatru: 
spectacolele începeau la ora cinci după amiază, la nouă seara 
tramvaiele se retrăgeau, iar la zece înceta orice circulație 
pentru pietoni sau vehicule. 

Cronicile dramatice aproape în unanimitate afirmau că 
intrepretul lui Oedip a obţinut unul din marile sale succese. 

„++. Spectacolul de ieri a depăşit cu mult proporţiile obiş- 
nuite ale unei inaugurări de stagiune“, scria cronicarul 
ziarului „L'indépendance roumaine.“ * Subliniind cît de mă- 
reț a fost spectacolul, cronicarul releva în continuare crea- 
ţia lui George Vraca care a realizat un „Oedip grandios.“ 
„Cu cîtă simplitate şi degajare, l-a redat în prima parte a 


* Victor Eftimiu, „L'independance roumaine“, 9 septembrie 1944. 

tragediei pe acest rege al Tebei, mîndru şi orgolios — tiran 
despotic, dar voind în același timp să salveze cetatea de 
toate flagelurile care s-au abătut peste ea — pentru ca apoi 
să-l exprime pe Oedip cel nefericit, cu sensuri umane şi 
adîncimi de neegalat. Cînd în plină desfăşurare a tragediei 
destinul se abate peste Oedip ca un fulger sub ochii înspăi- 
mîntaţi ai poporului, George Vraca cu un chip care reflectă 
suferința de o surprinzătoare veracitate omenească, a jucat 
în mare, foarte mare tragedian. Vocea sa, atitudinile, ges- 
turile, totul a contribuit pentru ca interpretul lui Oedip să 
redea nenorocirea insului căzut de pe piedestalul său regal, 
spre a redeveni în nenorocirea sa un muritor de rînd ca un 
oricare altul, dar păstrindu-și demnitatea umană sub lovi- 
turile fatalităţii. Creaţia lui George Vraca în rolul lui Oedip 
a fost să fie încoronarea artistică a unei cariere strălucitoare 
şi o etapă memorabilă în istoria teatrului românesc.“* 

Puţine voci şi-au exprimat rezerve. Una dintre ele sus- 
ţinea că „fără a nega marile merite ale actorului în această 
realizare, fiindcă a jucat admirabil“, îi reproşează, însă, 
abaterea de la linia tradițională a tragediei. Autorul cro- 
nicii argumenta că Oedip prea i-a făcut pe spectatori să 
simtă în el o durere omenească, în loc de grandoarea tra- 
gică a unui învins al zeilor, incapabil de a înfrînge hotărîrea 
implacabilă a destinului. „Accentele grave, impresionante 
şi adînc omenești ale interpretului — adăuga cronicarul— 
tocmai ele trebuiau să lipsească, fiindcă tragedia are un stil 
al ei.“** Iată dar un cronicar despre care se poate afirma cu 
certitudine că nu şi-a dat seama că în fond observaţiile sale 
aduceau cel mai important elogiu al creaţiei lui Vraca. Nu 
a înţeles că în Oedip, sub forța oarbă a destinului stă un om, 
măreț în revolta lui împotriva acestui destin, că tocmai 
această relevare grandioasă a omului cu sentimentele lui 
omenești, constituia meritul de seamă al memorabilei crea- 
ţii a lui George Vraca. 

Prima oară Oedip rege a fost reprezentat pe scena Teatru- 
lui Naţional la 18 martie 1890, în traducerea lui Edgar As- 
lan cu muzică de scenă şi coruri de G. Ștefănescu, avînd în 
distribuţie pe C. Nottara în rolul titular, pe C. Mărculescu 


* G. Nenişor, 5 noiembrie 1944, 
++ Universul literar și artistic“, 40 decembrie 1944. 

în Creon, pe Iancu Petrescu în Tiresias și pe A. Ciupagea 
în Jocasta. 

Spectacolul Oedip din 1944 a fost prezentat de şapte ori 
în sala fostului cinematograf Aro, de şase ori în sala de fes- 
tivităţi a liceului Matei Basarab, apoi piesa a fost dusă 
într-un turneu condus de însuși directorul general al tea- 
trelor și director al Teatrului Naţional, Victor Eftimiu, 
încasările fiind destinate fondului de reconstruire al teatru- 
lui distrus. 

Spectacolele începeau cu o conferință ţinută de Victor 
Eftimiu. Din distribuţia tragediei în afară de George Vraca 
au făcut parte I. Manolescu — Tiresias, Marioara Voiculescu 
—  Jocasta, M. Gingulescu — preotul lui Zeus, Agepsina 
Macri, Aura Buzescu, Cleo Pan-Cernăţeanu şi Marietta Anca 
în cele patru corifee, apoi A. Pop-Marţian, I. Ulmeni şi 
C. Economu. Regia a fost semnată de Victor Bumbeşti. 

Publicul răsplătea cu vii aplauze pe toți participanţii 
acestui turneu efectuat în condiţii grele. George Vraca scria, 
atunci, într-un articol: 

„„.„.Scopul pentru care se face acest turneu nu este unul 
de fiecare zi. El ne dă bucuria ca prin modestele noastre 
mijloace să contribuim la reclădirea Teatrului Naţional. 
Animaţi de gindul acesta trecem cu ușurință toate greutăţile 
pe care le întimpinăm. În fruntea noastră şi prezent la fie- 
care spectacol, directorul general Victor Eftimiu ne încura- 
jează prin exemplul său de conducător al turneului; el ține 
ca alături de noi să-și dea contribuţia la fiecare reprezenta- 
ţie nu numai prin splendida traducere a piesei dar şi prin 
completarea întregului spectacol cu înaripatele sale confe- 
rinţe, care se transformă de cele mai multe ori în entuziasm 
general...“* 

Înapoiat din turneu, George Vraca a plecat de la Teatrul 
Naţional. În cererea sa de demisie motivase: 

»++. Am aşteptat să treacă premiera piesei O ed ip în care 
am pus tot sufletul, tot entuziasmul şi toată străduința mea 
artistică, pentru ca modesta mea contribuţie să rămînă şi o 
cărămidă la temelia noului teatru ce urmează să se ridice, îna- 
inte de a vă comunica hotărîrea mea de a părăsi Naţionalul... 
Plec de pe scena primului teatru, dar nu o abandonez, fiindcă 


* „Bis“, 19 noiembrie 1944, 

oricind se va face apel la mine voi veni cu drag să-mi dau 
concursul...“ 

Cererea poartă rezoluţia: „Păcat! Victor Eftimiu“ (Ar- 
hiva Muzeului Teatrului Naţional „I.L. Caragiale“). 

Probabil că s-au dat și interpretări răuvoitoare cauzelor 
ce au dus la demisie, căci interpretul lui Oedip a ţinut ca 
printr-un articol din presă să pună lucrurile la punct. A ară- 
tat atunci răspicat că în colaborarea sa cu conducerea Tea- 
trului Naţional n-au existat nici adversităţi şi nici supărări, 
dar că doreşte o scenă pe care să apară în mod permanent, 
ducind astfel mai departe tradiţia unor alte încercări per- 
sonale, cum au fost Teatrul lui Davila, al soţilor Bulandra, 
al Marioarei Voiculescu. Este noul teatru pe care îl va con- 
duce el însuși, Teatrul Victoria. 

Şi erau cu atit mai neavenite interpretările tendenţioase 
date demisiei sale de la Teatrul Naţional, cu cit George 
Vraca declarase public încă din timp: „Plec din Teatrul 
Naţional, prieten cu toată lumea și nu pot să am decit'me- 
lancolia despărțirii de niște frați“. (Acelaşi articol). 


Plecarea lui de la Teatrul Naţional a fost prilej și palra 
un lung articol-portret, ce i-a fost făcut de regizorul Soare 
Z. Soare, din care cităm: „...Prezența lui într-o trupă în- 
seamnă un program. Numele lui pe afiş, o chezășie de succes. 
O frumusețe românească. Brun, ochi căprui, părul negru 
ondulat. O faţă bărbătească, voalată de melancolie... Place, 
ştie că place şi se resemnează. Un iceberg primejdios... Don 
Juan cu sfieli de domnişoară... Un taciturn. Cînd nu doarme, 
visează... Un filozof: pe cind alţii gonesc după noroc, el 
stă cuminte şi-l așteaptă... Se supără rar... O fire dreaptă, 
un caracter frumos, o inimă de aur. Deşi tînăr, are un pal- 
mares artistic ce poate fi invidiat de toţi actorii mari... 
În lumea de teatru, plină de genii, talentele sînt rare. Vraca 
e un talent.“* 


Unele ziare — din acelea care încă nu renunțaseră la 
o publicitate comercială şi de speculare a veștilor așa-zis 
* „Bis“, 17 decembrie 1944. 

23. George Vraca în rolul Pehlevanov — primul în 
stînga — din Trenul blindat de Vsevolod Ivanov (Tea- 
trul Armatei, noiembrie 1949) 

24, Scenă din Fintina turmelor de Lope de Vega. 
Jos, sub amenințarea țăranilor se află comandorul 
Fernando Gomez — George Vraca. În centru, Gh. 


Storin în rolul primarului Esteban (Teatrul Armatei, 
aprilie 1950) 


26. George Vraca în filmul Nepoţii gornistului (1953) 
— În secvenţă mai apare actorul Tudorel Popa 


=> 


25. Secvenţă din filmul Viaţa învinge. George Vraca — al treilea 
din dreapta — în rolul profesorului Dan Olteanu (mai 1951) 


27. Vlaicu Vodă din piesa lui Alexandru Davila 
(Teatrul Armatei, ianuarie 1954) 


28. În aceeași piesă 
alături de Aglae 
Metaxa 


29. Interpretind rolul 
Ieremia din Jon Vodă 
cel Cumplit de Lauren- 
tiu Fulga (Teatrul Ar- 
matei, mai 1952) 


30. Unul din afişele pentru 
Fîntina Blanduziei 


TEATRUL ARMATEI 


== DIN BUCUREȘTI ——— 


VASE ALECSANDRI 


— DESE — 


32. George Vraca — primul din dreapta — în rolul 
titular din Meșterul Manole de Laurenţiu Fulga 
(Teatrul Armatei, aprilie 1957) 


31. Horaţiu acordă iertarea. Alături de Vraca se găsesc 
Ion Punea — Gallus şi Maria Săniuţă Gheorghiu — Getta 


33 — 34 — 35. O creaţie memorială a marelui artist: 
rolul banului Brîncoveanu din filmul Tudor (1964) 


GLOSTER 


| 
| Da, bot, ate... da, cine nu stie, 
| SHa iar mai wult Wech atit... 
| PT Te cz înălța mai mult în. rang, 
A? be + Şi-apoi poate nega orice amestec, 
FEA Spunind c-ai meritat această ciste, 
Dar ce nu poate ea? Ah, drace, poate... 


ici mver „Doe 


y ee Amme ce? 
WLOSTER 


Eear mai putea? Să se mărite poate 


br 1 Com rege, c-un burlac, cis june chipej... 
Bumieă-ta s-a măritat mai rău. 


Yi ELIZABETH 
poi pY bénit Gloster, ţi-am răbdat grosolănia, 
Rr Şi hula prea mait timp.. mă due pr 
Ša afle toate cite-am îndurat! e 
Q slujnică de rind mai hie-a fi 
Decit. regină-ntr-una țopleșită 
Death dispreţ, porci ?alruntăti. 
(Intră, din jund, regine Margaret.) 
Vai de regina Angliei, milord! 


MARGARET 


Den domnul să te vaieţi şi mai mult, 


~ Aa 
CLOSTER 
(către Elizabeth) 


M-ameninţi că-i spui regelui? Ci spune- ie 
Să mu mă grutir am spus eso si spune 


36. La o repetiţie cu Richardal 
III-lea de W. Shakespeare 


37. Pagină din Richard al 
IIT- lea. cu adnotații margi- 
nale — privitoare la interpre- 
Lare — scrise de George Vraca 


38. Fragment de manuscris cu 
probleme de interpretare a 


rolului Richard al III-lea 
| 
E Za f ~ se 


senzaţionale — informau publicul „că se pare“ că noul tea- 
tru va fi subvenţionat de „niște mari financiari“. George 
Vraca din nou s-a grăbit să dezmintă și această informaţie 
tendenţioasă, arătînd că în sala de la Casa Oştirii — în care 
funcţionase o berărie — lucrările ce se întreprind pentru 
a o adapta necesităţilor unui teatru sînt făcute pe cheltuiala 
lui, prin propriile lui sacrificii. Resurse, care, după cum se 
va vedea, erau mult prea modeste, căci după ce sala a fost 
amenajată cu scenă, cu balcoane şi cu loji, nu i-a mai rămas 
nici măcar suma disponibilă necesară realizării spectacolu- 
lui Femeia îndărătnică, ce fusese anunțată ca piesă de des- 
chidere. 

A recurs atunci la o piesă de mai mică montare, Rebecca. 

O altă dovadă că teatrul nu a fost finanțat de nimeni şi 
că propriile-i resurse i-au fost insuficiente este că în cei 
trei ani de existenţă, numai șapte premiere au putut fi aduse 
pe scenă — din care cinci reluări a unor succese din trecut, 
piese în care mai jucase pe scenele altor teatre. Noul teatru 
nu-și putea asuma riscul de a prezenta mai multe premiere 
pe ţară, căci niciodată nu se poate ghici reacţia publicului 
faţă de o nouă lucrare. Experiențele pretind investiţii. Este 
explicaţia pentru care majoritatea pieselor aduse pe scena 
Teatrului Victoria au fost simple reluări a unor piese în 
care George Vraca avusese succes şi deci oarecum asigurată 
prezenţa publicului la spectacole. 

Un ajutor efectiv a fost dat noului teatru de către Tea- 
trul Naţional, care în anul următor inaugurării, i-a cedat 
piesa lui O'Neill Din Jale se întrupează Electra. 


Au fost necesari trei ani pentru ca interpretul lui Glauco, 
Faust şi Hamlet să înţeleagă că ceea ce a sperat cînd a por- 
nit la drum nu se putea realiza cu mijloacele sale izolate. 
lar ce anume nădăjduise, apare din cuvintele inaugurale pe 
care le-a rostit: „...N-am voit pentru mine decit o scenă pe 
care să mă pot manifesta; n-am urmărit alte bogății decît 
acelea pe care le poate da visul pe care-l vezi realizindu-se; 
cu aceste gînduri pornesc la drum.“* Ce sperase Vraca să 
realizeze prin teatrul său se vede şi din cuvintele înscrise 


* Programul, Teatrul Victoria, caietul I, stagiunea 1944—1945. 

de poetul Tudor Arghezi în același program de deschidere: 
„Publicul învaţă în fiecare seară un curs fără pedanterie 
de ştiinţele variate ale subtilităţii, stînd în fotoliu și ascul- 
tind cu ochii ceea ce ochii nu văd în toate zilele în afară de 
teatru... La teatru se învață bunul gust, conversaţia fru- 
moasă, raporturile dintre oameni, costumul, găteala, ți- 
nuta şi mişcarea. Atit şi ar fi prea de ajuns. Școala teatrului 
e mult mai vastă...“ 


Așadar cu Rebecca de Daphne du Maurier s-a inaugurat 
noul teatru. 

Firul acţiunii dramatice — făcind abstracţie de abuzul 
de psihologism — este condus cu abilitate. Maxim de Win- 
ter (George Vraca) îşi aduce pe domeniul Manderlei pe cea 
de a doua soţie a sa, o căsătorie pe care o încheiase numai 
la 11 luni de la moartea primei sale partenere de viaţă. 
Nădăjduiește să fie fericit. Dar umbra fostei stăpine a dome- 
niului (Rebecca) stăruie ca o prezență materială printre toţi 
cei de la Manderlei, influenţindu-le viaţa. 

Cronicarul teatral din „Timpul“, afirma: „Drama din 
Rebecca a fost a lui George Vraca. El era stăpinul, el cen- 
trul, el pilotul. Şi printr-un joc plin de nuanţe şi-a recon- 
firmat forma.“ * 

Din distribuţia piesei au mai făcut parte N. Neamţu-Ot- 
tonel, Sandina Stan, Ionel Ţăranu, V. Ronea și alții, ca şi 
actori de la Teatrul Naţional: Cleo Pan-Cernăţeanu, 
C. Neacșu și I. Anastasiad. Regia a fost semnată de Mihail 
Zirra. 

La mai puţin de două luni a urmat a doua premieră: 
Îndrăgostita de Porto-Riche. George Vraca susținea același 
rol Etienne Feriand, pe care îl deținuse și cu cincisprezece 
ani în urmă, alături de Maria Ventura. 

Se nădăjduise la un succes de casă cu această piesă a cărei 
montare nu pretindea prea mari sacrificii, succes care să 
ofere posibilitatea materială a unor viitoare înscenări. Dar 
gustul publicului începuse să se schimbe. Multe glasuri au 
pretins că e greu chiar pentru un talent ca al lui George 
Vraca să ridice „eroul“ pe un plan superior, cind textul este 


* 7 februarie 1945. 

de o asemenea calitate încit nu-i oferă interpretului nici un 
astfel de prilej. 

Nu după mult timp au început spectacolele cu piesa 
Din jale se întrupează Electra, cedată de Teatrul Naţional. 
Amintirea în public despre triplul rol pe care George Vraca 
îl susţinuse în piesa lui O'Neill, era încă proaspătă. Nu se 
împliniseră nici doi ani de la premiera Teatrului Naţional. 

În spectacolul Teatrului Victoria, în rolul Christinei 
Mannon a apărut Marioara Voiculescu, în al Laviniei — Tan- 
tzi Cocea. 

Din nou începuseră comentariile specialiștilor dacă rea- 
lizarea celor trei personaje — Ezra, Brant şi Orin — de un 
singur actor, era indicată sau nu. Adversarii acestei soluţii 
argumentau că pină şi încercările de pe unele scene 
din străinătate, cu un același interpret numai pentru două 
personaje Ezra şi Orin — şi tot n-au dat rezultate. Dar 
interpretarea tuturor celor trei personaje printr-un acelaşi 
actor? E imposibil — se argumenta din nou — ca eforturile 
principale ale interpretului să nu se îndrepte spre evitarea 
confuziilor dintre cele trei personaje, lăsind pe un plan 
secundar interesul lui pentru conflictul dramatic. 

Afluenţa publicului la spectacole a întărit încă o dată 
părerile celor care susțineau că succesul unei soluţii sau alta 
nu ţine de teoretizări ci de posibilităţile actorului chemat 
să facă faţă celor trei roluri. Dacă actorul le are, piesa lui 
O'Neill devine cu atit mai convingătoare prin această solu- 
ție — așa cum a și devenit. 

În susţinerea rolurilor atit de puternice ale dramei, s-a 
produs o adevărată intrecere. Dar „de la primele replici toate 
săbiile de lemn s-au sfărimat şi au rămas pe teren doar 
lamele cele tine: Christine, Lavinia şi Ezra-Brant-Orin.“* 
Orin, personaj în care O'Neill a împletit parcă reminiscenţe 
din Oreste, din Hamlet şi Oswald, a avut în George Vraca 
o întruchipare ce nu poate fi uitată. Este unul din cele mai 
frumoase roluri ale carierei sale. 

În stagiunea 1945—1946, Vraca joacă în Gloria (piesă 
în care mai apăruse şi la Teatrul Naţional) apoi rolul Lord 
Melbourne din Tinereţea unei regine, pusă în scenă de Moni 
Ghelerter. 


* N. Carandino, „Bis“, 1 martie 1944. 

Tinereţea unei regine de Sil-Vara, aduce pe! scenă un epi- 
sod din viața reginei Victoria a Angliei pină la căsătoria 
ei cu prinţul de Saxa Cobourg. (Piesa mai fusese reprezentată 
— în 1934 — la Teatrul Naţional, cu N. Bălțăţeanu în rolul 
principal). 

În piesă alternau momentele de comedie cu acelea de 
tensiune sau de duioşie, personajele erau firești. Spectacolul 
a plăcut publicului. Ca de obicei cronicile subliniau creaţia 
artistului: ,,... Rolul premierului Lord Melbourne a fost magis- 
tral interpretat de George Vraca, care a alternat gravitatea 
subliniată cu umorul fin, dîrzenia omului de stat cu distinc- 
ţia omului de lume...“* 

„George Vraca a reuşit o plăsmuire de zile mari“, s-a 
afirmat în cronica din „Ultima oră“. „Figura lui William 
Lamb, viconte de Melbourne, lider şi preşedinte de consiliu, 
educator al reginei şi desăvirşit diplomat, şi-a găsit o mască 
perfectă în interpretarea lui George Vraca. Intrepretul a unit 
dezinvoltura cu rafinamentul, curtoazia cu isteţimea, dir- 
zenia în opinii cu tonul unduios al expunerii lor.“ %* 

Distribuţia a mai cuprins pe Cleo Pan-Cernăţeanu în 
rolul ducesei de Kent, pe V. Ronea în regele Leopold al Bel- 
giei, A. Marius în Wellington, Sorin Gabor în Charles Dickens, 
Clody Bertola, Nelly Sterian, Neamţu-Ottonel, G. Sion, 
Șt. Ciubotăraşu și încă mulţi alţii. 


Două au mai fost premierele de la Teatrul Victoria, îna- 
inte ca experienţa „teatrului personal“ să fi fost încheiată: 
Fascinaţie şi Pygmalion. 

În piesa lui Keith Winter, Fascinaţie, a susţinut același 
rol — David O'Linden — pe care-l interpretase în anul 
1942 la Teatrul Naţional iar în Pygmalion de Bernard Shaw, 
acelaşi rol — colonelul Pickering — pe care-l jucase cu 
cincisprezece ani în urmă la Teatrul Ventura, cînd piesa 
fusese reprezentată sub titlul Florăreasa. 

Trebuie recunoscut că de această dată, interpretarea 
piesei lui Shaw a constituit un progres față de spectacolul 
anterior. Era în decembrie 1947, vreme cînd optica asupra 


* Serban Cioculescu, „Semnalul“, 3 noiembrie 1946. 
** Constanţa Trifu, 25 octombrie 1946. 

întregii opere a dramaturgului irlandez se schimbase, deve- 
nind posibil să fie scoase la suprafață sensurile adevărate ale 
lucrărilor sale. 

Cu Pygmalion s-a plecat şi în turneu. Era o perioadă de 
tranziție căci între timp actorul se angajase la Teatrul Ar- 
matei, Teatrul Victoria fiind desfiinţat. 

Pentru George Vraca au început anii aflării unor noi 
adevăruri, anii marilor descoperiri. 

Şi în trecut avusese străduința găsirii unor sensuri inalte, 
fusese atras de piesele realiste, se devotase eroilor care aju- 
tau la o înţelegere mai justă a lumii în care aceştia trăiau. 
Dar acum se conturează fixarea definitivă a liniei interpretă- 
rilor sale, prin respingerea deliberată a oricăror exaltări ale 
individualităţii, prin înțelegerea adevărată a raportului 
între om şi societate. Se conturează convingerea că scena nu 
este numai o tribună de artă, dar și o tribună cetăţenească. 
Începe să descopere un nou univers, universul socialist şi 
să dezvăluie mesajul pieselor în care joacă, de pe o poziţie 
ideologică conştientă. 

Pe scena Teatrului Armatei a apărut pentru prima oară 
în Fiul meu, de scriitorul maghiar Sandor Gergely. 

Fruntaş al literaturii maghiare, autorul a evocat în Fiul 
meu o pagină din lupta în ilegalitate desfășurată de comuniş- 
tii maghiari pe vremea Ungariei hortiste. Aproape toată 
acțiunea piesei se petrece în închisoarea în care Pavel Esterag 
îndură schingiuirile fără să trădeze cauza, primind pînă şi 
moartea cu surisul pe buze. 

George Vraca a reușit să creeze deosebit de convingător 
imaginea revoluționarului care-şi închină întreaga sa viață 
poporului, mergind pină la jertfa de sine. A avut o apariţie 
simplă dar patetică, printr-o rostire caldă şi sinceră a ade- 
vărurilor pe care le susținea printr-o emoţionantă încărcare 
a tăcerilor pline de măreție. 

Există o condiţionare reciprocă între rol şi acto- 
rul care îl interpretează: pe de o parte influența pe care 
rolul îl poate avea în formarea universului actorului, pe de 
altă parte interpretarea prin care actorul dă rolului un sens 
nou. George Vraca ilustrează cum nu se poate mai grăitor 
această condiționare reciprocă. Realizarea scenică a lui 
Pavel Esterag și a altor revoluționari l-a ajutat la formarea 
unei noi viziuni asupra interpretării artistice şi asupra vieţii. 

Este evoluţia despre care vorbeşte într-un articol publi- 
cat în noiembrie 1953 (pină la acea dată în afară de Pavel 
Esterag din Fiul meu, trecuse și prin rolurile Pehlevanov 
din Trenul blindat şi Bersenev din Ruptura): 

„Arta actorului înseamnă mai ales identificarea cu 
rolul, trăirea cît mai deplină şi mai adîncă a personajului 
interpretat. Pregătind un rol zile şi săptămîni în şir, căutăm 
să ne mișcăm, să acţionăm, să avem aceleași comportări 
ca eroul nostru. Și dacă uneori noi, actorii, schimbăm pe 
măsura noastră și după însușirile personale ale fiecăruia 
unele trăsături ale eroului interpretat, de cele mai multe 
ori personajul a cărui frumuseţe morală ne impune este 
acela care toarnă în noi foarte mult din sufletul și experiența 
lui de viață. Este și firesc: studiind în amănunt trăsăturile 
exterioare, gesturile şi atitudinile menite să traducă cel 
mai bine temperamentul şi lumea interioară a unui astfel 
de personaj, împrumutînd mersul, glasul sau virsta lui, e cu 
neputinţă să nu dobîndești — fie şi numai pentru scurtă 
vreme — ceva din firea și preocupările sale. În perioada 
pregătirii, trăieşti ca personajul pe care îl admiri, simţi ca 
el, gîndeşti și te frăminţi ca el. În asta stă miracolul mese- 
riei noastre şi, poate, caracteristica sa cea mai de preţ. 
După fiecare rol de seamă, după fiecare interpretare temei- 
nic pregătită și cu adevărat realizată, ne simţim îmbogăţiţi 
în experienţa noastră de viaţă, se revarsă experienţa erou- 
lui jucat, sfera noastră de cunoştinţe şi preocupări se îmbo- 
gățeşte cu ale sale... Așa mi s-a întîmplat cu Pehlevanov 
din Trenul blindat... Am aflat de asemenea multe, dînd viață 
pe scenă lui Pavel Esterag din piesa Fiul meu... La fel învă- 
ţător mi-a fost comandantul unui crucișător rus, căpitanul 
de rangul I Bersenev, interpretat de mine în Ruptura.“ * 

În distribuţia la Fiul meu, în afară de George Vraca, figu- 
rau Lucia Sturdza Bulandra în rolul mamei — văduva lui 
M. Esterag, Ion Manolescu în rolul procurorului, V. Ronea 
în Iosif Covaci, apoi în alte roluri Mazilu, Tilda Radovici, 
George Sion, G. Manu, C. Ramadan şi alţii. 

Presa a avut prilejul să salute festiv cel de al o sută-lea 
spectacol cu această piesă, dusă și în ţară printr-un lung 
turneu. 


* „Flacăra“, 1 noiembrie 1953. 

A doua premieră în care a apărut în cursul aceluiaşi an 
a fost Medicul de plasă de Gh. Costăchescu şi I. Ulieru. 
Piesa este dramatizarea emoţionantelor însemnări ale lui 
George Ulieru*, el însuși medic de plasă ca şi medicul Spă- 
taru, personaj pe care George Vraca l-a interpretat cu multă 
veridicitate, reliefind caracterul intelectualului cinstit şi 
dornic de a contribui cu ceva la îndulcirea mizeriilor care 
bintuiau lumea satelor din epoca în care țărănimea era o 
masă de manevră electorală, avind de luptat cu ignoranţa, 
cu misticismul şi cu superstiţia, cu instigaţiile politicienilor 
şi ale exploatatorilor. 


În sfîrşit, numai cu trei săptămîni mai tîrziu, o nouă 
creaţie: rolul lui Pehlevanov din Trenul blindat de Vsevolod 
Ivanov, fresca unor momente emoţionante din Marea Revo- 
luţie Socialistă din Octombrie. 

În realizarea lui Pehlevanov — muncitor înaintat, preșe- 
dinte de comitet revoluționar — luptător de o mare forță 
morală, George Vraca a adus o trăire autentică și sinceră, 
de un intens dramatism, realizată cu mijloace realiste și 
simple, pe un fond profund uman, evitind ca eroismul per- 
sonajului în faţa vieţii să fie redat prin gesturi largi și 
patetice. 

Experienţa dobindită a dus-o apoi mai departe, inter- 
pretînd rolul lui Bersenev — căpitan de rangul I — din 
piesa Ruptura de Lavreniev. 

Povestea lui Bersenev, pe cît este de simplă, pe atît 
este de impresionantă. Sint îmtimplările unui om pe care 
Marea Revoluţie din Octombrie, cu uriaşele ei transformări, 
l-a surprins la jumătatea vieţii. Născut şi crescut într-o 
familie de nobili — Bersenev constată dintr-odată că nor- 
mele de morală și de conduită ale lumii în care trăise nu 
mai sînt valabile, că în locul ei se ridică o alta, cu alte prin- 
cipii şi cu alte idealuri. 

La început, Bersenev dîndu-și seama de imensitatea for- 
ţei împotriva căreia i se ordonă să lupte, afirmă că i-ar fi 
imposibil să-i ţină piept. Cînd i se reproșează ezitarea, răs- 


* Carnetul unui medic de plasă, George Ulieru, Editura pentru 
literatură. 

punsul îi e tot atit de limpede pe cit e de cinstit: „Îţi spun 
doar că n-aş putea să ţin piept torentului de ură, care timp 
de zece ani s-a adunat în ei“. 

De la această poziţie și pînă la atitudinea lui din final 
— cînd personal ordonă ridicarea ancorei pentru a porni 
bătălia împotriva lumii vechi — e o cale lungă. Această 
cale, acest drum al transformărilor sale — pînă la a înțelege 
că împotrivirea sa în faţa curentului revoluţionar ar fi 
însemnat să se pună de-a curmezișul istoriei, că deci are dato- 
ria să pună umărul la clădirea lumii celei noi — este însăși 
esența piesei lui Lavreniev. 

Problemele pe care i le-a ridicat rolul le-a expus el 
însuși în același articol apărut în Revista „Flacăra“ din 1 
noiembrie 1953: 

„Interpretarea rolului Bersenev ridica pentru mine o 
problemă complexă. Pe de o parte trebuia să cunosc și să 
redau imaginea unui ofiţer rus dinaintea Revoluţiei — nu a 
unui oarecare ofiţer al armatei ţariste, ci a unui om ieşit 
din rîndurile nobilimii. Pe de altă parte, trebuia să scot în 
relief fondul cinstit al acestui om, corectitudinea și marea 
lui loialitate, umanitatea și posibilitatea de a înţelege just 
evenimentele. De asemnea, trebuia să cunosc bine chiar 
sensul evenimentelor din acele zile, sensul întimplărilor 
ce se desfășurau pe scenă pentru ca, reflectindu-le în sufle- 
tul eroului, să reuşesc să pun cît mai mult adevăr și să rea- 
lizez cît mai simplu și sincer cotitura vieţii sale.“ 

În realizarea lui Bersenev — după cum a povestit George 
Vraca mai tirziu — a simţit nevoia unui model real. L-a găsit 
într-un comandor român, cam de aceeași virstă cu Bersenev. 
A stat de vorbă cu el, i-a urmărit gesturile și mimica, ticu- 
rile, pînă şi un anumit fel de a purta stiletul... Dar acesta 
era doar „un“ model. A studiat neobservat și „alți“ ofițeri 
de marină, a selectat ceea ce i s-a părut mai important și 
adăugind fantezia sa creatoare a reușit să înfăţișeze miilor 
de spectatori un personaj deosebit de veridic. 

Din distribuţie au făcut parte G. Demetru, Irina Răchi- 
țţeanu-Șirianu, C. Brezeanu, Liliana Tomescu, C. Ramadan, 
Florin Scărlătescu şi alții. 

Între spectacolele Trenul blindat şi Ruptura, George 
Vraca a apărut în Fintina turmelor — una din cele mai carac- 

teristice lucrări ale marelui dramaturg spaniol Lope de Vega 
— în rolul comandantului Gomez. 

În această dramă istorică, scrisă la începutul secolului 
al XVII-lea, este redată răscoala unui sat din Spania celei 
de a doua jumătăţi a secolului al XV-lea împotriva senioru- 
lui feudal. Sub domnia regelui Ferdinand de Aragon, căpi- 
tanul de oaste Fernando Gomez stăpineşte o provincie din 
care face parte și satul Fuente ovejuna (Fintina turmelor). 
Comandantul se poartă cu oamenii din sat ca un adevărat 
despot, călcindu-le in picioare demnitatea. Pe tinărul Fron- 
doso, care apărase cinstea viitoarei sale soţii, îlcondamnă 
la moarte. Ţăranii iși vor face dreptate: comandorul sfir- 
şeşte prin a fi ucis. 

Piesa exprimă cu o mare forță ideile cele mai înaintate 
ale vremii, poziția democratică a acestui dramaturg al 
Renașterii spaniole. 

Actorul a izbutit să facă din comandorul Gomez ceea ce 
cerea rolul: un personaj profund antipatic, cu porniri reproba- 
bile, astfel ca ridicarea satului întreg împotriva lui să apară 
justificată. Victor Eftimiu a scris despre această in terpretare: 

„+... Pe comandorul Fernando Gomez de Guzman l-a 
înfățișat cu prestanță și cu virtuozitate George Vraca, ad- 
mirabilul actor care in plină maturitate artistică se întrece 
la fiecare nou rol.“* 

Piesa s-a bucurat de o distribuţie remarcabilă: Gh. Storin 
în primarul Esteban, şeful răscoalei, omul cel mai 
greu lovit de prigonitor, V. Maximilian în Juan Roja, 
George Carabin în Frondoso, Aurel Rogalski în regele Fer- 
dinand, C. Ramadan într-un ţăran mucalit și alţii. 


Şapte mai 1951. În cinstea celei de a treizecea aniversări 
a Partidului, s-a reprezentat în premieră filmul românesc 
Viaţa învinge. 

În acea epocă noua noastră cinematografie făcea abia 
primii paşi spre atirmare. 

Realizat după un scenariu de Aurel Baranga și Dinu 
Negreanu filmul întățișează efortul creator al oamenilor 
de ştiinţă din ţara noastră, lupta pentru o știință legată 


* „Adevărul“, 10 mai 1950. 

de practica construirii socialismului. Rolul profesorului 
Dan Olteanu — personajul principal al filmului, a fost 
încredinţat lui George Vraca. 

Pe genericul filmului mai figurează Irina Răchiţeanu, 
V. Valentineanu, G. Ciprian, A. Pop Marțian, Fory Etterle, 
Romulus Neacșu, Ion Dumitrescu și Graţiela Huţanu. 

Regia aparţine lui Dinu Negreanu, muzica este compusă 
de Theodor Rogalski iar Jules Perahim este autorul sceno- 
grafiei. 

Interpretul profesorului Dan Olteanu, începînd să-și 
studieze rolul, a plecat mai întîi la Reşiţa. Acolo a avut 
posibilitatea să-i cunoască mai îndeaproape pe muncitori 
— stind în mijlocul lor cîteva săptămîni, observindu-le 
deprinderile, dragostea de muncă, spiritul lor înnoitor, pri- 
ceperea de a birui greutăţile. Timp de o lună încheiată a 
muncit el însuşi la cuptoare și la furnale. O şcoală grea dar 
extrem de utilă, căci nu întimplător, apoi, la Festivalul 
filmului de la Karlovy Vary, realizarea lui a fost distinsă 
cu un premiu de creaţie, cineastul francez Georges Sadoul 
remarcînd îndeosebi „veridicul“ interpretării cinematogra- 
fice a personajului Dan Olteanu. 

Abia după însușirea deplină a rolului a urmat munca 
de filmare pe teren și la studioul Barandow din Praga, 
unde au fost turnate scenele de interior. 

La Praga n-a lăsat să treacă o singură clipă din orele 
lui de răgaz fără să colinde muzeele, grădinile și diverse car- 
tiere ale oraşului, mereu avid să descopere noi locuri pito- 
rești. 

Îi plăcea să meargă într-o piaţă din apropierea străzii 
Nerudova, pentru a se desfăta la spectacolul mereu nou al 
sutelor de porumbei, hrăniţi cu firimituri de piine de către 
trecători. Nu uita niciodată să fie pregătit din timp, pentru a 
contribui şi el la ofrandele destinate acelor făpturi atit de 
gingașe, dar de loc sfioase. 

Noaptea de revelion a anului 1951 a petrecut-o în mijlocul 
colegilor români și a celor cu care lucra la film. O atmosferă 
caldă și tovărășească, un colţ din ţară, acolo departe. 

Cu timpul a început să rupă destule cuvinte în limba cehă 
dar cel mai adesea gesturile căutau să înlocuiască cuvintele 
care nu veneau în minte. Îi făceau plăcere discuţiile cu ma- 
chiorul studioului, un băiat tinăr, cu o figură deschisă, vor- 

hăreţ și mereu gata să povestească ceva, mereu dornic să 
se manifeste prietenos. 

Se ducea uneori și la cafeneaua Mannes, unde îşi spunea 
că găseşte o ambianţă de intimitate. Povestea prietenilor 
că în unul din drumurile către acest local a asistat într-o 
zi la o scenă amuzantă, ba mai bine zis impresionantă. 
De pe un ostrov al Vltavei situat între cafenea și Teatrul Na- 
tional, o pereche de rațe obișnuite să ierneze în lacul arti- 
ficial al unui pare au pornit-o din proprie iniţiativă pe 
rîu, în sus, ca să-și caute reședința hibernală. Cu cirdul de 
pui după ele, au urcat apoi treptele din dreptul căii Narodni- 
cida, îndreptindu-se în continuare prin mijlocul străzii 
spre parc. Întreaga circulaţie — pietoni şi mașini — s-a 
oprit, iar o mulțime de trecători le-a însoţit mersul legănat, 
într-o procesiune dirijată chiar de milițienii de circulaţie 
pînă la locul lor de iernare. A fost o scenă tipică pentru 
proverbiala dragoste a cehilor dăruită păsărilor şi animalelor. 

La Praga a lucrat din iarnă și pînă primăvara. Munca 
la film îl pasiona și i se dăruia cu toate forţele. 


Anul 1952 i-a adus mari satisfacţii. Printr-un decret al 
Marii Adunări Naţionale a primit titlul de „artist emerit“, 
iar printr-o hotărire a Consiliului de Miniștri Premiul de 
Stat, pentru excelenta interpretare a rolului Dan Olteanu 
din filmul Viaţa învinge. 

În primăvară, a apărut în rolul Ieremia din Ioan Vodă 
cel cumplit de Laurenţiu Fulga, alături de G. Calboreanu, 
interpretul lui loan Vodă. 

Acţiunea piesei începe cu momentul intrării lui loan 
Vodă în cetatea de scaun a Moldovei și se încheie pe cîmpul 
de bătălie de la Obluciţa, puţin înainte de eroicul sfirșit 
al domnitorului. 

În redarea boierului Ieremia, înstrăinat și trădător de 
țară, datele istorice care să-l fi ajutat pe interpret la con- 
turarea odiosului personaj au fost prea puţine. Cu o desă- 
virşită artă l-a înfățișat totuși, în toată urițenia lui sufle- 
tească, pe trădătorul viclean şi hrăpăreţ de aur și măriri. 

„+... Artistul emerit George Vraca a dat acestui rol un 
puternic relief, mai cu seamă în prima parte a spectacolului. 
Cind cinic, cînd mieros, întotdeauna calculat, Ieremia 

trece prin fața spectatorilor «cu ochi de mort și obraz de 
piatră», cum îl caracterizează un alt personaj, dar mereu 
prezent, iscodind fără să pară, uneltind în taină.“* 

Atit de convingătoare i-a fost realizarea, încît ieşind 
din teatru — unde era așteptat de un grup numeros de spec- 
tatori — din rînduri a intervenit o voce: „Lovarăşe artist, 
nu vă supăraţi. Vreau să vă privesc de aproape. Dumnea- 
voastră — așa cum v-am văzut în profesorul Dan Olteanu 
— nu puteţi să fiţi atit de crud, ca să-l trădaţi pe Ion Vodă!“ 

A fost cel mai frumos omagiu adus interpretului. 

Pusă în scenă de Ion Şahighian, piesa Joan Vodă cel Cum- 
plit a mai avut în distribuţie pe Marietta Anca, C. Rama- 
dan, V. Maximilian, G. Sion, Geo Maican, A. Rogalschi, 
Tilda Radovici, Titus Lapteş şi alţii. 

Și anul 1953 a fost marcat de un eveniment important 
pentru artist: turnarea filmului Vepoţii Gornistului. 

În Nepoţii Gornistului — film realizat de regizorul Dinu 
Negreanu după un scenariu de Cezar Petrescu şi Mihail Novi- 
coy — a interpretat rolul unui mare industriaș și exploatator. 

În funcţie de multitudinea evenimentelor cit şi de lunga 
perioadă de timp imbrățișată de scenariu, filmul a fost lu- 
crat în două serii — independente totuşi una de alta — par- 
tea doua fiind Răsare Soarele. Această producţie a studiou- 
rilor noastre — distinsă cu „menţiune“ la Festivalul filmului 
de la Karlovi Vary în 1954 — i-a adus lui George Vraca 
pentru reușita interpretării a doua oară Premiul de Stat. 


În toamna anului 1953 a intreprins o călătorie în U.R.S.S. 

Moscova, chiar şi așa, privită mai întîi prin fereastra 
mașinii care îl ducea la hotel, i s-a părut nespus de frumoasă. 
Împresiile i-au fost însă mai puternice, după ce a cunoscut 
marile construcţii, vastele cartiere noi ca şi vechile aşezări 
şi nenumăratele monumente. 

A vizitat muzeele şi pinacotecile, a fost prezent la Tea- 
trul Mare, Teatrul de Artă, Teatrul Armatei, Teatrul de 
păpuși, Teatrul Tineretului. 

La Leningrad l-a impresionat frumuseţea arhitecturii, 
unitatea armonioasă a acestui oraș modern, bulevardele cu 


* Florica Şelmaru, „România liberă“, 26 iunie 1952. 

clădiri din veacurile al XVIII-lea și al XIX-lea, precum și 
vechile cheiuri. A gustat voluptatea de a se amesteca în 
mulțimea de pietoni de pe vestitul Nevski-Prospekt. 

La Ermitaj a petrecut zile întregi. A vizitat şi crucişă- 
torul revoluţionar Aurora, ancorat pe Neva, acum muzeu, 
al cărui ghid este chiar unul din mateloţii vasului. A fost 
desigur şi la spectacolele leningrădene. 

Vizitarea ambelor orașe i s-a părut revelatorie prin tot 
ce a cunoscut. 


Anul 1954 l-a început apărind în rolul titular din Vlaicu 
Vodă de Alexandru Davila. 

Poet, actor şi regizor, autorul s-a afirmat tirziu ca dra- 
maturg. Drama istorică în versuri Vlaicu Vodă a scris-o 
retras la Goleşti, cînd avea patruzeci de ani. 

Vlaicu Vodă se înscrie la loc de cinste în dramaturgia 
naţională, alături de lucrările lui Vasile Alecsandri: Fintina 
Blanduziei, Despot-Vodă şi Ovidiu, de Răzvan şi Vidra a lui 
Haşdeu, de Apus de Soare şi Viforul, ale lui Barbu Delavrancea. 

Conflictul dramatic — împletit tot timpul cu izvoarele 
istorice de la sfîrşitul secolului al XIV-lea — este rezultat 
din înfruntarea a două forţe opuse: Vlaicu Vodă şi mama sa 
vitregă Doamna Clara, care slujesc idealuri antagonice 
— voievodul întruchipînd dragostea de libertate a poporu- 
lui, iar Doamna, dorința de înstăpinire a papalității în 
Țara Românească, devenită de scurtă vreme de sine stătă- 
toare. 

În lupta pe care o dă domnitorul desigur că nu este 
un izolat. Dar el se detașează din mijlocul celor ce-l susţin, 
prin complexitatea sentimentelor sale. Dragostea pentru 
poporul său hotărit să-şi apere independenţa, lupta pe care 
o dă pentru ţară, Vlaicu o împletește cu lupta lui personală 
împotriva doamnei Clara și numai gindul ca ţara să izbîn- 
dească fără sacrificii și fără vărsări de singe îi dă puterea 
ca ani de zile să suporte umilințele la care este supus. 

În interpretarea personajului atît de cuprinzător şi de 
bogat în conţinut care este Vlaicu Vodă, George Vraca s-a 
servit, de vastele lui mijloace de expresie după ce „a des- 
prins“ rolul din text printr-o migăloasă şi atentă cercetare. 

...... . . ct eva ........ ... 


„Chinuri | Dar desteapră ţi mintel, dar te nit -n neagra zare 
De eşti om, fă-ţi ochii roată peste ţară şi hotare 

Chinuri!... Dar priveşte sînul bietei noastre de moșii, 
Numără, de poţi, pe dinsul urmele de vrăjmăşii; 

Prin palaturi, prin colibe, jos, la șesuri, sus, la munte! 
Despicate de cu veacuri, rănile-i sînt încă crunte; 

Sabie și foc, din vale, din deal, sabie şi foc! 

Ani de groază şi de singe mulţi l... de linişte, de loc 

Veşnic lupta pentru lege, veşnic lupta pentru nume, 

Mor flăcăii înainte de moșnegi şi chiar de mume !“* 


...... [i e cls po 1. sie de 06 o... ... 1. 8.1]. ce .. os sie ac... aie os 


A reţinut că TR de patrie şi ura împotriva celor 
ce vor să o cotropească constituie trăsătura principală a per- 
sonajului; că Vlaicu nu este o marionetă în mîinile mamei 
sale vitrege ; de la început are o concepţie politică bine defi- 
nită şi țeluri precise şi ceea ce a putut să pară drept supunere 
oarbă la poruncile sau sfaturile Clarei, nu este decît tactică 
abilă a domnitorului încolţit de vrăjmaşi. Aparente sînt 
şi ezitările voievodului în lămurirea poziţiei sale față de 
Clara și de boierii conspiratori, căci o dată timpul cîștigat 
— căci de timp are nevoie pentru a reuși să-şi salveze sora 
şi cumnatul, ostateci la regele maghiar — devine ferm și 
fără sinuozități. 

Într-un cuvint, voievodul utilizează mijloacele cele mai 
potrivite raportate la împrejurările în care se află, toate puse 
în slujba scopului final, adică izbăvirea neamului. 

Această dezvăluire treptată a vieţii lăuntrice a persona- 
jului, George Vraca a dus-o la capăt cu cele mai variate 
mijloace: un joc sobru, respingerea a tot ceea ce putea să 
pară artificial, gradarea iscusită a stărilor sufletești prin care 
trece voievodul, zguduit de situația ţării şi de durerile 
poporului. 

Piesa lui Alexandru Davila fusese reprezentată pentru 
prima oară la 12 februarie 1902 pe scena Teatrului Naţional, 
în rolul lui Vlaicu Vodă apărind Constantin Nottara. Era 
anul în care actorul împlinise douăzeci şi cinci de ani de 


* Toate citatele din Vlaicu Vodă sînt luate din Vlaicu Vodă, 
ESPLA, 1956. 


158 


carieră pe aceeași scenă, iar interpretarea acestui personaj 
a însemnat una din marile sale creaţii. 

În 1907, rolul a fost preluat apoi de Aristide Demetriade 
iar din 1925, rolul a fost continuat de George Calboreanu. 
În amintirea spectatorilor a mai rămas și creaţia lui Zaharia 
Birsan din 1924, la Cluj. În sfîrşit, în 1954 a avut loc relua- 
rea acestei opere într-o nouă lumină istorică la Teatrul 
Armatei. 


Publicul nou a primit spectacolul de la Teatrul Armatei 
cu un mare entuziasm, ceea ce poate fi verificat şi statistic: 
de la prima reprezentare a piesei în 1902 şi pînă în 1944 
piesa n-a trecut cu mult de o sută de reprezentații; de la 
reluarea ei în 1954 şi pînă în 1963, cind piesa a fost din nou 
înscrisă în repertoriu cu ocazia împlinirii a o sută de ani de 
la naşterea dramaturgului — deci în șapte ani, drama Vlaicu 
Vodă a fost prezentată în peste patru sute de spectacole. 

Interpretarea lui George Vraca în Vlaicu Vodă se înscrie 
printre cele mai de seamă creaţii scenice. Cei care au parti- 
cipat la vreunul din spectacolele cu această piesă, cu greu 
îl vor uita. Publicul era pur și simplu electrizat de versurile 
pe care Vraca le rostea, cu o măiestrie unică, aplaudindu-l 
frenetic şi de nenumărate ori la scenă deschisă. 

Din jeţul său, Vodă Vlaicu din interpretarea lui George 
Vraca, înveşmiîntat — spre deosebire de celelalte personaje 
— în costum apusean, ca și prin aceasta să-i înșele pe vrăș- 
mași asupra adevăratelor sale sentimente, vorbeşte Banului 
Miked. Chipul îi este brăzdat de cute adinci, ochii încercă- 
naţi îi ard, întreaga-i figură exprimă suferința, pentru că 
nu are puterea s-o înlăture pe cumplita Clara. Dar același 
chip exprimă dirzenie şi stăpinire de sine, căci numai masca 
pe care o pune în fața mamei sale vitrege e de adincă umi- 
linţă. Numai faţă de cei care nu sînt încă destul de pregă- 
tiţi să-l înţeleagă pentru ce și încotro tinde, trebuie să fie 
prefăcut. Cînd situaţiile îi îngăduie, însă, cuvintele le ros- 
teşte răspicat, limpezi ca şi gindurile care le însufleţesc, căci 
el ştie prea bine cu cine are de luptat și cum trebuie purtată 
lupta: 


„Da, da! te-nţeleg Mikede. Vis măreț e să domnească 
Basarabii peste-ntregul neam de limbă românească ! 

Vis măreţ!... Ah! pis!... Dar Laţeu? Eh?... Dar craiul 
Ludovic? 

Ei se ţin de mină, bine; şi nu-i lucru de nimic 

Să ne războim cu Laţeu cînd acesta poartă-n teacă, 

Greul paloş al crăimei.“ 


Dar nici chiar banului Miked nu i se pot spune încă toate 
gindurile pe care le are, astfel că și le învăluie în cuvinte 
meșteșugite. Doar privirile pe care le schimbă cu Gruie sînt 
grăitoare și numai cind rămin ei doi în scenă, izbucnește: 


„Oh! trei zile! Încă pe-astea, doamne, dăruiește-mi-le 
Cu răbdarea ce-am avut-o pină-acum |... încă trei zile 
Zacă-n neguri de orbire duhul lor ademenit! 

În trei zile mîntui ţara, Gruie, şi sînt mântuit 1“ 


Dar iată că Doamna Clara apare. Înfăţişarea i se schimbă 
fulgerător. Smerit şi plecat, Vodă Vlaicu îi iese înainte: 


u 


„Doamna noastră, ce nevoie 2...“ 


Doamna îl învinuiește de uneltire. Protestul interpretu- 
lui este sobru și măsurat. Joc emoţional și interiorizat. Nici 
un gest de prisos, nimic zgomotos sau declamatoriu, deși 
uşor l-ar putea fura versul. Şi în sfirșit, declaraţia cu care 
s-o liniștească pe Clara: 


„Vreau să ştie toată curtea — astfel cred eu nemerit — 

Că de sînt voivod, sunt totuşi robul tău — și rob smerit 

Că oricine-n tine zvirlă cu dosadă și ocară 

Mă loveşte şi pe mine şi cu mine-ntreaga ţară.“ 

Felul în care îi vorbeşte, apoi, baronului Kaliany, solu- 
lui crăiesc, e de natură s-o convingă pe Clara de sinceritatea 
declaraţiilor de supunere ce i-au fost făcute. Apoi, depănînd 
în continuare firul ascuns al politicii sale, apare necruţător, 
trimiţindu-l la închisoare chiar pe devotatul său Groza. 
Doar cînd părăseşte scena rostind „Oh ! trei zile! încă trei!...“, 
cuvintele-i sint încărcate de o greutate copleșitoare, trezind 
o puternică emoție în rindul spectatorilor. 

Scenă cu scenă, vers cu vers, interpretarea lui George 
Vraca a reușit să ţină publicul într-o permanentă tensiune, 
să-l răscolească, să-l entuziasmeze, lăsîndu-i o amintire 
neștearsă asupra personalității domnitorului izbăvitor de 
neam. 

Virgil Brădăţeanu, în cronica sa dramatică din „Contem- 
poranul“, după ce a arătat că interpretul unui rol atît de 
cuprinzător cum este cel al lui Vlaicu trebuie să fie posesorul 
unei foarte variate game de expresie artistică, îmbinată cu 
o clară şi adincă putere de analiză, a afirmat: „...Este re- 
marcabilă la George Vraca inteligenţa artistică, măiestria 
cu care a știut să pună în valoare bogatul conţinut al rolului. 
Rostind minunatele versuri ale lui Davila cu o dicțiune 
perfect stăpinită, a găsit multe din momentele adînc semni- 
ficative care dezvăluie linia vieţii interne a personajului, a 
situațiilor dramatice, a găsit acele elemente variate care i-au 
permis să concretizeze artistice sentimentele pe care Vlaicu 
le încerca. George Vraca a transmis spectatorilor intenţiile 
autorului, ducîndu-le pînă la cele mai înalte forme de ex- 
presie...“* 


La 5 iunie 1955, George Vraca joacă în premieră rolul 
principal din Fintîna Blanduziei de Vasile Alecsandri, piesă 
pusă în scenă tot de Ion Şahighian, cu scenografia de Mircea 
Marosin şi muzica lui Pascal Bentoiu. Este prima oară cînd 
apare învestit cu înalta distincţie de „artist al poporului“ 
ce i s-a decernat „pentru merite deosebite în activitatea sa 
artistică“. 

Acţiunea din Fiîntina Blanduziei se petrece în anii zece 
sau nouă înaintea erei noastre. Personajul principal este 
Quintus Horaţiu Flacus, celebrul poet latin, autor al Odelor, 
al Epistolelor şi al Satirelor, precum și al celebrului poem 
Ars Poetica. 

Horaţiu — care crede că prin geniul lui poetic poate opri 
virsta în loc — așteaptă dragostea unei sclave ca pe o ofrandă 
ce i se cuvine de drept. Iubirea Gettei însă nu înspre el se în- 
dreaptă, iar această dramă a bătrineţii care nu cruţă este 
paralelă frămintărilor rezultate din pierderea prestigiului 
lui de poet în lumea imperiului stăpînit de Iulius Caesar 
Octavianus Augustus. 

Horaţiu își iartă, insă, sclava care-i găscște manuseiieul 
Artei Poetice pierdut lingă Fintina Blanduziei, ca o compen- 
sare înţeleaptă, iînţelegind că nu cu o iubire tirzie avea să 


* 9 aprilie 194 

treacă în posteritate. Acest gest al lui Horaţiu a fost subliniat 
în spectacolul de la Teatrul Armatei. Atingind o rară măre- 
ție şi distincţie,  Horaţiu-Vraca, înainta spre rampă, 
cortina se lăsa în urma lui uşor, iar cînd ultimul vers era 
spus, interpretul drapat în toga lui elegantă, cu mina ţinind 
sulul manuscrisului regăsit ridicată, lua înfăţişarea unei 
statui: Omul pasiunilor trecătoare dispare, potrivit inexo- 
rabilelor legi ale naturii, dar poetul, creatorul, rămine în 
posteritate pentru veșnicie. 

Caietul de interpretare pe care şi l-a alcătuit este plin 
de variante: varianta întii, a doua, a treia... Aparent, toate 
sînt valabile, dar în realitate una singură e justă. lar pe cea 
justă a reţinut-o numai după ce a pătruns bine personajul. 

În scena finală a piesei, cind Horaţiu ia hotărirea ca Getta 
și Gallus să plătească prin moarte dragostea lor cu care l-au 
jignit pe stăpin, replica sentinţei de condamnare este urmată 
de îndată de iertarea acordată amindurora și eliberarea. 

Bine — şi-a spus — va imprima deci, mai întîi lui Hora- 
ţiu, printr-un chip împietrit, prin gestul ameninţător al 
spadei, prin strălucirea ochilor, hotărirea definitivă a stă- 
pinului şi dreptul lui de a dispune de viaţa sclavilor. Apoi 
iertarea. Bine! Dar prin asta, încă nu va fi crezut de public. 
Trecerea de la o stare sufletească la alta, de la hotărîrea 
crudă la seninul iertării, e prea bruscă în text. Va trebui 
deci să găsească un joc de scenă care să sublinieze stările de 
tranziţie între cele două sentimente atît de opuse. 

Pină la urmă l-a descoperit: „Voi în genunchi! V-așteaptă 
cumplita-mi răzbunare...“ Sentința fără drept de apel o va 
exprima prin gest, mimică și ton. Va avea apoi un ris săl- 
batic şi nervos care să arate că în sine amină execuţia, că îi 
este greu să înfăptuiască o crimă. Risul i se va stinge pe buze, 
iar privirile-i rătăcite vor căuta în jur. Cu pași repezi se va 
mişca pe scenă. Se opreşte. Caută. Caută în el hotărirea pe 
care trebuie s-o ia. În ochii Neerei şi ai lui Postum citeşte 
sfatul să-și întringă minia. Cade pe un scaun, obosit. Încet, 
încet, apele tulburi se limpezesc, gindurile rele sint alungate 
și obosit, cu amărăciunea omului care a suterit întringerea, 
dă glas poetului care oferă iertarea. 

George Vraca a imprimat lui Horaţiu o eleganţă concor- 
dantă cu faldurile togei pe care o purta. O nobleţe plină de 
farmec şi de o nemăsurată poezie. 

Încintătorul vers clasic al piesei a fost pus în valoare 
de măiestria recitatorului îndrăgostit de poezie, de lirismul 
pe care personajul îl pretinde. 

George Vraca era unanim recunoscut ca interpret ideal 
al operelor dramatice scrise în versuri. Glasul lui cald, cu 
inflexiuni melodioase de la un ton la altul, cu rostirea lim- 
pede în care fiecare cuvint își căpăta prețuirea cuvenită, 
timbrul grav şi catifelat ca sunetul unui violoncel, era făcut 
să înaripeze versurile pe care Horaţiu le spune, actorul înso- 
tind cuvintele cu gesturi de o inegalabilă eleganță. Desă- 
virșita lui artă de recitator îl conducea și la o iscusită do- 
zare a pauzelor: tăceri apăsătoare, tăceri cu bucurii nesfir- 
șite, tăceri grăitoare. Versurile rostite de George Vraca 
căpătau graţia zborului de rindunică, legănarea lină a pufu- 
lui de păpădie cind vintul abia adie, muzicalitatea susurului 
unei ape de izvor. Cine i-a auzit glasul, nu-l poate uita ușor. 

Din fericire, Fintina Blanduziei este înregistrată într-o 
admirabilă imprimare a Teatrului radiofonic. La fiece nouă 
transmitere a piesei, cei ce l-au cunoscut pe interpretul lui 
Horaţiu, au prilejul unei emoţionante reintilniri, cei ce nu 
l-au cunoscut, surpriza fericită de a-l cunoaște, chiar dacă 
imaginea ce şi-o pot face despre el numai din ascultare, e 
incompletă. 

Nenumăratele spectacole şi reluări cu Fintina Blanduziei 
au evidenţiat, o dată mai mult, cit de desăvirșită a fost in- 
terpretarea lui Horaţiu de către George Vraca. Celelalte 
roluri erau distribuite astfel: Mecena a avut ca interpreţi pe 
A. Athanasescu și Emil Giuan; Postum, pe Meicu şi Sergiu 
Demetrescu; Scaur, pe N. Sireteanu și N. Gărdescu; Zoil, 
pe Niculescu Cadet şi Vasile Niţulescu; Gallus pe Ion Punea 
şi Const. Vintilă ; Glutto, pe Virgil Vasilescu și G. Cimpeanu; 
Hebro, pe Constantin Neacșu și Const. Guriţă; Getta, pe 
Marga Butuc, Maria Săniuţă-Gheorghiu și Vera Lazăr; Ne- 
era, pe Aglae Metaxa și Migri Avram Nicolau; Cebal, pe 
Petre Popa şi Marcel Laurenţiu etc. etc. 


Munca pe care a dus-o George Vraca, n-a fost niciodată 
limitată la apariţiile lui pe scenă sau la repetiţii. Întotdeauna 
munca de actor i-a fost dublată de îndatoririle sale de cetă- 
ţean. Chiar și în timpul repetiţiilor cu Fintina Blanduziei, 

care i-au cerut timp și eforturi, şi-a împărţit orele cu meti- 
culozitate. O simplă pagină din agenda sa — oricare din 
ele — e adinc grăitoare: ora..., recital de poezie; ora..., 
convocare la Comitetul pentru Apărarea păcii; ora..., im- 
primare la radio. 

În aceeași epocă, a terminat şi a predat lucrarea Îndru- 
mări pentru instructorii echipelor de teatru de amatori, cuprin- 
zînd sfaturi pentru alegerea pieselor, îndrumări regizorale 
pentru distribuirea rolurilor, indicaţii în legătură cu deco- 
rul şi așa mai departe. Dar munca aceasta pusă în slujba 
poporului i-a fost răsplătită încă o dată, căci în 1956, cu 
prilejul sărbătoririi a zece ani de la înfiinţarea Teatrului 
Armatei, a fost decorat cu Ordinul Muncii clasa I, decretul 
glăsuind: „Pentru merite deosebite în muncă“. 

În octombrie 1955, a luat parte la o consfătuire a cadrelor 
artistice și de conducere din teatrele dramatice. A fost un 
prilej de a pleda fierbinte în sprijinul promovării literaturii 
originale noi: 

„+..Multe din piesele noastre nu au poate virtuțile unor 
opere care să înfrunte veacurile. Datorită faptului, însă, că 
ele contribuie la nimicirea vechii societăţi și la crearea unei 
lumi noi, valoarea lor va trăi mereu în faptele măreţe ale 
acestei lumi noi, ce se clădește. Şi dacă Lear sau Hamlet, 
dacă Cidul, Oedip sau Faust sînt fără îndoială eroi creaţi de 
mari genii ale umanităţii, avind o valoare nepieritoare, 
totuşi eu vă spun cu sinceritate că azi îi iubesc şi îi preţuiesc 
mai mult pe eroii teatrului românesc nou, fiindcă ei intru- 
chipează zbaterea și lupta poporului meu pentru o viaţă 
mai bună.“* 


După Horaţiu a urmat Meșterul Manole de Laurenţiu 
Fulga, apoi memorabila creație Ovidiu pe scena Teatrului 
Naţional. 

În Ovidiu, Vasile Alecsandri aduce drama omului de 
geniu, a marelui poet care se simte îndreptăţit să iubească 
orice femeie, să-şi ridice ochii chiar şi asupra Iuliei, ne- 
poata împăratului. Acesta, indignat, îl exilează în inde- 
părtatul Tomis, unde poetul își plinge în versuri nenorocirea. 


* „Contemporanul“, 21 noiembrie 1955. 

Ceea ce l-a indemnat pe autor să dramatizeze viața poe- 
tului exilat — poate chiar mai mult decit demonstrarea că 
dragostea trece peste orice fel de opreliști şi indiferent de 
consecinţe — a fost sublinierea ideii latinităţii noastre. 
Ovidiu moare cu viziunea de viitor asupra ţării în care și-a 
găsit a doua patrie. 


„Si Istrul moștenește al Tibrului renume, 
Se-nalţă-o nouă Romă, renaște-o nouă lume“ 


Apărută pe scenă pentru prima oară în 1885, drama lui 
Alecsandri — reprezentată în 1957 la aniversarea a douămii 
de ani de la nașterea poetului Ovidiu —a dovedit că a 
rezistat timpului, dar a pus totodată nenumărate probleme 
realizatorilor, atît regiei cît și interpreţilor, din preocuparea 
de a elimina desuetul și excesul de romantism şi a imprima 
o ţinută clasică. 

Interesul publicului pentru spectacol a mai fost amplifi- 
cat prin ritmul viu al desfășurării acțiunii; o singură pauză 
între scenele de la Roma și cele petrecute la Tomis, o ani- 
maţie plină de pitoresc în scenele de stradă, ca și în scena 
petrecerii din vila lui Ovidiu. 

Dar atenţia tuturor era concentrată asupra interpretului 
principal care... „a imprimat cu devoţiunea marelui elegiac 
inalterabila sa tinereţe, plastica desăvirşită cu elocvenţe 
statuare, timbrul inegalat al vocii sale. Cîntecul stihurilor 
lui Alecsandri ca și intonaţiile elegiei ovidiene sună — în 
rostirea inspirată a lui George Vraca — cînd însorite, cu 
limpezimi acustice de o nebănuită puritate; cind joase, învă- 
luite, infiorate ; cind viguroase, cînd abia şoptite, cu elanuri 
sau cu regrete, cu seninătăţi sau cu amărăciuni.“* 

„..„.George Vraca ne-a oferit încă o dată satisfacția pro- 
dusă de viziunea plasticii sale, cu atitudinile-i statuare, cu 
euritmie în toată mișcarea sa scenică, cu perfecta compoziţie 
a rolului său și a felului în care-l debitează. Diferenţierea 
măștii sale în partea întîi și a doua a spectacolului, ca și 
mimarea scenei agoniei fără exagerate detalii veriste, au 
contribuit la completarea impresiei de nobilă armonie cla- 
sică a jocului lui Vraca.“** 


* Crin Teodorescu, „Teatrul“, decembrie 1957. 
** Tudor Vianu, „Contemporanul“, 20 septembrie 1957. 


Din distribuţie au mai făcut parte Maria Botta în rolul 
Iulia, Toma Dimitriu în August Octavian, Virgil Popovici 
în Mecena, I. Iancovescu în Alcidiu, Al. Alexandrescu-Vran- 
cea în Ibis, Carmen Stănescu în Corina ş.a. 


Spre sfîrşitul anului premergător numirii sale ca direc- 
tor al Teatrului „C.I. Nottara“, a mai fost încă o dată la 
Paris. 

Din notele sale de călătorie — intenţiona probabil să le 
publice — se desprinde prietenia întimplătoare ce a legat-o 
cu un tinăr pictor francez, prietenie presărată cu multe 
întimplări, o descriere din care se pot afla spectacolele tea- 
trale pe care le-a văzut în „orașul lumină“. 

L-a intilnit pe pictor într-o zi pe cheiul Senei; acesta 
încerca să redea pe asfaltul trotuarului chipul lui Jean Gabin, 
cunoscutul actor de cinema. Alături de el, o cutiuță de car- 
ton, cu invitaţia: „Pentru tinerii pictori, merçi!“ 

După ce și-a dat obolul către arta plastică ambulantă, 
s-a angajat o conversaţie între pictor şi actor, înnodată cum 
era şi firesc pe tema actorilor de film şi de teatru. Firesc, 
fiindcă de la chipul lui Jean Gabin a început discuţia. 

— „Nu cumva eşti actor?“ l-a întrebat pictorul, sur- 
prins de cunoașterile în materie ale interlocutorului său. 

— „M... dal... Fac figuraţie...“ 

Tinărul l-a invitat generos la o bere. Au intrat într-un 
bistro. Din discuţie, pictorul — base din Pirinei — află că 
proaspăta lui cunoștință e din București. 

— „Care va să zică, în vizită la Paris? Bun. Ce spectacole 
ai văzut la Paris?“ 

A urmat o lungă convorbire despre teatre, autori, piese 
şi actori. Pictorul îi știe pe toţi românii ce au fost sau incă 
mai erau actori celebri la Paris: de Max, Ventura, Yonnel, 
Alice Cocea, Elvira Popescu... 

— „Ai făcut «figuraţie» pe lingă vreunul din ei?“ 

— „Figuraţie?... Nu!“ 

— „Bine, dar măcar i-ai cunoscut?“ 

Cum să-i spună — cînd imprudent i-a afirmat că în Bucu- 
reşti face figurație — că a fost chiar în ajun la Elvira Po- 
pescu în teatrul ei, unde a văzut piesa La jument du roi cu 

Fabbry şi Sophie Desmarest? I-a declarat in schimb că a 
văzut spectacolul. 

— „Slab! i-a replicat tinărul. De altfel... a şi căzut. 
Piesa a fost de vină. Elvira ar relua mai bine Mama. A avut 
mare succes!“ 

Văzîndu-l pe pictor atit de bine informat, mai în glumă, 
mai în serios, l-a întrebat la rindul său ce-i cu Ivernel, dacă 
cunoscutul actor trece cu adevărat la Comedia Franceză. 

— „Mare actor, i-a replicat junele. Du-te de-l vezi la 
Montparnasse în piesa lui Anouilh. Dar să te duci şi la Thé- 
âtre de France, să-i vezi pe Barrault și pe Madeleine Renaud.“ 

— „Văd că toate le ştii.“ 

— „Păi se poate? Am legături cu toate teatrele și îi cu- 
nosc pe toţi şefii de figuraţie. Apropo... Dacă vrei, mergi 
cu mine la studioul Billancourt pe platoul 5. Au nevoie de 
figuraţie mare. N-o să fie greu să-ţi fac rost de un loc.“ 

— „Mulţumesc! Nu cred să mai stau mult la Paris.“ 

— „Atunci, lasă-i pe Ivernel şi Barrault şi du-te la Come- 
dia Franceză. Dar mă îndoiesc că ai să poţi face rost de un 
bilet“. 

— „Ai dreptate.“ 

Nu putea să-i spună că numai cu citeva zile mai inainte 
a dejunat cu André Falcon, administratorul Comediei. Ìn- 
cepe să regrete încurcătura în care a intrat, numai datorită 
unei afirmații la ale cărei consecinţe nu se gindise cind a 
făcut-o. 

Au mai băut o bere, au mai fumat un „Caporal“. Tinărul 
e o gazdă amabilă. Au discutat și despre Brigitte Bardot, 
despre Jean Gabin, Gerard Philipe, P. Brasseur, despre 
piesa lui Anouilh de la Champs-Elysées. 

La plecare — erau chiar peste drum de Comedia Fran- 
ceză — pictorul s-a oferit să facă el rost de bilete. Vor merge 
împreună. A dispărut, pentru ca după citeva clipe să apară 
cu două „staluri“. Au intrat în teatru printre primii și s-au 
plimbat în aşteptarea spectacolului prin foaiere. Erau în 
faţa bustului lui Talma de David, cind l-a auzit pe pictor: 

— „Atenţie, cel care coboară scara e Yonnel.“ 

— „Îl văd“. 

Yonnel s-a apropiat şi l-a salutat. S-a simţit atunci o- 
bligat să-l prezinte şi pe tinărul Emile care, evident, s-a 
arătat foarte mirat de cele văzute. 

— „Cind aţi jucat Oedip la București? — l-a întrebat la un 
moment dat Yonnel pe George Vraca. Mirarea lui Emile a 
crescut şi mai mult. 

— „Cam prin 1944.“ 

— „Mi s-a vorbit despre creația pe care aţi avut-o.“ 

După ce Yonnel s-a îndepărtat, s-a simţit dator să se 
explice faţă de tinărul pictor: 

— „Ştii, nu sint chiar figurant. N-ai să te superi dacă ai 
să fii invitatul meu după spectacol?“ 

— „Bună gluma! Și eu care voiam să vă fac rost de figu- 
raţie... Dar după ce l-am văzut pe Yonnel că vă vorbește de 
Oedip m-am lămurit.“ 

Seara au cinat împreună la Rotonde. Dar cu asta prietenia 
nu s-a încheiat. Împreună au fost la spectacolele Comediei 
Franceze: Școala femeilor şi Burghezul gentilom (ambele piese 
puse în scenă de Jean Mayer), Mithridate de Racine, Cidul 
lui Corneille (cu Yonnel în Don Diego), Antigona lui Sofocle 
(cu același actor în Tiresias), Un caprice de Musset (pus în 
scenă de Maurice Escaude). La Teatrul Champs Elysées au 
văzut Unchiul Vania de Cehov, cu Sacha Pitoëff, Vedere 
de pe pod, de Arthur Miller, la Teatrul Antoine (cu Rat Va- 
lone și în regia lui Peter Bench), Sechestraţii din Altona a lui 
Jean-Paul Sartre şi, în sfirșit, Frumoasa duminică de sep- 
tembrie de Ugo Betti, la Théâtre de l'Atelier cu Barsacque. 

Ultima oară s-a văzut cu tînărul pictor în apropiere de 
Notre Dame. Și-au strîns mîna, după care prietenul s-a inde- 
părtat, privind înapoi de citeva ori. Și el i-a urmărit din ochi 
silueta zveltă pină ce a văzut-o pierzindu-se printre pietoni. 


La 1 martie 1960 George Vraca a preluat conducerea 
Teatrului Armatei, denumit din 1961 Teatrul „C.I Nottara“. 
O nouă muncă deci. Actorul are acum șaizeci și patru de 
ani, dar şi-a asumat şi această răspundere, cu gindul că va 
putea imprima teatrului din Bulevardul Magheru în chip 
şi mai direct experiențele şi viziunea sa asupra unei scene 
puse în slujba marilor mase de spectatori. Ştie că realizarea 
unui spectacol frumos, dar fără sublinierea mesajului lu- 
crării aduse in fața publicului, nu atinge scopul pe care 
teatrele trebuie să-l aibă în vasta operă de culturalizare, că 
buna alegere a unui repertoriu este una dintre sarcinile esen- 

piale ale unei instituţii teatrale. Întreţinerea mereu vie a 
elanului de muncă al colectivului artistic, realizarea unor 
spectacole de adevărată ţinută artistică, promovarea cadre- 
lor tinere, sprijinirea şi incurajarea dramaturgiei originale, 
iată cîte îndatoriri şi totodată realizări poate avea un teatru, 
dacă-șşi înţelege misiunea. 

Multe din obiectivele ce și le-a propus cînd a preluat con- 
ducerea teatrului au fost înfăptuite în cei patru ani cit i-a 
fost dat să lucreze ca director. 

Valorificarea tinerelor talente se înscrie ca o realizare 
dintre cele mai importante. Distribuiţi în roluri principale, 
din repertoriul clasic şi modern, nu puţini dintre actorii tineri 
au realizat memorabile succese sub directa lui îndrumare, învă- 
tind să joace cu patos, cu trăire sinceră și convingătoare. 

În 1961, în cinstea aniversării a patruzeci de ani de la 
înființarea Partidului Comunist din România, pe scena 
Teatrului „C.I. Nottara“ s-a reprezentat Primăvara, poem 
dramatic în opt tablouri de Aurel Mihale. 

Primăvara este o evocare a evenimentelor istorice din 
iarna şi primăvara anului 1945: lupta pentru instaurarea 
puterii populare. 

George Vraca a pus în scenă el însuși poemul, susţinind 
totodată şi rolul „Comentatorul“.. Despre această dublă 
participare la realizarea spectacolului — ca regizor şi ca 
interpret — a scris apoi într-un articol intitulat Eroi pur- 
tători ai idealului socialismului: 

„În Primăvara am deţinut două... roluri: și de regizor și 
de actor. Ca regizor, m-am străduit să dau cit mai multă 
mișcare, cit mai mult dinamism și cît mai multă putere de 
convingere episoadelor acestor evocări a anilor cuceririi 
puterii de către clasa muncitoare din țara noastră. Ca actor, 
interpret al «povestitorului» ce realizează eroica viaţă a 
unui comunist căzut în luptă, am încercat să pun cit mai 
multă sinceritate, cît mai multă ardoare şi forţă emoţională 
în spusele mele.“* 


Într-un alt articol, insistind asupra rezolvării regizorale 
pe care a dat-o piesei, arăta: „Pentru a da coerență scenică 


* Articol dactilografiat. 

şi dinamism evocării lui Aurel Mihale, în afara rezolvărilor 
de sinteză, am recurs la o serie de procedee înrudite cu cine- 
matografia, valorificind prin ritm episoadele dense din 
punct de vedere dramatic conţinute în text.“* 

În cronica din „România liberă“ se exprimă dezideratul 
ca George Vraca să insiste pe calea direcţiei de scenă „pentru 
a deveni un învăţător și un exemplu de pondere, seriozitate 
şi modestie a regiei“, aceasta cu atit mai mult cu cit munca 
regizorală nu l-a impiedecat să aducă spectacolului şi con- 
tribuţia sa actoricească în rolul sau mai bine zis în funcţia 
de recitator al baladei. „În această funcţiune, el a adus acel 
farmec al său, acea știință a declamaţiei a cărei valoare 
rezidă în simplitate, căldură și melodie și a cărei originali- 
tate năzuiește la o perfectă dicţiune și eleganţă echilibrată 
a rostirii, pentru slova fierbinte a poeziei.“ ** 


Cinematograful i-a plăcut mult, întotdeauna, și era bu- 
curos cind avea prilejul să filmeze. În interviul dat revistei 
„Cinema“ (nr. 2-1963), afirma: „...Este o artă (filmul) pe 
care mişcarea universală a aparatului o eliberează de con- 
venţie. In locul tehnicii scenei (dicţie, mimică, gest), pe 
primul plan trece arta sugestiei, trăirea nemijlocită a senti- 
mentelor, așa ca în viaţa de toate zilele... O artă foarte grea, 
care obligă actorul la dăruire totală, aducind, însă, o mare 
satisfacţie atit spectatorilor cit şi interpreţilor.“ 

Această satisfacţie a avut-o din plin artistul în rolul 
banului Brincoveanu din filmul Tudor realizat de Lucian 
Bratu, după un scenariu semnat de Mihnea Gheorghiu. 

Perioada de filmare (în anul 1962) a fost lungă, iar ro- 
lul i-a pus probleme complexe de creaţie. 

Filmul aduce pe ecran unul din momentele cele mai emo- 
ționante din lupta poporului român pentru dreptate 
socială, pentru l bertate şi independenţă naţională. Este 
epopeea pandurilor, momentul culminant al marii răscoale 
populare din anul 1821. 


* Întimpinînd a 40-a aniversare a Partidului, „Teatrul“, aprilie 
1961. 
** Radu Popescu, 26 mai 1961. 

Banul Brincoveanu, interpretat de George Vraca, la 
începutul acţiunii este însufleţit ca şi Tudor de ideea neatir- 
nării țării, o soluție care l-ar ajuta să-și satisfacă o năzuință 
personală: să se înscăuneze domn. Însă lașitatea lui în faţa 
turcilor şi teama de perspectivele pe care le deschidea miş- 
carea populară, îl conduc la trădare. Act odios și inutil 
pentru că turcii nu-i vor ierta pactizarea din anumite 
momente cu mişcarea lui Tudor. 

Vraca a înfățișat cu o neasemuită forță drama boierului 
Brincoveanu, drama omului care n-a reușit să înfringă în el 
opreliştile clasei din care făcea parte şi prin consecință 
devine orb la mersul istoriei, orgoliul și lașitatea impiede- 
cîndu-l să se realizeze ca o figură pozitivă în cartea de aur 
a ţării. 

George Vraca a reușit prin interpretarea sa cu o pătrun- 
dere psihologică și cu un simţ artistic desăvirșit, să redea 
magistral toate nuanțele procesului de prăbușire a acestui 
personaj demn, impunător, dominant. 

Munca la film i-a adus nenumărate bucurii. Și nu numai 
artistului, dar și omului. Colegii de echipă l-au înconjurat 
cu o dragoste nesfirşită. I-au trimis scrisori, i-au fost tot 
timpul alături, i-au cerut păreri și sfaturi, admirindu-i tine- 
reţea artistică demnă de invidiat, școala clasică a ţinutei și 
a rostirii, îmbinate cu discreţia și subtilitatea jocului de 
manieră modernă. 

S-au reluat apoi din nou spectacolele cu Vlaicu Vodă, 
cu prilejul împlinirii a o sută de ani de la nașterea lui Ale- 
xandru Davila. 

George Vraca a apărut într-un număr de reprezentații 
— tot în Vlaicu Vodă — şi la Pitești, piesă pe care el însuși 
o pusese în scenă la teatrul din acea localitate cu șapte ani 
în urmă. 

Piteştenii de toate virstele i-au făcut o primire emoţio- 
nantă. L-au impresionat, îndeosebi, elevii și elevele 
de şcoală care-l întîmpinau pretutindeni cu braţele încărcate 
de flori, mulţi din ei oferindu-i în dar cite o carte îndrăgită. 

Odată, cînd s-a înapoiat acasă de la spectacol, întîmpla- 
rea a făcut ca un scurt circuit să întrerupă pentru citeva ore 
lumina în imobil. A făcut rost de luminări, la pilpiirea 
cărora a început prima lectură de studiu a piesei Richard 
al III-lea. 

Activitatea aceasta trepidantă i-a fost pe măsura dăruirii 
totale îndatoririlor de cetăţean şi artist, despre care afirma 
mereu că trebuie să devină şi mai completă.. Conferinţe, 
articole, participări la mitinguri pentru pace şi progres, 
participări la festivalurile artistice, pe estradele atene- 
elor populare, în incintele uzinelor şi întreprinderilor. 

La radio („teatru la microfon“) a realizat un medalion 
Eminescu, model de artă recitativă. La televiziune — în 
cadrul sărbătoririi a 400 de ani de la naşterea lui Lope de 
Vega — a citit două sonete. Paginile agendelor sale sint 
mereu pline. 

În „teatru la microfon“, de altfel, a realizat nenumărate 
roluri. Simpla enunţare a pieselor la a căror imprimare a 
contribuit — citind numai din acelea pe care nu le jucase 
şi pe scenă — demonstrează cît de activă i-a fost participa- 
rea la acest admirabil mijloc de propagare a culturii tea- 
trale. Leonardo da Vinci şi Michel Angelo de N. Kirițescu, 
Vronski din Anna Karenina de Tolstoi, Povestitorul din 
Învierea, roluri în Înșir-te mărgărite de Victor Eftimiu, Don 
Carlos, Regele petrece, Ruy Blas de Victor Hugo, Gemenii 
şi Ciu- Yuan de Go-Mo-Jo, Caleașca de aur de Leonov, 
Hanul de la răscruce de Horia Lovinescu etc., etc. 

La o „masă rotundă“, iniţiată de criticul Valentin Sil- 
vestru, la care au participat regizorii teatrului Nottara, 
George Vraca a pledat pentru „ideea de stil“ a unui teatru, 
care poate constitui o determinantă în realizarea „profilu- 
lui său“. Considera că străduinţa permanentă a teatrului pe 
care il conducea, de a monta în spirit contemporan mari 
opere clasice românești şi străine, ar putea oferi un punct de 
plecare pentru definirea „clasicismului contemporan“. 

Recunoscind că mai sînt prezente anumite discrepanțe 
interpretative în unele spectacole ale teatrului, datorită 
faptului că un număr de actori nu sînt în mod corespunzător 
folosiţi, a încheiat spunînd că va încredința cu şi mai multă 
îndrăzneală roluri principale din marele repertoriu tineri- 
lor, încercîndu-i mereu şi urmărindu-i cu dragoste în reali- 
zările lor, în scopul unei selecţii juste pentru constituirea 
„schimbului de miine.“* 


* „Contemporanul“, 29 noiembrie 1963. 

Tema aceasta a tinerelor cadre actoricești l-a pasionat. 
În articolul-manuscris Actori și posibilităţi şi-a conturat pre- 
cis părerile susținind că ar fi tot atit de greşit a se încre- 
dinţa unor umeri firavi un rol pe care nu-l pot duce, ca și a 
nu avea încredere în tineret; povara prea grea i-ar zdrobi. 
Eşecul pe care l-ar inregistra actorul în asemenea cazuri 
s-ar încrusta adînc în sufletul tinărului, lipsindu-l de încre- 
dere în propriile lui forţe şi posibilităţi, dezarmindu-l 
pentru viitor. 

Trebuie mult discernămînt în distribuirea tinerilor în 
roluri. Tinerii actori nu se aseamănă între ei, cum nu sint 
aidoma doi puieți dintr-o pepinieră, deşi „prin ramurile 
fiecăruia va fremăta cîndva vintul şi se vor prefira razele de 
soare la fel“. Esenţa fiecăruia din ei trebuie descoperită cu 
răbdare şi cu pricepere, ş-apoi, abia în funcţie de această 
descoperire, să fie aleasă metoda cea mai potrivită de dez- 
voltare. După care criterii? Exemplificările abundă în 
articol: 

„Așa sînt unii tineri a căror calitate dominantă este fan- 
tezia, interpreţi cărora regizorul nu are a le indica decit 
tema momentului dramatic, pentru ca actorul să-și creeze în 
răstimpul a două repetiţii, 4—5 variante de interpretare, 
dintre care să-și aleagă apoi pe cea mai potrivită. Altora 
însă — cu mai puţină fantezie dar înzestrați cu talent firesc 
de redare și trăire — regizorul trebuie să le ofere un «model» 
al personajului, pe care interpretul îl umple cu personali- 
tatea lui. lar acelor tineri care au un simţ instinctiv al 
«prisosului), care au intuiţia precisă a ceea ce nu trebuie 
făcut pe scenă, indicaţiile prea ample le pot fi dăunătoare, 
dezorientindu-i. Alţii, în sfîrșit, au nevoie dimpotrivă de 
cît mai multe detalii ca să-şi fixeze limitele personajului şi 
să-i dea apoi viaţă cu sensibilitatea lor. Adevărata artă a 
celui care îşi propune să promoveze tineri interpreţi constă 
deci în capacitatea de a-i cunoaște și de a aplica metoda de 
lucru cea mai potrivită.“ 

Criteriile acestea de selecţionare în distribuirea rolu- 
rilor și de încredere în forţele tineretului n-au reprezentat 
numai o simplă teoretizare, ci şi punerea în practică a aces- 
tor convingeri la teatrul a cărui conducere a avut-o. Tot în 
articolul amintit și-a exprimat el însuși bucuria de a fi con- 


173 


tribuit cu experienţa sa profesională la ridicarea strălucită 
a unor tineri actori. 

„Pe scena Teatrului «C.I. Nottara» s-au afirmat în ultimii 
ani numeroși tineri actori și am mulțumirea intimă că am 
contribuit cu stăruința mea — iar alte ori chiar cu sfaturi, 
cu sugestii și cu experiența mea profesională — la realizările 
pe care le-au izbutit actori din tinăra generaţie, ca: Ion 
Dichiseanu, George Constantin, Liliana Tomescu, Cristea 
Avram, Magdalena Buznea și alţii, în roluri de mare răs- 
pundere din spectacolele Antoniu și Cleopatra, Fraţii Kara- 
mazov, Peer Gynt, Ciocirlia, Act venețian, Steaua polară. 
Altora dintre colegii lor de generaţie li s-au creat condiţii să 
interpreteze unele personaje principale din piesele actualei 
stagiuni și sint pe cale să se afirme la rindul lor.“ 

lar timpul scurs de atunci — de la data cind a fost 
scris articolul şi pină astăzi —a demonstrat o dată mai mult 
cit de justificată a fost increderea lui George Vraca în talen- 
tul şi posibilităţile tinerilor actori pe care i-a menţionat. 


„„Au început repetițiile cu Richard al III-lea. Din 
această clipă — fără a neglija celelalte preocupări — aten- 
ţia îi va fi concentrată mai ales pe pregătirea acestui dificil 
spectacol, pe realizarea rolului lui Richard, duce de Gloster. 


ÎNDOIELILE SĂ LE ARUNCI 
PESTE UMĂRI! 


af şi cincizeci de minute, zece şi cinci- 
zeci şi una, zece şi cincizeci şi două... Mai sint opt minute 
pină la intrarea în scenă. 

E în ziua de 7 ianuarie 1964, o dimineaţă cu brumă și cu 
zloată. Peste opt minute cortina se va ridica, iar repetiţia 
generală, avanpremiera lui Richard al III-lea, va începe. 

Prin uşa cabinei răzbate vocea de stentor a „Șahului“ — 
Ton Şahighian — care imparte ultimele directive. De cite ori 
n-a auzit acest glas, în clipele premergătoare ridicărilor de 
cortină ale unor premiere? Auzindu-l, a fost totdeauna, oare, 
atit de şovăitor? 

Odinioară, s-ar zice că avea mai puţine îndoieli. Anii, 
însă, au trecut iar conștiința răspunderii a crescut mereu mai 
mult. Da, da, da. Asta e pină la urmă explicaţia tuturor 
îndoielilor care-l frămintă: conștiința răspunderii a crescut 
și-i apasă umerii, care orice s-ar spune, sint mai firavi decit 
au fost cu cinci, cu zece, cu douăzeci de ani în urmă. 

Mai sint opt minute. Costumul l-a îmbrăcat, Ipser i-a 
verificat de mult masca, masca asta pentru care ei s-au sfă- 
tuit îndelung. Își priveşte chipul în oglindă și trece cu palma 
ușor peste bărbie. Figura din oglindă este chipul lui Richard 
duce de Gloster, cu șuviţele aspre ale perucii revărsate peste 
frunte şi peste ceafă, cu nările adinci și largi ca nişte răni, 
cu brăzdăturile încrustate adine de patimi şi intense trăiri. 

Brăzdăturile sint totuşi ale lui, ale lui George Vraca — 
săpate de timp, săpate de ginduri, săpate de griji, săpate de 
arderile lui neîncetate — doar subliniate de creioanele lui 
Ipser. Ce impletire ciudată: zbuciumului lui Richard, îi va 
transmite zbuciumul său, patimilor lui patimile sale, răbuf- 

nirilor lui, răbufnirile sale, alt zbucium, altă patimă, alte 
răbufniri şi totuşi izvorite din aceeaşi chimie umană, pe care 
nimeni n-a pătruns-o poate mai adînc de-a lungul veacurilor 
decît genialul Shakespeare. 

— „Eşti gata?“ se aude de dincolo de ușă vocea „Șahului“. 

— „Sint!“ 

„Sint“, vă răspund vouă, îmi răspund mie şi totuşi ade- 
văru-i că nu sint. Ca să fiu gata,ar trebui să nu mai am 
îndoieli, în timp ce eu... Au mai rămas numai șapte minute 
pînă la ridicarea cortinei şi iată că nu sint gata. Poate că 
n-am să fiu niciodată gata în acest rol. 

Cu toate astea, miine opt ianuarie, trebuie să aibă loc 
primul spectacol cu public. Asta dacă... Dar cine poate să 
cuprindă acest „dacă“ şi cîţi dintre spectatorii care vor fi în 
sală vor intui măsura acestui „dacă“, se vor gindi măcar 
că a existat un „dacă“? ; 

Opt ianuarie 1964... Cum s-a potrivit această 'dată cu 
hotărîrea ce fusese luată cu un an în urmă, cînd proiectele și 
nădejdile legate de acest spectacol erau învăluite încă în 
ceață! Chiar astăzi dimineață, înainte de a pleca spre teatru, 
şi-a răsfoit agenda repetițiilor, a zilelor de internare în spi- 
tal, în sfîrşit, a zilelor anului care abia s-a încheiat. Pe fila 
din 8 ianuarie 1963 a găsit notat: „Repetiţie Richard“, iar 
pe coloana alăturată însemnării: „După un an premiera“. 
Urma un semn de exclamare (hotărirea) şi imediat apoi şiun 
semn de întrebare (indoiala). Așa dar nu era sigur încă de 
atunci? Dar uite că data premierei ce şi-a propus-o cu un an 
în urmă va fi respectată. Pentru ce atunci îndoieli?... În- 
că cu citeva luni înainte de notiţa din agendă, începuseră 
acele apăsări ciudate sub coşul pieptului, însoţite de toropi- 
toare oboseli. Ce pot să-nsemne? De unde izvorăsc şi ce vor 
să prevestească? Oare, nu cumva...? Absurd! E simplă 
explicaţia ! Doar a zăcut de trei ori în lungul anilor de hepa- 
tită. Se liniştise deci. Și totuși, numai cu cîteva zile mai 
înainte de opt ianuarie 1963, mai precis în ziua de Anul nou, 
niște pigmenţi colorați violaceu i se iviseră pe mâna dreaptă. 
Prevestitori, a ce? 

lată dar care era îndoiala ce se ascundea sub semnul de 
întrebare din agendă, căci celelalte îndoieli, din realizarea 
rolului însuşi, căutase să le înlăture sau, mai cinstit spus, 
le amînase, giîndind că pînă într-un an... 

Proiectul lui Richard al II-lea — ca simplu proiect — 
era destul de vechi. Fusese luat în discuţie încă de prin 
1959, dar rezistase un timp îndelungat propunerilor și ten- 
taţiilor. 

— „Eşti singurul nostru actor care-l poate realiza pe acest 
tridimensionat, căuta să-l convingă Şahighian. Adîncul 
fiinţei lui Richard, împletirea asta din străfundurile lui cu 
expresia lui fizică, dimensiunile lui uriașe aduse în spaţiul 
restrins al scenei, numai tu le poţi scoate la suprafaţă.“ 

— „L-au mai interpretat și alţii.“ 

— „Da, dar fără să-i convingă pe spectatori. Interpretul 
lui Richard trebuie să aibă glasul tău, privirea ta caldă şi 
învăluitoare, forța ta de persuasiune. Fără aceste calităţi, 
Richard nu trece rampa. Numai tu îl vei putea hipnotiza 
pe spectator.“ 

— „Chiar hipnotiza?“ i-a răspuns surizător. 

— „Da, hipnotiza! Hipnoza pe care Richard o exercită 
asupra victimelor, hipnoza monstrului, hipnoza pasionatu- 
lui lucid, hipnoza voinţei lui neingrădite, adică aşa cum l-a 
conceput autorul cind l-a supus judecății contemporanei- 
tăţii și istoriei. Numai tu vei putea transmite hipnoza asta 
în sală.“ 

— „Vorbe!“ 

Se mai supăra „Şahul“ şi-i reproşa tenacitatea rezervelor. 
Îndoielile — argumenta el — îi izvorăsc dintr-o prea mare 
conștiință a răspunderii. Dar îndoieli a avut şi cu Horaţiu 
şi cu Vlaicu Vodă și cu cite alte roluri. Și totuşi... 

— „Adu-ţi aminte cit ai rezistat cînd ţi-am sugerat cele 
trei roluri din piesa lui O'Neill! Tu şi numai tu, îţi spuneam 
şi atunci, poţi fi fermecătorul amorez care este Brant, să fii 
şi tulburătorul Orin, să ai şi compoziţia bătrînului Ezra 
Mannon. Și am avut dreptate, nu?“ 

— „Ai avut, dar e mult de-atunci.“ 

Este drept că a avut îndoieli şi cu Oedip şi cu Orin și 
cu Hamlet și cu Dmitri din Frații Karamazov şi cu Ras- 
kolnikov din Crimă şi pedeapsă..., dar parcă a fost altceva. 
Cutezătorul Vraca, cel care la virsta de 27 de ani îmbrăcase 
haina și neliniştile doctorului Faust, înfruntind scena 
alături de Agatha Birsescu, cutezătorul Hypolit din Fedra 
lui Racine era acum departe. Altfel de îndoieli are acum; 
își dă seama că personajul a cărui realizare i se sugerează, 

pretinde ceva „nou“, iar lui îi e teamă să nu aducă cumva 
„vechiul“, expresie a rutinei şi a unor îmbătrinite formule 
de teatru pe care le acumulase. Astea sint îndoielile. Apoi, 
poate că din strătundurile subconștientului s-a ivit şi gin- 
dul că trupul ce i-a fost supus la necontenite eforturi a 
ajuns la timpul cînd pretinde să fie menajat. Nu că ar renunța 
la scenă. Asta n-o va face, cit va mai avea o singură pică- 
tură de singe în vine! Dar sint şi roluri care pretind mai 
puţină încordare. Da, da, căci la el, fărimițările începuseră 
să se arate, iar Richard pretinde un efort deosebit, nu numai 
spiritual, dar și fizic. Oricit de plină i-ar fi fost punga daru- 
rilor, trebuia să vină și clipa cînd să-i întrevadă fundul. 
Din generos și risipitor, nu-i de mirare că devii mai zgircit, 
mai cumpătat la cheltuială, cind simţi că sacul zilelor 
aproape s-a golit. Eforturile pentru Richard i-ar măcina și 
ultimele rezerve. Să reziste tentaţiilor, deci! 

A rezistat pină în după amiaza aceea de toamnă însorită. 
Era ceasul cind pe pinza lacului de la Mogoșoaia se aduna 
aurul roșcat al soarelui în apus. Jucau rummy, dar gindurile 
— şi ale lui și ale „Şahului“ — numai asupra plăcuţelor de 
piatră nu le erau concentrate. 

— „Ce ţi-a plăcut ţie mai mult din Ibsen?“ a rupt neaş- 
teptat tăcerea vocea de stentor. 

— „Din Ibsen? Ce ţi-a venit să mă întrebi așa «ex abrup- 
to»?“ 

— „La el mă gindeam.“ 

— „Nu ştiu. Niciodată n-am cintărit ce mi-a plăcut mai 
mult din norvegianul tău. Dar de ce mă întrebi?“ 

Pinza lacului începuse să tremure, înfiorată de înserare. 
O barcă aluneca leneșă în lungul stufărişurilor. 

— „De Constructorul Solness îți mai aminteşti?“ 

i „Vag.“ 

— „Revenise Solness la viaţă, iși redobindise şi forţa 
de creaţie pe care o crezuse pentru totdeauna pierdută, dar 
la inaugurarea construcţiei pe care în sfirşit o realizase, 
trebuise totuși să accepte cu melancolie ca un altul mai tinăr 
decit el să se caţere pe turla aeriană și să-i încunune virful 
cu flori, așa cum cerea tradiția. Altădată se urca el singur.“ 

— „A, da, Solness arhitectul.“ 

— „Altădată, el însuși își incorda muşchii şi voința 
pentru asemenea escaladări. lar acum...“ 

— „Ri, mai slăbese muşchii“, a încercat să zimbească. 

— „Numai tinăra Hilda îi citeşte melancolia primej- 
dioasă şi atunci ìl îndeamnă să-ncunune el însuși turla, așa 
cum făcuse de nenumărate ori în trecut... «Ba da, ai să poţi», 
îi risipește ea îndoielile! Solness urcă în uralele mulţimii 
în delir, aşterne cununa, dar se şi prăbuşeşte. Rumoare și 
panică. «L-ai ucis», i se strigă Hildei. «Da, dar şi-a atins 
idealul», i se răspunde.“ 

Pe lac s-au așternut umbre viorii. Pe tăblia de rummy 
căzuse o frunză ruginie. S-au ridicat de pe bancă și şi-au 
luat rămas bun, fără să-şi mai spună altceva. Dar în seara 
aceea, el s-a hotărit. 


Cite minute au mai rămas pină la ridicarea cortinei? 
Patru! În culise au început să se adune lăncierii. A auzit şi 
glasul lui George Sion, George duce de Clarence, cel dintii 
cu care va schimba replica. Tocmai! Cum sună primele 
versuri? „Azi iarna vrăjbii noastre-n mindră vară, schimbată 
este de-al tău soare, York; iar norii de deasupra casei noastre...“ 

Cit de multe ginduri se pot încrucişa în spaţiul a numai 
citorva minute. 


Au început în sfirşit repetițiile. Dar mai înainte de 
repetiţii, a trecut la analiza personajului, la aprofundarea 
piesei, la studiul epocii și îndeosebi al condiţiilor social- 
politice, la raporturile dintre personaje, precum şi la adin- 
cirea adevărului istoric, pe care Shakespeare — dincolo de 
libertăţile îngăduite creatorului — niciodată nu l-a trădat. 
“Tomuri deschise pe birou, pe scaune şi chiar împrăștiate pe 
covor. Uneori — atitea păreri și izvoare — parcă ar vrea să-l 
înece și numai urmărind firul înțelepciunii a reușit să se 
descurce printre ele. Concluzia la care a ajuns a fost că va 
imprima totuși o căldură umană acestui personaj monstruos, 
căci în ultimă analiză Richard este determinat în acţiunile 
lui de condiţiile sociale şi politice ale timpului. E drept 
că pentru a ajunge la această viziune a rolului a fost ajutat și 
de noile sale cunoașteri. Dar va reuși să redea complexitatea 
personajului, astfel cum a descifrat-o? Să fie rău, răzbună- 
tor, viclean, odios, dar in același timp și sincer, sincer cu el, 

căci Richard este tot timpul convins că are dreptate, că în 
numele dreptăţii calcă tragic şi crud peste tot ce i se pune 
de-a curmezișul. Va reuşi, apoi, în marea scenă a piesei, 
scenă în care oprind cortegiul funebru al regelui pe care el 
l-a ucis, îi face văduvei lui Walles, monstruoasa lui decla- 
rație de dragoste? Va reuși să-i dea personajului pasiunea 
dezlănţuită, monstruoasă, dar totodată convingătoare? Căci 
regina văduvă, deși ştie că el este ucigașul, îi acceptă chiar 
lîngă coşciugul celui ucis inelul de logodnă. Va reuși să redea 
toate aceste trăsături, aparent atit de contradictorii, într-un 
mod lucid, iar nu numai temperamental? Toate acestea 
pretind o trăire intensă a rolului, cu arderi mari, care îi vor 
pirjoli şi ultimele rezerve de forță. Va reuşi oare? O, indo- 
ielile, îndoielile... 


Mai sint trei minute pînă cind va fi avertizat de sone- 
rie să intre în scenă. „Azi iarna vrăjbii noastre-n miez de vară, 
schimbată este de-al tău soare York.“ Au mai rămas numai trei 
minute... 


În toiul repetiţiilor a intervenit, în mod neaşteptat, in- 
ternarea în spital. Chiar neașteptat? Nu! Dar nădăjduise că 
marele avertisment îi va mai da răgaz. Era pe la jumă- 
tatea lui ianuarie 1963. S-a simţit deodată rău, s-a clătinat, 
a leşinat aproape. Medicul a fost chemat la teatru. Cu greu a 
ajuns apoi acasă. „Și totuşi, poate că e ceva trecător“ şi-a 
spus și atunci. Fiindcă nu i se pare posibil ca într- adevăr 
sfîrşitul să-și fi făcut apariţia în chip atit de viclean. N-a 
greşit... Dar pe cînd pasul următor? Chiar în aceeași zi, 
miine, peste o săptămînă? Cind? 

A stat numai citeva zile în pat și a plecat — așa slăbit, 
şi frămîntat de griji — la repetiţii, căci colectivul piesei 
bătea pasul pe loc. Dar într-o seară s-a declanşat bruse 
febra. O febră intensă de treizeci şi nouă de grade, iar ochiu- 
lui său atent nu i-a scăpat că medicul care-l cerceta era 
abătut. Totuşi, cine ştie? Poate că va interveni o altă ami- 
nare. 

Stă din nou în casă, n-are voie să părăsească patul și 
totuși într-o dimineaţă s-a îmbrăcat pe furiș ca să participe 

la matineul poetic Mihail Eminescu. Avea de recitat un frag- 
ment din Scrisoarea a III-a. Surprins gata de plecare, n-a 
mai fost rugat, ci implorat aproape: „Nu se poate, eşti bol- 
navy și slăbit. Ai febră!“ 

— „Dar publicul, publicul care mă aşteaptă?... 

Priveşte afară. De acolo de sus, de la etajul opt, se vede 
succesiunea acoperișurilor unui sfert de București, aco- 
perite de zăpadă. Mii de acoperișuri cu mii de locuinţe dede- 
subt, cu mii de familii între pereţii apartamentelor, mii, 
zeci și sute de mii de fiinţe, toţi cu bucurii şi cu frămîntări... 
„Ce să fac? Să mă duc, să nu mă duc, să anunţ telefonic că-mi 
este imposibil să mă înfăţișez în fața publicului așa sleit de 
puteri cum sint? Sau să mă-ndrept totuși spre sală, fiindcă 
orice s-ar spune, dacă inima asta vreau încă să bată, este 
în primul rind ca să mă mai pot înfățișa spectatorilor.“ 

Va pleca! Afirmația nu mai suferă replică, nu mai este 
supusă nici implorărilor, nici argumentelor înțelepte. A 
plecat... 

Afară viscoleşte. Mașinile sînt împiedicate să circule. La 
încrucişarea bulevardelor vintul suflă și mai cumplit, gata 
să smulgă din rădăcini copacii, să măture firmele de pe fața- 
dele clădirilor. Se opreşte, se clatină, respiră greu. E bolnav. 
Au intervenit doi binevoitori din masa celor mulţi care-l 
adoră, şi l-au condus pînă la sală, respingind sfioși cuvin- 
tele de mulţumire. Sala, scena, Scrisoarea a III-a... 


„Ce mai freamăt, ce mai zbucium ! 
Codrul clocoti de zgomot și de arme şi de bucium... 


«e 


Înapoiat acasă, a găsit apartamentul încărcat de flori. 
Scrisori şi bileţele de felicitări i-au fost virite pe sub uşă. 
Unii dintre expeditori sînt anonimi din sala în care se 
şoptea: „Maestrul s-a întrecut pe sine...“ „O, publicul acesta 
generos, care se socotește întotdeauna debitor ţie, cînd tu 
nu poţi avea niciodată sentimentul că te-ai achitat complet 
față de el!“ 

Au urmat alte citeva zile de pat, din nou apoi la repe- 
tiţii şi în sfîrşit, internarea în spital n-a mai putut fi evi- 
tată. Trei săptămîni de febră intensă, dogoritoare, timp în 
care n-a pregetat să-şi pregătească rolul în continuare. Textul 
şi-l luase cu el. Într-o noapte cînd febra l-a răpus, cuvintele 
scăpate controlului conștientului i se îmbulzeau pe buze. 

I s-a spus mai tirziu că a recitat fără sfirşit din Richard, 
amestecind textul cu replici din Hamlet. 

Alt spital, unde în ziua de 30 martie 1963, i s-a făcut 
intervenţia chirurgicală. 

După 15 aprilie s-a înapoiat acasă. Cind mai bine, cind 
mai rău, dar tot timpul sleit de puteri. Parcă i s-ar fi rupt 
ceva din trupul lui încercat, parcă ar fi gata să se fărime în 
mii de bucățele. Chiar dacă mă voi însănătoși — își spunea 
— voi mai putea face faţă, oare, rolului acesta care îmi 
pretinde atita efort fizic? 


Din noianul de corespondenţă primită, i-au făcut plăcere 
îndeosebi rîndurile unui pensionar din Piteşti. De ce mai 
mult decit altele? Poate că pentru neţărmurita sinceritate 
ce se desprindea din ele. „Acum am șaizeci şi patru de ani, 
dar vă păstrez în cel mai înflorit colţ al inimii mele, încă de 
acum vreo patru decenii, cînd am avut fericirea să vă aud 
glasul cel plin de farmec.“ Chiar atît de mulți ani au trecut 
de cind sint pe scenă? Cum să nu fi obosit? În orice caz, văd 
că spectatorii țin mai bine răbojul anilor decit mine. Eu 
de multă vreme vreau să uit cît de mulţi sint. „De patru 
decenii v-am urmărit ascensiunea în teatru, unde aţi atins 
de mult creștetul marilor realizări. Acum vreo șase ani v-am 
auzit pe litoral, unde sub cerul liber — noaptea — aţi dat 
un spectacol. Mii de persoane au asistat și mii de inimi aţi 
cutremurat, fericindu-i prin darul dumneavoastră artistic.“ 

Pe litoral? A, da. Au trecut însă șase ani? Cit de repede 
se scurg zilele cind ţi-au rămas puţine... „De curind aţi 
fost în Pitești cu Vlaicu Vodă. Cu acest prilej aţi vizitat 
şcoala nr. 3, unde v-aţi întreţinut cu cadrele didactice, care 
v-au luat și fotografii şi sint fericit că am căpătat şi eu una 
din ele. Fericit sint şi pentru că vă am permanent în casa 
mea pe bandă de magnetofon, cu Scrisoarea a III-a. Am aflat 
că mergeţi spre însănătoșire şi că pregătiţi un nou spectacol. 
Asta m-a determinat să vă scriu şi să vă exprim admiraţia 
mea pentru arta pe care o slujiţi cu pasiune, cu atita tine- 
reţe fără bătrineţe.“ 

În momentele mai bune, își pregătea totuși rolul, iar 
într-o zi a început să aibă poftă de mîncare. A pornit apoi la 
mici plimbări timide pe trotuarele însorite ale străzilor din 

vecinătate. Într-o zi şi-a exprimat dorința să meargă la 
aeroport, să vadă decolind avioanele. A avut întotdeauna 
nostalgia depărtărilor... 


... Şi iată! A mai rămas un singur minut pină la ridicarea 
cortinei. Freamătul din scenă şi din culise a încetat. Au ince- 
tat să mai bată ciocanele timplarilor, să se audă strigătele 
electricienilor şi ale mașiniștilor, ba nici măcar glasul „Șahu- 
lui“ nu se mai aude. În schimb, aude bătăile grăbite ale 
inimii. Mai e numai un minut. Muzica precedind ridicarea 
cortinei a început. Partida de York petrece, se bucură de 
înscăunare. 


Ce drum lung a bătut pină aici! Colectivul l-a văzut 
într-o zi apărind pe scenă, slab şi uscat, cu luciri în ochii 
peste care trecuseră încercările unei febre indelungi, dar 
dîrz, hotărît, decis să învingă și istovirile și greutăţile 
rolului. Un colectiv de actori minunat, înţelegător, care i-au 
intuit eforturile şi îndoielile. A fost o muncă intensă şi sus- 
ținută. Toţi i-au simţit imensa răspundere care îl frăminta 
şi l-au asigurat de succes. „Șahului“, care căuta să-l incura- 
jeze tot timpul, i-a răspuns odată cu amărăciune: „De pe 
urma bolii s-a creat în jurul meu un mit. M-aţi înmormîntat, 
mi-aţi ţinut cuvintări, iar acum trăiesc un fel de a doua zi 
după înviere. Ţine seama că mitul ăsta s-a întins şi printre 
spectatori. Am să pot eu să-i răspund?“ 


„„„Doar cîteva secunde şi va intra în scenă. Îndoiala 
refuză să-şi retragă ghearele ce le simte înfipte în inimă 
atit de adînc. De ti-as citi în suflet, îi va spune Lady Anne 
lingă coşciugul lui Eduard, prinţ de Walles. Mi-e sufletu-n 
cuvinte, îi va răspunde. Da, asta este. Mi-e sufletu-n cuvinte. 
Și a intrat în scenă. 


Apoi nesfirşitele aplauze şi ovaţii, triumful. Abia acum, 
o dată cu aceste aplauze lungi, emoţionante, îndoielile le-a 
aruncat peste umăr. 


RICHARD AL III-LEA 


Dar rangul meu e-nalt, 
Si cuibul meu, clădit în virf de cedru 
De vint își ride, soarele-l înfruntă 
(Richard al III-lea, actul I, scena 3.) 


uda, la 8 ianuarie 1964, pe scena Tea- 
trului „C. I. Nottara“ a avut loc premiera piesei Richard 
al III-lea de William Shakespeare, cu George Vraca în 
rolul titular. Unanimitatea părerilor a conchis că realizarea 
i-a fost uluitoare, un triumf al întregii scene româneşti, 
încoronarea unei excepționale cariere actoricești. 

Dar în ce măsură exprimă ceva asemenea calificări şi mai 
ales în ce măsură pot ele contura pentru cititorii care n-au 
văzut spectacolul cît de epocală i-a fost realizarea? Numai 
cunoscîndu-se datele piesei, problematica ei, făcîndu-se legă- 
tura cu concepţia rolului, cu interpretarea ce a fost dată 
paradoxalului personaj central al dramei, se pot intrevedea 
— cît de cît — dimensiunile acestei rare victorii scenice. 

Aşa cum s-a mai spus, George Vraca a studiat în amănunt 
și a aprofundat rolul, pornind de la izvoarele istorice ale 
piesei. 

După cronică, Richard, născut la 1452, ca al patrulea fiu 
al ducelui de York, a avut încă din naștere un braţ schilodit 
şi un umăr strimb, ceea ce i-a atras porecla de „cocoşatul“. 
După moartea ducelui în bătălia de la Wakefield, băiatul 
a fost dus la Utrecht, căpătind la curtea burgundă o creş- 
tere aleasă, mergind apoi pe urmele sorții mereu schimbă- 
toare a fratelui său cel mai virstnic, Eduard; cînd prinţul 
de Walles — fiul regelui Henric al VI-lea — a fost ucis în 
prizonierat de către acoliţii lui Eduard, se pare că în afară 
de cel de al doilea frate Clarence, a fost amestecat şi Richard 
în această faptă ruşinoasă. Un an mai tirziu, „cocoșatul“ 
s-a însurat cu bogata văduvă a prinţului ucis, Anne Neville, 
iar după ce a fost numit protector al regelui Eduard al V-lea, 

în timpul minorităţii (fiul lui Eduard al IV-lea), a pornit o 
luptă de nimicire a tuturor celor ce i-au stat în cale, pină ce 
a ajuns să fie stăpin pe rivnita coroană regală. Tot atit de 
repede, însă, steaua a început să-i pălească, pină ce i-a și 
apus definitiv în bătălia de la Bosworth, în care a fost ucis. 
Coiful cu coroana aurită pe care-l purtase în luptă a fost 
găsit într-un tufiş. 

Aşadar, acesta e Richard din istorie: un războinic crud, 
un uzurpator crezind în destinul său de rege, în numele căruia 
nu s-a dat înapoi de la nici o violenţă. 

Și în drama lui Shakespeare, Richard rivneşte cu ardoare 
tronul, rind pe rind grăbind moartea fratelui său, Eduard al 
IV-lea, determinînd moartea celui de al doilea frate, Cla- 
rence, ucigind pe copiii primului, căsătorindu-se cuvăduva 
uneia din victimele sale (pentru ca apoi să o asasineze şi pe 
ea), continuiînd şi ca rege şirul de crime, înlăturindu-i pe toţi 
acei ce socotea că-i ameninţă tronul, ajungind să provoace 
pînă la urmă revolta întregii ţări. Cade ucis în lupta cu con- 
tele Richmond — noul pretendent la tron — punîndu-se 
astfel capăt cumplitului război care transformase Anglia 
într-o ruină. 

În piesă, însă, chiar dacă Richard este un uzurpator la 
fel de crud, el apare totodată ca un monstru moral dublat 
de o inteligenţă nefastă în urzirea tuturor intrigilor, cinic 
şi atit de răzbunător pentru soarta care l-a adus pe lume 
infirm, incit urăște pînă şi frumosul sub toate aspectele lui. 

lată dar prima trăsătură ce o va imprima Vraca persona- 
jului: nu un oarecare monarh singeros din fire, ci un crud 
şi un cinic convins, de pe poziţia insului înzestrat cu o dia- 
bolică ascuţime a minţii. 

Cumplit şirag de crime şi de singe, căci în drumu-i mon- 
struos, ceea ce-i lipseşte lui Richard este frina conștiinței. 

Gloster nu-i un izolat în această îngrozitoare lume de 
fărădelegi. Şi fratele său, regele Eduard, și-a dobindit tro- 
nul tot prin uzurpare, toată existenţa lui de pină atunci 
purtînd pecetea decăderii morale. Clarence, celălalt frate, a 
cărui moarte năprasnică în închisoare poate să inspire milă, 
e un mare făţarnic, un sperjur şi un laş. Regina Margaret 
— văduva lui Henric al VI-lea — care nu mai trăieşte decit 
pentru a-şi răzbuna soţul și fiul asasinat, urzise la rindu-i 
asasinarea tatălui lui Richard. Soţia regelui Eduard al 

IV-lea acceptă să-i acorde lui Richard — care i-a asasinat. 
fiii și fratele — mina fiicei ei, Elisabeth. Și Anne Neville 
acceptă să-i fie lui Richard soţie chiar lingă coșciugul părin- 
telui soțului ei, aceluiași Richard care i-a ucis soţul și socrul. 
La rîndul lor, marii feudali care roiesc în jurul acestor capete 
încoronate sint toţi nişte laşi, trădători, gata în orice clipă 
pentru un nou asasinat. 

Ceea ce îl deosebeşte însă pe Richard de ceilalţi este că el 
„nu vrea“ să aibă conștiință. El „respinge“ într-un mod „de- 
liberat“ să se-ntrineze. 

„Inteligentul“ Richard, cinicul din convingere, demon- 
strează prin lungul lui cortegiu de crime şi prin chipul în care 
le săvirşeşte, că „nu vrea“ să aibă de-a face cu conștiința fiind- 
că aceasta l-ar impiedica să se răzbune, să-i umilească pe 
ceilalţi, după cum şi natura l-a umilit pe el, fiindcă l-ar 
împiedica să dobindească ceea ce rivneșşte. 

Această luciditate în înlăturarea oricărei frine, va tre- 
bui deci s-o imprime artistul lui Richard, pentru a-l deosebi 
de toţi ceilalți făţarnici şi criminali. Altfel, n-ar realiza 
adevărata măsură a monstrului. 

A sosit momentul să stabilească şi alte coordonate ale 
complexului personaj al dramei, spre care numai o laborioasă 
analiză a datelor istorice şi o tot atit de atentă desciirare a 
textului îl pot conduce. 

Richard este un produs al timpului și locului în care a 
trăit. Numai uluitoarea lui putere de a se preface îl distan- 
țează de adversari, altminteri, mijloacele-i de a ajunge la 
putere şi de a o păstra sînt comune tuturor. 

Apoi, acest personaj dotat cu un dinamism şi cu o viri- 
litate fără seamăn este și de o neingrădită sinceritate cu el. 
Tranzacţiile cu el însuși le încheie în chipul cel mai sincer, 
dezvăluindu-și de la început nu numai planurile și ţelurile 
pe care le urmărește, dar acceptind și mijloacele prin care 
le va realiza — asasinatele, intrigile, promisiunile minci- 
noase — iar nu minţindu-se că a fost prins în urzeala lor fără 
de voie. 

În sfirșit, ceea ce va mai reţine artistul este că monstru- 
ozitatea lui Richard nu e de ordin patologic. Boala nu e a 
lui, ci a timpului, a societăţii feudale în descompunere în 
care trăieşte, a orinduirii strimbe, din care numai geniul 
lui Shakespeare a putut să-l desprindă atit de limpede. 

Nedreptăţit de natură — șchiop și cocoşat — ocolit de 
dragoste şi de plăcerile îngăduite altora, rivnește puterea ca 
o compensare de tot ce a fost lipsit. Încă din partea a treia 
a trilogiei Henric al VI-lea, Gloster îşi face din visul coroanei 
unica rațiune de a exista: 


„Plăcere în lumea asta dacă n-am 
decit aceea de a da porunci 

de a cîrmui puternic, stăpînind 

pe cei cu un obraz mai norocos 

decît al meu, îmi va fi cer doar visul 
coroanei şi-atit cît voi trăi 

îmi va fi iad întreaga lume-aceasta.“ 


Natura l-a frustrat pe el, el trebuie să-i frustreze pe cei ce 
au fost mai norocoși: 


„Cum n-am să fiu iubit vreodată 

Nici să ţin pas cu vremea-n vorbe dulci, 
Ei bine... iată, vreau tilhar să fiu 

Și să urăsc răsfăţul stor vremuri.“ ** 


Fidel acestor ginduri, nimic nu-l mai poate impiedica 
pe Richard de la atingerea ţelului propus: nici principii de 
morală, nici legături de rudenie apropiată, nimic: 


„Ia seama, Clarence, nu-mi sta în lumină 
Și te-or urma şi ceilalți rînd pe rînd.“ 


Cînd îl întilneşte pe Clarence, prizonier în drum spre 
turn, îl compătimeşte, iar pe Eduard — autorul ordinului 
de încarcerare — îl ridiculizează pentru eresurile lui. Dar 
de îndată ce fratele se îndepărtează, monologhează, evi- 
denţiind cit de făţarnică i-a fost compătimirea: 


„Pe drumul cel fără de-ntoarceri du-te 
Naive Clarence. Te iubesc atit, 
Că sufletul în ceruri ţi-aș trimite 


* Monologul lui Gloster din actul III, Henric al VI-lea, partea 
treia, în româneşte de Barbu Solacolu, ESPLA, W. Shakespeare, Opere, 
vol. VI, 1958. 

** Citatele din Richard al III-lea sînt din tălmăcirea în româ- 
nește realizată de Florian Nicolau, versiune folosită în spectacolul 
Teatrului „C.I. Nottara“. ESPLA., W. Shakespeare, Opere, vol. VII, 
1959. 

Cît mai degrabă, numai să vrea cerul 
Ast dar din mina mea să îl primească.“ 


Celuilalt frate, bolnavului rege Eduard al IV-lea, la fel 
îi doreşte moartea. Doar o singură teamă are: să nu moară 
mai înainte ca însuși Clarence să fie mort, pentru că — în 
lipsa unei succesiuni directe — i-ar urma acesta la tron: 


„N-o să trăiască sper; dar să nu moară 
Pină cînd Clarence nu va zbura spre ceruri.“ 


Apoi, fiecare gind pieziș ce-l scormonește este explicat 
nu prin satisfacerea unei plăceri gratuite — chiar dacă şi 
răul în sine îl poate satisface — ci prin faptul că executarea 
gindului îl apropie de țelul propus. Cînd, lingă coşciugul 
lui Henric al VI-lea obţine inelul de logodnă al văduvei 
prinţului de Walles care-l urăște, nu simpla plăcere cinică 
de a o supune este mobilul, ci gindul că prin unirea cu Anne 
Neville, va uni casa de York cu casa de Lancaster, înlătu- 
rind astfel adversităţile familiilor vrăjmașe pentru ziua 
cînd va obţine coroana. O va trimite apoi morţii pe Anne, 
sperind să realizeze unirea cu Elisabeth, fiica lui Eduard al 
IV-lea, impiedecindu-i astfel căsătoria cu Richmond, care și 
el urmărește legarea casei de York cu casa sa de Lancaster. 

Așadar, nici pe departe un posedat psihic în monstruozi- 
tatea lui. Capacitatea lui cu totul singulară de a-şi ascunde 
adevăratul chip o realizează făcînd apel la simțăminte 
profund omeneşti — de care el în fond nu este capabil. Numai 
astfel izbuteşte s-o convingă și s-o „vrăjească“ pină la urmă 
pe Anne. 


Dacă Richard este mai sîngeros, mai crud decît alţi tirani 
ai epocii sale, în schimb el își justifică crima prin nedrep- 
tatea ce i-a fost făcută de natură. Iar tirziu — abia în finalul 
piesei — intervine, în sfirșit, şi o reabilitare: cind crimi- 
nalul îşi va reprezenta exact amploarea fărădelegilor sale, 
golul pe care l-a creat în jurul său, în aceeaşi clipă va apare 
la el și responsabilitatea față de patrie (în pragul bătăliei 
cu Richmond pe cîmpia de la Bosworth). Din acest moment 
lupta-i devine cinstită. Mai întii se sileşte să-și alunge teama, 

apoi ia hotărirea să-şi îndeplinească misiunea ca un adevărat, 
bărbat, iar nu ca un laş. Și va muri într-adevăr vitejește: 


„În pieptul meu acum bat mii de inimi! 
Sus steagurile! Toţi dușmanii piară! 

Iar vechiul nostru strigăt «Sfintul George» 
Să ne aducă-n inimă minia 

A celor zmei din flăcări. Moarte lor! 
Izbînda-i scrisă pe-ale noastre coifuri.“ 


Vraca a găsit nenumărate rezolvări prin care să subli- 
nieze capacitatea imensă de a se preface a lui Gloster. 
Clarence a fost ucis din ordinul lui Richard. Monstrul a 
înlăturat deci duşmanul de seamă care, la moartea lui 
Eduard, i-ar fi închis drumul spre tron. Cind Eduard, în 
pragul sfirşitului, îşi convoacă familia şi curtenii încercind 
o împăcare între ei, Elisabeth, cumnată-sa şi mama viito- 
rului rege, cu temerile risipite prin angajamentele ce şi le 
ia vrăjmaşul de moarte, naivă, face primul pas, rugindu-și 
soţul să-şi ierte fratele inchis în turn. 
Gloster izbucnește vehement, imprumutind haina revol- 
tei și a unei nesfirşite dureri: 
„Cum, doamnă, dragostea ţi-am dat să-ţi rizi 
De mine-n fața regelui? Cine 
Nu ştie c-al meu nobil frate-i mort?“ 


Lovitură de trăsnet. Toţi sînt uluiţi şi consternaţi. Iar 
cînd regele își va exprima uimirea — căci el știe că porunca 
lui a fost tot de el oprită mai apoi — Gloster răspunde: 

„Pe el porunca morții l-a ajuns 

De un Mercur înaripat purtată. 
Porunea-a doua, ce-l ierta, a dus-o 
Vreun șchiop, la căpătiiul unui mort.“ 


Interpretul lui Richard, cu făţarnice lacrimi amare 
aștepta să anunţe moartea fratelui, în fundul scenei, iar 
cînd va aminti de șchiopul simbolic ce a dus porunca a 
doua, va şchiopăta — apropiindu-se de rege — mai tare 
decit de obicei, ca şi cind ar vrea să se asigure că a lui a 
fost victima și nu a altuia. 

De asemenea, cind, după moartea regelui, Gloster intră în 
încăperea în care se află copiii lui Clarence cu văduva regelui 
şi cu ducesa de York, interpretul va aşterne mîngiieri fugi- 

tive pe creștetele orfanilor, orfani din vrerea lui. Textul 
replicilor nu conduce direct spre un asemenea gest. Dar ce 
alt gest sau cuvint ar fi subliniat mai adînc făţărnicia, capa- 
citatea de a se preface a lui Richard, înduioșarea lui ipo- 
crită? 

Actorul nu va neglija o altă trăsătură de caracter a per- 
sonajului: cinismul, căci Richard nu pregetă să-l trimită pe 
devotatul duce de Buckingham la Guildhall — camera comu- 
nelor — să insinueze că propria sa mamă, ducesa de York, 
atunci cînd a rămas însărcinată cu Eduard (Eduard 
al IV-lea), soţul ei, Richard Plantagenetul, ar fi lipsit 
din ţară, aflindu-se în război în Franţa, numai pentru 
a găsi justificări în înlăturarea de la tron a fiilor lui Eduard 
al IV-lea, ca fiind copiii unui bastard. 

Gloster e un mare actor. El ştie să-și adapteze în chip 
convingător fiecărei situaţii gestul, mimica, intonaţia, să 
exprime o stare sufletească pe care nu o are. 

O mare măiestrie îi va trebui deci şi interpretului. Iată 
soluția găsită de Vraca pentru momentul în care lordul pri- 
mar însoţit de cetăţeni soseşte la castelul Baynard, casă-l 
roage pe Richard să primească sceptrul regesc, solicitare pe 
care tot el a regizat-o prin Buckingham: după ce va rămine 
singur în scenă — lordul și cetăţenii au plecat — deși nu mai 
are cine să-l vadă, totuşi cu aceeaşi paşi cucernici de ins 
devotat lecturilor sfinte, se va îndrepta spre ieșire. În chipul 
acesta îi va face pe spectatori să înţeleagă că Richard atinge 
superlativul prefăcătoriei. 

Laitmotivul conduitei lui Richard este obsesia puterii 
în orice condiţii. Aceasta este deci trăsătura principală pe 
care i-o va imprima personajului. Dar i-o va imprima astfel 
încît spectatorul, înfiorat fiind de acţiunile monstruoase 
ale personajului, să se emoţioneze totuşi și de trăirile lui, 
de alternările lui între temeri și speranţe, pină ce va 
ajunge la marea revelaţie din final. 

Într-un articol despre acest rol, George Vraca a spus: 

„=. ŞI iată-mă azi, din nou în faţa unei grele încercări. 
Ce-mi va aduce? Poate numai un pas inainte, spre ce caut — 
şi încă e ceva. E o figură mare în teatru Richard al III-lea! 
Nu s-a jucat gigantul de la Stratford cind l-a scris. Te în- 
spăimîntă. E copleșitor de greu, dar şi de interesant. În linii 
generale îl cred, istoriceşte, cind — inuman, ba ce zic, cri- 


190 


minal — vrea să fie rege. Pentru aceasta nu există nici un 
fel de piedică, inteligenţa-i diabolică trece peste multe 
cadavre. Întreg acest haos de crime, de vicii, de cruzimi 
îşi găseşte loc în rațiunea lui Richard şi în "nemăsurata-i 
ambiţie de a ajunge rege. Dar numai el e așa? Nu. Întreaga 
curte a Engliterei de atunci: hiene, lupi, ciini răi ce se 
sfişie unii pe alţii. Yorkii impotriva Lancasterilor și invers. 
O asemenea curte feudală cu contradicții adinci sociale —ţi 
se pare ciudată. Dar numai un mare poet ca Shakespeare a 
ştiut să aducă undeva, în această pădure întunecoasă poezia. 
Richard moare atunci cînd trebuie. Așa vrea poetul şi isto- 
ria. Bine au socotit. lar războiul celor două roze ia sfirșit 
cu izbinda binelui (fireşte, în sens istoric).“* 

lar după ce a avut loc premiera, a scris: 

— „M-am oprit la acest rol din mai multe motive: primul, 
ca să îmbogăţim repertoriul teatrului nostru cu încă o capo- 
doperă a lui Shakespeare; al doilea, ca teatrul nostru să fie 
prezent la anul shakespearean hotărît de Consiliul mondial al 
păcii; iar al treilea motiv este că am ţinut să dau și acest 
greu examen. 

Trebuie să mărturisesc de la început că am întilnit nenu- 
mărate greutăți în rezolvarea lui — greutăţi pe care nu le-am 
întilnit nici în Hamlet, nici în Romeo sau Troilus și în nici 
un alt rol shakespearean. Greutatea vine din situaţiile para- 
doxale ce le oferă textul... 

Este greu să arăt în citeva rînduri concepţiunea rolului 
meu. Nu este un secret pentru nimeni că Richard al III-lea, 
ca şi orice mare rol din literatura dramatică universală, se 
poate face în mai multe feluri. Unii fac un Richard patologic, 
un temperament obsedat de singe și de crime — alţii un per- 
vers rafinat etc. Personal m-am îndreptat pe drumul cel mai 
simplu şi mai adevărat — cel realist contemporan — o inte- 
ligenţă diabolică ce ucide într-una fără nici un scrupul, 
mergind pe obsesia pentru coroană. Am căutat să estompez 
cît mai mult părţile secundare — în care rolul este foarte 
bogat — şi să păstrez printr-o interpretare simplă, dar plină 
de conţinut, ideea majoră, firul conducător al acestui carac- 
ter — cucerirea coroanei. “** 


* „Contemporanul“, 4 noiembrie 1963. 
A , 42 februarie 1964. 

Analiza creaţiei lui George Vraca în Richard al II-lea 
ar fi incompletă, dacă nu s-ar menţiona faptul că în reali- 
zarea acestei epocale izbinzi scenice a fost ajutat și de regie. 
Trebuie subliniat modul admirabil prin care stilul shakes- 
pearean a fost adus la sensibilitatea și receptivitatea spec- 
tatorului contemporan, o dată cu inchegarea omogenă a spec- 
tacolului și cu conturarea fiecărui rol al piesei, contrar 
părerilor unor exegeţi ai teatrului lui Shakespeare, care 
consideră că Richard ar fi unicul rol al piesei. 

Chiar şi cele mai tangente scene ale firului principal al 
acţiunii, regia le-a așezat armonic în edificiul dramatic al 
întregii piese, la proporţiile tragediei, iar cînd a fost necesar, 
la proporţiile tragediei antice. Spre exemplu, cînd Elisabeth 
intră în încăperea unde se află ducesa de York, anunţind 
cu un aer rătăcit moartea lui Eduard al IV-lea, scenă în care 
există apoi o licitare a durerilor, s-a imprimat desfășurării 
tragicul teatrului antic, regia simțind că pînă și cadenţa 
versurilor din acest fragment conduce spre această inter- 
pretare. 

Scenografia, efectele de lumină și sonore, ca şi muzica — 
au contribuit din plin la succesul spectacolului. 

Distribuţia, în totalitatea ei, a fost la înălţimea grelei 
sarcini ce i-a fost încredinţată.* 


* Regia spectacolului: Ion Șahighian. Sceno- 
grafia: Ion Ipser. Distribuţia: Constantin Neacşu (Eduard 
al IV-lea), Serban Cantacuzino (Eduard, prinţ de Walles, mai tîrziu 
Eduard al V-lea), Grigore Gonţa (Richard, duce de York), George 
Sion (George, duce de Clarence), George Vraca (Richard al III-lea), 
Barbu Şerban (fiul lui Clarence), Cristea Avram (Henric, conte de 
Richmond, mai tîrziu regele Henric al VII-lea), Cicerone Ionescu (Car- 
dinalul Bourchier, arhiepiscop de Canterbury), Constantin Guriţă 
(Thomas Rotheram, arhiepiscop de York), A. Ferrat (John Morton, 
episcop de Ely), Florin Stroe (Ducele de Buckingham), Emil Giuan 
(Ducele de Norfolk), Theodor Crimpiţă (Contele de Surrey), Dorin 
Moga (Contele Rivers), Ion Petratu (Marchizul Dorset), Valeriu Arnău- 
tu (Lordul Grey), Marius Scordescu (Contele de Oxford), Ludovic 
Antal (Lordul Hastings), George Buznea (Lordul Stanley), Ion Popa 
(Lordul Lovel), Dumitru Geanolu (Sir Thomas Vaugan), Vasile Lucian 
(Sir Richard Ratcliff), George Păunescu (Sir William Catesby), Petru 
Popa (Sir James Tyrrel,) Ion Erdreich (Sir Walter Herbert), Iulian 
Marinescu (Sir Robert Brackenbury), Costel Zaharia (Căpitanul Blunt), 
Sergiu Dumitrescu (Lordul Primar al Londrei), George Trestian (gre- 
fierul), Nucu Păunescu (Primul ucigaș), Sandu Sticlaru (Al doilea 
ucigaș), Theo Partisch (Un paj), George Negoescu (Primul cetățean), 

39. Lista personajelor 
din Richard al III-lea, 
cu indicaţii asupra 
distribuţiei, scrisă de 
George Vraca 


PERSOANELE 


REGELE EDUARD Al. IV-lea 

EDUARD, prinţde } ` “ 
Wa ma! 
tirziu Eduard 
al V-lea 


RICHARD, duce de 
York 


fiii regelut 


ma tn 


GEORGE, duce de 
Clarence 


fraţii 
RICHARD, duce de 
Gloster, mai tir- regelui 
chard al III-lea N VA 


Fiul lui Clarence 


HENRIC, conte de Richmond, 
mai tirziu regele Henric 
a! Vil-lea il je 

CARDINALUL BOURCHIER, 
arhiepiscop de Canter- 

Daas < 

THOMAS ROTHERHAM, ar- 
hiepiscop de York Le 

JOHN TON, episcop de 

Ely 


sta a 


DUCELE DE "BUCKINGHAM 


ae 


DUCELE DE NORFOLK r. ` 


| > CONTELE RIVERS, fratele re- 


ginei Elizabeth 


$ 


CONTELE DE SERRET, lut 
său 


fiii 
MARCHIZUL DORSET | regi- 

40. La Sinaia (Pelişor). Pe bancă se află textul piesei 
Richard al III-lea (24 august 1963) 


pH 


41—42—43—44, 
Măşti şi atitu- 
dini în rolul Ri- 
chard al III-lea 


45 — 46 — 47. Scene din Richard al III-lea: cu Nelly 
Cutava (45), cu Cristea Avram (46), cu Petre Popa (47) 


48. Directorul Teatrului „C.I. 
Nottara“prezintă piesa Steaua 
polară de Sergiu PFărcăşan 
(facsimil din program) 


49. Scrisoarea de felicitare a- 
dresată lui George Vraca, 
în 1963, de colectivul Tea- 
trului „C.I. Nottara“ 


Opinia publică a salutat creaţia din Richard al 11-lea 
drept o memorabilă realizare, ca pe un triumf în istoria 
scenei româneşti, cronicile dramatice avind aspectul unor 
RA o Spicuim: 

„ Această copleșitoare creaţie se înscrie cu litere de 
aur în istoria teatrului românesc și pentru aceasta, maestre 
Vraca, vă mulţumim sincer şi cu respect.“ 

. Măsurind cuvintele la gradația cea mai severă,nu 
poţi spune altceva despre interpretarea lui George Vraca 
decit că ea s-a realizat într-un mod miraculos... Desigur, 
o asemenea creaţie actoricească nu se poate produce decit, 
la capătul unei munci îndelungate, de echilibrare şi sinteză 
a tehnicii cu talentul, de propulsare și îmbogățire a ambelor, 
prin experienţă, gindire, cultură, achiziționate pas cu pas, 
pe un drum greu și lung... E o mare bucurie pentru noi că 
acest Richard al III-lea al lui Vraca intră în patrimoniul 
generaţiei noastre ca una din cele mai frumoase realizări ale 
teatrului nostru.“ 

„Tocmai de aceea răsunătorul succes pe care-l înregis- 
trează astăzi artistul poporului George Vraca într-un rol nu 
numai extrem de complex şi de dificil, dar și de mare pres- 
tigiu în istoria teatrului universal, reprezintă în același timp 
un însemnat succes al mișcării teatrale româneşti. “sk 

„„Rolul a cerut actorului George Vraca unul din acele 
eforturi care nu se pot cîntări cu cîntarul obişnuit al unei 
critici: o muncă nobilă de luni şi luni de zile, la care ne 
gindim cu respect pentru că această muncă și acest efort 
sint dovada unui devotament fără margini față de arta 
noastră actoricească, dovada unei înalte conştiinţe profe- 
sionale... Triumful lui Vraca în Richard al III-lea, nu este 


Constantin Vintilă (Al doilea cetăţean), Ion Dămian (Al treilea cetă- 
tean), Manea Enache (Un gentilom), George Sîrbu (Un crainic), Nae 
Constantinescu (Un preot), Ion Pella (Primul mesager), Paul Nadolschi 
(Al doilea mesager), Ion Enache (Al treilea meager); George Turcanu 
(Al patrulea mesager), Ion Porsilă (Şeriful), Nelly Cutava (Elisabeth, 
soția regelui Eduard al IV-lea), Aglae Metaxa (Margaret, văduva 
regelui Henry al IV-lea), Lilly Popovici (Ducesa de York), Lia Şahi- 
ghian (Lady Anne), Silvia Ion (Margaret), Florin Ene esnik Ion 
Ene (Berklay). 
* Emil Riman, „Informația“, 42 februarie 1964. 
** Radu Popescu, „România liberă“, 8 februarie 1964. 
*** Florian Nicolau, „Contemporanul“, 14 februarie 1964. 

o întîmplare. Asemenea biruinţi nu ţin de miracolul hazar- 
dului. Pentru a ajunge și la acest apogeu al carierei, Vraca a 
parcurs un drum lung... George Vraca dă aici o mare lecţie 
de contemporaneitate; din capacitatea lui uriașă de a trăi 
în chip artistic tot ce gîndeşte — s-a născut această memo- 
rabilă realizare a teatrului românesc, care se numeşte Richard 
al III-lea în interpretarea lui George Vraca.“ 

„..„.Istoria carierei sale face parte din istoria modernă 
a teatrului românesc; iar tinerii actori care au prilejul de a 
munci în preajma sa vor fi remarcat lecţia cotidiană de exi- 
gență profesională şi artistică pe care munca şi ponderea 
acestui spirit rector le oferă, o dată cu lecţia de onestitate şi 
de pasiune pentru prestigiul înaltei lor chemări. Salut în 
artistul poporului George Vraca pe admirabilul reprezen- 
tant al artei României noastre socialiste.“ 

Ce satisfacţie mai mare îşi poate dori un actor decit ca 
arta sa să se bucure de asemenea elogii? 


* Sică Alexandrescu , „Gazeta literară“, 9 aprilie 1964. 
** Mihnea Gheorghiu, „Contemporanul“, 14 februarie 1964. 

„UN CAL! UN CAL! REGATUL MEU 
PENTRU UN CALI” 


Su deprins de la o vreme ca în fiecare 
dimineață să privească prin ferestre depărtările. Înălțimea 
etajului în care locuieşte îngăduie ochilor să cuprindă o 
lume întreagă de acoperișuri, care astăzi se aseamănă cu 
valurile mării cînd le-a surprins îngheţul în plină dezlăn- 
tuire. Cindva, tot într-o dimineaţă de februarie, din fereas- 
tra unui hotel din Constanţa, a avut imaginea reală a unor 
ape înmărmurite, îngheţate, spectrale în boarea zorilor abia 
scăpate din ceţuri. Cind a fost asta? Cu zece ani în urmă? 
Cu douăzeci? Nu-şi mai aduce aminte. Ce mult trebuie să 
fie de atunci şi totuşi cit de puţin. 

A adormit tirziu aseară, către ora două din noapte, dacă 
somn se mai pot numi scufundările astea de citeva clipe în 
neant, cu neîntirziate treziri. Febra care nu cedează îi macină 
trupul istovit de luptă, un trup care nu vrea încă să piară. 

În ajun, în seara de 20 februarie, s-a desfășurat în Sala 
Palatului Republicii al paisprezecelea spectacol cu Richard. 
Cum ar fi acceptat să creadă în clipele acelea, cînd sala zvic- 
nea încă de aplauze, cînd în pieptul lui se mai zbăteau nenu- 
mărate nădejdi şi dorinţi, că s-ar putea să fie ultimul? E 
adevărat că încă mai înainte de a se ridica cortina, iar nu se 
prea simţise în apele lui. Dar tot atunci, discutind cu un coleg 
mai tînăr despre proiectele lui de viitor, îi spusese: „...0, 
am multe de făcut. Trebuie să duc spectacolul la Stratford 
upon Avon și la Londra, trebuie să-l duc la Paris, la Tea- 
trul Naţiunilor, trebuie să joc în Oedip la Colona şi în Emi- 
nescu, trebuie să apar într-un film cu subiect din istoria 
neamului, trebuie...“ 

A intrat în scenă și a dus rolul pină la capăt. În ropotul 
dezlănţuit al aplauzelor s-a apropiat de rampă, cu trupul 
zvelt — ca o sfidare biruitoare pe care tinereţea o aruncă 
anilor — să mulțumească spectatorilor care-l aclamă. Și-a 
scos masca, apărindu-i astfel chipul ce-l amintea încă atît de 
bine pe Romeo al începuturilor. A mulțumit sobru, încli- 
nindu-se în fața publicului pe care-l slujise cu devoțiune 
patruzeci şi patru de ani. De pe timple ii şiroia pe obraji 
sudoarea eforturilor abia terminate și dintr-o-dată... a avut 
senzaţia că poartă pe umeri un colos, ca mitologicul Atlas, 
cerul. Simte că se va clătina şi ar vrea să se sprijine. O, numai 
de nu i-ar tremura genunchii. Cerul i s-ar prăbuşi de pe umeri, 
rostogolindu-se în hău. 

S-a clătinat totuşi, dar abia după ce a fost lăsată ultima 
dată cortina — chiar el a făcut semn să nu mai fie ridicată 
— şi s-a sprijinit de un arlechin. Zeci de braţe tinere, vin- 
joase și devotate, i-au fost întinse, ca să-l ajute. Cu gestul 
cumpătat și stăpînit al lui Richard din momentele lui so- 
lemne, le-a refuzat pe toate, îndreptindu-se spre cabină 
neincovoiat, fără să se sprijine. 

Din mașina cu care a sosit acasă, numai cu greu a putut 
să ajungă pînă la lift. Cabina ascensorului era blocată la 
unul din etaje. Pină să fie adusă jos, n-a mai avut puterea să 
aştepte în picioare. S-a aşezat pe primele trepte ale scării 
care duce din hol spre etaje. Dureri cumplite îi frămintă 
ceafa, iar gitul și-l simte congestionat. Duce mîna obosită, 
ca să pipăie nodulele ce i-au apărut pe gît. Citeva comprese cu 
apă rece poate că i-ar face bine. Da, da. A fost o greşeală să 
joace paisprezece spectacole numai în patruzeci şi două de 
zile. La fiecare trei zile, unul. Prea mare i-a fost efortul. 

Cu aproape trei săptămîni în urmă — a doua zi după 
spectacolul din 30 ianuarie — propuse chiar el programarea 
densă pentru luna care urma. El însuși păstrase spectacolelor 
ritmul, fiindcă publicul le cerea. Era conștient de efortul la 
care se angaja, dar zeci și sute de solicitări de locuri se pro- 
duceau stăruitor zilnic — instituţii, prieteni, cunoscuţi 
— toate la fel de insistente. Atit de multe cereri de locuri, 
încît nici cu acest ritm nu puteau fi nici pe departe acoperite, 
dar să mai fie satisfăcute și cererile de locuri de la casă? lată 
de ce a semnat programarea. A avut în minte în acele clipe 
cuvintele pe care numai cu citeva zile mai înainte el însuși 

le spusese tinerilor actori: „Cel ce nu a dat artei totul, nu i-a 
dat nimic“. Dar ca o compensație adusă moderaţiei măcar 
pentru viitor, a însemnat pe o filă a calendarului de pe birou: 
„După 20 februarie, declar că voi juca un spectacol la 7,8, 
9 sau la 10 zile“. Astfel programate fiind, între spectacole 
s-ar putea odihni, ca să prindă noi puteri pentru cel care ur- 
mează. Dar chiar și aşa — la trei zile unul — pină-n seara 
asta, le-a făcut faţă. Și deodată... 

Nu mai coboară o dată ascensorul! S-ar lungi pe trepte 
ca să-și destindă trupul istovit, pe care şi l-a încordat pină 
la ultima lui fibră, ca să reziste atacurilor viclene ale 
bolii. Cum sună ultimul vers pe care l-a rostit? A, da!,„,Un 
cal! Un cal! Regatul meu pentru un cal!“ E strigătul patetic 
al celui angajat în luptă, care nu vrea să cedeze, care nu 
consimte să fie răpus. 

Oare, am să pier aici, pe trepte? Pentru ce atita febră? 
Care este mecanismul luptei nevăzute care se dă în trupul 
ăsta istovit, pe care încă nu s-a uscat sudoarea eforturilor de 
pe scenă? Nu mai sosește cabina ascensorului... 

Ba da! A sosit. Urcă. Etajul doi, etajul trei... A intrat. 
Cuprinde dintr-o singură privire interiorul apartamentului 
care i-a devenit atit de drag. Va trebui să mai adune multe 
din lucrurile risipite, pentru ca locuința asta, în care s-a 
mutat nu de mult, să-i exprime personalitatea, să facă 
împreună cu el un singur tot. Mărunţişurile acestea, apa- 
rent fără însemnătate, articole totuși pentru muzeul amin- 
tirilor, multe le mai are. Nu trebuie decit orinduite. Pe 
altele le va aduna. Numai răgaz să mai aibă. Va avea, nu va 
avea? Dacă febra asta nemiloasă ar consimţi să-i acorde 
măcar un armistițiu. Îi e sete. O sete ca-n pustiul unor nisi- 
puri încinse de soare. A băut. Un pahar, două, trei... Setea 
parcă i s-a mai potolit. Și durerile din ceafă parcă au mai 
cedat. Dovadă, că pe la două din noapte a adormit. Sau se 
credea că a adormit. N-au fost decit crimpeie de somn... 
Scena a IV-a! O altă parte a cimpului de luptă. Alarmă. 
Mişcări de trupe. Intră Norfolk cu oaste... 

I-a fost iarăși sete. Nu! Să nu mai bea! Tot zadarnic ar 
fi. Setea care nu-i dă pace nu poate fi potolită cu ciţiva 
stropi de apă, după cum picăturile de ploaie căzute pe 
un acoperiş fierbinte ca de jăratec se evaporă mai înainte 
ca să fi intervenit contactul intim cu tabla încinsă. Dar 

setea asta se-mpleteşte cu o alta, pe care o simte tot atit de 
organic, setea lui de viaţă, sete care se conturează cu atit 
mai intens cu cit își dă seama că zilele vor să-l părăsească. 

Aşa a trecut noaptea. lar acum, priveşte lumea de aco- 
perișuri. lată că a început să se lumineze de-a binelea. Abia 
dacă a mai rămas o pînză subţire, străvezie, din întuneric. 
Numai în el, lupta dintre zi și noapte e încă nedecisă. 
Afară, bruma dimineţii de februarie se desprinde de pe aco- 
perişuri. De sub cupola spitalului Colţei — aflată chiar în 
faţa terasei — frontonul elinic parcă s-ar legăna ritmic pe 
cele patru coloane aeriene care-l susțin. Pronaosul bisericuţei 
de alături a ieșit cu totul din ceaţă. Literele roşii, galbene 
şi verzi ale reclamei de pe blocul vecin sînt din ce în ce mai 
palide. Pe intersecţia dintre bulevarde îşi încrucişează dru- 
mul troleibuze — care, văzute de sus, par mici cit niște 
cărăbuşi, cu antenele aduse pe spate. În sfirşit, iată că se 
trezesc şi acoperişurile din încremenirea lor. Fumul se 
ridică din coșuri. Sub o streașină s-a deschis o fereastră... 

Pentru ce a avut senzaţia asta a unei ape care fuge din 
vasul în care s-a adunat? E un timp de cînd a început să-i 
simtă pornirea de evadare și numai voinţa de a fiinţa încă, 
i-a dat impresia că o oprește din năvalnica ei rostogolire. Și 
totuşi, ar fi nedrept dacă ar spune că a fost grăbită. Nu s-a 
prefirat nici mai repede, nici mai încet decit prevede legea 
fizică sub al cărei semn a stat, în condiţiile ce i-au fost 
oferite. Numai din cutezanţă a putut să creadă că-i poate 
incetini plecarea, cutezanță mai ales din clipa cind a început 
să-şi dea seama că se apropie melopeea ultimelor picături. 
O melopee pe care acum o simte atît de înceată incit tre- 
buie să-și incordeze atenţia întreagă ca să-i mai perceapă 
murmurul. Aparentelor lui împăcări cu finalul, atunci cînd 
s-au produs, întotdeauna le-a urmat repede revolta: De ce? 
De ce e nerăbdătoare viaţa lui să se sfirşească? Mai are 
trepte de urcat. Mai are și o mică promisiune de-mplinit, o 
promisiune ce şi-a făcut-o în ziua de Anul nou: de-ndată ce 
se va desprimăvăra, să iasă undeva în cimp, să mingiie din 
priviri primul fir de iarbă pe care-l va vedea țișnind de sub 
zăpadă... Cum să-și mai ţină acest legămint, cind în noap- 
tea asta n-a mai auzit scurgerea ştearsă și monotonă a pică- 
turilor, ci a avut senzaţia că s-au spart pereţii rezervorului, 
ca să se elibereze dintr-o zvicnire toate picăturile pe care 

le mai cuprinde? Calul pentru care a oferit un regat, n-o să 
i-l aducă nimeni... 

Și totuşi, să fie răsfringerea aceea de purpură de pe margi- 
nea petecului de senin, raze de soare ieşit tirziu la iveală, 
care-i dă noi nădejdi? Îi e grea armura. Tare grea. Dar o să 
încerce totuşi să ducă lupta în continuare şi ca pedestru! 

Astfel hotărît, a plecat la spital. 

N-a mai fost lăsat să se înapoieze acasă. Peste cinci zile 
a fost din nou operat. Apoi—oricit ar părea de surprinză- 
tor — iar s-a simţit bine. Plin de încredere, s-a asemuit 
zimbind mitologicei păsări Phoenix, care renaşte din pro- 
pria sa cenușă, din cenuşa propriilor sale arderi. 

După citeva zile, a revenit în apartamentul său, deunde-i 
place atit de mult ca privirile să-i cuprindă depărtările cita- 
dine. ; 

Afară viscoleşte... Dar nu poate fi decît o răzbunare 
trecătoare a iernii care se duce. Peste nici o săptămînă va 
fi primăvară adevărată. lar el îşi va ţine promisiunea făcută 
în ziua de Anul nou. Va ieşi undeva în cîmp și va respira 
boarea pămîntului reavăn. 

Cind a intrat în casă, a găsit în toate vasele flori de seră 
în aşteptarea celor pe care le va descoperi el singur, în cimp 
și în pădure. Cum era să nu i se aducă flori, cînd îi este cunos- 
cută slăbiciunea pentru ele? Pe birou, printre scrisorile 
nedeschise, se află şi un articol chenăruit cu roşu. E o cronică 
întirziată a spectacolului Richard. O parcurge așa cum stă 
în picioare, cu paltonul încă pe el... „Încarnind pe Richard, 
George Vraca și-a încununat cu o creație monumentală mai 
ales cariera sa de vechi şi pasionat interpret al teatrului 
shakespearean. Nu vom mai putea desprinde de azi inainte 
numele lui Richard al III-lea în teatrul nostru, de George 
Vraca. Este un sentiment pe care-l încercăm ca atare, din- 
coace de orice preţuire care s-ar dori încadrată în consideraţii 
şi argumente istorice...“ Se opreşte o clipă din lectură. El 
ştie că dacă a reuşit așa cum a reușit — să redea trăsăturile 
unui personaj atît de amplu, voinţa, fascinația, cruzimea, 
descurajarea sau eroismul lui — e pentru că în vioara sa au 
vibrat truda îndelungilor ani de muncă, truda de a pătrunde 
în toate cutele sufletului uman, de a-și însuși subtilitățile 
artei actorului. De aceea, el ştie că biruința cu acest rol 

nu reprezintă saltul succesului orb — ci treapta pe care 
era firesc să urce. Continuă articolul: „...Piscul hamletian 
atins cîndva cu o înaltă, nici azi uitată măiestrie, pretindea 
urcarea şi cucerirea cestuilalt pisc, al titanului Richard. 
Ni se părea oarecum că realizarea acestei aspirații stă la 
îndemîna artistului... Ne aşteptam, așadar, şi cu Richard al 
III-lea la o creație. Dar nu bănuiam dimensiunile ei. Nu 
bănuiam, înainte de orice, că hidosul — hidosul legendar, 
braţul lui scurt legat de un umăr ridicat şi prelungit în 
cocoașă, mersul lui șchiopătat — poate dobindi valori sta- 
tuare. Nu bănuiam că masca lui Richard, purtînd şi ea stig- 
matul inebranlabil al urîţeniei, poate cumula atitea valori 
fizionomice. Nu bănuiam că vorba lui Richard poate îi 
înzestrată cu atitea nuanţe... Toate acestea se unesc într-o 
sinteză — nici ea bănuită — de valori expresive, care se 
oferă surprizei şi emoţiei noastre, cind exploziv, cind într-o 
domol-suitoare şi întregitoare imagine globală...“* 

Ei, da, fiindcă am muncit,fiindcă am fost onest în munca 
mea şi fiindcă am avut sentimentul datoriei. Sint cuvintele 
pe care le-a adresat cîndva de mult şi tinerilor viitori actori: 
„Prin fereastra biroului de lucru, privesc la forfoteala 
plină de tinereţe și entuziasm a celor care pornesc să cuce- 
rească un loc cît mai sus în teatru. Cîţi vor birui din ei? 
Vor fi bănuind la ce muncă se înhamă? Îmi vine să ies în 
curte să mă amestec printre ei — şi să le spun gindurile şi 
sentimentele mele, să-i incurajez la muncă și să le spun că 
teatrul — mai mult decit orice artă — ca şi natura naşte 
viaţa din moarte și creează forme noi şi nici una eternă. 
Și să le mai spun că pentru a intra pe poarta cea mare a tea- 
trului, trebuie suflet curat și onestitate, sentimentul dato- 
riei şi al răspunderii...“** 

S-a culcat în pat propunîndu-şi să nu abuzeze de starea 
mai bună pe care o are, ca să-şi reciștige cît mai degrabă 
forţele ce i-au fost sleite, să-și reia cit mai degrabă munca. 
Ziua va sta în pat şi numai seara se va ridica pentru o oră 
sau două, ca să urmărească programul la televizor, contactul 
măcar vizual cu viaţa în plină desfășurare. 


* Florin Tornea, „Teatrul“, martie 1964. 
** Celor care cred, „Rampa“, 11 octombrie 1942. 

51. ...„Dar dacă e s-aleg, preferința 
mea merge spre versuri“, spunea actorul 


(Reproducere după discul „Electrecord“ cu- 
prinzind poezii de Mihail Eminescu, recitate 
de George Vraca.) 


50. Vracaa împlinit 67 deani! 
Una din ultimele fotografii 


Și iată că n-au trecut mai mult de două, trei zile și a 
simţit în el puteri de parcă ar fi sorbit din apa vie de care 
se aminteşte numai în basme. De îndată ce s-a trezit, s-a 
ras singur, şi-a îmbrăcat un pulover alb și primăvăratic. 
S-a aşezat apoi la masa de lucru ca să-şi împrospăteze în 
minte tiradele lungi din Richard. Dar mai întîi telefonase 
colaboratorilor din conducere să-l viziteze pentru problemele 
teatrului. Vrea să știe ce s-a mai întimplat şi ce proiecte 
mai pot fi puse în practică. Simte că-i revin puterile. .. Dar 
nimeni n-a avut curajul să-i spună că asemenea reveniri 
uluitoare sint prea adesea înșelătoare. Toţi tremură la gindul 
că ar putea fi astfel și acum şi nimeni nu i-a spus că specta- 
colele cu Richard au fost scoase din program, cel puţin pentru 
acea stagiune. 

E fericit că viața a început să-și reia oarecum ritmul. 
La două, trei zile ţine şedinţe cu colaboratorii, primește 
prieteni și colegi, face corespondenţă, citește ziare și reviste. 
S-a strîns o grămadă de scrisori la care va trebui să răspundă, 
scrisori venite şi din ţară și din străinătate, unde mulţi i-au 
aflat din ziare succesul. Răspunde zilnic la citeva şi tot 
în fiecare zi acordă cel puţin o oră revederii conștiincioase 
a rolului, de care suferința l-a despărțit. 

Dar într-o dimineaţă, atunci cînd se credea mai aproape 
de refacere decit oricînd, s-a simțit rău, rău de tot și la 5 
aprilie s-a internat din nou în spital. 

De această dată și-a făcut mai puţine gînduri. Știe din 
experienţă că răul poate fi înfrint, oricît de sumbru ar 
arăta el. Dar tot îl frămîntă întrebarea: de ce atît de repede 
o nouă internare? Să fi fost, oare, nechibzuită întreruperea 

odihnei complete? Ar fi fost mai nimerit dacă şi-ar fi impus 
o viaţă asemănătoare cu a unei plante de seră? Adică fără 
ridicări din pat, fără discuţii cu prietenii, fără şedinţe de 
lucru, fără reîimprospătarea rolului? E drept. Poate că răul 
ar fi fost atunci evitat. În sfîrşit, sub supravegherea me- 
dicilor zi de zi în spital, se va apropia ziua refacerii com- 
plete, de care e sigur cu toată înrăutățirea de astăzi. 

La spital însă, ziua cea mult nădăjduită nu se arată. Ba, 
dimpotrivă. A slăbit îngrozitor şi-l obosește orice efort, 
chiar și să rostească citeva cuvinte. Dar trebuie să vină și 
ziua cea bună! Pînă atunci, măcar nopţile de i-ar fi mai line. 

Într-o noapte de veghe, parcă s-au adunat în jurul patului 
umbrele trecutului. Au venit pentru a ţine sfat, Glauco 
pescarul, învățatul Faust, avintatul Romeo, Hypolit şi 
Prometeu, subtilul Jacques şi Troilus, George Hell,Raskol- 
nikov şi Dmitri, Vaska Pepel, frămîntatul Hamlet și tra- 
gicul Orin, Horaţiu şi Ovidiu în togele lor albe, Vlaicu Vodă 
şi Brincoveanu... 

Sint mulţi, atît de mulţi, încît nu mai încap în odaia lui 
de bolnav. Pe unii, abia dacă-i ghiceșşte, așa cum stau înghe- 
suiți printre ceilalţi. Sint mulți — dar și mai mulți așteaptă 
la ușă să intre, dacă li se va face loc. Şi iată că privirile lui 
parcă s-ar fi investit cu puteri miraculoase de a străbate 
prin zid, căci ii vede acum pe coridorul lung al spitalului 
pe Fenton și Lysander, pe Karl Moor şi Don Juan, pe Pavel 
Esterag, pe Bersenev şi Pehlevanov, pe Georges și pe Frank 
O'Hara, pe... Ce mulţi! O lume întreagă de epoci 
și costume trecînd peste secole şi distanţe, o lume de îndră- 
gostiţi fericiţi sau nefericiţi, de luptători, de înţelepţi și de 
înfrînţi, de victorii şi de amare ispășiri. 

Dar iată că e și Richard printre ei, sumbru în armura 
lui. El, ce caută? Richard doar este el, care-i încă prezent. 
Numai ceilalţi s-au dus de mult, pentru ca acum — umbre 
— să apară din negura anilor. Şi pentru ce toţi stau muţi? 
Niciunul din ei nu cuvintă. Toţi îl privesc trist, iar în pri- 
virea fiecăruia îşi recunoaşte privirea lui. De ce şi-au dat 
întilnire cu toţii lingă patul lui de suferinţă? Au venit să-și 
ia rămas bun sau să-l încurajeze prin prezenţa lor, să-i dea 
viaţă, cum și el le-a dat lor? De ce nu spune niciunul nimic? 
Le-ar vorbi el, dar nu poate. Nu fiindcă n-ar avea putere 
să mai rostească măcar cîteva cuvinte. Ci fiindcă e copleșit 
de emoție. Replici din rolurile de altădată îi revin pe buze; 
dar se sting mai înainte de a le rosti. Şi-a adunat atunci 
toate puterile ca să-și înfringă amorţirea şi să le strige şi 
lor: „Un cal! Un cal! Regatul meu pentru un cal!“ Şi atunci 
umbrele — toate — au dispărut. 

A înţeles. N-au vrut să creadă în refacerea lui. Ei, și? 
În definitiv, nu umbrele aveau să-i dea calul rivnit. 

Numai că noaptea asta de coşmaruri, de amintiri și de 
vise încărcate de amintiri l-a sleit, secătuindu-l şi de ulti- 


mele puteri. 

Povestindu-şi a doua zi visul sau trăirea lui aevea — poate 
şi una şi alta, nici el singur nu mai ştie — o povestire din 
fraze atît de întretăiate de pauze lungi, încît numai respi- 
raţia adîncă dintre ele le închega, a încheiat: „De aş putea 
să adun toate cioburile“. 

— „Care cioburi?“ a fost întrebat. 

A trecut timp mult pînă să răspundă. 

— „Cioburile din ce-am fost odată... pentru lupta mea.. 
de pedestrul!“ 

Și-a aplecat apoi capul pe umăr, perna fiind fundalul 
profilului lui de medalie. Pînă seara şi în ziua care a urmat 
n-a mai rostit decît puţine cuvinte și numai arareori şi-a 
ridicat de pe ochi pleoapele cumplit de obosite. 

Vineri dimineaţă, la 17 aprilie 1964, abia se luminase 
de ziuă, cînd respiraţia i-a devenit aproape de neperceput. 

Cu pleoapele tot lăsate, buzele i-au murmurat cîteva 
cuvinte. Ultimele şi atît de imperceptibile, încit înțelesul 
le-a fost mai mult ghicit, decît descifrat: 

»...Un cal! Un cal! Regatul meu pentru un cal!“ 


EPILOG 


Å sttel s-a sfîrşit din viață unul din cei 
mai mari actori ai teatrului nostru. 

N-a fost singurul. Geniul românesc — mereu prezent 
în toate ramurile de activitate — nu putea să nu înscrie 
pe firmamentul patriei mai multe stele de mărimea întîi 
şi pentru arta scenică. 

Destinul actoricesc al lui George Vraca se deosebește 
totuşi de cel al altor mari înaintași, prin două din coordo- 
natele existenței sale, care trebuie să fie subliniate: 

În primul rînd, ultimul rol pe care l-a jucat a reprezen- 
tat apogeul întregii sale cariere actoricești. A urcat mereu 
fără să coboare, înfrîngînd parcă şi legile firii pentru exis- 
tenţele umane. 

În al doilea rind, imboldul pe care l-a avut spre mai sus, 
spre mai desăvirșit, nu l-a părăsit pînă în ultima clipă. Nici 
un moment de cedare, de oboseală definitivă, de renunțare 
totală, de abdicare. 

În chip de simbol parcă, ultimele cuvinte pe care le-a 
rostit pe scenă — ultimele din mulțimea de roluri inter- 
pretate — în faţa publicului pe care l-a respectat şi îndrăgit 
atit de mult, au fost un strigăt de luptă, de continuare a 
luptei: 

„Un cal! Un cal! Regatul meu pentru un cal!“ 


ROLURI INTERPRETATE DE GEORGE VRACA*) 


Paznicul bătrîn 

Voievodul Neno- 
roc 

Andrei Streja 

Roller 

Vancheme 


Rolsby 


Marcus Scaurus 
Cuţui Ghiță 
Regele Franței 
Despot Vodă 
Florin 

Mircea Damian 
Glauco 


Un tînăr cavaler 


* Nu sînt cuprinse reluările pe o aceeași scenă şi nici rolurile 


Stagiunea 1920—1921 


Cocoșul negru 


Păianjenul 
Hoţii 
Cafeneaua cea 


mică 


Raffles 


VICTOR 
EFTIMIU 


A. DE HERZ 
FR. SCHILLER 
TRISTAN 


BERNARD 


HORNUNG ȘI 
PRESBREY 


Stagiunea 1921—1922 


Moartea Cleopa- 
trei 

Tudor Vladimi- 
rescu 

Regele Lear 


O noapte la Mir- 
cești 

Inelul 

Glauco 


Molière se răz- 
bună. 


susținute la teatrul radiofonic. 


M. PAȘCANU 
N. IORGA 

W. SHAKES- 
PEARE 

A. _MOŞOIU şi 
M. RĂDULESCU 
TICU ARHIP 
LUIGI ERCOLE 


MORSELLI 
N. IORGA 


Compania 
Bulandra 


Compania 
Bulandra 
Compania 
Bulandra 
Compania 
Bulandra 
Compania 
Bulandra 


Teatrul 
Național 
Teatrul 
Național 
Teatrul 
Național 
Teatrul 
Național 
Teatrul 
Național 
Teatrul 
Național 
Teatrul 
Național 


Berthier 
Guildenstern 


Montazzo 


Unul din senio- 
rii scoțieni 

Crainicul 

Al doilea oștean 

Lysander 

Gheorghe 


Costin Postelni- 
cul 


Cîndea 


Don Juan 


Lorenzo 

Radu Mărginea- 
nu 

Ofiţerul de ma- 


rină 
Radu 


Polinikes 

Serenada din 
trecut 
Hamlet 


Ruy-Blas 


MIRCEA RĂDU- 
LESCU 

W. SHAKES- 
PEARE 


V. HUGO 


Stagiunea 1922—1923 


Macbeth 


Înșir-te Mărgă- 
rite 
Trandafirii roșii 


Visul unei nopți 
de vară 
Stăpina 


Doamna lui 
Ieremia 


W. SHAKES- 
PEARE 


VICTOR 
EFTIMIU 


ZAHARIA 
BÎRSAN 


W. SHAKES- 
PEARE 


CATON TEODO- 
RIAN 


N. IORGA 


Stagiunea 1923—1924 


Cînd vine viforul 


Năluca (Doam- 
na nevăzută) 


Shylock (Negu- 

tțătorul din Ve- 
neția) 

Sanda 


Masca 


Povara 


G. TĂTĂRESCU 


HUGO VON HOF- 
MANSTAHL, 
DUPĂ CALDE- 


B 
W. SHAKES- 
PEARE 


AL.GH. 
FLORESCU 


ION SÎN 
GEORGIU 


ROMULUS VOI- 
NESCU 


Stagiunea 1924—1925 


Thebaida 


VICTOR EFTI- 
MIU 


Teatrul 
Național 
Teatrul 
Național 
Teatrul 
Național 


Teatrul 
Național 
Teatrul 
Național 
Teatrul 
Național 
Teatrul 
Național 
Teatrul 
Național 
Teatrul 
Național 


Teatrul 
Național 
Teatrul 
Național 


Teatrul 
Național 


Teatrul 
Național 
Teatrul 
Național 
Teatrul 
Național 


Teatrul 
Național 


Isus 


Prietenul 


Faust 
Întîiul cavaler 


de veghe 
Primul secretar 


Fenton 


La Grange 
Oswald 


Martin Ladvenu 
Poetul 


El 

Klaus Toot 

Radu Vălimă- 
reanu 

Dan Loredan 

Gustave 

Marchizul Carlo 


de Nolli 
Raoul Dănescu 


Karl Moor 


Isus 


Un joc periculos 


N. IORGA 


A.STRINDBERG 


Stagiunea 1925—1926 


Faust 

Meșterul Manole 

Maestrul 

Nevestele vesele 
din Windsor 

Preţioasele ridi- 
cole 

Strigoii 

Ioana d'Arc 


Tinerețe fără bă- 
irinețe 


J. W. GOETHE 


VICTOR 
EFTIMIU 


MIRCEA ȘTEFĂ- 
NESCU 


W. SHAKES- 
PEARE 
MOLIÈRE 


H. IBSEN 


G.B. SHAW 


ADRIAN MANIU 
şi ION PILAT 


Stagiunea 1926—1927 


Coțofana 

Regina Cristina 
Mioara 

Glafira 

Dama cu camelii 
Henric IV 


Biruitorul 


Hoţii 


THEODOR 
SOLACOLU 


A. STRINDBERG 
CAMIL PETRES- 
CU 

VICTOR 
EFTIMIU 

AL. DUMAS-fiul 


LUIGI PIRAN- 
DELLO 


BĂBEANU ȘI 
VINTILĂ RUSU 
ŞIRIANU 


FR. SCHILLER 


Teatrul 
Naţional 
Teatrul 
Naţional 


Teatrul 
Naţional 
Teatrul 
Naţional 
Teatrul Popular 
(în reprezenta- 
ție) 

Teatrul 
Național 
Teatrul 
Național ; 
Teatrul Eforia 
(în reprezenta- 
tie) 

Teatrul 
Național 
Teatrul 
Național 


Teatrul 
Național 
Teatrul 
Național 
Teatrul 
Național 
Teatrul 
Național 
Teatrul 
Național 
Teatrul 
Național 
Teatrul 
Național 


Teatrul 
Național 


207 


Dr. Frego 
Roger de Monte- 


lars 
Prometeu 


Prințul Kalat 
Romeo 
Francois 


Hypolit 


Prizonierul 
Henry Guize 
Karl 

Marcel Blane 
Prinţul de Met- 


ternick 
Jacques Bernier 


Etienne Feriand 
Mihai 


Amantul 

Stagiunea 1927—1928 


Comedia fericirii N. EVREINOV 
Păpușile P. WOLFF 


Prometeu VICTOR EFTI- 
MIU 


Stagiunea 1928—1929 


Turandot CARLO GOZZI 
o i Julieta W. SHAKES- 
Roman pi PEARE 


Trecutul G. de PORTO- 
RICHE 


Fedra JEAN RACINE 


Stagiunea 1929 — 1930 


ADRIAN 
MANIU 


PAUL RAYNAL 


Lupii de aramă 


Stăpinul inimii 
sale 


Karl și Anna LEONHARD 


FRANK 


Melo H. BERNSTEIN 
Pui de vultur EDMOND 
ROSTAND 


SACHA GUITRY 
şi A. WILLE- 
METZ 


Secția a III-a 
divorțuri 


Stagiunea 1930 — 1931 


Îndrăgostita G. de PORTO- 
E RICHE 
Molima ION MARIN 
SADOVEANU 
Dușmanca ANDRE PAUL 
i ANTOINE 


Teatrul 
Național 
Teatrul 
Național 
Teatrul 
Național 


Teatrul 
Național 
Teatrul 
Național 
Teatrul 
Național 
Teatrul 
Național 


Teatrul Maria 
Ventura 
Teatrul Maria 
Ventura 
Teatrul Maria 
Ventura 
Teatrul Maria 
Ventura 
Teatrul Maria 
Ventura 
Teatrul Maria 
Ventura 


Teatrul Maria 
Ventura 
Teatrul Maria 
Ventura 
Teatrul Maria 
Ventura 


Jean 
Tony Bogdan 
Jack 


Richard Voisin 
Konrad 
Bernard Joyce 
Hoţul 

Harold Carter 
Marcell 


Frantz Keller 

Colonelul Picke- 
ring 

Gabriel 

Leonhard Char- 


ters 
Contele 


Jacques 
Elyot Chase 
Philippe 


Amintirea 


Poste-restante 


DENYS AMIEL 


ISAIIA RĂCĂ- 
CIUNI 


Pierre sau Jack F. de CROISSET 


Stagiunea 1931—1932 


Hoţul 

Lu 

Scrisoarea 

Furtul de biju- 
terii 

Patima 


Monte-Carlo 


H. BERNSTEIN 
FERENCZ MOL- 
NAR 
SOMERSET 
MAUGHAM 
FODOR LASZLO 
FRANK WOSPER 


FODOR LASZLO 


Stagiunea 1932—1933 


Pasărea de foc 
Florăreasa 
Veninul 
Cuceritorul 


Riri 


L. ZILAHY 


G.B. SHAW 


H. BERNSTEIN 


G.B. SHAW 


F. BUSCH 


Stagiunea 1933—1934 


Cum vă place? 
Intimităţi 


Fericirea 


W. SHAKES- 
PEARE 
NOEL COWARD 


H. BERNSTEIN 


Teatrul Maria 
Ventura 
Teatrul Maria 
Ventura 
Teatrul Maria 
Ventura 


Teatrul Maria 
Ventura 
Teatrul Maria 
Ventura 
Teatrul Maria 
Ventura 
Teatrul Maria 
Ventura 
Teatrul Maria 
Ventura 
Teatrul Maria 
Ventura 


Teatrul Maria 
Ventura 
Teatrul Maria 
Ventura 
Teatrul Maria 
Ventura 
Teatrul Maria 
Ventura 
Teatrul Maria 
Ventura 


Teatrul Maria 
Ventura 
Teatrul Maria 
Ventura 
Teatrul Maria 
Ventura 

Reginald Scott 


Raskolnikov 


Browning 


Henric de Wal- 
les 
Michael Hervey 


Troilus 


Lorg George Hell 


Alexandru Răz- 
van 
Prințul Albert 


Dmitri 


Dr. Ferguson 


Ştefan Antoniu 

Îngerul 


Crimă și pedeap- 
să 


M. LENGHYEL 


GASTON BATY 
(după Dostoievski) 


Stagiunea 1934—1935 


Miss Ba 


RUDOLF BEISER 


Stagiunea 1935 — 1936 


Henric IV 
Casa Hervey 


W. SHAKES- 
PEARE 


C.R. AVERY 


Stagiunea 1936—1937 


Troilus și Cresi- 
da 
Omul și masca 


Jucării sfărimate 


Victoria regina 


W. SHAKES- 
PEARE 


CLEMENCE 
DANE 
(după Marlowe) 


CATON 
TEODORIAN 


LAWRENCE 
HOUSMAN 


Stagiunea 1937—1938 


Fraţii Karama- 
zop 
Oameni în alb 


Ionescu G. Maria 


JACGUES CO- 
PEAU şi JEAN 
GROUÉ 

(după Dostoievski) 
SIDNEY 
KINSLAY 


TUDOR MUȘA- 
TESCU şi SICĂ 
ALEXANDRESCU 
(după 

Fodor Laszlo) 


Teatrul Maria 
Ventura 
Teatrul Mariə 
Ventura 


Teatrul 
Comedia 


Teatrul 
Naţional 
Teatrul 
Naţional 


Teatrul 
Naţional 
Teatrul 
Naţional 


Teatrul 
Naţional 
Teatrul 
Naţional 


Compania 
Bulandra 


Compania 
Bulandra 
Teatrul 
Comedia 


Vaska Pepel 
Manea 


Bruce Lowel 


Dr. Nitobe 
'Tokeramo 


Georges 


Hamlet 
Roger Lechate- 


lier 
David 


Frank 0'Hara 
Oreste 


Nae Girimea 


Stagiunea 1938—1939 


Azilul de noapte 


Visul unei nopţi 
de tarnă . 
Iubire stranie 


M. GORKI 


TUDOR MUŞA- 
TESCU 


FRANK VOSPER 


Stagiunea 1939—1940 


Taifun 


M. LENGHYEL 


Stagiunea 1940—1941 


Aimée 


HEINZ 
COUBIER 


Stagiunea 1941 — 1942 


Hamlet 


W. SHAKES- 
PEARE 


Marşul nupţial H. BATAILLE 


Fascinatie 


KEITH WINTER 


Stagiunea 1942—1943 


Corsarul 


Iphigenia la Del- 
hi 

D’ale Carnava- 

lului 


MARCEL 
ACHARD 


GERHARD 
HAUPTMANN 


I.L. CARAGIALE 


Compania 
Bulandra 
Teatrul 
Comedia 
Compania 
Bulandra 


Teatrul 
Comedia 


Teatrul 
Național 


Teatrul 
Național 
Teatrul 
Național 
Teatrul 
Național 


Teatrul 
Național 
Teatrul 
Național 
Teatrul 
Național 

Adrian 
Ezra, 


Brant, 
Orin 


Oedip 
Maxim de Win- 


ter 
Etienne Feriand 


Ezra, 
Brant, 
Orin 
Adrian 


Lord Melbourne 
David 0'Linden 


Colonel Picke- 
ring 

Stagiunea 1943—1944 


i N. CONSTANTI- 
Gloria RO 
in ] în- EUGEN 
Din jale se în UGEN i 


trupează Electra 


Stagiunea 1944—1945 


Oedip SOFOCLE 

DAPHNÉ DU 
pci zi MAURIER 
ndrăgostita G. de PORTO- 
dndrdges RICHE 


Stagiunea 1945—1946 


Din jale se întru- EUGEN O'NEILL 
pează Electra 


Gloria N. CONSTANTI- 
NESCU 


Stagiunea 1946—1947 


Tinereţea unei SIL-VARA 
regine 
Fascinatie KEITH WINTER 


Stagiunea 1947—1948 


Pygmalion G.B. SHAW 


Teatrul 
Național 
Teatrul 
Național 


Teatrul 
Național 
Teatrul 
Victoria 
Teatrul 
Victoria 


Teatrul 
Victoria 


Teatrul 
Victoria 


Teatrul 
Victoria 
Teatrul 
Victoria 


Teatrul 
Victoria 


Stagiunea 1948—1949 


Pavel Esterag Fiul meu SANDOR Teatrul Armatei 
GERGELY 


Stagiunea 1949—1950 


Dr. Spătaru Medicul de plasă GH. COSTĂCHES- Teatrul Armatei 

i CU şi I. ULIERU i 

Pehlevanov Trenul blindat V. IVANOV Teatrul Armatei 

Fernando Gomez Fintina turme- LOPE DE VEGA Teatrul Armatei 
lor 


Stagiunea 1950—1951 


Bersenev Ruptura B. LAVRENIEV Teatrul Armatei 


Stagiunea 1951—1952 


Ieremia Ion Vodă cel LAURENȚIU Teatrul Armatei 
cumpli FULGA 
plit 


Stagiunea 1953—1954 


Vlaicu Vlaicu Vodă ALEX. DAVILA Teatrul Armatei 


Stagiunea 1954—1955 


Horațiu Fintina Blandu- V. ALECSANDRI Teatrul Armatei 
Zlel 


Stagiunea 1956—1957 


Manole Meşterul Manole TA TRENIU Teatrul Armatei 
Ovidiu Ovidiu V. ALECSANDRI Teatrul 
Național 

